CELEX: 32022D0639
Language: el
Date: 2021-08-27 00:00:00
Title: Απόφαση (ΕΕ) 2022/639 της Επιτροπής της 27ης Αυγούστου 2021 σχετικά με το καθεστώς ενισχύσεων SA.54915 — 2020/C (πρώην 2019/Ν) Βέλγιο — Μηχανισμός αποζημίωσης ισχύος [κοινοποιηθείσα υπό τον αριθμό C(2021) 6431] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

19.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 117/40
               
            
         ΑΠΟΦΑΣΗ (ΕΕ) 2022/639 ΤΗΣ ΕΠΙΤΡΟΠΗΣ
         της 27ης Αυγούστου 2021
         σχετικά με το καθεστώς ενισχύσεων SA.54915 — 2020/C (πρώην 2019/Ν) Βέλγιο — Μηχανισμός αποζημίωσης ισχύος
         
            
               [κοινοποιηθείσα υπό τον αριθμό C(2021) 6431]
            
         
         (Το κείμενο στην αγγλική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
         Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
         Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις προαναφερθείσες διατάξεις (1) και έχοντας υπόψη τις παρατηρήσεις αυτές,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Μετά από διαδικασία προκαταρκτικής κοινοποίησης, το Βασίλειο του Βελγίου, με επιστολή της 19ης Δεκεμβρίου 2019, κοινοποίησε στην Επιτροπή, σύμφωνα με το άρθρο 108 παράγραφος 3 της Συνθήκης για τη λειτουργία της Ευρωπαϊκής Ένωσης (στο εξής: ΣΛΕΕ), μηχανισμό αποζημίωσης ισχύος (μηχανισμό αμοιβής δυναμικότητας) που καλύπτει ολόκληρη την αγορά (στο εξής: «μέτρο» ή «CRM»).
                  
               
                     (2)
                  
                  
                     Με επιστολή της 21ης Σεπτεμβρίου 2020, η Επιτροπή ενημέρωσε το Βέλγιο ότι είχε αποφασίσει να κινήσει τη διαδικασία του άρθρου 108 παράγραφος 2 της ΣΛΕΕ σχετικά με το μέτρο.
                  
               
                     (3)
                  
                  
                     Η απόφαση της Επιτροπής να κινήσει τη διαδικασία (στο εξής: απόφαση κίνησης της διαδικασίας) δημοσιεύθηκε στην Επίσημη Εφημερίδα της Ευρωπαϊκής Ένωσης (2). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
                  
               
                     (4)
                  
                  
                     Με επιστολή της 22ας Οκτωβρίου 2020, το Βέλγιο υπέβαλε τις παρατηρήσεις του σχετικά με την απόφαση κίνησης της διαδικασίας. Η Επιτροπή έλαβε επίσης παρατηρήσεις από 15 ενδιαφερόμενα μέρη. Τις διαβίβασε στο Βέλγιο, στο οποίο δόθηκε η δυνατότητα να απαντήσει. Οι παρατηρήσεις του ελήφθησαν με επιστολή της 24ης Δεκεμβρίου 2020.
                  
               
                     (5)
                  
                  
                     Στις 9 Ιουλίου 2021 το Βέλγιο συμφώνησε να παραιτηθεί από τα δικαιώματά του που απορρέουν από το άρθρο 342 της ΣΛΕΕ, σε συνδυασμό με το άρθρο 3 του κανονισμού αριθ. 1/1958 (3) και δέχθηκε η παρούσα απόφαση να εκδοθεί και να κοινοποιηθεί στην αγγλική γλώσσα.
                  
               2.   ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΜΕΤΡΟΥ
         
         2.1.   Επισκόπηση του μέτρου
         
         
                     (6)
                  
                  
                     Το Βέλγιο εκτιμά ότι από το 2025 θα αντιμετωπίσει πρόβλημα επάρκειας παραγωγής ηλεκτρικής ενέργειας, το οποίο θα είναι κυρίως αποτέλεσμα της απόφασής του να καταργήσει σταδιακά όλη την πυρηνική δυναμικότητα κατά την περίοδο 2022-2025 και του παροπλισμού των μονάδων παραγωγής θερμικής ενέργειας στο Βέλγιο και στις γειτονικές του χώρες.
                  
               
                     (7)
                  
                  
                     Ως εκ τούτου, στόχος του μέτρου είναι να διασφαλιστεί ότι υπάρχει επαρκής δυναμικότητα παραγωγής ηλεκτρικής ενέργειας και ότι η παραγωγή αυτή ανταποκρίνεται στην αναμενόμενη ζήτηση ηλεκτρικής ενέργειας.
                  
               
                     (8)
                  
                  
                     Στο πλαίσιο του CRM, οι δικαιούχοι θα επιλέγονται μέσω ανταγωνιστικής διαδικασίας υποβολής προσφορών και θα αποζημιώνονται για την οικεία διαθεσιμότητα ισχύος. Η στήριξη θα λάβει τη μορφή αποζημίωσης ισχύος για τη διάρκεια της συμφωνίας παροχής ισχύος. Σε αντάλλαγμα, οι επιτυχόντες προσφέροντες θα παρέχουν τη διαθέσιμη ισχύ τους για την κάλυψη της ζήτησης του διαχειριστή συστήματος μεταφοράς (στο εξής: ΔΣΜ) κατά τη διάρκεια ακραίων καταστάσεων που θα μπορούσαν να προκύψουν.
                  
               
                     (9)
                  
                  
                     Το Βέλγιο έχει θέσει τους εθνικούς του στόχους για απανθρακοποίηση στο εθνικό του σχέδιο για την ενέργεια και το κλίμα (στο εξής: ΕΣΕΚ) (4). Με βάση το εν λόγω ΕΣΕΚ, το μερίδιο των ανανεώσιμων πηγών ενέργειας στην κατανάλωση ηλεκτρικής ενέργειας στο Βέλγιο προβλέπεται να αυξηθεί από 17 % το 2017 σε τουλάχιστον 40,4 % το 2030. Για την επίτευξη των στόχων αυτών θα απαιτηθεί η ενσωμάτωση σημαντικών ποσοτήτων ανανεώσιμων πηγών ενέργειας (στο εξής: ΑΠΕ), όπως η αιολική και η ηλιακή ενέργεια, τα διαλείποντα χαρακτηριστικά των οποίων ενδέχεται να αποτελέσουν πρόκληση για την επάρκεια και την ασφάλεια του εφοδιασμού.
                  
               
                     (10)
                  
                  
                     Παρότι η ανάπτυξη των ΑΠΕ δεν αποτελεί πρωταρχικό στόχο του, ο σχεδιασμός του CRM υιοθετεί τους φιλόδοξους στόχους για την περαιτέρω εισαγωγή των ΑΠΕ στο βελγικό ενεργειακό μείγμα και λειτουργεί συμπληρωματικά προς την περαιτέρω ανάπτυξη νέων διαλειπουσών ΑΠΕ.
                  
               2.2.   Νομική βάση και ρυθμίσεις της κυβέρνησης
         
         
                     (11)
                  
                  
                     Η νομική βάση του μέτρου είναι ο νόμος για την ηλεκτρική ενέργεια της 29ης Απριλίου 1999 σχετικά με την οργάνωση της βελγικής αγοράς ηλεκτρικής ενέργειας (στο εξής: νόμος για την ηλεκτρική ενέργεια), ο οποίος τροποποιήθηκε με νόμους (5) που δημοσιεύθηκαν στην Επίσημη Εφημερίδα του Βελγίου στις 16 Μαΐου 2019 και στις 19 Μαρτίου 2021.
                  
               
                     (12)
                  
                  
                     Επιπλέον, καταρτίστηκαν βασιλικά διατάγματα (6) και οι κανόνες λειτουργίας του βελγικού CRM (7) για την περαιτέρω ανάλυση των λεπτομερειών του CRM:
                     
                                 1)
                              
                              
                                 το βασιλικό διάταγμα της 28ης Απριλίου 2021 σχετικά με τον καθορισμό της μεθοδολογίας για τον υπολογισμό της δυναμικότητας και τις παραμέτρους των δημοπρασιών στο πλαίσιο του μηχανισμού αποζημίωσης ισχύος (8)·
                              
                           
                                 2)
                              
                              
                                 το βασιλικό διάταγμα της 21ης Μαΐου 2021 σχετικά με τα κριτήρια επιλεξιμότητας που αφορούν τη σωρευτική στήριξη και το ελάχιστο όριο συμμετοχής (9)·
                              
                           
                                 3)
                              
                              
                                 το βασιλικό διάταγμα της 4ης Ιουνίου 2021 σχετικά με τα κατώτατα επενδυτικά όρια και τις επιλέξιμες δαπάνες (10)·
                              
                           
                                 4)
                              
                              
                                 το σχέδιο βασιλικού διατάγματος σχετικά με τον καθορισμό των προϋποθέσεων βάσει των οποίων οι κάτοχοι αλλοδαπής δυναμικότητας μπορούν να συμμετέχουν στον CRM (11)· και
                              
                           
                                 5)
                              
                              
                                 το βασιλικό διάταγμα της 30ής Μαΐου 2021 σχετικά με τις ρυθμίσεις ελέγχου (12).
                              
                           
               
                     (13)
                  
                  
                     Τον Αύγουστο του 2020 ο Elia, ο βελγικός ΔΣΜ, διεξήγαγε δημόσια διαβούλευση σχετικά με τους κανόνες λειτουργίας του βελγικού CRM (13).
                  
               2.3.   Επάρκεια παραγωγής στο Βέλγιο
         
         2.3.1.   Πρότυπο αξιοπιστίας
         
         
                     (14)
                  
                  
                     Πρωταρχικός στόχος του προτεινόμενου CRM είναι να εξασφαλιστεί η ασφάλεια του εφοδιασμού, όπως ορίζεται στο πρότυπο αξιοπιστίας.
                  
               
                     (15)
                  
                  
                     Όπως κοινοποιήθηκε το 2019, τα κριτήρια αξιοπιστίας στο Βέλγιο ορίστηκαν με βάση ένα διττό κριτήριο αναμενόμενης απώλειας φορτίου (Loss of Load Expectation, στο εξής: LOLE): ο προβλεπόμενος αριθμός ωρών κατά τις οποίες το σύνολο των πόρων παραγωγής που διαθέτει το βελγικό δίκτυο ηλεκτρικής ενέργειας δεν θα μπορεί να καλύψει το φορτίο και την ανάγκη για εφεδρείες λειτουργίας, λαμβανομένων επίσης υπόψη της απόκρισης ζήτησης, της αποθήκευσης και των γραμμών διασύνδεσης, δεν υπερβαίνει τις 3 ώρες για ένα στατιστικά κανονικό έτος. Ως δεύτερο κριτήριο, η LOLE δεν υπερβαίνει τις 20 ώρες για ένα στατιστικά μη κανονικό έτος (στο εξής: LOLE95) (14). Οι τιμές αυτές κατοχυρώνονται επίσης στον νόμο για την ηλεκτρική ενέργεια.
                  
               
                     (16)
                  
                  
                     Το πρότυπο αξιοπιστίας εκφράζει την εκτίμηση της αξίας που αποδίδουν οι καταναλωτές στην αποφυγή αποσυνδέσεων της παροχής ηλεκτρικής ενέργειας (στο εξής: VOLL) και το αναμενόμενο κόστος νέας δυναμικότητας στο Βέλγιο (στο εξής: CONE).
                  
               
                     (17)
                  
                  
                     Το άρθρο 23 παράγραφος 6 του κανονισμού (ΕΕ) 2019/943 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με την εσωτερική αγορά ηλεκτρικής ενέργειας (15) (στο εξής: κανονισμός για την ηλεκτρική ενέργεια) προβλέπει την καθιέρωση ενωσιακής μεθοδολογίας για τον υπολογισμό της VOLL, του CONE και του προτύπου αξιοπιστίας.
                  
               
                     (18)
                  
                  
                     Στις 2 Οκτωβρίου 2020 ο Οργανισμός Συνεργασίας των Ρυθμιστικών Αρχών Ενέργειας (στο εξής: ACER) ενέκρινε τη μεθοδολογία για τον υπολογισμό της VOLL (στο εξής: μεθοδολογία VOLL), του CONE (στο εξής: μεθοδολογία CONE) και του προτύπου αξιοπιστίας (στο εξής: μεθοδολογία RS). Οι τρεις μεθοδολογίες αναφέρονται από κοινού ως «μεθοδολογία VOLL/CONE/RS» (16).
                  
               
                     (19)
                  
                  
                     Στις 7 Ιουνίου 2021 το Βέλγιο υπέβαλε τον υπολογισμό της νέας VOLL, του νέου CONE και του προτύπου αξιοπιστίας σύμφωνα με τη μεθοδολογία VOLL/CONE/RS.
                  
               
                     (20)
                  
                  
                     Στις 28 Μαΐου 2021 η βελγική ρυθμιστική αρχή ενέργειας (στο εξής: CREG) διαβίβασε στον υπουργό Ενέργειας την οικεία πρόταση σχετικά με ένα πρότυπο αξιοπιστίας για το Βέλγιο. Το πρότυπο αξιοπιστίας που πρότεινε η CREG ήταν 2 ώρες και 43 λεπτά.
                  
               
                     (21)
                  
                  
                     Η Γενική Διεύθυνση Ενέργειας του Ομοσπονδιακού Υπουργείου Οικονομίας συνέστησε, στην οικεία γνωμοδότηση της 2ας Ιουνίου 2021, να στρογγυλοποιηθεί το πρότυπο αξιοπιστίας σε 3 ώρες, προκειμένου να διασφαλιστεί η συνοχή με προηγούμενες μελέτες σχετικά με την επάρκεια των εθνικών και ευρωπαϊκών πόρων, να καταστεί δυνατή η συμμόρφωση με την πρακτική της έκφρασης των προτύπων αξιοπιστίας σε στρογγυλοποιημένες ώρες όπως στις γειτονικές χώρες και να ληφθεί υπόψη το γεγονός ότι το μη οριακό έλλειμμα που διαπιστώθηκε για το Βέλγιο θα καλυφθεί με ενεργειακό μείγμα και όχι με μία μόνο τεχνολογία αναφοράς.
                  
               
                     (22)
                  
                  
                     Σύμφωνα με το σχέδιο βασιλικού διατάγματος σχετικά με τον καθορισμό του προτύπου αξιοπιστίας και την έγκριση των τιμών για το κόστος της VOLL και του CONE, το νέο πρότυπο αξιοπιστίας ορίζεται σε 3 ώρες.
                  
               
                     (23)
                  
                  
                     Το σχέδιο βασιλικού διατάγματος εγκρίνει επίσης την ενιαία εκτίμηση του κόστους της VOLL, με βάση την τιμή που καθόρισε η Γενική Διεύθυνση Ενέργειας του Ομοσπονδιακού Υπουργείου Οικονομίας από κοινού με το Γραφείο Σχεδιασμού, και του CONE βάσει της τεχνολογίας της απόκρισης ζήτησης (DSR) (17).
                  
               
                     (24)
                  
                  
                     Η VOLL θα οριστεί σε 16 033 EUR/MWh και το CONE σε 45 EUR/kW/έτος.
                  
               
                     (25)
                  
                  
                     Η VOLL υπολογίστηκε με τη χρήση μεθόδου τριγωνισμού, η οποία λάμβανε υπόψη τη λειτουργία παραγωγής και μια έρευνα σχετικά με την προθυμία πληρωμής που διεξήγαγε η CREG. Σύμφωνα με τις βελγικές αρχές, η έρευνα που διεξήγαγε η CREG δεν ήταν αξιόπιστη, καθώς, μεταξύ άλλων, το μοναδικό σενάριο που προτάθηκε (σε θερμοκρασία κάτω των + 5 °C) δεν ήταν αντιπροσωπευτικό για τα περισσότερα σενάρια σπανιότητας. Ως εκ τούτου, η βαρύτητα που δόθηκε στα αποτελέσματα της έρευνας για την εκτίμηση της VOLL ήταν περιορισμένη.
                  
               
                     (26)
                  
                  
                     Σύμφωνα με τον νόμο για την ηλεκτρική ενέργεια, οι σχετικοί με τον CRM υπολογισμοί θα πραγματοποιηθούν με βάση το πρότυπο αξιοπιστίας που θα ισχύει στις 15 Σεπτεμβρίου του έτους που προηγείται της δημοπρασίας.
                  
               
                     (27)
                  
                  
                     Λόγω του αυστηρού χρονοδιαγράμματος, το Βέλγιο υπολόγισε την ποσότητα προς προμήθεια στις δημοπρασίες Y-4 και Y-1, που προγραμματίστηκαν για τον Οκτώβριο του 2021 και του 2024 αντίστοιχα, με βάση το παλαιό πρότυπο αξιοπιστίας με την επιφύλαξη της δέσμευσης για προσαρμογή των ποσοτήτων, εάν χρειαστεί, σε περίπτωση που το νέο πρότυπο αξιοπιστίας και η εκτίμηση της επάρκειας δείξουν σημαντική χαμηλότερη ανάγκη ισχύος.
                  
               
                     (28)
                  
                  
                     Το Βέλγιο δεσμεύτηκε επίσης να επικαιροποιήσει τη VOLL με βάση νέα έρευνα σχετικά με την προθυμία πληρωμής, σύμφωνα με τη μεθοδολογία CONE/VOLL/RS και, εάν χρειαστεί, να καθορίσει νέο πρότυπο αξιοπιστίας πριν από τον Σεπτέμβριο του 2022, με σκοπό να χρησιμοποιηθεί το νέο πρότυπο αξιοπιστίας για τον καθορισμό της ποσότητας της οποία θα γίνει προμήθεια το αργότερο για τη δημοπρασία του 2023.
                  
               2.3.2.   Εκτίμηση επάρκειας
         
         
                     (29)
                  
                  
                     Σύμφωνα με τις βελγικές αρχές, από το 2025 το Βέλγιο θα αντιμετωπίσει πρόβλημα επάρκειας, κυρίως λόγω της σταδιακής κατάργησης της πυρηνικής ενέργειας που προγραμματίζεται για την περίοδο 2022-2025, το οποίο θα επιταθεί λόγω του παροπλισμού των μονάδων παραγωγής θερμικής ενέργειας σε γειτονικές χώρες. Το πρόβλημα της επάρκειας έχει διαπιστωθεί μέσω εθνικής μελέτης επάρκειας των πόρων με βάση διάφορα σενάρια.
                  
               
                     (30)
                  
                  
                     Η εθνική μελέτη επάρκειας που καλύπτει την περίοδο 2020-2030, την οποία δημοσίευσε ο βελγικός διαχειριστής συστήματος μεταφοράς Elia τον Ιούνιο του 2019 (στο εξής: μελέτη επάρκειας και ευελιξίας 2019) (18), εντόπισε συστηματική ανάγκη για νέα ισχύ τουλάχιστον 3,9 GW στο σενάριο «μεγάλος αντίκτυπος – χαμηλή πιθανότητα» (High Impact Low Probability, στο εξής: EU-HiLo), έως τον χειμώνα 2025-2026. Στο σενάριο αυτό λαμβάνεται υπόψη η εισαγόμενη ηλεκτρική ενέργεια και λαμβάνεται ως υπόθεση το ενδεχόμενο μη διαθεσιμότητας αρκετών γαλλικών πυρηνικών μονάδων (επιπλέον της «συνήθους» μη διαθεσιμότητας). Το ίδιο σενάριο χρησιμοποιήθηκε στο πλαίσιο της αξιολόγησης της ποσότητας του στρατηγικού αποθέματος (19). Από το βασικό σενάριο ΕΕ (20) (στο εξής: EU-BASE) προκύπτει έλλειψη 2,4 GW εάν διατηρηθεί η υφιστάμενη θερμική ισχύς του συστήματος (βλ. σχήμα 4-18 της μελέτης επάρκειας και ευελιξίας 2019).
                  
               
                     (31)
                  
                  
                     Τα αποτελέσματα της μελέτης επάρκειας και ευελιξίας 2019 δείχνουν, για το σενάριο EU-HiLo, ότι, χωρίς παρέμβαση, η LOLE θα φθάσει τις 10,5 ώρες το 2025, υπερβαίνοντας έτσι σημαντικά το εθνικό πρότυπο αξιοπιστίας όσον αφορά την ασφάλεια του εφοδιασμού. Ο δείκτης LOLE95 θα αυξηθεί ακόμη και σε 84 ώρες. Στον ακόλουθο πίνακα παρουσιάζονται τα αποτελέσματα της LOLE, όπως προκύπτουν από την εθνική μελέτη επάρκειας για το σενάριο EU-HiLo και το σενάριο EU-BASE:
                     
                        Πίνακας 1
                     
                     
                        Αποτελέσματα της LOLE για το Βέλγιο στη μελέτη επάρκειας και ευελιξίας
                     
                     
                                  
                              
                              
                                 
                                    2025
                                 
                              
                              
                                 
                                    2028
                                 
                              
                              
                                 
                                    2030
                                 
                              
                           
                                 
                                    EU-BASE
                                 
                              
                              
                                 
                                    EU-HiLo
                                 
                              
                              
                                 
                                    EU-BASE
                                 
                              
                              
                                 
                                    EU-HiLo
                                 
                              
                              
                                 
                                    EU-BASE
                                 
                              
                              
                                 
                                    EU-HiLo
                                 
                              
                           
                                 
                                    Υπολειπόμενη LOLE στην αγορά (ώρες)
                                 
                              
                              
                                 9,4 
                              
                              
                                 10,5 
                              
                              
                                 6 
                              
                              
                                 6,9 
                              
                              
                                 6 
                              
                              
                                 6,2 
                              
                           
                                 
                                    Υπολειπόμενη LOLE95 στην αγορά (ώρες)
                                 
                              
                              
                                 89 
                              
                              
                                 84 
                              
                              
                                 63 
                              
                              
                                 76 
                              
                              
                                 43 
                              
                              
                                 51 
                              
                           
                        Πηγή: Μελέτη επάρκειας και ευελιξίας 2019.
                     
                  
               
                     (32)
                  
                  
                     Στις 11 Ιουλίου 2019 η CREG δημοσίευσε ανάλυση της μελέτης επάρκειας και ευελιξίας 2019 (21). Στην ανάλυση αυτή, η CREG αμφισβήτησε, μεταξύ άλλων, τη χρήση του σεναρίου EU-HiLo ως κύριου σεναρίου. Σύμφωνα με την CREG, η μεθοδολογία για την αξιολόγηση της κερδοφορίας της υφιστάμενης και της νέας δυναμικότητας θα πρέπει να βελτιωθεί και θα πρέπει να ληφθούν υπόψη όλες οι διαθέσιμες εφεδρείες εξισορρόπησης στο Βέλγιο και στο εξωτερικό.
                  
               
                     (33)
                  
                  
                     Τον Νοέμβριο του 2019 το Ευρωπαϊκό δίκτυο διαχειριστών συστημάτων μεταφοράς ηλεκτρικής ενέργειας (στο εξής: ΕΔΔΣΜ-ηλ.) δημοσίευσε την ενδιάμεση πρόβλεψη επάρκειας του 2019 (στο εξής: MAF 2019) (22) στην οποία παρουσιάζονται τα ακόλουθα αποτελέσματα για το Βέλγιο το 2025:
                     
                        Πίνακας 2
                     
                     
                        Επίπεδα LOLE για το Βέλγιο στη MAF 2019
                     
                     
                                  
                              
                              
                                 
                                    Βασικό σενάριο — 2025
                                 
                              
                              
                                 
                                    Ευαισθησία χαμηλού άνθρακα
                                     (23)
                                    — 2025
                                 
                              
                           
                                 
                                    Μέση LOLE
                                 
                              
                              
                                 1,09  ώρες
                              
                              
                                 1,61  ώρες
                              
                           
                                 
                                    LOLE95
                                 
                              
                              
                                 3,15  ώρες
                              
                              
                                 -
                              
                           
                        Πηγή: «Ενδιάμεση πρόβλεψη επάρκειας — 2019» του ΕΔΔΣΜ-ηλ.
                     
                  
               
                     (34)
                  
                  
                     Ωστόσο, σύμφωνα με το Βέλγιο, η MAF 2019 του ΕΔΔΣΜ-ηλ. δεν παρουσιάζει τα αποτελέσματα της LOLE για το Βέλγιο με επαρκή ακρίβεια, καθώς λαμβάνει ως παραδοχή τη διαθεσιμότητα πρόσθετων 2,5 GW (24), η οποία στην πραγματικότητα δεν είναι εγγυημένη.
                  
               
                     (35)
                  
                  
                     Στην τελική του έκθεση του Απριλίου 2020 (25), το πενταμερές φόρουμ για την ενέργεια (26) (στο εξής: PLEF) παρουσίασε τα ακόλουθα αποτελέσματα για το Βέλγιο το 2025:
                     
                        Πίνακας 3
                     
                     
                        Επίπεδα LOLE για το Βέλγιο στη γενική εκτίμηση επάρκειας 2020 του PLEF
                     
                     
                                  
                              
                              
                                 
                                    Βασικό σενάριο — 2025
                                     (27)
                                 
                              
                              
                                 
                                    Ευαισθησία χαμηλού φυσικού αερίου — 2025
                                     (28)
                                 
                              
                              
                                 
                                    Ευαισθησία χαμηλής πυρηνικής ενέργειας / CH NTC 2025
                                     (29)
                                 
                              
                           
                                 
                                    Μέση LOLE
                                 
                              
                              
                                 3,3  ώρες
                              
                              
                                 8,1  ώρες
                              
                              
                                 4,6  ώρες
                              
                           
                        Πηγή: Πενταμερές φόρουμ για την ενέργεια «Εκτίμηση επάρκειας παραγωγής — Απρίλιος 2020 — Τελική έκθεση».
                     
                  
               
                     (36)
                  
                  
                     Τον Νοέμβριο του 2020, το ΕΔΔΣΜ-ηλ. εξέδωσε τη MAF 2020. Για το βασικό σενάριο 2025, τα αποτελέσματα της MAF 2020 δείχνουν μέση LOLE 0,4 ωρών, η οποία πληροί, ως εκ τούτου, το νομικό κριτήριο επάρκειας για το Βέλγιο που αντιστοιχεί σε LOLE 3 ωρών.
                  
               
                     (37)
                  
                  
                     Ωστόσο, στις παρατηρήσεις των χωρών που επισυνάπτονται στη MAF 2020, το Βέλγιο επισήμανε ότι: «Στη MAF 2020 λαμβάνεται ως παραδοχή σημαντική ποσότητα “νεότευκτης” ισχύος, η οποία κατανέμεται σε μεγάλο αριθμό χωρών. Θα πρέπει να σημειωθεί ότι, γενικά, δεν είναι βέβαιο πως η εν λόγω ισχύς θα επιτευχθεί τελικά το 2025 και, ως εκ τούτου, οι παραδοχές αυτές και τα επακόλουθα αποτελέσματα όπως παρουσιάζονται στη MAF 2020 θα πρέπει να ερμηνευθούν προσεκτικά. Επιπλέον, εδώ και αρκετά χρόνια το Βέλγιο αποτελεί μέρος της περιοχής στην οποία έχει ήδη υλοποιηθεί η σύζευξη των αγορών με βάση τη ροή ενέργειας. Ενώ ο Elia έχει αναπτύξει και εφαρμόσει μοντέλο προσομοίωσης με βάση τη ροή, π.χ. στη μελέτη του Elia του 2019, το οποίο χρησιμοποιήθηκε επίσης και στη μελέτη για την εκτίμηση επάρκειας παραγωγής 2020 του PLEF, η εν λόγω προσέγγιση δεν έχει ακόμη χρησιμοποιηθεί στην παρούσα μελέτη MAF 2020».
                  
               
                     (38)
                  
                  
                     Στην κοινοποίησή τους, οι βελγικές αρχές επισήμαναν ότι η μεθοδολογία και τα δεδομένα έχουν εναρμονιστεί σε ευρωπαϊκό επίπεδο, έτσι ώστε η μελέτη επάρκειας και ευελιξίας 2019 να είναι σύμφωνη με τη MAF 2019.
                  
               
                     (39)
                  
                  
                     Σύμφωνα με το άρθρο 23 παράγραφος 3 του κανονισμού για την ηλεκτρική ενέργεια, το ΕΔΔΣΜ-ηλ. θα πρέπει να αναπτύξει μεθοδολογία που θα χρησιμοποιείται για την αξιολόγηση της επάρκειας των πόρων σε ευρωπαϊκό επίπεδο (στο εξής: ERAA) και για κάθε αξιολόγηση της επάρκειας των πόρων σε εθνικό επίπεδο (στο εξής: NRAA) (βλ. άρθρο 24 του κανονισμού για την ηλεκτρική ενέργεια). Η μεθοδολογία αυτή θα πρέπει να εγκριθεί από τον ACER.
                  
               
                     (40)
                  
                  
                     Στις 2 Οκτωβρίου 2020 ο ACER ενέκρινε τη μεθοδολογία για την αξιολόγηση της επάρκειας των πόρων σε ευρωπαϊκό επίπεδο (στο εξής: μεθοδολογία ERAA) (30).
                  
               
                     (41)
                  
                  
                     Στις 30 Ιουνίου 2021 ο Elia δημοσίευσε νέα μελέτη επάρκειας και ευελιξίας για την περίοδο 2022-2032 (στο εξής: μελέτη επάρκειας και ευελιξίας 2021).
                  
               
                     (42)
                  
                  
                     Σύμφωνα με τη μεθοδολογία ERAA, ο Elia ενσωμάτωσε τα στοιχεία της μεθοδολογίας ERAA που περιγράφονται κατωτέρω στο πλαίσιο της μελέτης επάρκειας και ευελιξίας 2021:
                     
                                 α)
                              
                              
                                 Κλιματικά έτη: ο Elia επέλεξε να εφαρμόσει την πρώτη επιλογή που περιγράφεται στη μεθοδολογία ERAA, δηλαδή να βασιστεί στην καλύτερη πρόβλεψη των μελλοντικών κλιματικών προβολών.
                              
                           
                                 β)
                              
                              
                                 Αξιολόγηση της οικονομικής βιωσιμότητας: ο Elia ανέπτυξε μέθοδο για τον υπολογισμό της οικονομικής βιωσιμότητας των διαφόρων πάγιων στοιχείων του συστήματος ηλεκτρικής ενέργειας, σύμφωνα με τη μεθοδολογία ERAA.
                              
                           
                                 γ)
                              
                              
                                 Με βάση τη ροή: το πλαίσιο μοντελοποίησης του Elia ενσωματώνει όλες τις γνωστές και προγραμματισμένες εισαγωγές σχεδιασμού της αγοράς στη βασιζόμενη στη ροή μέθοδο υπολογισμού μεταφορικής ικανότητας, όπως η επέκταση της περιοχής στο κεντρικό δίκτυο· «προηγμένη υβριδική σύζευξη»· ή κανόνες για το ελάχιστο υπολειπόμενο διαθέσιμο περιθώριο (στο εξής: minRAM) που θεσπίστηκαν με τον κανονισμό για την ηλεκτρική ενέργεια.
                              
                           
                                 δ)
                              
                              
                                 Ευελιξία: η μελέτη περιλαμβάνει τόσο τον υπολογισμό των συνολικών αναγκών και μέσων ευελιξίας του συστήματος όσο και αξιολόγηση της διαστασιολόγησης των εφεδρειών διατήρησης της συχνότητας και των εφεδρειών αποκατάστασης της συχνότητας για κάθε έτος-στόχο, ώστε να αντικατοπτρίζονται οι ανάγκες αποθεμάτων που θα καλύπτουν τις αποκλίσεις σύμφωνα με τις νομικές απαιτήσεις που μοντελοποιούνται στις προσομοιώσεις επάρκειας. Επιπλέον, τα χαρακτηριστικά ευελιξίας της υπεράκτιας αιολικής ενέργειας βελτιώνονται και συμπεριλαμβάνονται οι τεχνολογίες «power to-x» ως νέες τεχνολογίες. Τέλος, ιδιαίτερη έμφαση δίνεται στον αντίκτυπο της ενσωμάτωσης του δεύτερου κύματος υπεράκτιας δυναμικότητας ηλεκτροπαραγωγής και των διασυνοριακών πλατφορμών εξισορρόπησης.
                              
                           
                                 ε)
                              
                              
                                 Ενοποίηση τομέα: όσον αφορά τη σύζευξη τομέων, οι διασυνδέσεις μεταξύ του συστήματος ηλεκτρικής ενέργειας και διαφόρων τομέων, όπως οι τομείς των μεταφορών, της θέρμανσης και του φυσικού αερίου, λαμβάνονται υπόψη μέσω της ενσωμάτωσης παραδοχών για τα ηλεκτρικά οχήματα, τις αντλίες θερμότητας και τις δυναμικότητες παραγωγής των θερμικών μονάδων φυσικού αερίου αντίστοιχα. Για να γίνουν κατανοητές οι επιπτώσεις της χρήσης ηλεκτρικής ενέργειας για την παραγωγή υδρογόνου στη μοντελοποίηση που χρησιμοποιείται στην εν λόγω μελέτη, προστέθηκαν ηλεκτρολυτικές κυψέλες ως (ευέλικτη) κατανάλωση ηλεκτρικής ενέργειας στο Βέλγιο και στο εξωτερικό. Επιπλέον, δόθηκε ιδιαίτερη προσοχή στην ψηφιοποίηση της πρόσθετης κατανάλωσης ηλεκτρικής ενέργειας από τις μεταφορές και τη θερμότητα.
                              
                           
                                 στ)
                              
                              
                                 Δεκαετής ορίζοντας: η μελέτη βασίζεται σε δεκαετή ορίζοντα (2022-2032). Προκειμένου να μειωθεί ο αριθμός των προσομοιώσεων και υπολογισμών, δεν προσομοιώθηκαν όλες οι αναλύσεις ευαισθησίας και τα σενάρια για όλα τα έτη: ορισμένα έτη καθοριστικής σημασίας αναλύθηκαν διεξοδικότερα. Πολλές αναλύσεις ευαισθησίας πραγματοποιήθηκαν στο Βέλγιο και στο εξωτερικό προκειμένου να γίνουν αντιληπτές και να κατανοηθούν οι επιπτώσεις των διαφόρων συγκεκριμένων παραδοχών. Για λόγους σύγκρισης, στο πλαίσιο της ERAA 2021 αναμένεται να προσομοιωθούν μόνο τα έτη 2025 και 2030.
                              
                           
                                 ζ)
                              
                              
                                 Παραλλαγές με και χωρίς μηχανισμούς ισχύος: σύμφωνα με τον κανονισμό για την ηλεκτρική ενέργεια και τη μεθοδολογία ERAA, ο Elia συμπεριέλαβε σενάρια τόσο με όσο και χωρίς μηχανισμούς ισχύος που καλύπτουν ολόκληρη την αγορά στην Ευρώπη.
                              
                           
               
                     (43)
                  
                  
                     Οι βελγικές αρχές ανέφεραν ότι στην εν λόγω μελέτη εφαρμόστηκαν οι βασικές μεθοδολογικές απαιτήσεις που ορίζονται στη μεθοδολογία ERAA.
                  
               
                     (44)
                  
                  
                     Βάσει του κανονισμού για την ηλεκτρική ενέργεια, η NRAA πρέπει να περιλαμβάνει τα κεντρικά σενάρια αναφοράς. Τα σενάρια αυτά περιλαμβάνουν, μεταξύ άλλων, αξιολόγηση της οικονομικής βιωσιμότητας των πάγιων στοιχείων παραγωγής. Η μεθοδολογία ERAA διευκρινίζει επίσης ότι πρέπει να καθοριστούν δύο κεντρικά σενάρια αναφοράς, ένα με μηχανισμούς ισχύος που θα καλύπτουν ολόκληρη την Ευρώπη και ένα άλλο χωρίς τέτοιους μηχανισμούς ισχύος.
                  
               
                     (45)
                  
                  
                     Κατά συνέπεια, στη μελέτη επάρκειας και ευελιξίας 2021 διερευνήθηκαν δύο κεντρικά σενάρια:
                     
                                 α)
                              
                              
                                 ««EU-BASE»»: αντικατοπτρίζει ένα σενάριο που λαμβάνει υπόψη ήδη εγκεκριμένους μηχανισμούς ισχύος που καλύπτουν ολόκληρη την αγορά στη Γαλλία, τη Μεγάλη Βρετανία, την Πολωνία, την Ιταλία και την Ιρλανδία και λαμβάνει ως παραδοχή ότι οι μηχανισμοί αυτοί θα τεθούν σε εφαρμογή έως το τέλος του χρονοδιαγράμματος της εν λόγω μελέτης·
                              
                           
                                 β)
                              
                              
                                 «EU-noCRM»: αυτό αντικατοπτρίζει ένα σενάριο που αποκλείει τα έσοδα από τον μηχανισμό ισχύος που καλύπτει ολόκληρη την αγορά, συνεπώς με την παραδοχή ότι στην Ευρώπη δεν υπάρχουν μηχανισμοί ισχύος για το σύνολο της αγοράς.
                              
                           
               
                     (46)
                  
                  
                     Η μελέτη επάρκειας και ευελιξίας 2021 λαμβάνει υπόψη τη συμβολή όλων των πόρων, συμπεριλαμβανομένων των υφιστάμενων και μελλοντικών δυνατοτήτων παραγωγής, αποθήκευσης ενέργειας, τομεακής ενοποίησης, απόκρισης ζήτησης, καθώς και εισαγωγής και εξαγωγής, και τη συμβολή τους στην ευέλικτη λειτουργία του συστήματος.
                  
               
                     (47)
                  
                  
                     Οι βελγικές αρχές ανέφεραν ότι η μοντελοποίηση των μέγιστων τιμών εκκαθάρισης που πραγματοποιήθηκε στη μελέτη επάρκειας και ευελιξίας 2021 λαμβάνει υπόψη όλες τις διαθέσιμες νομικές διατάξεις, όπως το ισχύον ανώτατο όριο τιμών, τον κανόνα του 60 % (31), όπως ορίζεται στον κανονισμό (ΕΕ) 2015/1222 της Επιτροπής, της 24ης Ιουλίου 2015, σχετικά με τον καθορισμό κατευθυντήριων γραμμών για την κατανομή της δυναμικότητας και τη διαχείριση της συμφόρησης (32), και την απόφαση αριθ. 04/2017 του ACER της 14ης Νοεμβρίου 2017.
                  
               
                     (48)
                  
                  
                     Η μελέτη επάρκειας και ευελιξίας 2021 μοντελοποιεί την αυτόματη αύξηση της μέγιστης τιμής εκκαθάρισης από το 2025 και μετά. Σύμφωνα με τις βελγικές αρχές, είναι πολύ πιθανό να μη λάβει χώρα καμία LOLE πριν από το 2025 και, ως εκ τούτου, δεν θα μοντελοποιηθεί καμία μέγιστη αύξηση της τιμής εκκαθάρισης πριν από το 2025. Ωστόσο, ακόμη και αν σημειωνόταν αύξηση των ανώτατων τιμών, σύμφωνα με τις βελγικές αρχές, η μοντελοποίηση δείχνει ότι τα αποτελέσματα της αξιολόγησης της οικονομικής βιωσιμότητας για το 2025 δεν θα μεταβληθούν (βλ. σχήμα 3-72 της μελέτης επάρκειας και ευελιξίας 2021). Το Βέλγιο δεσμεύτηκε να διασφαλίσει ότι η νέα μελέτη επάρκειας, η οποία πρόκειται να δημοσιευθεί έως τον Ιούνιο του 2023, θα λαμβάνει πλήρως υπόψη τη μεθοδολογία για δυναμικές αυξήσεις τιμών από την έναρξη της περιόδου προσομοίωσης και μετά.
                  
               
                     (49)
                  
                  
                     Σύμφωνα με τη μελέτη επάρκειας και ευελιξίας 2021, από το 2025, μόλις ολοκληρωθεί η σταδιακή κατάργηση της πυρηνικής ενέργειας, το Βέλγιο θα αντιμετωπίσει διαρθρωτική ανάγκη για νέα ισχύ. Η ανάγκη αυτή ανέρχεται σε 2 GW το 2025 στο κεντρικό σενάριο «EU-BASE» και αυξάνεται σταδιακά σε 3,9 GW έως το 2032. Η αυξημένη ανάγκη συνδέεται με την αναμενόμενη αύξηση της κατανάλωσης ηλεκτρικής ενέργειας και τη μείωση των εισαγωγών σε περιόδους σπανιότητας στο Βέλγιο.
                  
               
                     (50)
                  
                  
                     Η μελέτη επάρκειας και ευελιξίας 2021 προβλέπει ότι μόνο ένα πολύ μικρό μερίδιο της νέας ισχύος θα είναι βιώσιμο μέσω της αμιγώς ενεργειακής αγοράς έως το 2025.
                  
               
                     (51)
                  
                  
                     Κατά συνέπεια, οι βελγικές αρχές θεωρούν ότι, αν δεν ληφθεί κανένα μέτρο, το Βέλγιο θα αντιμετωπίσει πρόβλημα επάρκειας πόρων από το 2025 και μετά.
                  
               
                     (52)
                  
                  
                     Η μελέτη επάρκειας και ευελιξίας 2021 αντιπροσωπεύει την πλέον πρόσφατη και βέλτιστη εικόνα της ανάγκης δημιουργίας του CRM.
                  
               2.3.3.   Ανεπάρκειες της αγοράς
         
         
                     (53)
                  
                  
                     Το Βέλγιο έχει εντοπίσει ορισμένες ανεπάρκειες της αγοράς που αποτελούν εμπόδιο για μια εύρυθμη, ασφαλή, οικονομικά προσιτή και βιώσιμη αγορά ηλεκτρικής ενέργειας.
                  
               
                     (54)
                  
                  
                     Η πρώτη ανεπάρκεια της αγοράς οφείλεται σε διάφορους παράγοντες που εμποδίζουν τη μετάδοση αποδοτικών μηνυμάτων των τιμών, στο γεγονός ότι αποτρέπεται η άνοδος των τιμών στη VOLL και σε άλλες ατέλειες σχεδιασμού της αγοράς.
                  
               
                     (55)
                  
                  
                     Ο συνδυασμός αυτών των ανεπαρκειών της αγοράς και των σχετικών ρυθμιστικών μέτρων μπορεί να τείνει προς την «αποδυνάμωση» των μηνυμάτων των τιμών στις αγορές ηλεκτρικής ενέργειας, έτσι ώστε οι τιμές να μην αυξηθούν σε «αποδοτικό» επίπεδο σε περιόδους σπανιότητας. Ως αποτέλεσμα, προκαλείται χρόνια έλλειψη εσόδων για τους φορείς εκμετάλλευσης σταθμών και τους φορείς απόκρισης ζήτησης, με αποτέλεσμα να επηρεάζεται η ικανότητά τους να ανακτούν το σταθερό και μεταβλητό κόστος τους, το λεγόμενο συνήθως «missing money» (απώλεια χρημάτων), και να μην μπορούν οι δυνάμεις της αγοράς να επιτύχουν το απαιτούμενο επίπεδο επάρκειας.
                  
               
                     (56)
                  
                  
                     Θεωρητικά, η έλλειψη δυνατότητας των καταναλωτών να επιλέξουν το επιθυμητό επίπεδο αξιοπιστίας θα μπορούσε να αντιμετωπιστεί σε μια αμιγώς ενεργειακή αγορά μέσω της αύξησης των τιμών σε ρυθμιστικό επίπεδο που αντικατοπτρίζει την τιμή στην οποία οι καταναλωτές δεν θα επιθυμούσαν πλέον να πληρώνουν για ενέργεια, καθώς και αν επιτραπεί στους παραγωγούς να λαμβάνουν προσόδους λόγω σπανιότητας. Ωστόσο, λόγω της χαμηλής απόκρισης ζήτησης, είναι δύσκολο να αποτυπωθούν οι πραγματικές τιμές της VOLL και οι αυξήσεις τιμών δημιουργούν προβλήματα πολιτικής αποδοχής.
                  
               
                     (57)
                  
                  
                     Σύμφωνα με τις βελγικές αρχές, η δεύτερη ανεπάρκεια της αγοράς οφείλεται στην απροθυμία ανάληψης κινδύνων των επενδυτών σε ένα πλαίσιο αυξημένης αστάθειας και υψηλής ρυθμιστικής αβεβαιότητας. Η αυξανόμενη διείσδυση των διαλειπουσών ανανεώσιμων πηγών ενέργειας αυξάνει την αστάθεια των τιμών και επιτείνει την αβεβαιότητα σχετικά με τη δυνατότητα των συμβατικών τεχνολογιών να ανακτήσουν το πάγιο κόστος τους στην αγορά ηλεκτρικής ενέργειας. Σύμφωνα με το Βέλγιο, μικρές τροποποιήσεις των όρων που σχετίζονται με το επίπεδο εισαγωγής των ΑΠΕ, π.χ. στόχοι όσον αφορά την ηλιακή, τη χερσαία αιολική και την υπεράκτια αιολική ενέργεια, θα μπορούσαν να έχουν σημαντικό αντίκτυπο στα έσοδα των συμβατικών τεχνολογιών παραγωγής ενέργειας. Η σοβαρότητα του προβλήματος της «απώλειας χρημάτων» επιτείνεται όλο και περισσότερο καθώς αυξάνεται η διαλείπουσα παραγωγική ικανότητα. Ως εκ τούτου, σύμφωνα με τις βελγικές αρχές, αυξάνεται ο οικονομικός κίνδυνος που συνδέεται με τις επενδύσεις σε ευέλικτες συμβατικές τεχνολογίες παραγωγής. Επιπλέον, σύμφωνα με το Βέλγιο, οι τιμές της ενέργειας συνήθως δεν προβλέπουν χρονικό ορίζοντα προθεσμιακής αντιστάθμισης κινδύνων άνω των τριών ετών, ο οποίος είναι σύντομος για τη διαμόρφωση ενδεχομένου επένδυσης για τους επενδυτές. Επιπροσθέτως, σύμφωνα με τις βελγικές αρχές, ακόμη και αν οι προθεσμιακές αγορές μπορούσαν να καλύψουν τις προσαυξητικές αλλαγές στην προσφορά και τη ζήτηση, δεν θα ήταν σε θέση να παράσχουν αντιστάθμιση σε περίπτωση σημαντικών διαρθρωτικών κραδασμών, όπως η σχεδιαζόμενη σταδιακή κατάργηση της πυρηνικής ενέργειας στο Βέλγιο.
                  
               
                     (58)
                  
                  
                     Τρίτον, η αξιοπιστία των συστημάτων ηλεκτρικής ενέργειας παρουσιάζει ορισμένα χαρακτηριστικά δημόσιου αγαθού. Αυτό οφείλεται στο γεγονός ότι οι επενδύσεις για υψηλότερο επίπεδο ασφάλειας εφοδιασμού είναι προς όφελος όλων των πολιτών, ενώ, όπως εξηγήθηκε ανωτέρω, δεν είναι δυνατή η επιλεκτική αποσύνδεση των περισσοτέρων μεμονωμένων τελικών καταναλωτών από τον διαχειριστή του δικτύου βάσει της προθυμίας πληρωμής τους. Ως εκ τούτου, οι παραγωγοί θα έχουν πιθανώς μη βέλτιστα κίνητρα για να επενδύσουν σε δυναμικότητα παραγωγής με αποτέλεσμα να μην επιτυγχάνονται τελικά βέλτιστα επίπεδα αξιοπιστίας του συστήματος.
                  
               
                     (59)
                  
                  
                     Σύμφωνα με τις βελγικές αρχές, τα ζητήματα αυτά λαμβάνουν ιδιαίτερη μορφή στο Βέλγιο, δεδομένου ότι πρόκειται για σχετικά μικρή και άκρως διασυνδεδεμένη αγορά και, ως εκ τούτου, επηρεάζεται επίσης από παρόμοιους κινδύνους εφοδιασμού από τις γειτονικές αγορές ηλεκτρικής ενέργειας. Κατά συνέπεια, σύμφωνα με τις βελγικές αρχές, η επάρκεια του Βελγίου επηρεάζεται σε μεγάλο βαθμό από την κατάσταση στις γειτονικές αγορές ηλεκτρικής ενέργειας.
                  
               
                     (60)
                  
                  
                     Το 2018 η Επιτροπή ενέκρινε στρατηγικό απόθεμα για το Βέλγιο έως τις 31 Μαρτίου 2022 (33). Στόχος του στρατηγικού αποθέματος είναι η κάλυψη της ζήτησης αιχμής κατά τις χειμερινές περιόδους, όταν η αγορά δεν κατορθώνει να την καλύψει, με τη διατήρηση μέρους της υφιστάμενης δυναμικότητας παραγωγής και απόκρισης ζήτησης εκτός της αγοράς ως εφεδρικής δυναμικότητας που θα ενεργοποιείται μόνο όταν εξαντλούνται οι πόροι εξισορρόπησης.
                  
               2.3.4.   Μεταρρυθμίσεις της αγοράς
         
         
                     (61)
                  
                  
                     Στις 25 Νοεμβρίου 2019 η Επιτροπή έλαβε από το βελγικό Υπουργείο Ενέργειας σχέδιο εφαρμογής (34), το οποίο καταρτίστηκε σύμφωνα με το άρθρο 20 παράγραφος 3 του κανονισμού για την ηλεκτρική ενέργεια και το οποίο απαιτεί από τα κράτη μέλη που αντιμετωπίζουν ζητήματα που αφορούν την επάρκεια να καθορίσουν μέτρα για να εξαλείψουν τις ρυθμιστικές στρεβλώσεις ή τις αδυναμίες της αγοράς στις αγορές τους σε ένα σχέδιο εφαρμογής. Κατόπιν δημόσιας διαβούλευσης, η Επιτροπή εξέδωσε, στις 30 Απριλίου 2020, γνωμοδότηση σχετικά με το σχέδιο εφαρμογής του Βελγίου, σύμφωνα με το άρθρο 20 παράγραφος 5 του κανονισμού για την ηλεκτρική ενέργεια (35). Το Βέλγιο ενέκρινε και υπέβαλε στην Επιτροπή τελική έκδοση του σχεδίου εφαρμογής του (36).
                  
               
                     (62)
                  
                  
                     Όσον αφορά τις αγορές εξισορρόπησης, το Βέλγιο εισήγαγε τη λεγόμενη «συνιστώσα άλφα» στον οικείο μηχανισμό τιμολόγησης ανισορροπίας. Αποτελεί μια επιπλέον συνιστώσα της τιμής ανισορροπίας που καθορίζεται από τα συμβαλλόμενα μέρη με ευθύνη εξισορρόπησης για την ενίσχυση του μηνύματος των τιμών σε πραγματικό χρόνο όταν αυξάνονται οι αποκλίσεις του συστήματος στη βελγική ζώνη ελέγχου. Στη γνωμοδότησή της, η Επιτροπή κάλεσε το Βέλγιο να εξετάσει αν η λειτουργία της τιμολόγησης σπανιότητας θα πρέπει να εφαρμόζεται όχι μόνο στα συμβαλλόμενα μέρη με ευθύνη εξισορρόπησης αλλά και στους παρόχους υπηρεσίας εξισορρόπησης. Η λειτουργία αυτή μπορεί να υποστηρίξει την ασφάλεια του εφοδιασμού διασφαλίζοντας ότι τα συμβαλλόμενα μέρη με ευθύνη εξισορρόπησης και οι πάροχοι υπηρεσίας εξισορρόπησης καταβάλλουν την ίδια τιμή για την ενέργεια που παράγεται/καταναλώνεται, καθώς η διαφοροποίηση των τιμών μπορεί να οδηγήσει σε αναποτελεσματικό αρμπιτράζ από τους παράγοντες της αγοράς. Η Επιτροπή θεωρεί επίσης ότι η λειτουργία της τιμολόγησης σπανιότητας θα πρέπει να ενεργοποιείται από την έλλειψη εφεδρειών στο σύστημα και θα πρέπει να βαθμονομείται ώστε να αυξάνονται οι τιμές της ενέργειας εξισορρόπησης στη VOLL όταν οι εφεδρείες του συστήματος εξαντλούνται. Η Επιτροπή κάλεσε το Βέλγιο να εξετάσει το ενδεχόμενο να τροποποιήσει αναλόγως το οικείο σύστημα τιμολόγησης σπανιότητας το αργότερο έως την 1η Ιανουαρίου 2022. Επιπλέον, το Βέλγιο εφαρμόζει διαδικασία εκκαθάρισης αποκλίσεων, ενώ επίσης προετοιμάζεται να ενταχθεί στις πλατφόρμες εξισορρόπησης της ΕΕ για αΕΑΣ (αυτόματη εφεδρεία αποκατάστασης συχνότητας) και χΕΑΣ (χειροκίνητη εφεδρεία αποκατάστασης συχνότητας), οι οποίες αναμένεται να έχουν τεθεί σε λειτουργία έως το τέλος του 2021 και του 2022 αντίστοιχα. Εξάλλου, το Βέλγιο δεσμεύτηκε για τα ακόλουθα όσον αφορά την προμήθεια υπηρεσιών εξισορρόπησης και επικουρικών υπηρεσιών:
                     
                                 α)
                              
                              
                                 το αργότερο έως τον Ιούλιο του 2020 οι ΕΔΣ (εφεδρείες διατήρησης της συχνότητας) έπρεπε να δημοπρατούνται σε καθημερινή βάση και η προμήθειά τους έπρεπε να πραγματοποιείται αποκλειστικά σε περιφερειακό επίπεδο·
                              
                           
                                 β)
                              
                              
                                 το αργότερο έως τον Ιούλιο του 2020 η αΕΑΣ έπρεπε να δημοπρατείται σε καθημερινή βάση και όλες οι τεχνολογίες, όλοι οι παράγοντες και όλα τα επίπεδα ηλεκτρικής τάσης θα μπορούν να συμμετέχουν στην αγορά. Η ενέργεια εξισορρόπησης που ενεργοποιήθηκε αμείβεται μέσω τιμολόγησης με βάση το οριακό κόστος μόλις υπάρξει επαρκής ρευστότητα·
                              
                           
                                 γ)
                              
                              
                                 από τον Φεβρουάριο του 2020 οι διαστάσεις και το μέγεθος της χΕΑΣ προσδιορίζονται σε καθημερινή βάση, ενώ η ενέργεια εξισορρόπησης που ενεργοποιήθηκε αμείβεται μέσω τιμολόγησης με βάση το οριακό κόστος.
                              
                           
               
                     (63)
                  
                  
                     Στην ετήσια έκθεση, την οποία υπέβαλε το Βέλγιο τον Ιούλιο του 2021, επιβεβαιώνεται ότι οι ενέργειες αυτές έχουν ήδη υλοποιηθεί.
                  
               
                     (64)
                  
                  
                     Στο Βέλγιο, η απόκριση ζήτησης είναι επιλέξιμη για συμμετοχή στις χονδρεμπορικές αγορές ηλεκτρικής ενέργειας (συμπεριλαμβανομένων της αγοράς επόμενης ημέρας και της ενδοημερήσιας αγοράς), καθώς και στην αγορά εξισορρόπησης, και αντιμετωπίζεται με παρόμοιο τρόπο όπως και οι άλλοι συμμετέχοντες στην αγορά και πάροχοι υπηρεσίας εξισορρόπησης. Η απόκριση ζήτησης μπορεί να εκπροσωπείται είτε μεμονωμένα είτε μέσω φορέων συγκέντρωσης. Για την περαιτέρω διευκόλυνση της απόκρισης ζήτησης, το Βέλγιο δεσμεύτηκε στο σχέδιο εφαρμογής του (που υποβλήθηκε το 2019) για την εγκατάσταση έξυπνων μετρητών που θα είναι διαφορετικοί για καθεμία από τις περιφέρειές του:
                     
                                 α)
                              
                              
                                 Φλάνδρα (37):
                                 
                                             1)
                                          
                                          
                                             το αργότερο έως το 2023 το 33 % των πελατών θα διαθέτουν έξυπνο μετρητή·
                                          
                                       
                                             2)
                                          
                                          
                                             το αργότερο έως το 2028 το 66 % των πελατών στη Φλάνδρα θα διαθέτουν έξυπνο μετρητή·
                                          
                                       
                                             3)
                                          
                                          
                                             το αργότερο έως το 2034 το 100 % των πελατών στη Φλάνδρα θα διαθέτουν έξυπνο μετρητή.
                                          
                                       
                           
                                 β)
                              
                              
                                 Βαλονία:
                                 
                                             1)
                                          
                                          
                                             το αργότερο έως την 1η Ιανουαρίου 2023 θα εγκατασταθούν σε συστηματική βάση έξυπνοι μετρητές i) για οικιακούς καταναλωτές σε αδυναμία εξόφλησης των λογαριασμών τους, ii) όταν πρέπει να αλλάξει ο μετρητής, iii) για νέες συνδέσεις με το δίκτυο, iv) όταν ο καταναλωτής το ζητήσει·
                                          
                                       
                                             2)
                                          
                                          
                                             το αργότερο έως τις 31 Δεκεμβρίου 2029 θα εγκατασταθεί το 80 % των έξυπνων μετρητών για i) καταναλωτές με κατανάλωση ίση ή μεγαλύτερη από 6 000 kWh, ii) παραγωγούς-καταναλωτές, όταν η καθαρή ηλεκτρική ισχύς που μπορεί να αναπτυχθεί είναι ίση ή μεγαλύτερη από 5 kWe· iii) για σημεία φόρτισης ανοικτά στο κοινό·
                                          
                                       
                           
                                 γ)
                              
                              
                                 περιφέρεια των Βρυξελλών: θα εγκατασταθούν έξυπνοι μετρητές i) όταν πρέπει να αλλάξουν οι μετρητές ή ii) για νέες συνδέσεις με το δίκτυο.
                              
                           
               
                     (65)
                  
                  
                     Το 2020 το ποσοστό ηλεκτρικών διασυνδέσεων στο Βέλγιο ανερχόταν σε 21 %. Με τα έργα που έχουν ήδη προγραμματιστεί (βλ. ομοσπονδιακό σχέδιο ανάπτυξης 2020-2030 (38)), έως το 2030 το ποσοστό ηλεκτρικών διασυνδέσεων στο Βέλγιο θα ανέλθει περίπου στο 30 % (39). Οι ακόλουθες ενισχύσεις δικτύων στο Βέλγιο τέθηκαν πρόσφατα σε λειτουργία ή θα τεθούν σε λειτουργία κατά τα επόμενα έτη:
                     
                                 α)
                              
                              
                                 ALEGrO: η υλοποίηση του έργου κοινού ενδιαφέροντος (στο εξής: ΕΚΕ) ALEGrO για γραμμή διασύνδεσης 1 GW μεταξύ Βελγίου και Γερμανίας ανατέθηκε το 2020 (40).
                              
                           
                                 β)
                              
                              
                                 ΝΕΜΟ: το ΕΚΕ NEMO για γραμμή διασύνδεσης 1 GW μεταξύ Βελγίου και Ηνωμένου Βασιλείου έχει τεθεί σε εφαρμογή από το 2019.
                              
                           
                                 γ)
                              
                              
                                 BRABO: το ΕΚΕ BRABO αφορά την αναβάθμιση του βελγικού δικτύου ηλεκτρικής ενέργειας με σκοπό, μεταξύ άλλων, την αύξηση της ικανότητας εισαγωγής από τις Κάτω Χώρες.
                              
                           
               2.4.   Δικαιούχοι
         
         2.4.1.   Επιλεξιμότητα
         
         
                     (66)
                  
                  
                     Ο CRM θα είναι ανοικτός σε όλες τις δυναμικότητες που μπορούν να συμβάλουν στην επάρκεια των πόρων, τόσο στην υφιστάμενη όσο και στη νέα δυναμικότητα, στην αποθήκευση και στην απόκριση ζήτησης. Θα επιτρέπεται η συγκέντρωση δυναμικότητας, μεταξύ άλλων και από διαφορετικές τεχνολογίες.
                  
               
                     (67)
                  
                  
                     Θα επιτρέπεται επίσης η συμμετοχή αλλοδαπής δυναμικότητας. Οι κανόνες περιγράφονται περαιτέρω στην ενότητα 2.10.
                  
               
                     (68)
                  
                  
                     Δικαιούχοι του CRM θα είναι οι πάροχοι ισχύος που θα επιλεγούν στο πλαίσιο της ανταγωνιστικής διαδικασίας υποβολής προσφορών.
                  
               2.4.2.   Ελάχιστο όριο συμμετοχής
         
         
                     (69)
                  
                  
                     Το ελάχιστο όριο συμμετοχής ορίστηκε σε 1 MW, κυρίως για τους ακόλουθους λόγους:
                     
                                 α)
                              
                              
                                 εναρμόνιση με την αγορά εξισορρόπησης·
                              
                           
                                 β)
                              
                              
                                 η τιμή είναι αποτέλεσμα συνεχούς διαλόγου με τους συμμετέχοντες στην αγορά, συμπεριλαμβανομένων διαφόρων επίσημων δημόσιων διαβουλεύσεων·
                              
                           
                                 γ)
                              
                              
                                 η υπέρβαση του ορίου του 1 MW συνεπάγεται ότι πολλές μικρές δυναμικότητες πρέπει να ξεκινήσουν την υποχρεωτική διαδικασία προεπιλογής του CRM και να αντιμετωπίσουν το σχετικό κόστος, ακόμη και αν δεν έχουν την πρόθεση να συμμετάσχουν στη δημοπρασία CRM·
                              
                           
                                 δ)
                              
                              
                                 η μετάβαση κάτω από το όριο του 1 MW αυξάνει επίσης σημαντικά τον διοικητικό φόρτο.
                              
                           
               
                     (70)
                  
                  
                     Το βασιλικό διάταγμα σχετικά με τα κριτήρια επιλεξιμότητας που αφορούν τη σωρευτική στήριξη και το ελάχιστο όριο συμμετοχής προβλέπει την αξιολόγηση του επιπέδου του ελάχιστου ορίου συμμετοχής κατά τη διάρκεια ισχύος του CRM, τουλάχιστον ανά πενταετία.
                  
               
                     (71)
                  
                  
                     Οι κανόνες συγκέντρωσης επιτρέπουν τη συμμετοχή μικρότερων παρόχων ισχύος που δεν πληρούν την απαίτηση του ελάχιστου ορίου.
                  
               2.4.3.   Συγκέντρωση
         
         
                     (72)
                  
                  
                     Οι πάροχοι πολλαπλών δυναμικοτήτων μπορούν να επιλέξουν να συγκεντρωθούν σε ενιαία μονάδα αγοράς δυναμικότητας τουλάχιστον 1 MW χωρίς περιορισμό του μέγιστου μεγέθους. Ο μόνος περιορισμός είναι ότι τα σημεία παράδοσης για τα οποία ισχύουν τα καθημερινά προγράμματα των αγορών ενέργειας (σήμερα πρόκειται συνήθως για σημεία παράδοσης μεγέθους άνω των 25 MW) δεν μπορούν να αποτελούν μέρος συγκεντρωτικού χαρτοφυλακίου. Η συγκέντρωση επιτρέπεται σε όλες τις τεχνολογίες. Επιπλέον, η ανακατανομή των συνιστωσών εντός μιας συγκεντρωτικής μονάδας της αγοράς ισχύος (στο εξής: CMU) επιτρέπεται προκειμένου να αυξηθεί η ευελιξία έναντι των φορέων συγκέντρωσης και να ενθαρρυνθεί η συμμετοχή τους στη διαδικασία δημοπρασίας.
                  
               
                     (73)
                  
                  
                     Οι κανόνες συγκέντρωσης θα επανεξετάζονται και θα τροποποιούνται περιοδικά, εάν κριθεί απαραίτητο από τις βελγικές αρχές, προκειμένου να διασφαλιστεί ότι οι κανόνες συγκέντρωσης δεν αποτελούν εμπόδιο για τη συμμετοχή στη δημοπρασία.
                  
               2.4.4.   Μη πιστοποιημένη δυναμικότητα
         
         
                     (74)
                  
                  
                     Στον μηχανισμό προβλέπεται ειδική κατηγορία «μη πιστοποιημένης δυναμικότητας». Ορίζεται ως δυναμικότητα η οποία, κατά την έναρξη της διαδικασίας προεπιλογής Y-4, δεν μπορεί να συνδεθεί με σημείο παράδοσης και, ως εκ τούτου, δεν μπορεί να τηρήσει τις απαιτήσεις προεπιλογής του σημείου παράδοσης. Η κατηγορία είναι ανοικτή σε όλες τις τεχνολογίες και αποσκοπεί στην προώθηση της συμμετοχής δυναμικοτήτων που ενδέχεται να αντιμετωπίσουν περισσότερες δυσκολίες στην παροχή του συνήθους απαιτούμενου επιπέδου ωριμότητας κατά την Υ-4. Η μη πιστοποιημένη δυναμικότητα αντιπροσωπεύει λιγότερο ώριμα έργα, π.χ. όταν το σημείο παράδοσης δεν είναι ακόμη γνωστό· δεν είναι διαθέσιμο σχέδιο εκτέλεσης του έργου και το έργο ωριμάζει περαιτέρω μόνο κατά την περίοδο πριν από την παράδοση. Οι βελγικές αρχές εξήγησαν ότι η έννοια της «μη πιστοποιημένης δυναμικότητας» εισήχθη κατόπιν αιτήματος της αγοράς και μπορεί να είναι ιδιαίτερα χρήσιμη για τους φορείς συγκέντρωσης / τους παρόχους DSR, οι οποίοι θεωρούν ότι είναι σε θέση να βρουν αυτή τη δυναμικότητα κατά την περίοδο πριν από την παράδοση, αλλά, για παράδειγμα, πρέπει ακόμη να οριστικοποιήσουν συμφωνίες με τοποθεσίες ζήτησης / εξετάζουν πολλαπλές προοπτικές. Μη πιστοποιημένη δυναμικότητα θα πρέπει να προσφέρεται μόνο στη δημοπρασία Y-4. Στην κατηγορία αυτή μπορεί να αποδοθεί μόνο η συνήθης κατηγορία δυναμικότητας μονοετούς σύμβασης (βλ. αιτιολογικές σκέψεις 138 και 145).
                  
               
                     (75)
                  
                  
                     Για να περιοριστεί ο κίνδυνος για την ασφάλεια του συστήματος όταν χρησιμοποιούνται ως βάση λιγότερο ώριμα έργα, η συνολική δυναμικότητα που πρέπει να γίνεται δεκτή στην κατηγορία αυτή περιορίζεται σε 200 MW για την πρώτη δημοπρασία. Ο νόμος για την ηλεκτρική ενέργεια προβλέπει ότι η απόφαση σχετικά με αυτή τη μέγιστη συνολική δυναμικότητα λαμβάνεται ανά δημοπρασία. Το κατώτατο όριο θα μπορούσε να εξελιχθεί περαιτέρω σε βάθος χρόνου με βάση τη θετική αξιοποίηση της πείρας.
                  
               2.4.5.   Απομείωση
         
         2.4.5.1.   Γενικοί κανόνες
         
         
                     (76)
                  
                  
                     Ο CRM είναι ανοικτός σε όλους τους κατόχους δυναμικότητας σε συνάρτηση με το ποσοστό διαθεσιμότητάς τους και τη συμβολή τους στον στόχο της επάρκειας των πόρων. Πράγματι, οι CMU δεν αναμένεται να είναι διαθέσιμοι 100 % του χρόνου στο 100 % της ισχύος αναφοράς τους, π.χ. λόγω καιρικών συνθηκών, κύκλων συντήρησης, βλαβών.
                  
               
                     (77)
                  
                  
                     Για τον λόγο αυτόν, για κάθε τεχνολογία υπολογίζεται συντελεστής απομείωσης προκειμένου να αξιολογηθούν η αξιοπιστία της και η συμβολή της στην ασφάλεια του εφοδιασμού κατά τη διάρκεια περιόδων ιδιαίτερα σημαντικών από άποψη επάρκειας (των λεγόμενων «προσομοιούμενων ωρών σπανιότητας»). Ως εκ τούτου, μόνο οι κάτοχοι δυναμικότητας μπορούν να συμμετέχουν στη δημοπρασία και, ως εκ τούτου, είναι επιλέξιμοι μόνο για συμβάσεις παροχής ισχύος μέχρι την απομειωμένη ισχύ τους (41).
                  
               
                     (78)
                  
                  
                     Η μεθοδολογία για τον υπολογισμό αυτών των παραμέτρων απομείωσης διαφέρει ανά τεχνολογία και προσδιορίζεται λεπτομερέστερα στο βασιλικό διάταγμα, το οποίο καθορίζει τη μεθοδολογία για τον υπολογισμό της δυναμικότητας και τις παραμέτρους των δημοπρασιών. Θα εξαρτάται από την κατηγορία δυναμικότητας:
                     
                                 α)
                              
                              
                                 οι συντελεστές απομείωσης για τις θερμικές τεχνολογίες με ημερήσιο προγραμματισμό καθορίζονται βάσει στατιστικής ανάλυσης από ιστορικά δεδομένα, με υποτιμολόγηση του ρυθμού εξαναγκασμένων διακοπών, καθώς η παράμετρος αυτή θεωρείται ανεξάρτητη από τις κλιματικές συνθήκες·
                              
                           
                                 β)
                              
                              
                                 οι συντελεστές απομείωσης για τις θερμικές τεχνολογίες χωρίς ημερήσιο προγραμματισμό προσδιορίζονται με μετρήσεις. Εάν οι μετρήσεις είναι ανεπαρκείς, προσομοιώνονται με διαίρεση της αναμενόμενης μέσης συμβολής των τεχνολογιών αυτών κατά τη διάρκεια των προσομοιούμενων ωρών σπανιότητας με τη συγκεντρωτική ονομαστική ισχύ αναφοράς της τεχνολογίας·
                              
                           
                                 γ)
                              
                              
                                 οι συντελεστές απομείωσης για τις τεχνολογίες που εξαρτώνται από τις καιρικές συνθήκες με ημερήσιο προγραμματισμό και για τις τεχνολογίες που εξαρτώνται από τις καιρικές συνθήκες χωρίς ημερήσιο προγραμματισμό που δεν έχουν επιλέξει συμφωνία επιπέδου υπηρεσιών [βλ. σημείο ε) κατωτέρω] θα προσδιορίζονται με διαίρεση της σχετικής μέσης συμβολής των εν λόγω τεχνολογιών κατά τη διάρκεια των προσομοιούμενων ωρών σπανιότητας με τη συγκεντρωτική ονομαστική ισχύ αναφοράς της εφαρμοζόμενης τεχνολογίας·
                              
                           
                                 δ)
                              
                              
                                 οι συντελεστές απομείωσης για τεχνολογία με ημερήσιο προγραμματισμό περιορισμένης ενέργειας θα προσδιορίζονται με διαίρεση της αναμενόμενης μέσης συμβολής των τεχνολογιών αυτών κατά τη διάρκεια των προσομοιούμενων ωρών σπανιότητας με τη συγκεντρωτική ονομαστική ισχύ αναφοράς·
                              
                           
                                 ε)
                              
                              
                                 συμφωνία επιπέδου υπηρεσιών (στο εξής: ΣΕΥ) (συνήθως απόκριση ζήτησης ή μικρή ικανότητα αποθήκευσης, αλλά είναι επίσης προσβάσιμη σε όλες τις τεχνολογίες χωρίς ημερήσιο προγραμματισμό, συμπεριλαμβανομένων των ΑΠΕ): ο συντελεστής απομείωσης συνδέεται με κάθε ΣΕΥ που επιλέγεται από την ίδια τη CMU κατά τη διαδικασία προεπιλογής (και όπως καθορίζεται στη σύμβαση παροχής ισχύος) ανάλογα με τους επιλεγμένους ενεργειακούς περιορισμούς. Με τον τρόπο αυτόν οι τεχνολογίες χωρίς ημερήσιο προγραμματισμό μπορούν να καθορίζουν για τις ίδιες ποιες ΣΕΥ ανταποκρίνονται καλύτερα στους τεχνικούς περιορισμούς τους, αντί να εντάσσονται σε προκαθορισμένη ΣΕΥ. Επιπλέον, ο φορέας συγκέντρωσης μπορεί να επιλέξει την πλέον κατάλληλη ΣΕΥ για το χαρτοφυλάκιό του.
                              
                           
               
                     (79)
                  
                  
                     Στις 4 Μαΐου 2021 το Βέλγιο υπέβαλε επικαιροποιημένους συντελεστές απομείωσης που παρουσιάζονται στον κατωτέρω πίνακα:
                     
                        Πίνακας 4
                     
                     
                        Συντελεστές απομείωσης
                     
                     
                                 Συμφωνία επιπέδου υπηρεσιών (ΣΕΥ)
                              
                           
                                 Διαθεσιμότητα/Διάρκεια [ώρες]
                              
                              
                                 ΣΕΥ
                              
                              
                                 Αποθήκευση μεγάλης κλίμακας
                              
                           
                                 1  ώρα
                              
                              
                                 11  %
                              
                              
                                 11  %
                              
                           
                                 2  ώρες
                              
                              
                                 19  %
                              
                              
                                 19  %
                              
                           
                                 3  ώρες
                              
                              
                                 28  %
                              
                              
                                 28  %
                              
                           
                                 4  ώρες
                              
                              
                                 36  %
                              
                              
                                 36  %
                              
                           
                                 6  ώρες
                              
                              
                                 52  %
                              
                              
                                 52  %
                              
                           
                                 8  ώρες
                              
                              
                                 65  %
                              
                              
                                 65  %
                              
                           
                                 
                                    Θερμικές τεχνολογίες με ημερήσιο προγραμματισμό
                                 
                              
                           
                                 Υποκατηγορία
                              
                              
                                 
                                    Συντελεστής απομείωσης
                                 
                              
                           
                                 Αεριοστρόβιλος συνδυασμένου κύκλου
                              
                              
                                 91  %
                              
                           
                                 Αεριοστρόβιλος ανοικτού κύκλου
                              
                              
                                 90  %
                              
                           
                                 Στροβιλοκινητήρες
                              
                              
                                 96  %
                              
                           
                                 Κινητήρες αερίου
                              
                              
                                 95  %
                              
                           
                                 Κινητήρες ντίζελ
                              
                              
                                 93  %
                              
                           
                                 ΣΠΗΘ
                              
                              
                                 93  %
                              
                           
                                 Βιομάζα
                              
                              
                                 93  %
                              
                           
                                 Απόβλητα
                              
                              
                                 93  %
                              
                           
                                 Πυρηνική ενέργεια
                              
                              
                                 96  %
                              
                           
                                 Λιθάνθρακας
                              
                              
                                 90  %
                              
                           
                                 
                                    Τεχνολογίες περιορισμένης ενέργειας με ημερήσιο προγραμματισμό
                                 
                              
                           
                                 Διαθεσιμότητα/Διάρκεια [ώρες]
                              
                              
                                 
                                    Συντελεστής απομείωσης
                                 
                              
                           
                                 1 
                              
                              
                                 11  %
                              
                           
                                 2 
                              
                              
                                 19  %
                              
                           
                                 3 
                              
                              
                                 28  %
                              
                           
                                 4 
                              
                              
                                 36  %
                              
                           
                                 5 -6 
                              
                              
                                 52  %
                              
                           
                                 7 -8 
                              
                              
                                 65  %
                              
                           
                                 
                                    Τεχνολογίες εξαρτώμενες από τις καιρικές συνθήκες
                                 
                              
                           
                                 Υποκατηγορία
                              
                              
                                 
                                    Συντελεστής απομείωσης
                                 
                              
                           
                                 Υπεράκτια αιολική ενέργεια
                              
                              
                                 15  %
                              
                           
                                 Χερσαία αιολική ενέργεια
                              
                              
                                 6  %
                              
                           
                                 Ηλιακή ενέργεια
                              
                              
                                 4  %
                              
                           
                                 Υδροηλεκτρική ενέργεια τρέχοντος ύδατος
                              
                              
                                 34  %
                              
                           
                                 
                                    Θερμικές τεχνολογίες χωρίς ημερήσιο προγραμματισμό
                                 
                              
                           
                                 Υποκατηγορία
                              
                              
                                 
                                    Συντελεστής απομείωσης
                                 
                              
                           
                                 Συγκεντρωτικές θερμικές τεχνολογίες
                              
                              
                                 62  %
                              
                           
                        Πηγή: Κοινοποίηση (42).
                  
               
                     (80)
                  
                  
                     Οι κανόνες απομείωσης μπορούν να επανεξετάζονται σε ετήσια βάση και να τροποποιούνται, εάν χρειάζεται. Ειδικότερα, ο ΔΣΜ θα προβαίνει σε διαβουλεύσεις σχετικά με τον κατάλογο των υφιστάμενων τεχνολογιών στην αγορά. Εάν ληφθούν πληροφορίες ότι ένας νέος τύπος τεχνολογίας δεν περιλαμβάνεται στον κατάλογο, ο τύπος αυτός θα μπορούσε να ληφθεί υπόψη κατά την ετήσια βαθμονόμηση των συντελεστών απομείωσης. Ως εκ τούτου, εάν χρειαστεί, οι συντελεστές απομείωσης και οι τεχνολογίες θα επικαιροποιούνται σε ετήσια βάση και θα επανεξετάζονται.
                  
               2.4.6.   Κανόνες που εφαρμόζονται στη διασυνοριακή συμμετοχή
         
                     (81)
                  
                  
                     Όσον αφορά τη διασυνοριακή συμμετοχή, η μέγιστη ισχύς εισόδου που είναι διαθέσιμη για τη συμμετοχή έμμεσης αλλοδαπής δυναμικότητας σε ζώνη ελέγχου θα καθορίζεται από τον διαχειριστή συστήματος για κάθε άμεσα ηλεκτρικά συνδεδεμένη ζώνη αγοράς στην περιοχή ελέγχου του Βελγίου, σύμφωνα με το άρθρο 26 του κανονισμού για την ηλεκτρική ενέργεια.
                  
               
                     (82)
                  
                  
                     Εν αναμονή της έγκρισης των σχετικών στρατηγικών, προτάσεων ή αποφάσεων για την εφαρμογή του άρθρου 26 του κανονισμού για την ηλεκτρική ενέργεια, η συμβολή κάθε ζώνης αγοράς που συνδέεται άμεσα με το Βέλγιο καθορίζεται από τη συμβολή των ζωνών αυτών κατά τη διάρκεια των προσομοιούμενων ωρών σπανιότητας, όπως περιγράφεται στην ενότητα 2.10.1.
                  
               2.4.7.   Κανόνες που εφαρμόζονται στη μη πιστοποιημένη δυναμικότητα
         
         
                     (83)
                  
                  
                     Για να διασφαλιστούν ισότιμοι όροι ανταγωνισμού με άλλες συμβατικές δυναμικότητες στη δημοπρασία Y-4, ο Elia θα χρησιμοποιήσει τους συντελεστές απομείωσης που θα είναι γνωστοί κατά τον χρόνο της δημοπρασίας Y-4 ως παράμετρο εισόδου για την τυπική διαδικασία προεπιλογής μη πιστοποιημένης δυναμικότητας (καθώς η τυπική διαδικασία προεπιλογής που σχετίζεται με την εν λόγω δυναμικότητα μπορεί να οργανωθεί έως και 24 μήνες μετά τη δημοπρασία Y-4).
                  
               2.5.   Διαδικασία δημοπρασίας και κανόνες τιμολόγησης
         
         2.5.1.   Συχνότητα δημοπρασιών
         
         
                     (84)
                  
                  
                     Σύμφωνα με την κοινοποίηση, ο ΔΣΜ θα διοργανώνει δημοπρασίες στο πλαίσιο του CRM ανάλογα με το επίπεδο των πόρων δυναμικότητας που απαιτούνται ώστε να διασφαλιστεί κατάλληλο επίπεδο επάρκειας πόρων για την επίτευξη του προτύπου αξιοπιστίας.
                  
               
                     (85)
                  
                  
                     Δημοπρασία ισχύος διενεργείται κάθε έτος για παράδοση σε τέσσερα έτη σε «δημοπρασία Υ-4». Μια ακόμη δημοπρασία με ορίζοντα ενός έτους πραγματοποιείται το αμέσως προηγούμενο έτος από το έτος παράδοσης της κύριας δημοπρασίας (στο εξής: δημοπρασία Υ-1). Η πρώτη δημοπρασία Υ-4 προγραμματίζεται να διοργανωθεί το 2021, ενώ η πρώτη δημοπρασία Υ-1 αναμένεται να πραγματοποιηθεί το 2024.
                  
               2.5.2.   Προσδιορισμός της ποσότητας προς δημοπράτηση
         
         
                     (86)
                  
                  
                     Σε παλαιότερη έκδοση του νόμου για την ηλεκτρική ενέργεια, το άρθρο 7 undecies παράγραφος 2 προέβλεπε ότι ο ΔΣΜ προτείνει τη μεθοδολογία για τον προσδιορισμό των παραμέτρων που καθορίζουν την ποσότητα της προς αγορά δυναμικότητας. Βάσει του κανονισμού για την ηλεκτρική ενέργεια, ο οποίος εφαρμόζεται από την 1η Ιανουαρίου 2020, το κράτος μέλος εγκρίνει την ποσότητα προς δημοπράτηση βάσει πρότασης της ρυθμιστικής αρχής CREG. Ως εκ τούτου, η επιτροπή CRM (Ομοσπονδιακό Υπουργείο Οικονομίας, CREG, Elia και το ιδιαίτερο γραφείο του υπουργού Ενέργειας) αποφάσισε ήδη το 2019 ότι η CREG θα καταρτίσει πρόταση μεθοδολογίας για τις παραμέτρους που καθορίζουν την ποσότητα της οποίας θα γίνει προμήθεια στο πλαίσιο των δημοπρασιώνες. Οι ακόλουθες αιτιολογικές σκέψεις παρέχουν περισσότερες λεπτομέρειες σχετικά με τη χρονολογική σειρά.
                  
               
                     (87)
                  
                  
                     Στις 22 Νοεμβρίου 2019 ο Elia εκπόνησε σχέδιο πρότασης βασιλικού διατάγματος για τον προσδιορισμό της μεθοδολογίας για τις παραμέτρους των δημοπρασιών (όπως συντελεστές απομείωσης, τιμές άσκησης δικαιώματος και τιμές αναφοράς, ανώτατη ενδιάμεση τιμή), συμπεριλαμβανομένης της διαδικασίας καθορισμού του σεναρίου για τον προσδιορισμό της απαιτούμενης δυναμικότητας (43). Στις 6 Δεκεμβρίου 2019 η CREG εξέδωσε γνώμη (44) σχετικά με την πρόταση του Elia, στην οποία εξηγεί κυρίως ότι η χρήση του σεναρίου EU-HiLo για τον προσδιορισμό της δυναμικότητας που πρόκειται να αγοραστεί δεν είναι σκόπιμη (45) και δεν συνάδει με το άρθρο 24 παράγραφος 1 του κανονισμού για την ηλεκτρική ενέργεια.
                  
               
                     (88)
                  
                  
                     Στις 18 Μαρτίου 2020 η CREG διαβίβασε στον Βέλγο υπουργό Ενέργειας σχέδιο πρότασης 2064 για τον καθορισμό της ποσότητας ισχύος της οποία θα γίνει προμήθεια. Το σχέδιο πρότασης βασίστηκε σε μεγάλο βαθμό στο σημείωμα (Z) 2024 της CREG, το οποίο απεστάλη στον υπουργό στις 20 Δεκεμβρίου 2019 κατόπιν δημόσιας διαβούλευσης (46). Η CREG ενέκρινε την τελική πρόταση στις 24 Μαρτίου 2020 (47). Η πρόταση:
                     
                                 α)
                              
                              
                                 δημιουργεί δημοσιονομικό περιορισμό στο πλαίσιο του οποίου το κόστος του CRM πρέπει να είναι χαμηλότερο από το κόστος για τον καταναλωτή λόγω της αναμενόμενης μη παρεχόμενης ενέργειας (EENS) (48) που αποφεύγεται από τον CRM. Το κόστος του CRM είναι το κόστος της δυναμικότητας που ζητείται για τη συμμόρφωση με το πρότυπο αξιοπιστίας. Το αναμενόμενο κόστος της έλλειψης ενέργειας είναι η EENS πολλαπλασιαζόμενη επί την προθυμία πληρωμής των πελατών που, ακούσια, δεν λαμβάνουν την ενέργεια αυτή (VOLL). Σε περίπτωση κινδύνου για την ασφάλεια του εφοδιασμού, η εν λόγω VOLL αντιπροσωπεύει το κόστος της μη προμήθειας που έχει ανακοινωθεί εκ των προτέρων. Χρησιμοποιώντας τις τιμές της VOLL του βελγικού Ομοσπονδιακού Γραφείου Σχεδιασμού (Planbureau) (49) και μιας μελέτης του ACER (50), η CREG εξάγει τον ακόλουθο δημοσιονομικό περιορισμό:
                                 
                                    Πηγή: CREG «Πρόταση (E)2064 — 24 Μαρτίου 2020».
                              
                           
                                 β)
                              
                              
                                 Εξάγει την ακόλουθη καμπύλη ζήτησης, όπου η στοχευόμενη προς δημοπράτηση ποσότητα είναι C-Q (51):
                                 
                                    Πηγή: CREG «Πρόταση (E)2064 — 24 Μαρτίου 2020».
                              
                           
               
                     (89)
                  
                  
                     Λαμβάνοντας υπόψη τα αποτελέσματα της δημόσιας διαβούλευσης σχετικά με το σημείωμα 2024 της CREG, το βελγικό Υπουργείο Ενέργειας κατέληξε στο συμπέρασμα ότι η μεθοδολογία που πρότεινε η CREG (ιδίως ο δημοσιονομικός περιορισμός) δεν παρείχε επαρκείς εγγυήσεις ότι ο στόχος του CRM για τη «διασφάλιση του απαιτούμενου επιπέδου ασφάλειας του εφοδιασμού» θα τηρηθεί σύμφωνα με τα νομικά κριτήρια.
                  
               
                     (90)
                  
                  
                     Κατά συνέπεια, το βελγικό Υπουργείο Ενέργειας εκπόνησε εναλλακτική μέθοδο για τον καθορισμό των παραμέτρων που προσδιορίζουν την ποσότητα ισχύος που αγοράζεται στο πλαίσιο του μηχανισμού ισχύος, λαμβάνοντας υπόψη την πρόταση βασιλικού διατάγματος του Elia που αναφέρεται στην αιτιολογική σκέψη 87 και την πρόταση της CREG που αναφέρεται στην αιτιολογική σκέψη 88. Από τις 23 Μαρτίου 2020 έως τις 27 Μαρτίου 2020 πραγματοποιήθηκε δημόσια διαβούλευση σχετικά με την εν λόγω προσαρμοσμένη μεθοδολογία. Σύμφωνα με τον τροποποιημένο νόμο για τον CRM, το προσαρμοσμένο άρθρο 7 undecies παράγραφος 2 του νόμου για την ηλεκτρική ενέργεια προβλέπει ότι οι παράμετροι που καθορίζουν την ποσότητα της οποίας γίνεται προμήθεια καθορίζονται σε βασιλικό διάταγμα, βάσει πρότασης της ρυθμιστικής αρχής. Το τελικό βασιλικό διάταγμα δημοσιεύθηκε στην Επίσημη Εφημερίδα του Βελγίου στις 30 Απριλίου 2021, μετά την έγκριση του τροποποιημένου νόμου για τον CRM (52). Οι αιτιολογικές σκέψεις 91 έως 99 περιγράφουν τη διαδικασία όπως προβλέπεται στο εν λόγω τελικό βασιλικό διάταγμα.
                  
               
                     (91)
                  
                  
                     Κάθε χρόνο η ποσότητα δυναμικότητας που απαιτείται για την τήρηση του προτύπου αξιοπιστίας σε συγκεκριμένο μελλοντικό έτος παράδοσης (δηλ. η ποσότητα-στόχος) θα καθορίζεται βάσει πρότασης της ρυθμιστικής αρχής. Η ρυθμιστική αρχή υποβάλλει την εν λόγω πρόταση λαμβάνοντας υπόψη τα δεδομένα που παρέχει ο ΔΣΜ, αλλά επίσης τα δεδομένα αυτά υπολογίζονται από τον ΔΣΜ βάσει σεναρίου και ενδιάμεσων τιμών που έχουν προταθεί από τη ρυθμιστική αρχή και έχουν καθοριστεί από τον υπουργό. Η ποσότητα-στόχος καθορίζεται με βάση το νόμιμο πρότυπο αξιοπιστίας, το οποίο αντιστοιχεί σε ορισμένη τιμή LOLE. Το σενάριο βαθμονομείται ώστε να διασφαλίζεται ότι πληρούται το εν λόγω κριτήριο. Μόλις βαθμονομηθεί το σενάριο, πραγματοποιείται προσομοίωση της αγοράς η οποία οδηγεί στον προσδιορισμό των προσομοιούμενων ωρών σπανιότητας. Η ποσότητα-στόχος υπολογίζεται στη συνέχεια ως το άθροισμα του μέσου φορτίου κατά τη διάρκεια των προσομοιούμενων ωρών σπανιότητας και της ανάγκης εξισορρόπησης, από το οποίο αφαιρείται το μέσο EENS κατά τη διάρκεια των προσομοιούμενων ωρών σπανιότητας.
                  
               
                     (92)
                  
                  
                     Το σενάριο που αναφέρεται στην αιτιολογική σκέψη 91 θα είναι ένα από τα κεντρικά σενάρια αναφοράς που θα χρησιμοποιηθούν για τον προσδιορισμό του ζητήματος επάρκειας πόρων, είτε από την τελευταία ERAA (53) είτε από την τελευταία NRAA (54), και θα επικαιροποιηθεί με τις πλέον πρόσφατες διαθέσιμες πληροφορίες (55). Η διαδικασία για την οριστικοποίηση της ποσότητας δυναμικότητας προς προμήθεια πρέπει επίσης να τηρεί τα σχετικά μέρη του κανονισμού για την ηλεκτρική ενέργεια.
                  
               
                     (93)
                  
                  
                     Το βασιλικό διάταγμα προβλέπει την ακόλουθη διαδικασία για τον καθορισμό του σεναρίου αναφοράς. Ως συμβολή στην απόφαση του υπουργού Ενέργειας, ο βελγικός ΔΣΜ θα δημοσιεύσει σύσταση, μετά από δημόσια διαβούλευση με τα μέρη της αγοράς σχετικά με τα δεδομένα και τις παραδοχές. Στη συνέχεια, η ρυθμιστική αρχή θα υποβάλει πρόταση σχετικά με το σενάριο αναφοράς, λαμβάνοντας υπόψη τη μεθοδολογία όπως προβλέπεται στο βασιλικό διάταγμα. Τέλος, το Ομοσπονδιακό Υπουργείο Οικονομίας θα δημοσιεύσει συμβουλές σχετικά με την εν λόγω πρόταση. Η τελική απόφαση για την επιλογή σεναρίου εμπίπτει στην αρμοδιότητα του υπουργού Ενέργειας.
                  
               
                     (94)
                  
                  
                     Το συνολικό ανώτατο όριο δημοπρασίας καθορίζει τη μέγιστη αποζημίωση που μπορεί να ληφθεί από μια προσφορά στη δημοπρασία CRM και εφαρμόζεται σε όλες τις κατηγορίες δυναμικότητας. Με τον περιορισμό της μέγιστης αποζημίωσης που μπορεί να ληφθεί, το συνολικό ανώτατο όριο δημοπρασίας περιορίζει τη δυνατότητα κατάχρησης της ισχύος στην αγορά μέσω της υποβολής ακατάλληλων προσφορών. Η συνολική ανώτατη τιμή δημοπρασίας υπολογίζεται με τον πολλαπλασιασμό του καθαρού κόστους της νέας εισόδου (στο εξής: net-CONE) (56) με συντελεστή Χ. Η τιμή του διορθωτικού συντελεστή Χ λαμβάνει υπόψη τις αβεβαιότητες που σχετίζονται με την εκτίμηση του net-CONE, τόσο σε επίπεδο μεταβλητότητας του ακαθάριστου κόστους της νέας εισόδου που συνδέεται με διαφορετικές τεχνολογίες όσο και στον καθορισμό των ετήσιων ενδοπεριθωριακών προσόδων στην αγορά ενέργειας και των καθαρών εσόδων στην αγορά για τις επικουρικές υπηρεσίες εξισορρόπησης. Η συνολική ανώτατη τιμή δημοπρασίας για την πρώτη δημοπρασία ισούται με 75 kW/EUR/έτος, η οποία ισούται με το net-CONE πολλαπλασιαζόμενο με διορθωτικό συντελεστή 1,50 (57).
                  
               
                     (95)
                  
                  
                     Η καμπύλη ζήτησης για τις δημοπρασίες Υ-4 σχεδιάζεται με βάση 3 σημεία, όπως φαίνεται στο παρακάτω σχήμα:
                  
               
                     (96)
                  
                  
                     Η καμπύλη ζήτησης για τις δημοπρασίες Y-1 σχεδιάστηκε με βάση τα ίδια σημεία Β και Γ όπως και για τις δημοπρασίες Y-4, αλλά η ποσότητα-στόχος προσαρμόζεται ώστε να ληφθεί υπόψη η δυναμικότητα για την οποία έχει ήδη συναφθεί σύμβαση στη δημοπρασία Y-4 που αντιστοιχεί στην ίδια περίοδο παράδοσης. Το σημείο Α αντιστοιχεί, στον άξονα των τεταγμένων, στη συνολική ανώτατη τιμή δημοπρασίας, και στον άξονα των τετμημένων, στην ποσότητα-στόχο.
                  
               
                     (97)
                  
                  
                     Οι βελγικές αρχές θεωρούν ότι ο σχεδιασμός των καμπυλών ζήτησης τηρεί δύο αρχές:
                     
                                 α)
                              
                              
                                 τη διασφάλιση της ασφάλειας του εφοδιασμού: αυτό σημαίνει ότι, μόλις ολοκληρωθούν οι δημοπρασίες Y-4 και Y-1, το πρότυπο αξιοπιστίας θα πρέπει να τηρείται, διαφορετικά ο CRM δεν θα έχει επιτύχει τον στόχο του. Δεδομένου ότι το σημείο Β αντιστοιχεί στην ποσότητα που απαιτείται για την τήρηση του προτύπου αξιοπιστίας, θα πρέπει να διασφαλίζεται ότι τουλάχιστον η ποσότητα αυτή αποτελεί αντικείμενο σύμβασης. Δεδομένου ότι, μετά από δημοπρασία Y-4, εξακολουθεί να υπάρχει δυνατότητα σύναψης συμβάσεων για περαιτέρω δυναμικότητα στη δημοπρασία Y-1, είναι δυνατό να διαμορφωθεί μεταξύ του σημείου Α και του σημείου Β στη Υ-4 κλιμακωτή καμπύλη, η οποία επιτρέπει τη σύναψη συμβάσεων για ποσότητα μικρότερη από την ποσότητα που βαθμονομείται για το σημείο Β στην εν λόγω δημοπρασία Y-4. Ωστόσο, η σύναψη συμβάσεων για ποσότητα χαμηλότερη από αυτή που συνδέεται με το σημείο Β στη Υ-1 δεν θα εξασφάλιζε την τήρηση του προτύπου αξιοπιστίας. Αυτό εξηγεί την κάθετη τομή στη Y-1 μεταξύ του σημείου Α και του σημείου Β· και
                              
                           
                                 β)
                              
                              
                                 την εξασφάλιση μηχανισμού αναλογικού, ελάχιστου κόστους: αυτό σημαίνει ότι η συνολική ποσότητα της οποίας γίνεται προμήθεια δεν θα πρέπει να υπερβαίνει την ποσότητα που απαιτείται για την τήρηση του προτύπου αξιοπιστίας, διότι διαφορετικά θα διογκωνόταν το συνολικό κόστος του μηχανισμού. Αυτό εξηγεί γιατί η καμπύλη ζήτησης είναι κάθετη μεταξύ του σημείου Β και της τομής με τον άξονα X τόσο στη δημοπρασία Y-4 όσο και στη δημοπρασία Y-1.
                              
                           
               
                     (98)
                  
                  
                     Σύμφωνα με τον νόμο για την ηλεκτρική ενέργεια, μια ελάχιστη ποσότητα ισχύος πρέπει να δεσμεύεται για δημοπρασίες Y-1 και να αφαιρείται από την ποσότητα-στόχο για τη δημοπρασία Y-4. Αυτή η δεσμευμένη ποσότητα είναι τουλάχιστον ίση με τη δυναμικότητα που απαιτείται, κατά μέσο όρο, για την κάλυψη της συνολικής μέγιστης δυναμικότητας για λιγότερες από 200 ώρες λειτουργίας ανά έτος. Σύμφωνα με το βασιλικό διάταγμα, προκειμένου να καθοριστεί η μεθοδολογία για τον υπολογισμό της δυναμικότητας και τις παραμέτρους των δημοπρασιών στο πλαίσιο του μηχανισμού αποζημίωσης ισχύος, η δυναμικότητα που απαιτείται για την κάλυψη της συνολικής μέγιστης δυναμικότητας για λιγότερες από 200 ώρες κατά μέσο όρο θα καθορίζεται, για κάθε ενότητα 100 MW, από τον μέσο αριθμό ωρών που απαιτούνται για τη συμμόρφωση με το κριτήριο ασφάλειας του εφοδιασμού με βάση την καμπύλη διάρκειας φορτίου. Πρόκειται για τις ώρες που χρειάζονται ορισμένες δυναμικότητες για την κάλυψη της μέγιστης κατανάλωσης ηλεκτρικής ενέργειας. Η εκτίμηση της καμπύλης ζήτησης είχε ως αποτέλεσμα τη δέσμευση περίπου 2,5 GW για τη δημοπρασία Y-1 που προβλέπεται για το 2024. Σύμφωνα με το Βέλγιο, η απόφαση να δεσμευθεί μέρος της ποσότητας προς προμήθεια για τη δημοπρασία Υ-1 αντικατοπτρίζει την προθυμία του να δώσει έμφαση στην τεχνική ουδετερότητα και τον τεχνικά ανοικτό χαρακτήρα του μηχανισμού. Το μέτρο αυτό ενθαρρύνει τη συμμετοχή των παρόχων απόκρισης ζήτησης, καθώς ενδέχεται να είναι πιο δύσκολο για τις εν λόγω δυναμικότητες να προγραμματίζουν τη διαθεσιμότητά τους πολύ νωρίτερα, γεγονός που περιπλέκει πιθανώς τη συμμετοχή τους στη δημοπρασία Υ-4. Παρά την εν λόγω μετατόπιση της ποσότητας ισχύος στη δημοπρασία Y-1, όλοι οι κάτοχοι δυναμικότητας επιτρέπεται να συμμετέχουν τόσο στη διαδικασία δημοπρασίας Y-4 όσο και στη διαδικασία δημοπρασίας Y-1 για συγκεκριμένη περίοδο παράδοσης.
                  
               
                     (99)
                  
                  
                     Πρόβλεψη της εφαρμογής του τελικού σχεδίου βασιλικού διατάγματος:
                     
                                 α)
                              
                              
                                 Ο Elia ξεκίνησε δημόσια διαβούλευση σχετικά με τα σενάρια, τις αναλύσεις ευαισθησίας και τα δεδομένα για τον υπολογισμό της παραμέτρου CRM για τη δημοπρασία Υ-4 για την περίοδο παράδοσης 2025-2026. Η δημόσια διαβούλευση πραγματοποιήθηκε από τις 5 Μαΐου έως τις 5 Ιουνίου 2020 (59). Ο Elia πραγματοποίησε τη διαβούλευση με αντικείμενο τα δεδομένα από τη MAF 2019 του ΕΔΔΣΜ-ηλ., τα οποία επικαιροποιήθηκαν με τις πλέον πρόσφατες διαθέσιμες πληροφορίες από δημόσιες πηγές, και τις αναλύσεις ευαισθησίας που πρέπει να συμπεριληφθούν στο σενάριο αναφοράς που μπορεί να έχει αντίκτυπο στην ασφάλεια εφοδιασμού του Βελγίου, σύμφωνα με το βασιλικό διάταγμα (βλ. αιτιολογική σκέψη 93). Μετά τη δημόσια διαβούλευση, ο Elia συνέστησε να ενσωματωθεί στο σενάριο αναφοράς ανάλυση ευαισθησίας «χαμηλής ζήτησης» και ανάλυση ευαισθησίας που αντιστοιχεί στο σενάριο ΕΕ-HiLo (60) (βλ. αιτιολογική σκέψη 30). Στη συνέχεια, στις 10 Ιουλίου 2020 η CREG ενέκρινε πρόταση σεναρίου αναφοράς (61), στην οποία επαναλαμβάνει κυρίως τις επικρίσεις της κατά της σύσταση του Elia να συμπεριληφθεί ανάλυση ευαισθησίας όσον αφορά τη μείωση της διαθεσιμότητας της γαλλικής πυρηνικής ενέργειας κατά 4 μονάδες (βλ. αιτιολογική σκέψη 87), επισημαίνοντας επίσης τον υφιστάμενο μηχανισμό ισχύος στη Γαλλία για τη διασφάλιση της επάρκειας και τον κίνδυνο αύξησης της δυναμικότητας προς προμήθεια. Ωστόσο, λίγο καιρό αργότερα, η Γενική Διεύθυνση Ενέργειας του Ομοσπονδιακού Υπουργείου Οικονομίας εξέδωσε γνωμοδότηση προς τον υπουργό Ενέργειας (62), στην οποία συνιστά να ενσωματωθεί στο σενάριο αναφοράς τροποποίηση της αναμενόμενης ζήτησης, καθώς η ζήτηση αυτή σημείωσε πτώση λόγω των επιπτώσεων της πανδημίας COVID-19. Περιλάμβανε επίσης πρόσθετη μη διαθεσιμότητα πυρηνικών μονάδων στη Γαλλία. Ως εκ τούτου, η Γενική Διεύθυνση Ενέργειας του Ομοσπονδιακού Υπουργείου Οικονομίας απέρριψε τις περισσότερες από τις επικρίσεις της CREG, κάλεσε ωστόσο τον Elia να επανεξετάσει την ανάλυσή του με βάση τις ενέργειες του PLEF (βλ. αιτιολογική σκέψη 35).
                              
                           
                                 β)
                              
                              
                                 Η CREG διοργάνωσε δημόσια διαβούλευση από την 1η Ιουλίου 2020 έως τις 13 Ιουλίου 2020 σχετικά με πρόταση για τις τιμές του gross-CONE, το μέσο σταθμισμένο κόστος κεφαλαίου (ΜΣΚΚ) και τον διορθωτικό συντελεστή Χ (63). Το Υπουργείο Ενέργειας αποφασίζει ετησίως με βάση την πρόταση της CREG, αλλά μπορεί να παρεκκλίνει από αυτήν.
                              
                           
               
                     (100)
                  
                  
                     Η καμπύλη ζήτησης για τη δημοπρασία Y-4 του Οκτωβρίου 2021 βασίζεται στο κεντρικό σενάριο της MAF 2019, με επικαιροποιημένα στοιχεία και διορθώσεις με βάση την «Εκτίμηση επάρκειας παραγωγής» που διενεργήθηκε από το PLEF και δημοσιεύτηκε τον Απρίλιο του 2020 (βλ. επίσης αιτιολογικές σκέψεις 287 έως 289).
                  
               
                     (101)
                  
                  
                     Η μελέτη επάρκειας και ευελιξίας 2021 χρησιμοποιεί το κεντρικό σενάριο της MAF 2020, το οποίο συμπληρώνεται με το πλέον πρόσφατο σύνολο δεδομένων που είναι διαθέσιμο για κάθε χώρα και συλλέγεται στο πλαίσιο του ΕΔΔΣΜ-ηλ., καθώς και με δημόσιες πληροφορίες ή με επικαιροποιημένες εθνικές μελέτες για άλλες χώρες. Σύμφωνα με το Βέλγιο, με τη χρήση της ίδιας πηγής (MAF) ως συνόλου δεδομένων τόσο για τις εκτιμήσεις επάρκειας πόρων όσο και για τη βαθμονόμηση της καμπύλης ζήτησης εξασφαλίζεται η συνοχή.
                  
               
                     (102)
                  
                  
                     Το Βέλγιο διευκρίνισε ότι η ανάλυση ευαισθησίας που χρησιμοποιήθηκε στους υπολογισμούς της καμπύλης ζήτησης για την πρώτη δημοπρασία σχετικά με τη μη διαθεσιμότητα της γαλλικής πυρηνικής δυναμικότητας (σύμφωνα με την «Εκτίμηση επάρκειας παραγωγής» που διενεργήθηκε από το PLEF) έχει επίσης μοντελοποιηθεί στη μελέτη επάρκειας και ευελιξίας 2021.
                  
               
                     (103)
                  
                  
                     Η εκτιμώμενη ποσότητα της οποίας θα γίνει προμήθεια στις πρώτες δημοπρασίες Y-4 και Y-1 ανέρχεται περίπου σε 9,5 GW. Η συνολική ποσότητα καθορίζεται ανά δημοπρασία και βασίζεται στη μεθοδολογία που περιγράφεται στην ενότητα 2.5.2. Στην καμπύλη ζήτησης για τη δημοπρασία Y-4, οι βελγικές αρχές έχουν δεσμεύσει σημαντική ποσότητα για τη δημοπρασία Υ-1, διασφαλίζοντας ότι θα πραγματοποιηθεί νέα βαθμονόμηση πλησιέστερα στο έτος παράδοσης και αποφεύγοντας τη δημοπράτηση υπερβολικής δυναμικότητας στην πρώτη δημοπρασία Y-4. Αυτή η σημαντική δέσμευση για την Υ-1 επιτρέπει στις βελγικές αρχές να αντιμετωπίσουν μικρές αποκλίσεις που οφείλονται σε νέα δεδομένα εισόδου και μεθοδολογικές βελτιώσεις, αλλά επίσης εξασφαλίζει ότι παρέχονται πολλές δυνατότητες συμμετοχής των νέων και καινοτόμων τεχνολογιών, με αποτέλεσμα να εξασφαλίζεται στην πράξη η τεχνολογική ουδετερότητα του μέτρου.
                  
               
                     (104)
                  
                  
                     Συνολικά, περίπου το 54 % της μέσης κατανάλωσης αιχμής σε στιγμές σπανιότητας θα αποτελέσει αντικείμενο συμβάσεων στη δημοπρασία Υ-4 το 2021, με αποτέλεσμα να μειωθεί η ποσότητα-στόχος στην απολύτως απαραίτητη.
                  
               
                     (105)
                  
                  
                     Το Βέλγιο δεσμεύτηκε να διασταυρώσει και να προσαρμόσει, εάν χρειαστεί, τις ποσότητες προς προμήθεια στη δημοπρασία Τ-4 το 2023 και στη δημοπρασία Τ-1 το 2026 στα αποτελέσματα της NRAA 2023.
                  
               2.5.3.   Στάδιο προεπιλογής
         
         
                     (106)
                  
                  
                     Υποχρεωτική διαδικασία προεπιλογής εφαρμόζεται σε όλους τους κατόχους δυναμικότητας ηλεκτροπαραγωγής άνω του 1 MW. Ωστόσο, οι προεπιλεγμένες δυναμικότητες δεν είναι υποχρεωτικό να συμμετέχουν στη διαδικασία υποβολής προσφορών (αυτοεξαίρεση). Για να διευκολυνθεί αυτή η υποχρεωτική προεπιλογή, προβλέπεται ταχεία διαδικασία προεπιλογής με την οποία δίνεται η δυνατότητα στους κατόχους δυναμικότητας να εκπληρώσουν την υποχρέωση προεπιλογής με ελάχιστη προσπάθεια (απαιτείται μόνο ελάχιστη ποσότητα πληροφοριών, όπως ο αναγνωριστικός αριθμός, το είδος του σημείου παράδοσης και η συνολική εγκατεστημένη ισχύς): μετά από ταχεία διαδικασία προεπιλογής, η δυναμικότητα αντιμετωπίζεται αυτόματα ως αυτοεξαίρεση.
                  
               
                     (107)
                  
                  
                     Οι απαιτήσεις προεπιλογής περιλαμβάνουν όριο εκπομπών: οι πάροχοι ισχύος που υπερβαίνουν το κατωτέρω όριο εκπομπών δεν μπορούν να συμμετέχουν στη δημοπρασία ισχύος:
                     
                                 α)
                              
                              
                                 για δυναμικότητες που ξεκίνησαν παραγωγή από τις 4 Ιουλίου 2019 και μετά, ισχύει όριο εκπομπών 550 gr CO2 ορυκτής προέλευσης ανά kWh ηλεκτρικής ενέργειας·
                              
                           
                                 β)
                              
                              
                                 οι δυναμικότητες που ξεκίνησαν παραγωγή πριν από τις 4 Ιουλίου 2019 δεν μπορούν να εκπέμπουν περισσότερο από 550 gr CO2 ορυκτής προέλευσης ανά kWh ηλεκτρικής ενέργειας, ούτε περισσότερο από 350 kg CO2 ορυκτής προέλευσης κατά μέσο όρο ετησίως ανά εγκατεστημένη kWe.
                              
                           
               
                     (108)
                  
                  
                     Επιπλέον, στο πλαίσιο της διαδικασίας προεπιλογής, οι υποψήφιοι πρέπει να παρέχουν προσωρινή χρηματική εγγύηση προκειμένου να τους επιτραπεί να συμμετάσχουν στη δημοπρασία. Αυτή η προσωρινή χρηματική εγγύηση τίθεται σε ισχύ με την επιλογή της CMU στη δημοπρασία. Εάν ο πάροχος ισχύος, μετά την επιλογή του στη δημοπρασία, δεν τηρήσει τις συμβατικές του υποχρεώσεις ή σε περίπτωση που δεν είναι διατεθειμένος να υπογράψει τη σύμβαση παροχής ισχύος, θα επιβληθούν οικονομικές κυρώσεις στο πλαίσιο της διαδικασίας ελέγχου πριν από την παράδοση. Ο συμβατικός αντισυμβαλλόμενος έχει το δικαίωμα να απαιτήσει χρηματική εγγύηση σε περίπτωση που οι εν λόγω κυρώσεις παραμείνουν ανεξόφλητες. Κατά τον χρόνο προεπιλογής, το ποσό της προσωρινής χρηματικής εγγύησης θα ανέρχεται σε 20 000 EUR/MW για εικονικές και πρόσθετες CMU και σε 10 000 EUR/MW για υφιστάμενες CMU, σε συνάρτηση με την επιλέξιμη ποσότητα της CMU (δεδομένου ότι η συμβατική δυναμικότητα δεν είναι ακόμη γνωστή και με τη διασφάλιση ότι η χρηματική εγγύηση είναι ανάλογη προς το μέγεθος του έργου και τον επακόλουθο κίνδυνο για το σύστημα σε περίπτωση μη παράδοσης). Εάν η τελική συμβατική δυναμικότητα της CMU είναι χαμηλότερη από την επιλέξιμη ποσότητά της, το ποσό της χρηματικής εγγύησης μειώνεται για τη θετική διαφορά μεταξύ της επιλέξιμης ποσότητας και της συμβατικής δυναμικότητας, πολλαπλασιαζόμενη επί 20 000 EUR (για εικονικές και πρόσθετες CMU) ή 10 000 EUR (για υφιστάμενες CMU).
                  
               
                     (109)
                  
                  
                     Επιπλέον, τα μέρη που επιθυμούν να υποβάλουν αίτηση προεπιλογής για νέες εγκαταστάσεις (για 15ετή σύμβαση παροχής ισχύος) που λειτουργούν με ορυκτά καύσιμα πρέπει να αναγνωρίσουν ότι η σύναψη σύμβασης παροχής ισχύος δεν τους απαλλάσσει από την ισχύουσα και τη μελλοντική νομοθεσία και τους στόχους που έχουν καθοριστεί από την Ευρωπαϊκή Ένωση και/ή το Βέλγιο για τη μείωση των εκπομπών αερίων του θερμοκηπίου. Επιπροσθέτως, πρέπει να αναγνωρίσουν ότι η σύναψη σύμβασης παροχής ισχύος τους δεσμεύει να συμβάλλουν στη χάραξη πολιτικής για την επίτευξη αυτών των στόχων. Για τον σκοπό αυτόν, πρέπει να επισυνάψουν γραπτή δήλωση με την οποία δεσμεύονται:
                     
                                 α)
                              
                              
                                 να εξετάσουν την τεχνική και οικονομική σκοπιμότητα της μείωσης των εκπομπών αερίων του θερμοκηπίου, σύμφωνα με τη σχετική ευρωπαϊκή και βελγική νομοθεσία και τους σχετικούς στόχους, της οικείας εγκατάστασης έως τις 31 Δεκεμβρίου 2026·
                              
                           
                                 β)
                              
                              
                                 να καταρτίσουν, έως τις 31 Δεκεμβρίου 2027, σχέδιο μείωσης των εκπομπών στο οποίο θα αναφέρεται ο τρόπος με τον οποίο θα συμβάλουν στη μετάβαση στην κλιματική ουδετερότητα το 2050, με ενδιάμεσους στόχους για τα έτη 2035 και 2045· και
                              
                           
                                 γ)
                              
                              
                                 να επιτύχουν μηδενικές ή αρνητικές εκπομπές έως το 2050. Τα μέρη που συμμετέχουν στην κατάρτιση σχεδίου μείωσης των εκπομπών μπορούν να αποφασίσουν να εκπονήσουν από κοινού την εν λόγω μελέτη.
                              
                           
               
                     (110)
                  
                  
                     Η συμμόρφωση με τις δεσμεύσεις που καθορίζονται στην αιτιολογική σκέψη 109 πρέπει να αποδειχθεί στη Γενική Διεύθυνση Ενέργειας του Ομοσπονδιακού Υπουργείου Οικονομίας.
                  
               2.5.4.   Ειδικά χαρακτηριστικά σχεδιασμού των δημοπρασιών
         
         2.5.4.1.   Κανόνας τιμολόγησης
         
         
                     (111)
                  
                  
                     Ο μηχανισμός ανταγωνιστικών δημοπρασιών χρησιμοποιεί τη μορφή δημοπρασίας με σφραγισμένες προσφορές, κατά την οποία οι προσφέροντες υποβάλλουν ανώνυμα προσφορές και στη συνέχεια η αγορά εκκαθαρίζεται σε έναν μόνο γύρο. Σύμφωνα με τις βελγικές αρχές, η μορφή δημοπρασίας με σφραγισμένες προσφορές, λόγω της μη παροχής πληροφοριών στην αγορά κατά τη διάρκεια της εκκαθάρισης της αγοράς και της μη παροχής στους προσφέροντες της δυνατότητας επικαιροποίησης των προσφορών τους, περιορίζει το ενδεχόμενο κατάχρησης της ισχύος στην αγορά. Επισημαίνουν επίσης ότι με τη διαδικασία υποβολής σφραγισμένων προσφορών, σε αντίθεση με τις δημοπρασίες που διεξάγονται με τη μέθοδο της φθίνουσας τιμής προσφοράς, οι προσφέροντες δεν δεσμεύονται για (συνήθως) 2-3 ημέρες κατά τις οποίες πρέπει να είναι διαθέσιμοι για να αντιδράσουν στις πληροφορίες που διατίθενται για τη διαδικασία της δημοπρασίας. Η λιγότερο περίπλοκη και χρονοβόρα διαδικασία δημοπρασιών θα μπορούσε να μειώσει περαιτέρω το εμπόδιο εισόδου, κάτι το οποίο είναι ιδιαίτερα σημαντικό για τους νέους και μικρούς παράγοντες και για τα μέρη απόκρισης ζήτησης, των οποίων η κύρια δραστηριότητα δεν είναι η αγορά ενέργειας.
                  
               
                     (112)
                  
                  
                     Σε όλους τους επιτυχόντες προσφέροντες θα χορηγείται αποζημίωση ισχύος, σύμφωνα με τον κανόνα τιμολόγησης με βάση την τιμή προσφοράς για όλες τις δημοπρασίες που αφορούν τουλάχιστον τις δύο αρχικές περιόδους παράδοσης (δημοπρασίες Y-4 και Y-1 για τις περιόδους παράδοσης που ξεκινούν τον Νοέμβριο του 2025 και τον Νοέμβριο του 2026). Με άλλα λόγια, οι επιτυχόντες πάροχοι ισχύος θα λαμβάνουν την τιμή προσφοράς τους ως αποζημίωση ισχύος.
                  
               
                     (113)
                  
                  
                     Μετά την υποβολή έκθεσης αξιολόγησης στο Κοινοβούλιο, θα μπορούσε να εφαρμοστεί ο κανόνας τιμολόγησης βάσει πληρωμής με ενιαία τιμή εκκαθάρισης για τις δημοπρασίες που αφορούν μεταγενέστερες περιόδους παράδοσης. Σύμφωνα με τον κανόνα πληρωμής με ενιαία τιμή εκκαθάρισης, η αποζημίωση ισχύος ισούται με την τιμή προσφοράς της ακριβότερης επιλεγείσας προσφοράς (με τον περιορισμό της ενδιάμεσης ανώτατης τιμής, βλ. ενότητα 2.5.4.2).
                  
               
                     (114)
                  
                  
                     Οι βελγικές αρχές θεωρούν ότι η κατάσταση επάρκειας στο Βέλγιο περίπου το 2025 θα απαιτήσει νέα δυναμικότητα (βλ. αιτιολογική σκέψη 29). Ως εκ τούτου, στις αρχικές δημοπρασίες CRM θα ανταγωνίζονται πιθανότατα κάτοχοι δυναμικότητας με πολύ ετερογενείς δομές κόστους. Κατά συνέπεια, οι βελγικές αρχές ανησυχούν ότι ορισμένοι πάροχοι ισχύος θα μπορούσαν να επωφεληθούν από υψηλές αποδόσεις κάτω του οριακού κόστους στο πλαίσιο του CRM και, ως εκ τούτου, απροσδόκητα κέρδη, εάν εφαρμοστεί ο κανόνας τιμολόγησης βάσει πληρωμής με ενιαία τιμή εκκαθάρισης. Σύμφωνα με το Βέλγιο, θεωρητικά, σε περίπτωση τέλειας πληροφόρησης όταν οι συμμετέχοντες στην αγορά μπορούν να προβλέψουν τη δυνητική τιμή εκκαθάρισης της αγοράς στο πλαίσιο της πληρωμής με ενιαία τιμή εκκαθάρισης, ο κανόνας τιμολόγησης με βάση την τιμή προσφοράς θα οδηγούσε στο ίδιο αποτέλεσμα, καθώς οι προσφέροντες έχουν κίνητρο να υποβάλουν προσφορά σ’ αυτή την αναμενόμενη τιμή εκκαθάρισης. Ωστόσο, στην πράξη, ορισμένος βαθμός αβεβαιότητας και μη προβλεψιμότητας σε σχέση με τη δυνητική αγοραία τιμή πληρωμής με ενιαία τιμή εκκαθάρισης συνδέεται αναπόφευκτα με τις πρώτες δημοπρασίες CRM. Ως εκ τούτου, στο πλαίσιο του κανόνα τιμολόγησης με βάση την τιμή προσφοράς, οι παράγοντες της αγοράς μπορεί να ενεργούν πιο συνετά για να αποφύγουν τον κίνδυνο μη επιλογής και, ως εκ τούτου, η πληρωμή με βάση την τιμή προσφοράς μπορεί να οδηγήσει σε λιγότερο δαπανηρό αποτέλεσμα.
                  
               
                     (115)
                  
                  
                     Ωστόσο, το Βέλγιο θεωρεί ότι το πλεονέκτημα οικονομικής αποδοτικότητας των δημοπρασιών που βασίζονται στην πληρωμή με βάση την τιμή προσφοράς είναι πιθανό να μειώνεται με την πάροδο του χρόνου, όχι μόνο επειδή η απαίτηση για νέα δυναμικότητα ενδέχεται να εκλείψει, αλλά και επειδή οι επαναλαμβανόμενες δημοπρασίες που βασίζονται στην πληρωμή με βάση την τιμή προσφοράς επιτρέπουν στους συμμετέχοντες στην αγορά να προβλέπουν καλύτερα την τιμή εκκαθάρισης της αγοράς αναφοράς, με αποτέλεσμα μια «επίπεδη» καμπύλη προσφοράς. Επιπλέον, σε περίπτωση που το πρόβλημα της απώλειας χρημάτων εξαλειφθεί μεσομακροπρόθεσμα, η πληρωμή με βάση την τιμή προσφοράς θα μπορούσε να εμποδίσει την τάση μηδενισμού της τιμής, δεδομένου ότι οι πάροχοι ισχύος δεν έχουν κίνητρο να υποβάλουν μηδενικές προσφορές στο πλαίσιο του κανόνα τιμολόγησης με βάση την τιμή προσφοράς.
                  
               
                     (116)
                  
                  
                     Το Βέλγιο θεωρεί ότι, μετά τις μεταγενέστερες δημοπρασίες, ο κανόνας τιμολόγησης βάσει πληρωμής με ενιαία τιμή εκκαθάρισης θα μπορούσε να αποτελέσει την καλύτερη επιλογή προκειμένου να τονωθεί ο ανταγωνισμός, να δοθεί διαφανές μήνυμα των τιμών και να καταστεί δυνατό οι αποζημιώσεις ισχύος να τείνουν να μηδενίζονται όταν το επίπεδο της παρεχόμενης ισχύος αναμένεται να είναι επαρκές για την κάλυψη του επιπέδου της ζητούμενης ισχύος. Σημαντικό χαρακτηριστικό του κανόνα τιμολόγησης βάσει πληρωμής με ενιαία τιμή εκκαθάρισης είναι ότι η ορθολογική συμπεριφορά υποβολής προσφορών είναι η υποβολή προσφορών σε πραγματικό κόστος. Επιπλέον, δεδομένου ότι η τιμολόγηση βάσει πληρωμής με ενιαία τιμή εκκαθάρισης παρέχει διαφανές μήνυμα των τιμών προς την αγορά, η πληροφορία αυτή μπορεί να είναι ιδιαίτερα πολύτιμη για τις μικρές μονάδες και τους νέους παράγοντες της αγοράς, καθώς μπορεί να τους δώσει καλύτερη εικόνα σχετικά με τις τρέχουσες και τις μελλοντικές αναμενόμενες συνθήκες της αγοράς, ενθαρρύνοντας έτσι τη συμμετοχή σε βάθος χρόνου. Επιπλέον, ο κανόνας τιμολόγησης βάσει πληρωμής με ενιαία τιμή εκκαθάρισης διευκολύνει τις συμβατικές ρυθμίσεις, ιδίως για τις συγκεντρώσεις. Ως εκ τούτου, το Βέλγιο θα προβλέψει διαδικασία που θα επιτρέπει τη μετάβαση στον κανόνα τιμολόγησης βάσει πληρωμής με ενιαία τιμή εκκαθάρισης, όταν αποδεικνύεται ότι αυτό είναι επωφελές.
                  
               2.5.4.2.   Ανώτατη ενδιάμεση τιμή
         
         
                     (117)
                  
                  
                     Όπως περιγράφεται λεπτομερώς στην ενότητα 2.6, μια CMU που απαιτεί σημαντικές επενδύσεις μπορεί να υποβάλει αίτηση για πολυετή σύμβαση παροχής ισχύος. Προς το παρόν, ο κανόνας αυτός δεν ισχύει για την έμμεση αλλοδαπή συμμετοχή, η οποία μπορεί να συνάψει μόνο μονοετή σύμβαση (βλ. αιτιολογικές σκέψεις 143 και 144). Σύμφωνα με τις βελγικές αρχές, οι CMU εντός της κατηγορίας των μονοετών συμβάσεων πρέπει να καλύψουν μηδενικές ή χαμηλές απαιτήσεις όσον αφορά το επενδυτικό κόστος (διαφορετικά θα μπορούσαν να υπαχθούν σε πολυετή σύμβαση). Ως εκ τούτου, προβλέπεται να εφαρμοστεί στις CMU που ανήκουν στην κατηγορία των μονοετών συμβάσεων ανώτατη ενδιάμεση τιμή, ώστε να αποφεύγονται τα απροσδόκητα κέρδη. Ο κανόνας αυτός θα ισχύει επίσης για τις συμβάσεις που αποδίδονται σε έμμεση αλλοδαπή δυναμικότητα (βλ. αναλυτικά στην ενότητα 2.10.1).
                  
               
                     (118)
                  
                  
                     Οι CMU εντός της κατηγορίας των μονοετών συμβάσεων δεν θα επιτρέπεται να υποβάλλουν προσφορές σε τιμή υψηλότερη από την ενδιάμεση τιμή. Επιπλέον, ακόμη και στο πλαίσιο του κανόνα πληρωμής με ενιαία τιμή εκκαθάρισης (βλ. αιτιολογική σκέψη 113), οι εν λόγω CMU δεν θα λάμβαναν πληρωμές δυναμικότητας υψηλότερες από την ανώτατη ενδιάμεση τιμή.
                  
               
                     (119)
                  
                  
                     Σύμφωνα με τις βελγικές αρχές, η ανώτατη ενδιάμεση τιμή θα εμποδίσει επίσης τους παράγοντες της αγοράς με σημαντική ισχύ στην αγορά να αποφασίσουν στρατηγικά τη διακοπή λειτουργίας ή το κλείσιμο της υπάρχουσας δυναμικότητας, με ουσιαστικό αποτέλεσμα την απόσυρση δυναμικότητας από την αγορά, γεγονός που θα επηρέαζε την τιμή εκκαθάρισης της αγοράς. Με τον περιορισμό των μέγιστων αποζημιώσεων ισχύος για δυναμικότητες που ανήκουν στην κατηγορία δυναμικότητας μονοετών συμβάσεων (μεταξύ των οποίων υφιστάμενα πάγια στοιχεία), η ανώτατη ενδιάμεση τιμή θα περιόριζε το ενδεχόμενο υπερβολικών αποδόσεων κάτω του οριακού κόστους.
                  
               
                     (120)
                  
                  
                     Οι βελγικές αρχές επισημαίνουν ότι η ανώτατη ενδιάμεση τιμή θα πρέπει, αφενός, να είναι αρκετά χαμηλή ώστε να αποφεύγονται τα απροσδόκητα κέρδη, αλλά, αφετέρου, δεν θα πρέπει να είναι υπερβολικά χαμηλή ώστε να αποτρέπει τις συνήθεις αποδόσεις για τους επενδυτές ή ακόμη και να εμποδίζει τη συμμετοχή CMU στη δημοπρασία CRM και να δημιουργεί ανεπιθύμητο σήμα εξόδου.
                  
               
                     (121)
                  
                  
                     Σύμφωνα με τη μεθοδολογία που περιγράφεται στο βασιλικό διάταγμα που καθορίζει τη μεθοδολογία για τον υπολογισμό των παραμέτρων των δημοπρασιών στο πλαίσιο του μηχανισμού αποζημίωσης ισχύος, η ανώτατη ενδιάμεση τιμή βαθμονομείται στο αναμενόμενο επίπεδο «απώλειας χρημάτων» της τεχνολογίας με τις χειρότερες σήμερα επιδόσεις στην αγορά, λαμβανομένων υπόψη τόσο του κόστους όσο και των εσόδων.
                  
               
                     (122)
                  
                  
                     Λαμβάνονται υπόψη οι ακόλουθες δαπάνες:
                     
                                 α)
                              
                              
                                 το ετήσιο πάγιο κόστος λειτουργίας και συντήρησης·
                              
                           
                                 β)
                              
                              
                                 το ετήσιο κόστος μη ετήσιας συντήρησης (εξαιρουμένου του κόστους που σχετίζεται με την αύξηση της δυναμικότητας ή την παράταση της διάρκειας ζωής μιας εγκατάστασης)·
                              
                           
                                 γ)
                              
                              
                                 το κόστος ενεργοποίησης για δοκιμή διαθεσιμότητας.
                              
                           
               
                     (123)
                  
                  
                     Αυτές οι συνιστώσες κόστους διαιρούνται με τους εφαρμοστέους συντελεστές απομείωσης, καθώς η ανώτατη ενδιάμεση τιμή εφαρμόζεται στη δημοπρασία στην οποία οι τιμές εκφράζονται ανά απομειούμενο MW. Οι βελγικές αρχές παρείχαν τα στοιχεία που παρουσιάζονται στον πίνακα 5 κατωτέρω (64).
                     
                        Πίνακας 5
                     
                     
                        Συνολικό ετήσιο κόστος για περιορισμένο κατάλογο υφιστάμενων τεχνολογιών
                         (65)
                     
                     
                                  
                              
                              
                                 Ετήσιο πάγιο κόστος λειτουργίας και συντήρησης [EUR/kW/έτος]
                              
                              
                                 Κόστος ενεργοποίησης για δοκιμή διαθεσιμότητας [EUR/kW/έτος]
                              
                              
                                 Συντελεστής απομείωσης (66)
                                 
                              
                           
                                 ΧΑΜΗΛΟ
                              
                              
                                 ΜΕΣΑΙΟ
                              
                              
                                 ΥΨΗΛΟ
                              
                           
                                 
                                    CCGT
                                 
                              
                              
                                 29 
                              
                              
                                 30 
                              
                              
                                 41 
                              
                              
                                 0 
                              
                              
                                 91  %
                              
                           
                                 
                                    OCGT
                                 
                              
                              
                                 19 
                              
                              
                                 19 
                              
                              
                                 40 
                              
                              
                                 0 
                              
                              
                                 90  %
                              
                           
                                 
                                    Στροβιλοκινητήρες
                                 
                              
                              
                                 23 
                              
                              
                                 29 
                              
                              
                                 29 
                              
                              
                                 0 
                              
                              
                                 96  %
                              
                           
                                 
                                    Απόκριση αγοράς
                                 
                              
                              
                                 5 
                              
                              
                                 10 
                              
                              
                                 15 
                              
                              
                                 0,18 
                              
                              
                                 36  %
                              
                           
                        Πηγή: Κοινοποίηση.
                     
                  
               
                     (124)
                  
                  
                     Λαμβάνονται υπόψη τα ακόλουθα ετήσια έσοδα:
                     
                                 α)
                              
                              
                                 ετήσιες αποδόσεις κάτω του οριακού κόστους που αποκτώνται στην αγορά ηλεκτρικής ενέργειας·
                              
                           
                                 β)
                              
                              
                                 ετήσια καθαρά έσοδα από την παροχή υπηρεσιών εξισορρόπησης σχετιζόμενων με τη συχνότητα.
                              
                           
               
                     (125)
                  
                  
                     Οι βελγικές αρχές παρείχαν τα στοιχεία που παρουσιάζονται στον πίνακα 6 κατωτέρω.
                     
                        Πίνακας 6
                     
                     
                        Συνολικά ετήσια έσοδα για περιορισμένο κατάλογο υφιστάμενων τεχνολογιών
                         (67)
                     
                     
                                  
                              
                              
                                 Συνολικά ετήσια έσοδα [EUR/kW/έτος] (68)
                                 
                              
                           
                                 ΧΑΜΗΛΑ
                              
                              
                                 ΜΕΣΑΙΑ
                              
                              
                                 ΥΨΗΛΑ
                              
                           
                                 
                                    CCGT
                                 
                              
                              
                                 5 
                              
                              
                                 11 
                              
                              
                                 20 
                              
                           
                                 
                                    OCGT
                                 
                              
                              
                                 10,2 
                              
                              
                                 12,6 
                              
                              
                                 15,5 
                              
                           
                                 
                                    Στροβιλοκινητήρες
                                 
                              
                              
                                 19,3 
                              
                              
                                 23,2 
                              
                              
                                 27 
                              
                           
                                 
                                    Απόκριση αγοράς
                                 
                              
                              
                                 14,3 
                              
                              
                                 17,1 
                              
                              
                                 20 
                              
                           
                        Πηγή: Κοινοποίηση.
                     
                  
               
                     (126)
                  
                  
                     Τέλος, η «απώλεια χρημάτων» υπολογίζεται με αφαίρεση των ετήσιων εσόδων από τις ετήσιες τιμές κόστους. Στον αριθμό που προκύπτει προστίθεται περιθώριο αβεβαιότητας 5 %, ώστε να λαμβάνονται υπόψη οι γενικές αβεβαιότητες που συνδέονται με την εκτίμηση της «απώλειας χρημάτων», ιδίως δεδομένου ότι η βαθμονόμηση της ανώτατης ενδιάμεσης τιμής απαιτεί τη γενίκευση των στοιχείων κόστους και εσόδων ανά τεχνολογία και ότι η εκτίμηση αυτή πραγματοποιείται έως και αρκετά έτη πριν από τη σχετική περίοδο παράδοσης.
                  
               
                     (127)
                  
                  
                     Οι βελγικές αρχές παρείχαν τα στοιχεία του πίνακα 7. Τα διάφορα «επίπεδα» για την τιμή της «απώλειας χρημάτων» αντιστοιχούν στην ακόλουθη κατηγοριοποίηση: το επίπεδο 1 λαμβάνει υπόψη στοιχεία χαμηλού κόστους και στοιχεία υψηλών εσόδων· το επίπεδο 2 λαμβάνει υπόψη στοιχεία χαμηλού κόστους και στοιχεία μεσαίων εσόδων· το επίπεδο 3 λαμβάνει υπόψη στοιχεία χαμηλού κόστους και στοιχεία χαμηλών εσόδων· το επίπεδο 4 λαμβάνει υπόψη στοιχεία μεσαίου κόστους και στοιχεία υψηλών εσόδων· το επίπεδο 5 λαμβάνει υπόψη στοιχεία μεσαίου κόστους και στοιχεία μεσαίων εσόδων· το επίπεδο 6 λαμβάνει υπόψη στοιχεία μεσαίου κόστους και στοιχεία χαμηλών εσόδων.
                     
                        Πίνακας 7
                     
                     
                        Τιμές «απώλειας χρημάτων» που προκύπτουν για περιορισμένο κατάλογο υφιστάμενων τεχνολογιών
                         (69)
                     
                     
                                 «Απώλεια χρημάτων» [EUR/απομειούμενοkW/έτος]
                              
                              
                                 Επίπεδο 1
                              
                              
                                 Επίπεδο 2
                              
                              
                                 Επίπεδο 3
                              
                              
                                 Επίπεδο 4
                              
                              
                                 Επίπεδο 5
                              
                              
                                 Επίπεδο 6
                              
                           
                                 
                                    CCGT
                                 
                              
                              
                                 10,4 
                              
                              
                                 20,8 
                              
                              
                                 27,7 
                              
                              
                                 11,5 
                              
                              
                                 21,9 
                              
                              
                                 28,8 
                              
                           
                                 
                                    OCGT
                                 
                              
                              
                                 4,1 
                              
                              
                                 7,5 
                              
                              
                                 10,3 
                              
                              
                                 4,1 
                              
                              
                                 7,5 
                              
                              
                                 10,3 
                              
                           
                                 
                                    Στροβιλοκινητήρες
                                 
                              
                              
                                 0 
                              
                              
                                 0 
                              
                              
                                 4 
                              
                              
                                 2,2 
                              
                              
                                 6,4 
                              
                              
                                 10,6 
                              
                           
                                 
                                    Απόκριση αγοράς
                                 
                              
                              
                                 0 
                              
                              
                                 0 
                              
                              
                                 0 
                              
                              
                                 0 
                              
                              
                                 0 
                              
                              
                                 0 
                              
                           
                        Πηγή: Κοινοποίηση.
                  
               
                     (128)
                  
                  
                     Με βάση τη συμβολή και τα στοιχεία που υπέβαλε ο Elia, καθώς και με βάση τις συμβουλές της ρυθμιστικής αρχής σχετικά με τα στοιχεία αυτά, οι βελγικές αρχές όρισαν την ανώτατη ενδιάμεση τιμή για την πρώτη δημοπρασία, δηλαδή τη δημοπρασία Y-4 με περίοδο παράδοσης από τον Νοέμβριο του 2025 έως τον Οκτώβριο του 2026, σε 20 EUR/απομειούμενοkW/έτος.
                  
               
                     (129)
                  
                  
                     Κατά τη διάρκεια της επίσημης διαδικασίας έρευνας, το Βέλγιο έθεσε σε εφαρμογή μηχανισμό που επιτρέπει μεμονωμένη παρέκκλιση από την ανώτατη ενδιάμεση τιμή (70).
                  
               
                     (130)
                  
                  
                     Ο μηχανισμός παρέκκλισης θεσπίστηκε στο βασιλικό διάταγμα για τον καθορισμό της μεθοδολογίας υπολογισμού της δυναμικότητας και των παραμέτρων των δημοπρασιών στο πλαίσιο του CRM. Ο μηχανισμός παρέκκλισης εφαρμόζεται εξίσου τόσο στην εθνική όσο και στην έμμεση διασυνοριακή δυναμικότητα.
                  
               
                     (131)
                  
                  
                     Με βάση το βασιλικό διάταγμα, για την πρώτη δημοπρασία, λόγω του περιορισμένου χρονικού διαστήματος που μεσολαβεί μεταξύ του σχεδιασμού του μηχανισμού παρέκκλισης και της προετοιμασίας της πρώτης δημοπρασίας, η παρέκκλιση θα χορηγηθεί εκ των υστέρων, δηλαδή μετά την περάτωση της δημοπρασίας. Το Βέλγιο εξήγησε ότι οι δυνητικοί δικαιούχοι θα υποβάλλουν αίτηση παρέκκλισης πριν από τις δημοπρασίες και θα παρέχουν όλες τις σχετικές πληροφορίες πριν από τις δημοπρασίες. Όλα τα κριτήρια και οι κανόνες για την παρέκκλιση θα καθοριστούν με διαφάνεια πριν από τις δημοπρασίες. Η παρέκκλιση δεν θα εξαρτάται από τις υποβληθείσες προσφορές οποιουδήποτε συμμετέχοντος στη δημοπρασία. Τέλος, εάν συναχθεί εκ των υστέρων το συμπέρασμα ότι ορισμένες μονάδες δεν πληρούν τις προϋποθέσεις για παρέκκλιση και οι πληρωμές τους μειώνονται, αυτό δεν επηρεάζει το αποτέλεσμα (σύμβαση, πληρωμή και κατακυρωθείσα ποσότητα) για άλλες μονάδες που συμμετείχαν στη δημοπρασία.
                  
               2.5.4.3.   Κανόνες εκκαθάρισης
         
         
                     (132)
                  
                  
                     Η δημοπρασία ισχύος θα πρέπει να εκκαθαρίζεται με επιλογή του συνδυασμού των προσφορών που μεγιστοποιεί την κοινωνική ευημερία, λαμβανομένων υπόψη της καμπύλης ζήτησης (που καθορίζεται διοικητικά) και της καμπύλης προσφοράς (με τη συγκέντρωση των διαφόρων προσφορών των κατόχων δυναμικότητας), καθώς και των συνιστωσών ποσότητας και τιμής των διαφόρων προσφορών. Η κοινωνική πρόνοια στο πλαίσιο αυτό υπολογίζεται ως το άθροισμα του πλεονάσματος καταναλωτή (πλεόνασμα για την κοινωνία από την κάλυψη της ζήτησης για ασφάλεια εφοδιασμού σε τιμή χαμηλότερη από την προθυμία πληρωμής δυναμικότητας, όπως ορίζεται από την καμπύλη ζήτησης) και του πλεονάσματος παραγωγού (πλεόνασμα για τους παρόχους ισχύος από την επιλογή των προσφορών τους σε τιμή υψηλότερη από την τιμή προσφοράς).
                  
               
                     (133)
                  
                  
                     Εάν πολλαπλές λύσεις εκκαθάρισης (δηλ. συνδυασμός προσφορών) είναι ισοδύναμες όσον αφορά τη μεγιστοποίηση του οικονομικού πλεονάσματος, επιλέγεται η λύση με τις χαμηλότερες εκπομπές CO2. Εάν δύο λύσεις είναι ισοδύναμες τόσο από την άποψη της μεγιστοποίησης του οικονομικού πλεονάσματος όσο και από την άποψη του σταθμισμένου μέσου όρου εκπομπών CO2, επιλέγεται η λύση με τη χαμηλότερη σταθμισμένη μέση διάρκεια σύμβασης με στόχο τον περιορισμό του εγκλωβισμού για διάστημα αρκετών ετών (71).
                  
               
                     (134)
                  
                  
                     Ο αλγόριθμος δημοπρασίας θα λαμβάνει επίσης υπόψη τους περιορισμούς του δικτύου, κατά τρόπο ώστε να απορρίπτει ορισμένους συνδυασμούς προσφορών οι οποίοι δεν είναι εφικτοί από κοινού στο δίκτυο. Το σύνολο των περιορισμών δικτύου που σχετίζονται με το δίκτυο ΔΣΜ και θα εφαρμόζονται κατά την εκκαθάριση των δημοπρασιών θα καθορίζεται πριν από την εκκαθάριση των δημοπρασιών και θα καθοδηγείται είτε από λόγους ασφάλειας του συστήματος είτε από περιορισμούς φυσικής απόστασης.
                  
               2.6.   Διάρκεια σύμβασης
         
         
                     (135)
                  
                  
                     Σύμφωνα με τις βελγικές αρχές, με σύμβαση παροχής ισχύος μεγαλύτερης διάρκειας δίνεται η δυνατότητα στον πάροχο ισχύος να εξασφαλίσει μακροπρόθεσμη χρηματοδότηση για την κατανομή του επενδυτικού κόστους σε μεγαλύτερο χρονικό διάστημα. Με τον τρόπο αυτόν, θα μπορούσε να μειωθεί η αποζημίωση ισχύος που απαιτείται ανά έτος και να διασφαλιστεί η ανταγωνιστικότητα ενός νέου έργου έναντι των υφιστάμενων έργων στην αγορά. Το δυναμικό νέας εισόδου σε ανταγωνιστική τιμή έχει επίσης ύψιστη σημασία για τον έλεγχο της ισχύος των υφιστάμενων παρόχων ισχύος στην αγορά.
                  
               
                     (136)
                  
                  
                     Ωστόσο, συμβάσεις παροχής ισχύος μεγαλύτερης διάρκειας μπορεί επίσης να έχουν ως αποτέλεσμα την «περιχαράκωση» σε μια τεχνολογία στην αγορά ενέργειας για μεγαλύτερο χρονικό διάστημα. Ως εκ τούτου, το βελγικό κράτος επέλεξε διαφορετικές κατηγορίες δυναμικότητας (1 έτος, έως 3, 8 και 15 έτη). Κατά συνέπεια, στις νέες επενδύσεις δεν χορηγείται αμέσως σύμβαση παροχής ισχύος για τη μέγιστη περίοδο (15 ετών), ώστε να αποφευχθεί η περιχαράκωση της μελλοντικής αγοράς ενέργειας σε νέες (και δυνητικά φιλικότερες προς το περιβάλλον) τεχνολογίες.
                  
               
                     (137)
                  
                  
                     Στο βασιλικό διάταγμα της 12ης Δεκεμβρίου 2019 (72) που πρότεινε η CREG, οι επιλέξιμες δαπάνες καθορίζονται ως: «αρχικές και έκτακτες επενδυτικές δαπάνες, για τις οποίες εκδίδεται εντολή πληρωμής από την ημερομηνία δημοσίευσης των αποτελεσμάτων της δημοπρασίας κατά την οποία επιλέγεται και πραγματοποιείται η προσφορά για την εν λόγω δυναμικότητα το αργότερο την παραμονή της πρώτης ημέρας της περιόδου παροχής ισχύος, οι οποίες είναι αναγκαίες για την κατασκευή και/ή την παροχή των βασικών υλικών τεχνικών στοιχείων της δυναμικότητας, και για τον σκοπό της προσφοράς στη βελγική αγορά πρόσθετης δυναμικότητας, από την πρώτη περίοδο παράδοσης που καλύπτεται από τη σύμβαση παροχής ισχύος». Για την υφιστάμενη δυναμικότητα, οι δαπάνες που έχουν ως αποτέλεσμα την προσφορά πρόσθετης δυναμικότητας είναι: i) οι δαπάνες που είναι αναγκαίες ώστε να μπορεί η δυναμικότητα να τηρεί τα περιβαλλοντικά πρότυπα και, κατά συνέπεια, να διατηρείται στην αγορά· ii) οι δαπάνες που είναι αναγκαίες για την αύξηση της εγκατεστημένης ισχύος ή της τεχνικής διάρκειας ζωής της εγκατάστασης και iii) για την άμεση αλλοδαπή δυναμικότητα, οι δαπάνες που είναι αναγκαίες για τη σύνδεση της μονάδας με δίκτυο εντός της βελγικής περιοχής ελέγχου (βλ. ενότητα 2.10.2).
                  
               
                     (138)
                  
                  
                     Το προτεινόμενο βασιλικό διάταγμα προβλέπει τα κατώτατα όρια που παρουσιάζονται στον πίνακα 8. Τα εν λόγω κατώτατα επενδυτικά όρια έχουν υπολογιστεί έτσι ώστε να διασφαλίζεται ότι το μέσο εκτιμώμενο ετήσιο επενδυτικό κόστος είναι ίσο μεταξύ των κατηγοριών δυναμικότητας που συνδέονται με μέγιστη διάρκεια σύμβασης παροχής ισχύος 15, 8 και 3 ετών. Η CREG θα προτείνει την επικαιροποίηση των κατώτατων επενδυτικών ορίων όταν αυτό κρίνεται αναγκαίο και τουλάχιστον κάθε 3 έτη (73). Τα κατώτατα όρια λαμβάνουν υπόψη την εγκατεστημένη ισχύ και όχι την απομειωμένη ισχύ. Σύμφωνα με το Βέλγιο, σε περίπτωση που η απομειωμένη ισχύς που προσφέρεται από τη CMU αντί της εγκατεστημένης ισχύος ληφθεί υπόψη για τα κατώτατα επενδυτικά όρια, οι δυναμικότητες με υψηλό συντελεστή απομείωσης θα φθάσουν ευκολότερα τα κατώτατα επενδυτικά όρια για τις πολυετείς συμβάσεις, γεγονός που θα ήταν αντίθετο με τον στόχο του CRM.
                     
                        Πίνακας 8
                     
                     
                        Κατώτατα επενδυτικά όρια για μακροπρόθεσμες συμβάσεις αποζημίωσης ισχύος
                     
                     
                                 
                                    Διάρκεια σύμβασης
                                 
                              
                              
                                 
                                    Κατώτατα όρια που προτείνονται από την CREG
                                 
                              
                              
                                 
                                    Νέα πρόταση της βελγικής κυβέρνησης
                                 
                              
                           
                                 
                                    
                                       Έτη
                                    
                                 
                              
                              
                                 
                                    
                                       EUR/kW
                                    
                                 
                              
                              
                                 
                                    
                                       EUR/kW
                                    
                                 
                              
                           
                                 15 
                              
                              
                                 600 
                              
                              
                                 360 
                              
                           
                                 8 
                              
                              
                                 400 
                              
                              
                                 239 
                              
                           
                                 3 
                              
                              
                                 177 
                              
                              
                                 106 
                              
                           
                        Πηγή: SPF Economie.
                     
                  
               
                     (139)
                  
                  
                     Η CREG θα παρακολουθεί το επενδυτικό κόστος για να διασφαλίσει, τόσο πριν όσο και μετά την υποβολή της μονάδας, ότι η κατηγορία δυναμικότητας που έχει οριστεί για κάθε πάροχο ισχύος είναι κατάλληλη. Ειδικότερα, ο πάροχος ισχύος πρέπει να παρέχει εκ των υστέρων επενδυτικό φάκελο τον οποίο μπορεί να χρησιμοποιήσει η ρυθμιστική αρχή για την εκ των υστέρων οικεία αξιολόγηση της κατηγορίας δυναμικότητας που του έχει οριστεί. Εάν από την εκ των υστέρων ανάλυση προκύψει ότι δεν πληρούνταν τα κριτήρια κόστους (συμπεριλαμβανομένου περιορισμένου εύρους ανοχής για να ληφθούν υπόψη μικρές αβεβαιότητες), θα μπορούσαν να αναθεωρηθούν οι συμβατικοί όροι (π.χ. αναταξινόμηση της CMU στην κατάλληλη κατηγορία σύμβασης). Επιπλέον, σε περίπτωση που ο εκ των υστέρων επενδυτικός φάκελος δεν παρασχεθεί (εγκαίρως), είναι επίσης δυνατή η αναταξινόμηση της CMU στην κατηγορία δυναμικότητας 1 έτους από τη ρυθμιστική αρχή.
                  
               
                     (140)
                  
                  
                     Σύμφωνα με την αρχική πρόταση, κατηγορία σύμβασης αποδίδεται επίσης στις συγκεντρωτικές προσφορές. Εάν μια συγκεντρωτική προσφορά αποτελείται από δυναμικότητες που αντιστοιχούν σε διαφορετικές κατηγορίες σύμβασης, στη συγκεντρωτική προσφορά αποδίδεται η κατηγορία σύμβασης που αντιστοιχεί στη δυναμικότητα με την κατηγορία βραχύτερης σύμβασης.
                  
               
                     (141)
                  
                  
                     Η πρόταση αυτή αναθεωρήθηκε μετά την επίσημη διαδικασία έρευνας. Με βάση το βασιλικό διάταγμα που καθορίζει τα κατώτατα επενδυτικά όρια, τα κριτήρια επιλεξιμότητας για τις επενδυτικές δαπάνες και τη διαδικασία κατάταξης, κάθε δυναμικότητα που αποτελεί μέρος συγκεντρωτικής προσφοράς κατατάσσεται σε μια κατηγορία δυναμικότητας. Βάσει της ταξινόμησης των δυναμικοτήτων, η CREG καθορίζει, κατά περίπτωση, τους διάφορους συνδυασμούς ταξινόμησης και συνδέει κάθε συνδυασμό με μέγιστη ονομαστική ισχύ αναφοράς που αντιστοιχεί στο άθροισμα των ονομαστικών δυναμικοτήτων αναφοράς των δυναμικοτήτων της συγκεντρωτικής προσφοράς, οι οποίες κατατάσσονται σε κατηγορία δυναμικότητας ίση ή μεγαλύτερη από την καθορισμένη κατηγορία δυναμικότητας. Βάσει αυτού, ο διαχειριστής της συγκεντρωτικής προσφοράς επιλέγει την κατηγορία δυναμικότητας που εφαρμόζεται στη συγκεντρωτική προσφορά.
                  
               
                     (142)
                  
                  
                     Μετά την επίσημη διαδικασία έρευνας, το Βέλγιο τροποποίησε επίσης τις διατάξεις του βασιλικού διατάγματος σχετικά με τις επιλέξιμες επενδυτικές δαπάνες. Το τροποποιημένο βασιλικό διάταγμα ορίζει ότι μόνο οι δαπάνες για την προσαρμογή σε μελλοντικά ενωσιακά πρότυπα θα είναι επιλέξιμες στο πλαίσιο του CRM.
                  
               
                     (143)
                  
                  
                     Σύμφωνα με τις βελγικές αρχές, η δυνατότητα για πολυετείς συμβάσεις δεν μπορεί να προβλεφθεί για την αλλοδαπή δυναμικότητα, καθώς μακροπρόθεσμα δεν μπορεί να εξασφαλίζεται πάντα επαρκής ισχύς εισόδου. Η ισχύς εισόδου δεν εξαρτάται μόνο από το επίπεδο της διασύνδεσης και τη διαθεσιμότητά της, αλλά και από τον κίνδυνο παράλληλης καταπόνησης του συστήματος με τις γειτονικές χώρες. Αυτός ο κίνδυνος μπορεί να ποικίλλει σημαντικά σε βάθος χρόνου, ανάλογα με την επάρκεια και την κατάσταση της αγοράς σε άλλες χώρες.
                  
               
                     (144)
                  
                  
                     Ωστόσο, οι βελγικές αρχές δεσμεύτηκαν να επανεξετάσουν τη δυνατότητα πρόσβασης αλλοδαπών δυναμικοτήτων σε πολυετείς συμβάσεις. Η πρώτη επανεξέταση θα πραγματοποιηθεί έως τις 15 Ιανουαρίου 2023 και στη συνέχεια ανά διετία. Εάν από την επανεξέταση προκύψει ότι οι κίνδυνοι που σχετίζονται με το επίπεδο και τη διαθεσιμότητα της γραμμής διασύνδεσης και ο κίνδυνος καταπόνησης του ταυτόχρονου συστήματος μετριάζονται επαρκώς, έτσι ώστε οι συμβάσεις παροχής ισχύος άνω του ενός έτους για έμμεση αλλοδαπή δυναμικότητα να μη δημιουργούν αδικαιολόγητους κινδύνους για την επάρκεια, μπορούν να χορηγούνται πολυετείς συμβάσεις για αλλοδαπές δυναμικότητες.
                  
               
                     (145)
                  
                  
                     Τέλος, η μη πιστοποιημένη δυναμικότητα μπορεί να είναι επιλέξιμη μόνο για μονοετή σύμβαση παροχής ισχύος, διότι είναι δύσκολο να αιτιολογηθούν ακριβή στοιχεία κόστους που θα επέτρεπαν την κατάταξή τους σε μία από τις κατηγορίες πολυετών συμβάσεων (βλ. ενότητα 2.4.4).
                  
               2.7.   Υποχρεώσεις
         
         2.7.1.   Επιλογές αξιοπιστίας
         
         
                     (146)
                  
                  
                     Στον βελγικό μηχανισμό ισχύος, ο συμβατικός αντισυμβαλλόμενος αγοράζει τη δυναμικότητα από τους παρόχους ισχύος με τη μορφή επιλογών αξιοπιστίας. Οι πάροχοι ισχύος που επιλέγονται κατά τη δημοπρασία πωλούν τις επιλογές αξιοπιστίας στον κεντρικό αγοραστή και εισπράττουν γι’ αυτές σταθερή αποζημίωση ισχύος. Όταν η τιμή αναφοράς υπερβαίνει ένα προκαθορισμένο επίπεδο, τη λεγόμενη τιμή άσκησης, ο πάροχος ισχύος έχει υποχρέωση επιστροφής της διαφοράς μεταξύ της τιμής αναφοράς και της τιμής άσκησης έναντι του κεντρικού αγοραστή, η οποία υπολογίζεται με βάση τις συμβατικές ποσότητες δυναμικότητας.
                  
               
                     (147)
                  
                  
                     Ως εκ τούτου, το ανώτατο όριο εσόδων για τον πάροχο ισχύος στην αμιγώς ενεργειακή αγορά ορίζεται στην τιμή άσκησης, αλλά εξασφαλίζεται στους παρόχους ισχύος σταθερή και ορισμένη αποζημίωση ισχύος σε αντάλλαγμα. Με άλλα λόγια, οι πάροχοι ισχύος παραιτούνται από μέρος των αβέβαιων προσόδων λόγω σπανιότητας για να λάβουν ως αντάλλαγμα ορισμένη αποζημίωση ισχύος, μειώνοντας σημαντικά τον κίνδυνο ευμετάβλητων εσόδων και, ως εκ τούτου, τους κινδύνους που συνδέονται με την επένδυση που πρόκειται να πραγματοποιηθεί. Ο στόχος της επιλογής αξιοπιστίας είναι διττός. Κατά κύριο λόγο, η υποχρέωση επιστροφής περιορίζει το ενδεχόμενο απροσδόκητων κερδών και, δευτερευόντως, παρέχει κίνητρα στις CMU να είναι διαθέσιμες σε περιόδους σημαντικές για την ασφάλεια του εφοδιασμού.
                  
               2.7.2.   Τιμή αναφοράς
         
         
                     (148)
                  
                  
                     Το Βέλγιο επέλεξε την τιμή της αγοράς επόμενης ημέρας ως τιμή αναφοράς. Σύμφωνα με το Βέλγιο, τα κύρια πλεονεκτήματά της είναι τα εξής:
                     
                                 α)
                              
                              
                                 η τιμή της αγοράς επόμενης ημέρας αποτελεί το πλέον συναφές σήμα της αγοράς σχετικά με ζητήματα επάρκειας, δεδομένου ότι οι περισσότεροι παράγοντες που διαμορφώνουν τις θέσεις των παραγόντων της αγοράς ενσωματώνονται στον προγραμματισμό και τις προβλέψεις παραγωγής·
                              
                           
                                 β)
                              
                              
                                 η τιμή της αγοράς επόμενης ημέρας έχει ισχυρή λειτουργία σήματος και αντιπροσωπεύει την ισχυρότερη αγορά άμεσης παράδοσης με την υψηλότερη ρευστότητα, λόγω του λεπτομερούς χαρακτήρα της και της μεγάλης ακρίβειας των παραδοχών, που αντικατοπτρίζεται στις ανταλλασσόμενες ποσότητες·
                              
                           
                                 γ)
                              
                              
                                 μετά την αντιστοίχιση επόμενης ημέρας στο βελγικό σύστημα, όλοι οι υπόχρεοι εξισορρόπησης πρέπει να έχουν επιτύχει εξισορρόπηση (ορισμός επόμενης ημέρας στις 15:00) και, σ’ αυτή τη μοναδική στιγμή, η αγορά εκκαθαρίζεται. Με τον τρόπο αυτόν, η τιμή της αγοράς επόμενης ημέρας αποτελεί την τελευταία ευκαιρία στο χρονοδιάγραμμα των προϊόντων ηλεκτρικής ενέργειας για τη διασταύρωση του συνόλου της εναπομένουσας ζήτησης και προσφοράς μετά την προθεσμιακή αγορά και πριν από τις ανάγκες ευελιξίας της ενδοημερήσιας αγοράς και της εξισορρόπησης·
                              
                           
                                 δ)
                              
                              
                                 λόγω της χρονικής της θέσης στις αγορές άμεσης παράδοσης, αναμένεται να επιτρέπει σε όλες τις τεχνολογίες (π.χ. επίσης βραδεία δυναμικότητα) να αντιδράσουν.
                              
                           
               
                     (149)
                  
                  
                     Το Βέλγιο εξήγησε ότι η μεθοδολογία της τιμής αναφοράς μπορεί να επανεξεταστεί στο μέλλον για να εξασφαλιστεί ότι στέλνει το πλέον κατάλληλο μήνυμα των τιμών, μόλις η ληκτότητα άλλων αγορών άμεσης παράδοσης αυξηθεί σε επίπεδο πλησίον της αγοράς επόμενης ημέρας. Ειδικότερα, οι τιμές της ενδοημερήσιας αγοράς μπορούν να επανεξεταστούν όταν η ρευστότητα είναι επαρκής και συνεχής.
                  
               
                     (150)
                  
                  
                     Το Βέλγιο επέλεξε ενιαία τιμή άσκησης με ορισμένες διορθώσεις για να εξασφαλιστεί ο ανοικτός χαρακτήρας των τεχνολογιών του συστήματος και να περιοριστούν τα απροσδόκητα κέρδη κατά τη βαθμονόμηση. Σύμφωνα με τις βελγικές αρχές, οι διορθώσεις αυτές είναι αναγκαίες για να περιοριστεί ο κίνδυνος ενιαίας τιμής άσκησης για τη συμμετοχή ορισμένων τεχνολογιών στον CRM. Ειδικότερα, οι τεχνολογίες με βραχυπρόθεσμο οριακό κόστος πάνω από την τιμή άσκησης μπορεί να παρεμποδίζονται χωρίς αυτές τις διορθώσεις.
                  
               
                     (151)
                  
                  
                     Όπως προβλέπεται στο άρθρο 7 undecies παράγραφος 2 του νόμου για την ηλεκτρική ενέργεια, η παράμετρος της τιμής άσκησης θα βαθμονομείται κάθε χρόνο με υπουργική απόφαση το αργότερο έως τις 31 Μαρτίου του εν λόγω έτους (τόσο για τη δημοπρασία Y-4 όσο και για τη δημοπρασία Y-1) και με βάση τη μεθοδολογία που καθορίζεται στο βασιλικό διάταγμα για τις παραμέτρους των δημοπρασιών.
                  
               
                     (152)
                  
                  
                     Θα βασίζεται σε ανάλυση των συγκεντρωτικών καμπυλών που συγκεντρώνουν το ελαστικό τμήμα του όγκου αντίδρασης της αγοράς που παρατηρήθηκε στην τιμή της αγοράς επόμενη ημέρας σταθμισμένη σε περίοδο 3 ετών για τις σχετικές περιόδους κατά τη διάρκεια αυτών των 3 ετών (καθημερινές χειμερινής περιόδου). Η μεθοδολογία υποδεικνύει ότι η βαθμονομημένη τιμή άσκησης θα πρέπει να επιλέγεται μεταξύ του αντίστοιχου εύρους [75 %· 85 %] του ελαστικού ως προς την τιμή όγκου αντίδρασης της αγοράς που αντιδρά σ’ αυτήν και λαμβανομένων υπόψη ορισμένων κατευθυντήριων αρχών:
                     
                                 α)
                              
                              
                                 πρώτο κριτήριο: το βραχυπρόθεσμο οριακό κόστος (SRMC) των τεχνολογιών με ημερήσιο προγραμματισμό θα πρέπει να καλύπτεται από την επιλεγμένη τιμή άσκησης·
                              
                           
                                 β)
                              
                              
                                 δεύτερο κριτήριο: η βαθμονόμηση της τιμής άσκησης λαμβάνει υπόψη το σχήμα της καμπύλης βαθμονόμησης·
                              
                           
                                 γ)
                              
                              
                                 τρίτο κριτήριο: η βαθμονόμηση της τιμής άσκησης λαμβάνει υπόψη την εξέλιξη της αγοράς ενέργειας·
                              
                           
                                 δ)
                              
                              
                                 τέταρτο κριτήριο: σταθερότητα των τιμών άσκησης σε βάθος χρόνου· και
                              
                           
                                 ε)
                              
                              
                                 πέμπτο κριτήριο: εύλογη πιθανότητα η τιμή αναφοράς να φθάσει την τιμή άσκησης.
                              
                           
               
                     (153)
                  
                  
                     Για την αξιολόγηση του πρώτου κριτηρίου, λαμβάνονται υπόψη τα αποτελέσματα και οι υποθέσεις που χρησιμοποιήθηκαν στη μελέτη επάρκειας και ευελιξίας 2019, ιδίως στις ενότητες 2.9.3 και 2.9.4. Ο υπολογισμός του εν λόγω βραχυπρόθεσμου οριακού κόστους βασίζεται σε διάφορες παραδοχές: εκτίμηση των τιμών των καυσίμων, εκτίμηση της δυνητικής εξέλιξης της τιμής του CO2, εκτίμηση των επιδόσεων («της απόδοσης») των διαφόρων τεχνολογιών που εξετάστηκαν στη μελέτη επάρκειας και ευελιξίας 2019 (στην προκειμένη περίπτωση CCGT, OCGT και κινητήρες ντίζελ).
                  
               
                     (154)
                  
                  
                     Το Βέλγιο πρότεινε ενδεικτικό βαθμονομημένο εύρος τιμών άσκησης με βάση τις τελευταίες 3 χειμερινές περιόδους (χειμώνας 2016/2017 έως χειμώνα 2018/2019) που θα περιοριστεί σε [320· 500] EUR/MWh.
                  
               
                     (155)
                  
                  
                     Αυτό σημαίνει ότι η τιμή άσκησης μπορεί να εξελιχθεί με την πάροδο του χρόνου (αλλά παραμένει σταθερή για τη διάρκεια της σύμβασης παροχής ισχύος μιας CMU), σύμφωνα με τις εξελίξεις στην αγορά ενέργειας, και ότι οι συμβάσεις παροχής ισχύος ως αποτέλεσμα μιας δημοπρασίας δεν περιλαμβάνουν απαραιτήτως την ίδια τιμή άσκησης με τις συμβάσεις παροχής ισχύος που σχετίζονται με άλλη δημοπρασία. Σε κάθε περίπτωση, οι πάροχοι ισχύος θα ενημερώνονται για την εφαρμοστέα τιμή άσκησης πριν από κάθε δημοπρασία, ώστε να μπορούν να συνυπολογίζουν τις πληροφορίες αυτές στις προσφορές τους.
                  
               
                     (156)
                  
                  
                     Επιπλέον, το Βέλγιο επέλεξε να προσφέρει στις CMU χωρίς ατομική υποχρέωση προγραμματισμού (οι πάροχοι απόκρισης ζήτησης και οι φορείς συγκέντρωσης συνήθως εμπίπτουν σ’ αυτήν την κατηγορία) τη δυνατότητα να αντικαταστήσουν την ενιαία τιμή άσκησης από τη δηλωθείσα αγοραία τιμή τους (δηλ. το βραχυπρόθεσμο οριακό κόστος τους) στην υποχρέωση επιστροφής, όταν η τιμή αυτή θα είναι υψηλότερη από την ενιαία τιμή άσκησης. Με άλλα λόγια, οι εν λόγω CMU χωρίς ατομική υποχρέωση προγραμματισμού (και, ως εκ τούτου, οι πάροχοι απόκρισης ζήτησης) υπόκεινται στην υποχρέωση επιστροφής μόνο σε περίπτωση που η τιμή αναφοράς υπερβαίνει τη δηλωθείσα αγοραία τιμή τους (DMP), η οποία αντιπροσωπεύει την τιμή πάνω από την οποία οι εν λόγω πάροχοι ισχύος έχουν δηλώσει ότι παρέχουν ενέργεια στην αγορά ενέργειας. Δηλαδή, σε περίπτωση που η βαθμονόμηση της ενιαίας τιμής άσκησης είχε ως αποτέλεσμα τιμή χαμηλότερη από το οικείο κόστος ενεργοποίησης, οι εν λόγω CMU δεν είναι υποχρεωμένες να επιστρέψουν έσοδα που δεν είχαν εισπραχθεί στην αγορά ενέργειας (σε περίπτωση που η τιμή αναφοράς υπερέβαινε την τιμή άσκησης, αλλά ήταν χαμηλότερη από τη δηλωθείσα αγοραία τιμή τους). Το μέτρο αυτό θεσπίστηκε μετά τη διαδικασία δημόσιας διαβούλευσης για να μετριαστεί η ανησυχία των παρόχων απόκρισης ζήτησης και άλλων μερών ότι σε διαφορετική περίπτωση θα αντιμετώπιζαν περισσότερες δυσκολίες συμμετοχής, καθώς ενδέχεται να υπόκεινται σε επιστροφές χωρίς καταμερισμό και χωρίς να έχουν καν εισπράξει τα έσοδα. Σύμφωνα με το Βέλγιο, διασφαλίζει επίσης τον ανοικτό χαρακτήρα των τεχνολογιών, περιορίζοντας παράλληλα τα απροσδόκητα κέρδη. Ειδικότερα, σύμφωνα με τις αρχές, αυτό το στοιχείο σχεδιασμού θα πρέπει να διευκολύνει ρητά τη συμμετοχή της απόκρισης ζήτησης στον CRM και κάθε άλλης τεχνολογίας με υψηλότερο βραχυπρόθεσμο οριακό κόστος.
                  
               
                     (157)
                  
                  
                     Επιπλέον, οι CMU χωρίς ατομική υποχρέωση προγραμματισμού μπορούν να αποφασίσουν να δηλώσουν διάφορες τιμές επόμενης ημέρας ως δηλωθείσες αγοραίες τιμές. Αυτό έχει ιδιαίτερη σημασία για τους φορείς συγκέντρωσης, οι οποίοι μπορεί να διαθέτουν χαρτοφυλάκιο αποτελούμενο από CMU με διαφορετικές οριακές τιμές και να αντικατοπτρίζουν την καμπύλη του πραγματικού κόστους τους. Με τον τρόπο αυτόν αποφεύγεται η εφαρμογή της υποχρέωσης επιστροφής στην ενέργεια που δεν έχει πωληθεί στην αγορά και για την οποία εν έχει εισπραχθεί κανένα έσοδο.
                  
               2.7.3.   Επιστροφές
         
         2.7.3.1.   Περιγραφή
         
         
                     (158)
                  
                  
                     Όταν η τιμή της ηλεκτρικής ενέργειας στη χονδρική αγορά επόμενης ημέρας υπερβαίνει την τιμή άσκησης, ο πάροχος ισχύος πρέπει να καταβάλλει τη διαφορά μεταξύ της τιμής αναφοράς και της τιμής άσκησης στον Elia, υπολογιζόμενη με βάση τις συμβατικές ποσότητες δυναμικότητας. Ως εκ τούτου, το ανώτατο όριο εσόδων για τον πάροχο ισχύος στην αμιγώς ενεργειακή αγορά ορίζεται στην τιμή άσκησης, αλλά εξασφαλίζεται στους παρόχους ισχύος σταθερή και ορισμένη αποζημίωση ισχύος σε αντάλλαγμα.
                  
               
                     (159)
                  
                  
                     Ο πάροχος ισχύος θα υπόκειται στην υποχρέωση επιστροφής, ανεξάρτητα από το αν πωλούσε ηλεκτρική ενέργεια σε υψηλές τιμές κατά τη διάρκεια της σχετικής περιόδου εκκαθάρισης.
                  
               
                     (160)
                  
                  
                     Είναι σημαντικό να προστεθεί ότι η επιλογή αξιοπιστίας είναι σχεδιασμένη κατά τρόπο ώστε οι προγραμματισμένες και μη προγραμματισμένες διακοπές λειτουργίας των παγίων στοιχείων που κοινοποιούνται δεόντως εκ των προτέρων να εξαιρούνται από την υποχρέωση επιστροφής στον βαθμό που δεν είναι διαθέσιμες. Πράγματι, η υποχρέωση επιστροφής αποσκοπεί στην αποφυγή απροσδόκητων κερδών με την επιστροφή των μη αναμενόμενων εσόδων από την αγορά ενέργειας. Ωστόσο, σε περίπτωση διακοπών (προγραμματισμένων και μη), δεν παρέχεται ενέργεια. Κατά συνέπεια, σε περίπτωση (δεόντως κοινοποιημένων) διακοπών, είναι αδύνατο για τον πάροχο ισχύος να επιτύχει τα υψηλότερα ενεργειακά έσοδα που προκύπτουν από τη ραγδαία αύξηση των τιμών και, ως εκ τούτου, δεν θα πρέπει να εφαρμόζεται υποχρέωση επιστροφής στις περιστάσεις αυτές.
                  
               
                     (161)
                  
                  
                     Οι μονάδες απόκρισης από την πλευρά της ζήτησης και η λοιπή δυναμικότητα χωρίς υποχρέωση ημερήσιου προγραμματισμού υπόκεινται στην υποχρέωση επιστροφής σε περίπτωση που η τιμή αναφοράς υπερβαίνει τη δηλωθείσα αγοραία τιμή τους (βλ. αιτιολογική σκέψη 156).
                  
               
                     (162)
                  
                  
                     Οι βελγικές αρχές δεσμεύτηκαν να προβούν σε τεχνική και οικονομική ανάλυση, στο πλαίσιο της οποίας θα εξεταστούν οι προσφορές και τα αποτελέσματα των δημοπρασιών, με ιδιαίτερη έμφαση στις επιπτώσεις της υποχρέωσης επιστροφής. Η ανάλυση θα διενεργείται κάθε δύο έτη, αρχής γενομένης από την πρώτη δημοπρασία την άνοιξη του 2022. Τα αποτελέσματα της ανάλυσης θα υποβληθούν σε δημόσια διαβούλευση.
                  
               2.7.3.2.   Μηχανισμοί τερματισμού απώλειας
         
         
                     (163)
                  
                  
                     Το Βέλγιο θα εφαρμόσει επίσης μηχανισμό τερματισμού απώλειας τόσο για την υποχρέωση επιστροφής (που συνδέεται με τις επιλογές αξιοπιστίας) όσο και για τις κυρώσεις σε περίπτωση μη διαθεσιμότητας, οι οποίες εφαρμόζονται σωρευτικά (βλ. ενότητα 2.8.4).
                  
               
                     (164)
                  
                  
                     Ο εν λόγω μηχανισμός τερματισμού απώλειας συνεπάγεται ότι ο πάροχος ισχύος στο πλαίσιο του CRM δεν θα πρέπει ποτέ να επιστρέφει ποσό που υπερβαίνει την αξία της οικείας ετήσιας αποζημίωσης ισχύος. Με άλλα λόγια, σε περίπτωση που η αξία της σύμβασης μειωθεί στο μηδέν, δεν υπάρχει υποχρέωση πληρωμής (ούτε για τις επιλογές αξιοπιστίας ούτε για τις πληρωμές διαθεσιμότητας). Η αρχή αυτή συνεπάγεται έναν χρήσιμο περιορισμό του κινδύνου για τον πάροχο ισχύος, επιτρέποντας μηδενικές προσφορές σε περίπτωση που η «απώλεια χρημάτων» στην αγορά ενέργειας μηδενιστεί. Αντιθέτως, χωρίς έναν τέτοιο μηχανισμό τερματισμού απώλειας, ο πάροχος ισχύος θα κινδύνευε να υπόκειται σε υποχρέωση επιστροφής και/ή σε κύρωση, ακόμη και σε περίπτωση μη απώλειας χρημάτων και αξίας της σύμβασης παροχής ισχύος 0 EUR. Για την κάλυψη αυτού του κινδύνου, ο πάροχος ισχύος δεν θα υπέβαλλε ποτέ προσφορές 0 EUR/MW/έτος (ακόμη και σε περίπτωση μη απώλειας χρημάτων) χωρίς την εφαρμογή του εν λόγω μηχανισμού τερματισμού απώλειας.
                  
               2.8.   Παρακολούθηση διαθεσιμότητας, δοκιμές διαθεσιμότητας και κυρώσεις
         
         2.8.1.   Έλεγχος πριν από την παράδοση
         
         
                     (165)
                  
                  
                     Κατά τη διάρκεια της περιόδου πριν από την παράδοση (δηλαδή την περίοδο μετά την επιλογή της CMU στη δημοπρασία, αλλά πριν από την έναρξη της περιόδου παράδοσης), οι επιλεγμένοι πάροχοι ισχύος υπόκεινται σε σύνολο απαιτήσεων ώστε να διασφαλίζεται ότι η συμβατική τους ισχύς θα είναι διαθέσιμη κατά την έναρξη της περιόδου παράδοσης και θα συμβάλλει στην ασφάλεια του εφοδιασμού. Σκοπός τους είναι κυρίως να μετριάσουν τον κίνδυνο κερδοσκοπίας και να καλύψουν την εγγενή αβεβαιότητα των νέων επενδύσεων (π.χ. καθυστέρηση των κατασκευαστικών εργασιών).
                  
               
                     (166)
                  
                  
                     Απαιτείται υπό όρους χρηματική εγγύηση προκειμένου να διασφαλιστεί η ζητούμενη και έγκαιρη εκπλήρωση όλων των υποχρεώσεων όσον αφορά τους ελέγχους πριν από την παράδοση που απορρέουν από τη σύμβαση παροχής ισχύος και/ή τους κανόνες λειτουργίας του CRM / κανόνες της αγοράς (βλ. αιτιολογική σκέψη 108). Σε περίπτωση μη τήρησης των υποχρεώσεων που υπέχει ο πάροχος ισχύος κατά τη διάρκεια της περιόδου πριν από την παράδοση, μπορεί να απαιτηθεί η χρηματική εγγύηση.
                  
               
                     (167)
                  
                  
                     Για τις υφιστάμενες CMU, θα διοργανώνονται δοκιμές διαθεσιμότητας πριν από την παράδοση, οι οποίες θα συνοδεύονται από κυρώσεις σε περίπτωση μη συμμόρφωσης. Επιπλέον, για πρόσθετες και εικονικές CMU, προβλέπονται πρόσθετες υποχρεώσεις και απαιτήσεις παρακολούθησης μεταξύ της Y-4 και της περιόδου παράδοσης. Η παρακολούθηση των νέων αυτών δυναμικοτήτων πριν από την παράδοση θα βασίζεται στον λεπτομερή προγραμματισμό του έργου που παρέχει ο πάροχος ισχύος. Σε περίπτωση που ο πάροχος ισχύος δεν επιτύχει τα ορόσημα που καθορίστηκαν στον σχεδιασμό του έργου, με αποτέλεσμα να υπάρξει εναπομένουσα καθυστέρηση, θα επιβάλλονται κυρώσεις, συμπεριλαμβανομένων οικονομικών κυρώσεων (που θα καλύπτονται από τη χρηματική εγγύηση) ή, σε ορισμένες περιπτώσεις, μείωσης της ισχύος που αποτέλεσε αρχικά αντικείμενο σύμβασης (και, ως εκ τούτου, της αποζημίωσης ισχύος ανά έτος) και/ή μείωσης της διάρκειας της σύμβασης παροχής ισχύος (και, ως εκ τούτου, του αριθμού των ετών κατά τη διάρκεια των οποίων θα λαμβάνεται αποζημίωση ισχύος).
                  
               2.8.2.   Παρακολούθηση διαθεσιμότητας
         
         
                     (168)
                  
                  
                     Ο βελγικός ΔΣΜ διασφαλίζει τη διαθεσιμότητα όλων των συμβεβλημένων CMU (λαμβάνοντας υπόψη την απομείωση) για την επίτευξη του επιδιωκόμενου επιπέδου ασφάλειας του εφοδιασμού. Δεδομένου ότι κύριος στόχος του CRM είναι να εξασφαλιστεί επαρκές επίπεδο ισχύος στο σύστημα, η παρακολούθηση της διαθεσιμότητας πραγματοποιείται σε χρονικές στιγμές σημαντικές για την ασφάλεια του εφοδιασμού. Στο πλαίσιο αυτό, ορίζεται σημείο ενεργοποίησης της παρακολούθησης της διαθεσιμότητας (AMT) για τον προσδιορισμό των στιγμών που είναι σημαντικές από άποψη επάρκειας και κατά τη διάρκεια των οποίων ο ΔΣΜ θα παρακολουθεί τη διαθεσιμότητα των CMU.
                  
               
                     (169)
                  
                  
                     Το AMT βασίζεται στην τιμή της αγοράς της επόμενης ημέρας. Οι λόγοι για την επιλογή της τιμής της αγοράς της επόμενης ημέρας είναι οι ίδιοι με εκείνους της υποχρέωσης επιστροφής, όπως περιγράφεται στην ενότητα 2.7.2. Κατά τη διάρκεια στιγμών AMT (δηλαδή στιγμών κατά τις οποίες η τιμή της αγοράς της επόμενης ημέρας υπερβαίνει το AMT), ο ΔΣΜ μπορεί να εξακριβώσει αν η παρεχόμενη ισχύς είναι πράγματι σε θέση να ανταποκριθεί στο σήμα της αγοράς της επόμενης ημέρας. Εάν η ισχύς δεν αντιστοιχεί στην υποχρεωτική ισχύ (74) (με βάση τους όρους και τις προϋποθέσεις της σύμβασης παροχής ισχύος και τους κανόνες λειτουργίας), το μέρος της υποχρέωσης που δεν ήταν διαθέσιμο υπόκειται σε κυρώσεις, εκτός εάν η CMU μπορεί να καλύψει τη θετική διαφορά μεταξύ της υποχρεωτικής ισχύος και της διαθέσιμης ισχύος (75) μέσω της δευτερογενούς αγοράς του CRM (βλ. ενότητα 2.9). Με την πώληση υποχρεώσεων στη δευτερογενή αγορά, ο πάροχος ισχύος μπορεί να μειώσει αποτελεσματικά την υποχρεωτική ισχύ ώστε να αποφευχθεί η ασυμφωνία μεταξύ της υποχρεωτικής και της διαθέσιμης ισχύος και, ως εκ τούτου, να αποφευχθεί η επιβολή κυρώσεων.
                  
               
                     (170)
                  
                  
                     Για τον υπολογισμό της υποχρεωτικής ισχύος, γίνεται διάκριση μεταξύ των παγίων στοιχείων περιορισμένης ενέργειας και μη περιορισμένης ενέργειας, δεδομένου ότι συμβάλλουν με διαφορετικό τρόπο στην ασφάλεια του εφοδιασμού. Ένα πάγιο στοιχείο περιορισμένης ενέργειας (π.χ. συσσωρευτές, απόκριση ζήτησης) μπορεί να είναι διαθέσιμο μόνο για ορισμένο αριθμό διαδοχικών ωρών, ενώ οι περιορισμοί αυτοί δεν εφαρμόζονται στα πάγια στοιχεία μη περιορισμένης ενέργειας.
                  
               
                     (171)
                  
                  
                     Για πάγια στοιχεία μη περιορισμένης ενέργειας (π.χ. θερμικές εγκαταστάσεις, αιολικά πάρκα), η διάρκεια της στιγμής AMT (εκφραζόμενη σε αριθμό ωρών) δεν επηρεάζει τη διαθέσιμη ισχύ. Κατά μέσο όρο, τα εν λόγω πάγια στοιχεία θα πρέπει να είναι σε θέση να παρέχουν τουλάχιστον την απομειωμένη ισχύ τους. Ως εκ τούτου, σε κάθε ώρα AMT κατά τη διάρκεια της σύμβασης παροχής ισχύος, η υποχρεωτική ισχύς ισούται με την απομειωμένη ισχύ του πάγιου στοιχείου, όπως προσδιορίστηκε κατά το στάδιο προεπιλογής.
                  
               
                     (172)
                  
                  
                     Δεδομένου ότι τα πάγια στοιχεία περιορισμένης ενέργειας (π.χ. συσσωρευτές, απόκριση ζήτησης) μπορούν να είναι διαθέσιμα μόνο για ορισμένο αριθμό διαδοχικών ωρών, κατά τη διάρκεια του σταδίου προεπιλογής, οι εν λόγω CMU μπορούν να επιλέξουν συγκεκριμένη συμφωνία επιπέδου υπηρεσιών (ΣΕΥ). Ως εκ τούτου, η υποχρεωτική ισχύς ισούται με τη μη απομειωμένη ισχύ τους για ώρες στο πλαίσιο των ενεργειακών περιορισμών τους. Η υποχρεωτική ισχύς θα ισούται με 0 MW για οποιαδήποτε άλλη ώρα AMT την ίδια ημέρα. Η CMU παραμένει ελεύθερη να καταμερίζει τα πάγια στοιχεία της για κάθε χρονική στιγμή AMT μιας σειράς ωρών AMT που επέλεξε, εφόσον έχει παραδώσει τουλάχιστον τη ΣΕΥ της για το σύνολο των ωρών AMT της ημέρας.
                  
               
                     (173)
                  
                  
                     Οι πάροχοι ισχύος με υποχρέωση ημερήσιου προγραμματισμού στην αγορά ενέργειας θεωρείται ότι διαθέτουν διαθέσιμη ισχύ σε κάθε ώρα ΑΜΤ μέγιστης ισχύος (Pmax) (76).
                  
               
                     (174)
                  
                  
                     Από την άλλη πλευρά, είναι λιγότερο εμφανής η πραγματική διαθεσιμότητα για τους παρόχους ισχύος που δεν έχουν αυτή την υποχρέωση προγραμματισμού. Ως εκ τούτου, αυτοί οι τελευταίοι πάροχοι ισχύος είναι πάντοτε υποχρεωμένοι να κοινοποιούν, πριν από το κλείσιμο της αγοράς της επόμενης ημέρας, τιμή επόμενης ημέρας πάνω από την οποία θα παρέχουν ενέργεια στην αγορά με τη CMU σύμφωνα τουλάχιστον με την υποχρεωτική ισχύ, η οποία μπορεί να είναι υψηλότερη από την τιμή AMT. Εάν η εκκαθάριση της αγοράς πραγματοποιείται κάτω από την τιμή αυτή, η μονάδα θεωρείται διαθέσιμη (αλλά δεν παρέχει ενέργεια) σύμφωνα με δήλωση. Σε περίπτωση εκκαθάρισης της αγοράς πάνω από τη δηλωθείσα τιμή επόμενης ημέρας, ο ΔΣΜ θα επαληθεύει την παροχή ενέργειας. Με τον τρόπο αυτόν, η παρακολούθηση δεν επιβάλλει την παράδοση ενέργειας σε όλες τις χρονικές στιγμές AMT, μόνο στην περίπτωση που οι συνθήκες της αγοράς είναι ευνοϊκές για τη CMU (δηλαδή τη δηλωθείσα τιμή επόμενης ημέρας).
                  
               
                     (175)
                  
                  
                     Προαιρετικά, ο πάροχος ισχύος χωρίς υποχρέωση προγραμματισμού μπορεί επίσης να δηλώσει άλλες τιμές για να αναφέρει την παράδοση σε άλλες αγορές (ενδοημερήσιες αγορές ή αγορές εξισορρόπησης) και/ή για μικρότερες ποσότητες. Στόχος είναι να αντικατοπτρίζεται η λειτουργία της αγοράς, δεδομένου ότι μέρος της ενέργειας μπορεί να πωλείται πλησιέστερα στον πραγματικό χρόνο. Ο ΔΣΜ θα παρακολουθεί τη διαθεσιμότητα χρησιμοποιώντας την τιμή που αντιστοιχεί στον χρόνο παράδοσης της ενέργειας. Σε περίπτωση που δεν σημειώνεται ποτέ υπέρβαση της/των δηλωθείσας/-ών τιμής/-ών στην/στις αντίστοιχη/-ες αγορά/-ές τους, το πάγιο στοιχείο δεν θα είναι επαρκώς ορατό στην αγορά και, κατά συνέπεια, θα υπόκειται περισσότερο σε δοκιμές. Οι κανόνες λειτουργίας του CRM θα περιλαμβάνουν το δικαίωμα του ΔΣΜ να ζητεί ορισμένο αριθμό δοκιμών κατά τη διάρκεια της περιόδου παράδοσης (βλ. ενότητα 2.8.3).
                  
               
                     (176)
                  
                  
                     Σύμφωνα με το Βέλγιο, υπάρχουν δύο βασικά κίνητρα για να δηλώσει ένας πάροχος ισχύος τις σωστές τιμές για τις CMU του, όσον αφορά την υποχρέωση επιστροφής και την παρακολούθηση της διαθεσιμότητας:
                     
                                 α)
                              
                              
                                 ο επιτυχής καταμερισμός της CMU ως απάντηση στη δηλωθείσα τιμή συμβάλλει στην αξιοπιστία της ικανότητας της μονάδας να ανταποκρίνεται στην αγορά. Όπως προαναφέρθηκε, με τον τρόπο αυτόν θα μειωθούν οι πιθανότητες δοκιμών διαθεσιμότητας. Το κόστος που συνδέεται με τις δοκιμές αυτές βαρύνει τον πάροχο ισχύος (βλ. αιτιολογική σκέψη 181), γεγονός που του δημιουργεί κίνητρο να δείξει διαθεσιμότητα μέσω του μηχανισμού των δηλωθεισών τιμών·
                              
                           
                                 β)
                              
                              
                                 κατά τις ώρες AMT με υποχρέωση επιστροφής, ο καταμερισμός της CMU θα ελέγχεται σύμφωνα με τις δηλωθείσες τιμές του παρόχου ισχύος. Με άλλα λόγια, ο ΔΣΜ θα πρέπει να είναι σε θέση να μετρά την κοινοποιούμενη ποσότητα που πρόκειται να παραδοθεί, καθώς και το περιθώριο που πρέπει να διατηρηθεί. Για παράδειγμα: εάν μια CMU έχει δηλώσει ότι, με βάση τις προκύπτουσες τιμές της αγοράς, θα καταμερίσει ενέργεια στο 90 % της συμβατικής ισχύος, θα πρέπει να μετρηθεί η παράδοση του 90 %, καθώς και περιθώριο 10 % σε σύγκριση με το τεχνικό όριο. Το αποτέλεσμα της μη τήρησης είτε της παράδοσης ενέργειας είτε του περιθωρίου που κοινοποιήθηκε θα οδηγήσει σε κυρώσεις διαθεσιμότητας. Με τον τρόπο αυτόν αποφεύγεται η ψευδής δήλωση τιμών προκειμένου να παρακαμφθεί η υποχρέωση επιστροφής. Εκτός από την υποχρέωση επιστροφής κατά τις ώρες AMT, οι εν λόγω έλεγχοι δεν θα διενεργούνται, δεδομένου ότι δεν υπάρχει δυνητικό όφελος για τον πάροχο ισχύος.
                              
                           
               2.8.3.   Διεξαγωγή δοκιμών
         
         
                     (177)
                  
                  
                     Ο Elia μπορεί να επαληθεύσει τη διαθεσιμότητα μιας CMU μέσω αιφνιδιαστικών δοκιμών διαθεσιμότητας. Οι δοκιμές αυτές κοινοποιούνται από τον Elia στον πάροχο ισχύος ανάμεσα στις 15:00 ώρα Κεντρικής Ευρώπης και 15:30 ώρα Κεντρικής Ευρώπης το αργότερο την παραμονή της δοκιμής διαθεσιμότητας, δηλαδή την ίδια στιγμή κατά την οποία κοινοποιείται ο προσδιορισμός των ωρών AMT.
                  
               
                     (178)
                  
                  
                     Ο Elia μπορεί να υποβάλει μια CMU σε δοκιμή έως τρεις φορές επιτυχώς κατά τη διάρκεια της χειμερινής περιόδου και μία φορά επιτυχώς εκτός της χειμερινής περιόδου. Επιπλέον, ο Elia διατηρεί το δικαίωμα να υποβάλει σε δοκιμή το πολύ μία φορά τη συνολική διάρκεια της (ενδεχόμενης) ΣΕΥ επιτυχώς. Ο Elia δεν θα διεξάγει δοκιμές διαθεσιμότητας σε περίοδο κατά την οποία έχει προηγουμένως λάβει γνώση της προγραμματισμένης μη διαθεσιμότητας για τη σχετική CMU στη δυναμικότητα (ή σε μέρος της) που δεν είναι διαθέσιμη (δηλαδή η υποχρεωτική δυναμικότητα περιορίζεται στην ποσότητα που είναι γνωστό ότι είναι διαθέσιμη).
                  
               
                     (179)
                  
                  
                     Ο Elia θα επιλέγει τη CMU που θα υποβληθεί σε δοκιμή σύμφωνα με εσωτερική διαδικασία, η οποία δεν θα δημοσιοποιείται. Ωστόσο, ο Elia θα βασίζει τη διαδικασία του σε κριτήρια που περιλαμβάνουν, μεταξύ άλλων:
                     
                                 α)
                              
                              
                                 την ποσότητα πιστοποιημένης διαθεσιμότητας της CMU σε σχέση με όλες τις άλλες CMU που υπόκεινται σε σύμβαση παροχής ισχύος για την τρέχουσα περίοδο παράδοσης·
                              
                           
                                 β)
                              
                              
                                 προηγουμένως αποτυχημένες δοκιμές διαθεσιμότητας από τη CMU·
                              
                           
                                 γ)
                              
                              
                                 έλλειψη ισχύος κατά τη διάρκεια της παρακολούθησης διαθεσιμότητας·
                              
                           
                                 δ)
                              
                              
                                 συσχέτιση της παραγωγής της CMU με τις δηλωθείσες τιμές αγοράς.
                              
                           
               
                     (180)
                  
                  
                     Όταν ο Elia κοινοποιεί τη δοκιμή διαθεσιμότητας μαζί με την αναμενόμενη διάρκειά της (πλήρης διάρκεια ΣΕΥ ή 1 τέταρτο της ώρας) στον πάροχο ισχύος, περιλαμβάνει επίσης τον χρόνο έναρξης και λήξης της. Εντός της περιόδου αυτής, ο πάροχος ισχύος είναι ελεύθερος να οργανώσει την παράδοση ενέργειας όπως τον εξυπηρετεί καλύτερα.
                  
               
                     (181)
                  
                  
                     Κάθε έλλειψη ισχύος κατά τη διάρκεια αυτής της περιόδου επισύρει κύρωση διαθεσιμότητας. Το κόστος των δοκιμών διαθεσιμότητας βαρύνει τον πάροχο ισχύος.
                  
               2.8.4.   Κυρώσεις
         
         
                     (182)
                  
                  
                     Κάθε έλλειψη ισχύος, δηλαδή η θετική διαφορά μεταξύ της υποχρεωτικής και της διαθέσιμης ισχύος, κατά τη διάρκεια ώρας AMT υπόκειται σε κύρωση διαθεσιμότητας.
                  
               
                     (183)
                  
                  
                     Το συνολικό ποσό των κυρώσεων διαθεσιμότητας που μπορεί να επιβληθεί σε πάροχο ισχύος για μία CMU, για μία περίοδο παράδοσης και για έλλειψη ισχύος, ο οποίος υπέχει υποχρέωση πρωτογενούς αγοράς ή έχει πραγματοποιήσει συναλλαγή στη δευτερογενή αγορά της οποίας η περίοδος συναλλαγής καλύπτει τουλάχιστον μία πλήρη περίοδο παράδοσης, περιορίζεται στις επιλεγμένες τιμές προσφοράς που έχουν κατακυρωθεί στις δημοπρασίες για την περίοδο παράδοσης πολλαπλασιαζόμενες με τις συμβατικές δυναμικότητες στις δημοπρασίες.
                  
               
                     (184)
                  
                  
                     Το συνολικό ποσό των κυρώσεων διαθεσιμότητας που μπορεί να επιβληθεί σε έναν πάροχο ισχύος για μία CMU, για έναν μήνα και για έλλειψη ισχύος που απορρέει από υποχρέωση πρωτογενούς αγοράς ή συναλλαγή στη δευτερογενή αγορά, της οποίας η περίοδος συναλλαγής καλύπτει τουλάχιστον μία πλήρη περίοδο παράδοσης, περιορίζεται στο 20 % των επιλεγμένων τιμών προσφοράς που έχουν κατακυρωθεί στις δημοπρασίες για την περίοδο παράδοσης πολλαπλασιαζόμενες με τις συμβατικές δυναμικότητες στις δημοπρασίες.
                  
               
                     (185)
                  
                  
                     Σε περίπτωση που διαπιστωθεί έλλειψη ισχύος άνω του 20 % της υποχρεωτικής ισχύος κατά τη διάρκεια τριών χωριστών στιγμών AMT και/ή δοκιμών διαθεσιμότητας για την ίδια CMU, ο Elia εκδίδει προς τα κάτω αναθεώρηση της αποζημίωσης ισχύος για την εν λόγω CMU, ανάλογη προς τη μέγιστη έλλειψη ισχύος που διαπιστώθηκε κατά τη διάρκεια της εν λόγω περιόδου. Ωστόσο, ο πάροχος ισχύος εξακολουθεί να υπέχει υποχρέωση διαθεσιμότητας και εξακολουθεί να υπόκειται σε πιθανές κυρώσεις διαθεσιμότητας για την εν λόγω CMU, όπως και στην αρχική σύμβαση παροχής ισχύος. Η συνολική αξία της σύμβασης δεν μεταβάλλεται. Η αρχική αποζημίωση ισχύος επαναφέρεται μετά την επιτυχή παροχή της υποχρεωτικής ισχύος από τη CMU, η οποία αντιστοιχεί στη συμβατική ισχύ και στη ΣΕΥ στην κύρια σύμβαση, κατά τη διάρκεια τριών διαδοχικών στιγμών AMT ή δοκιμών διαθεσιμότητας.
                  
               
                     (186)
                  
                  
                     Σε περίπτωση που η CMU υποβλήθηκε σε αναθεώρηση προς τα κάτω της αποζημίωσης ισχύος κατά τη διάρκεια δύο μεταγενέστερων περιόδων παράδοσης και κάθε φορά η CMU δεν επανέφερε την αρχική αποζημίωση ισχύος εντός 12 εβδομάδων από κάθε αναθεώρηση, η CMU δεν θα έχει πλέον τη δυνατότητα να επαναφέρει την αρχική αποζημίωση ισχύος και όλες οι συμβάσεις παροχής ισχύος που ισχύουν για τις περιόδους παράδοσης που αρχίζουν από εκείνη που καλύπτεται από την πρώτη επικείμενη δημοπρασία Y-1 μετά την εφαρμογή της παρούσας ρήτρας λήγουν.
                  
               2.9.   Δευτερογενής αγορά
         
         
                     (187)
                  
                  
                     Το Βέλγιο θα δημιουργήσει δευτερογενή αγορά που θα παρέχει στους παρόχους ισχύος μηχανισμό για τη βελτίωση της οικείας διαχείρισης κινδύνων στο πλαίσιο του CRM. Πράγματι, σε περίπτωση που ένας πάροχος ισχύος αντιμετωπίζει χαμηλότερη από την αναμενόμενη διαθεσιμότητα (χαμηλότερη από την υποχρεωτική ισχύ του, όπως υπολογίζεται σύμφωνα με τους κανόνες της αγοράς), έχει τη δυνατότητα να καλύψει τη θετική διαφορά μεταξύ της συμβατικής υποχρεωτικής ισχύος του και της διαθέσιμης ισχύος του στη δευτερογενή αγορά, χωρίς να υπόκειται σε κυρώσεις λόγω μη διαθεσιμότητας. Στην περίπτωση συναλλαγών στη δευτερογενή αγορά, πραγματοποιείται πλήρης μεταβίβαση υποχρεώσεων, συμπεριλαμβανομένης της τιμής άσκησης της αρχικής υποχρέωσης.
                  
               
                     (188)
                  
                  
                     Η δευτερογενής αγορά θα υλοποιηθεί το αργότερο 1 έτος πριν από την έναρξη της πρώτης περιόδου παράδοσης. Οι λεπτομέρειες του μηχανισμού δευτερογενούς αγοράς περιγράφονται στους κανόνες λειτουργίας του CRM.
                  
               2.10.   Διασυνοριακή συμμετοχή σε δυναμικότητα
         
         
                     (189)
                  
                  
                     Το Βέλγιο θα επιτρέψει τη συμμετοχή αλλοδαπής δυναμικότητας που βρίσκεται σε κράτος μέλος που έχει άμεση σύνδεση δικτύου με το Βέλγιο από την πρώτη παράδοση. Οι κανόνες καθορίζονται σε βασιλικό διάταγμα (77). Σύμφωνα με το Βέλγιο, δεδομένου ότι οι μεθοδολογίες, οι κοινοί κανόνες και οι όροι που αναφέρονται στο άρθρο 26 παράγραφος 11 του κανονισμού για την ηλεκτρική ενέργεια εγκρίθηκαν μόλις τον Δεκέμβριο του 2020 (78) και δεδομένου ότι οι ΔΣΜ δεν ήταν ακόμη σε θέση να συνάψουν τις αναγκαίες συμφωνίες, δεν κατέστη δυνατό να οργανωθεί η διασυνοριακή συμμετοχή από την πρώτη δημοπρασία Y-4. Σύμφωνα με τις βελγικές αρχές, η συμμετοχή αυτή θα τεθεί σε εφαρμογή το συντομότερο δυνατόν. Στο μεταξύ, έχει δεσμευτεί ποσότητα για τη δημοπρασία Y-1, η οποία εξασφαλίζει ότι η διασυνοριακή δυναμικότητα μπορεί να συμμετέχει από το πρώτο έτος παράδοσης, δηλαδή το 2025.
                  
               
                     (190)
                  
                  
                     Η συμμετοχή θα είναι ανοικτή σε όλες τις τεχνολογίες. Διακρίνονται δύο τύποι αλλοδαπής δυναμικότητας — άμεση και έμμεση.
                  
               2.10.1.   Συμμετοχή έμμεσης αλλοδαπής δυναμικότητας
         
         
                     (191)
                  
                  
                     Η έμμεση αλλοδαπή δυναμικότητα είναι δυναμικότητα που βρίσκεται σε γειτονικά κράτη μέλη. Για καθένα από τα γειτονικά κράτη μέλη οργανώνεται προκαταρκτική δημοπρασία. Δεδομένης της περιορισμένης δυναμικότητας στις γραμμές διασύνδεσης, σκοπός της προκαταρκτικής δημοπρασίας είναι να διασφαλιστεί η αποτελεσματική προεπιλογή, καθώς αποτελεί προϋπόθεση της κύριας δημοπρασίας. Κάθε προκαταρκτική δημοπρασία αρχίζει το αργότερο έως την 1η Ιουνίου και οργανώνεται από τον ΔΣΜ σύμφωνα με την εντολή που δίνει ο υπουργός που αναφέρεται στο άρθρο 7 undecies παράγραφος 6 του νόμου για την ηλεκτρική ενέργεια, ενώ καθορίζεται από γειτονικό κράτος μέλος. Στην εντολή του, ο υπουργός μπορεί να αποφασίσει, κατά περίπτωση, ότι δεν θα πρέπει να οργανωθεί προκαταρκτική δημοπρασία με γειτονικό κράτος μέλος. Οι παράμετροι της προκαταρκτικής δημοπρασίας είναι οι ίδιες με τις παραμέτρους της αντίστοιχης δημοπρασίας. Ωστόσο, η τιμή αναφοράς για κάθε γειτονικό κράτος μέλος θα αντικατοπτρίζει την τιμή που θα είχε επιτύχει ο πάροχος έμμεσης αλλοδαπής δυναμικότητας στις αγορές ηλεκτρικής ενέργειας που διαχειρίζεται ο ΝΕΜΟ (79) που έχει οριστεί από την έμμεση αλλοδαπή δυναμικότητα.
                  
               
                     (192)
                  
                  
                     Κάθε έτος ο ΔΣΜ καθορίζει τη μέγιστη διαθέσιμη ισχύ εισόδου για τη συμμετοχή της έμμεσης αλλοδαπής δυναμικότητας κάθε γειτονικού κράτους μέλους, βάσει της σύστασης του περιφερειακού συντονιστικού κέντρου που αναφέρεται στο άρθρο 26 παράγραφος 7 του κανονισμού για την ηλεκτρική ενέργεια, σύμφωνα με τη μεθοδολογία που έχει εγκριθεί από τον ACER, όπως αναφέρεται στο άρθρο 26 παράγραφος 11 στοιχείο α) του κανονισμού για την ηλεκτρική ενέργεια.
                  
               
                     (193)
                  
                  
                     Εν αναμονή της έγκρισης των σχετικών στρατηγικών, προτάσεων ή αποφάσεων για την εφαρμογή του άρθρου 26 του κανονισμού για την ηλεκτρική ενέργεια, η συμβολή κάθε ζώνης αγοράς που συνδέεται απευθείας με το Βέλγιο καθορίζεται από τη συμβολή των ζωνών αυτών κατά τη διάρκεια των προσομοιούμενων ωρών σπανιότητας με βάση την ERAA ή τη NRAA.
                  
               
                     (194)
                  
                  
                     Άλλοι όροι που διέπουν τη διασυνοριακή συμμετοχή προβλέπονται στην απόφαση αριθ. 36/2020 του ACER σχετικά με τις τεχνικές προδιαγραφές για τη διασυνοριακή συμμετοχή σε μηχανισμούς ισχύος.
                  
               
                     (195)
                  
                  
                     Εάν έχει μοντελοποιηθεί σύνδεση καθαρής ικανότητας μεταφοράς μεταξύ του Βελγίου και άλλης απευθείας ηλεκτρικά συνδεδεμένης ζώνης αγοράς, τότε:
                     
                                 α)
                              
                              
                                 Για κάθε προσομοιούμενη ώρα σπανιότητας:
                                 
                                             1)
                                          
                                          
                                             εάν η ζώνη αγοράς εξάγει στο Βέλγιο, η συμβολή της ισούται με την προσομοιωμένη ανταλλαγή στην αγορά·
                                          
                                       
                                             2)
                                          
                                          
                                             εάν η ζώνη αγοράς εισάγει από το Βέλγιο, η συμβολή της είναι μηδενική.
                                          
                                       
                           
                                 β)
                              
                              
                                 Η μέγιστη ισχύς εισόδου μιας ζώνης αγοράς ορίζεται ως ίση με τη μέση συμβολή κατά τη διάρκεια των προσομοιούμενων ωρών σπανιότητας.
                              
                           
               
                     (196)
                  
                  
                     Εάν στην προσομοίωση που ενσωματώνει το Βέλγιο ορίζεται περιοχή με βάση τη ροή, τότε:
                     
                                 α)
                              
                              
                                 Αρχικά ελέγχεται η καθαρή θέση του Βελγίου όσον αφορά τις προσομοιούμενες ώρες σπανιότητας:
                                 
                                             1)
                                          
                                          
                                             εάν η καθαρή θέση του Βελγίου είναι θετική, η συμβολή άλλων ζωνών της αγοράς στην περιοχή με βάση τη ροή είναι μηδενική·
                                          
                                       
                                             2)
                                          
                                          
                                             εάν η καθαρή θέση του Βελγίου είναι αρνητική, ελέγχεται η καθαρή θέση άλλων ζωνών της αγοράς:
                                             
                                                         —
                                                      
                                                      
                                                         εάν η καθαρή θέση των άλλων ζωνών αγοράς είναι αρνητική, η συμβολή αυτής της ζώνης αγοράς είναι μηδενική·
                                                      
                                                   
                                                         —
                                                      
                                                      
                                                         για όλες τις ζώνες αγοράς με θετική καθαρή θέση, καθορίζεται ο σταθμισμένος μέσος όρος των καθαρών θέσεων μεταξύ των ζωνών αγοράς, προκειμένου να επιτευχθεί το επίπεδο της καθαρής θέσης του Βελγίου.
                                                      
                                                   
                                       
                           
                                 β)
                              
                              
                                 Η μέγιστη ισχύς εισόδου μιας ζώνης αγοράς ορίζεται ως ίση με τη μέση συμβολή της κατά τη διάρκεια των προσομοιούμενων ωρών σπανιότητας.
                              
                           
               
                     (197)
                  
                  
                     Η έμμεση αλλοδαπή δυναμικότητα που επιθυμεί να υποβάλει προσφορά στην προκαταρκτική δημοπρασία παρέχει στον ΔΣΜ πληροφορίες σχετικά με την ποσότητα της προσφερόμενης δυναμικότητας μετά την εφαρμογή του συντελεστή απομείωσης, την προσφερόμενη τιμή και τις εκπομπές CO2 της σχετικής δυναμικότητας.
                  
               
                     (198)
                  
                  
                     Η έμμεση αλλοδαπή δυναμικότητα της οποίας η προσφορά επιλέγεται στο τέλος της προκαταρκτικής δημοπρασίας υποβάλλει φάκελο προεπιλογής. Η αξιολόγηση του φακέλου προεπιλογής θα διενεργείται από τον γειτονικό ΔΣΜ σε συνεργασία με τον Elia, σύμφωνα με τους κανόνες που καθορίζονται στις μεθοδολογίες που αναφέρονται στο άρθρο 26 παράγραφος 11 στοιχείο στ) του κανονισμού για την ηλεκτρική ενέργεια και, κατά περίπτωση, με βάση τη συμφωνία που συνάπτεται μεταξύ ΔΣΜ.
                  
               2.10.2.   Συμμετοχή άμεσης αλλοδαπής δυναμικότητας που βρίσκεται σε γειτονικό κράτος μέλος το οποίο έχει απευθείας σύνδεση με το βελγικό δίκτυο και είναι αποσυνδεδεμένο από το δίκτυο γειτονικών κρατών μελών
         
         
                     (199)
                  
                  
                     Σύμφωνα με τις βελγικές αρχές, άμεση αλλοδαπή δυναμικότητα είναι η δυναμικότητα που βρίσκεται σε γειτονικό κράτος μέλος, αλλά συνδέεται απευθείας και αποκλειστικά με το βελγικό δίκτυο και είναι αποσυνδεδεμένη από το δίκτυο του εν λόγω γειτονικού κράτους μέλους.
                  
               
                     (200)
                  
                  
                     Η δυναμικότητα πρέπει επίσης να βρίσκεται σε γειτονικό κράτος μέλος με το οποίο το Βέλγιο έχει συνάψει συμφωνία για τη συμμετοχή άμεσης αλλοδαπής δυναμικότητας στον CRM, ώστε να εξασφαλίζεται ότι:
                     
                                 α)
                              
                              
                                 η συμμετοχή οποιασδήποτε άμεσης αλλοδαπής δυναμικότητας εξαρτάται από δήλωση του γειτονικού κράτους μέλους στο οποίο βρίσκεται η δυναμικότητα σύμφωνα με την οποία η εν λόγω δυναμικότητα πληροί ορισμένες τεχνικές, οργανωτικές και οικονομικές απαιτήσεις που ορίζονται στη συμφωνία και όλες οι αναγκαίες άδειες για την εν λόγω δυναμικότητα έχουν εκδοθεί σε τα τακτική βάση και άνευ όρων ή θα εκδοθούν εντός εύλογου χρονικού διαστήματος·
                              
                           
                                 β)
                              
                              
                                 η συμμετοχή οποιασδήποτε άμεσης αλλοδαπής δυναμικότητας εξαρτάται από δήλωση του γειτονικού κράτους μέλους στο οποίο βρίσκεται η δυναμικότητα, σύμφωνα με την οποία η συμμετοχή αυτή δεν δημιουργεί σοβαρά προβλήματα όσον αφορά την ασφάλεια του εφοδιασμού στο γειτονικό κράτος μέλος ή δεν του στερεί την αναγκαία υποδομή για την κατάλληλη αντιμετώπιση γνωστών προβλημάτων συμφόρησης.
                              
                           
               
                     (201)
                  
                  
                     Σύμφωνα με το άρθρο 21 παράγραφος 2 του κανονισμού για την ηλεκτρική ενέργεια, μεταξύ Οκτωβρίου και Δεκεμβρίου 2019, το Βέλγιο διεξήγαγε διαβούλευση με τα γειτονικά κράτη μέλη.
                  
               2.10.3.   Έσοδα συμφόρησης
         
         
                     (202)
                  
                  
                     Η κατανομή των εσόδων που προκύπτουν από τη χορήγηση διασυνοριακών αδειών, δηλ. των δικαιωμάτων πρόσβασης των παρόχων αλλοδαπής δυναμικότητας στον βελγικό CRM, διέπεται πλήρως από το άρθρο 26 παράγραφος 9 του κανονισμού για την ηλεκτρική ενέργεια.
                  
               
                     (203)
                  
                  
                     Το Βέλγιο επισήμανε ότι τα έσοδα συμφόρησης θα χρησιμοποιηθούν για τους σκοπούς που ορίζονται στο άρθρο 19 παράγραφος 2 του κανονισμού για την ηλεκτρική ενέργεια, όπως απαιτείται από το άρθρο 26 παράγραφος 9 του εν λόγω κανονισμού.
                  
               
                     (204)
                  
                  
                     Το Βέλγιο επιβεβαίωσε ότι θα συμμορφωθεί με την απόφαση αριθ. 36/2020 του ACER, η οποία, μεταξύ άλλων, καθορίζει τη μεθοδολογία για τον επιμερισμό των εσόδων που προκύπτουν από την κατανομή της ισχύος εισόδου.
                  
               2.11.   Σώρευση
         
         
                     (205)
                  
                  
                     Σύμφωνα με το άρθρο 3 του βασιλικού διατάγματος σχετικά με τα κριτήρια επιλεξιμότητας που αφορούν τη σωρευτική στήριξη και το ελάχιστο όριο συμμετοχής, η δυναμικότητα που ήδη λαμβάνει ενίσχυση λειτουργίας εξαιρείται από το στάδιο προεπιλογής. Οι δυναμικότητες που επωφελούνται από την εν λόγω ενίσχυση μπορούν να συμμετέχουν στο στάδιο προεπιλογής, υπό την προϋπόθεση ότι αποποιούνται την ενίσχυση σε περίπτωση που τους ανατεθεί σύμβαση στο πλαίσιο του μηχανισμού ισχύος. Το Υπουργείο Ενέργειας δημοσιεύει έντυπο που επιβεβαιώνει αυτή τη δέσμευση αποποίησης. Επιπλέον, οι δυναμικότητες δεσμεύονται να μην υποβάλουν αίτηση για άλλες ενισχύσεις λειτουργίας κατά τη διάρκεια της περιόδου κατά την οποία έχουν συνάψει σύμβαση παροχής ισχύος κατά την υποβολή αίτησης για το στάδιο προεπιλογής.
                  
               2.12.   Προϋπολογισμός και μηχανισμός χρηματοδότησης
         
         2.12.1.   Προϋπολογισμός
         
         
                     (206)
                  
                  
                     Το ακριβές κόστος του μέτρου θα καθοριστεί από τις δημοπρασίες. Σύμφωνα με την πλέον πρόσφατη εκτίμηση κόστους που υπέβαλαν οι βελγικές αρχές, την οποία πραγματοποίησε τον Ιανουάριο του 2021 η εταιρεία συμβούλων Haulogy κατόπιν εντολής των βελγικών αρχών, το συνολικό κόστος του μέτρου μπορεί να εκτιμηθεί ότι θα κυμανθεί μεταξύ 238 και 253 εκατ. EUR ετησίως.
                  
               2.12.2.   Χρηματοδότηση του μέτρου
         
         
                     (207)
                  
                  
                     Στις 16 Ιουλίου 2020 το βελγικό κοινοβούλιο ενέκρινε ψήφισμα (80) στο οποίο αναφέρει ότι το κόστος του CRM θα χρηματοδοτηθεί μέσω «υποχρέωσης παροχής δημόσιας υπηρεσίας» από τον Elia στα τιμολόγια δικτύου.
                  
               
                     (208)
                  
                  
                     Οι βελγικές αρχές επισημαίνουν ότι ο CRM χρηματοδοτείται μέσω φόρων υπέρ τρίτων ή φόρων που επιβάλλονται σε δικαιούχο. Σύμφωνα με το άρθρο 12 παράγραφος 1 του νόμου για την ηλεκτρική ενέργεια, η σύνδεση, η χρήση υποδομής και ηλεκτρικών συστημάτων και, κατά περίπτωση, οι επικουρικές υπηρεσίες του διαχειριστή συστήματος θα υπόκεινται σε τιμολόγια για τη διαχείριση του συστήματος μεταφοράς και των δικτύων με λειτουργία μεταφοράς. Επιπλέον, σύμφωνα με το άρθρο 12 παράγραφος 13 του νόμου για την ηλεκτρική ενέργεια, ο διαχειριστής συστήματος θα κοινοποιεί, το συντομότερο δυνατόν, στους χρήστες του δικτύου του τα τιμολόγια που πρέπει να εφαρμόζει και θα τα θέτει στη διάθεση όλων των προσώπων που το ζητούν.
                  
               
                     (209)
                  
                  
                     Σύμφωνα με το άρθρο 12 παράγραφος 5 στοιχείο 11 του νόμου για την ηλεκτρική ενέργεια, το καθαρό κόστος των καθηκόντων δημόσιας υπηρεσίας που επιβάλλονται από τον εν λόγω νόμο λαμβάνεται υπόψη στα τιμολόγια με διαφανή και αμερόληπτο τρόπο, σύμφωνα με τις ισχύουσες νομοθετικές και κανονιστικές διατάξεις.
                  
               
                     (210)
                  
                  
                     Σύμφωνα με το άρθρο 4 παράγραφος 2 του διατάγματος που εξέδωσε η CREG στις 28 Ιουνίου 2018 βάσει του άρθρου 12 του νόμου για την ηλεκτρική ενέργεια (81), και το οποίο καθορίζει τα τιμολόγια δικτύου για την περίοδο 2020-2023, τα τιμολόγια δικτύου είναι οι τιμές που πρέπει να καταβάλλουν οι χρήστες του δικτύου στον φορέα εκμετάλλευσης δικτύου. Σύμφωνα με το άρθρο 4 παράγραφος 7 του ίδιου διατάγματος, η γενική τιμολογιακή διάρθρωση διακρίνει τα τιμολόγια μεταφοράς, τα οποία καλύπτουν το σύνολο των εσόδων του διαχειριστή συστήματος, από τα τιμολόγια για τις υποχρεώσεις παροχής δημόσιας υπηρεσίας. Το άρθρο 6 του διατάγματος ορίζει ότι τα τιμολόγια για τις υποχρεώσεις παροχής δημόσιας υπηρεσίας αντισταθμίζουν το καθαρό κόστος των υποχρεώσεων παροχής δημόσιας υπηρεσίας, συμπεριλαμβανομένων των εξόδων διαχείρισης και των οικονομικών δαπανών, που επιβάλλεται στον διαχειριστή συστήματος και σε σχέση με το οποίο ο νόμος, το διάταγμα ή η υπουργική απόφαση ή τα διατάγματα εφαρμογής τους δεν προβλέπουν ειδικό μηχανισμό αντιστάθμισης, μέσω επιβάρυνσης ή άλλου τέλους, ως αντάλλαγμα για την εκτέλεση του συστήματος.
                  
               
                     (211)
                  
                  
                     Στη βάση αυτή, κάθε έτος ο ΔΣΜ θα υποβάλλει προς έγκριση στην CREG πρόταση τιμολόγησης για την υποχρέωση παροχής δημόσιας υπηρεσίας, συνοδευόμενη από προϋπολογισμό που περιλαμβάνει πρόβλεψη όλων των δαπανών (αποζημίωση ισχύος, κόστος διαχείρισης και ανάπτυξης του ΔΣΜ) και των εσόδων του CRM για το επόμενο έτος. Το προτεινόμενο τιμολόγιο για την υποχρέωση παροχής δημόσιας υπηρεσίας θα λαμβάνει επίσης υπόψη το υπόλοιπο που μεταφέρθηκε από το προηγούμενο οικονομικό έτος.
                  
               
                     (212)
                  
                  
                     Στο τέλος του έτους ο ΔΣΜ θα υποβάλλει προς έγκριση στην CREG έκθεση τιμολόγησης, στην οποία θα αναφέρονται οι πραγματικές δαπάνες και τα πραγματικά έσοδα για το προηγούμενο έτος, καθώς και τα έσοδα που προκύπτουν από την εφαρμογή του τιμολογίου. Μετά τον έλεγχο της ακρίβειας των δεδομένων και του εύλογου χαρακτήρα των δαπανών διαχείρισης και ανάπτυξης του CRM που βαρύνουν τον ΔΣΜ, η CREG θα καθορίζει το υπόλοιπο που πρέπει να μεταφερθεί.
                  
               
                     (213)
                  
                  
                     Τυχόν έσοδα που συνδέονται με τον μηχανισμό CRM θα χρησιμοποιούνται για την κάλυψη του κόστους που περιλαμβάνεται στο τιμολόγιο για την υποχρέωση παροχής δημόσιας υπηρεσίας, με την επιφύλαξη του άρθρου 26 παράγραφος 9 του κανονισμού για την ηλεκτρική ενέργεια.
                  
               
                     (214)
                  
                  
                     Το τιμολόγιο εφαρμόζεται ομοιόμορφα σε EUR/MWh σε όλους τους καταναλωτές (άμεσα στον καταναλωτή που συνδέεται με το δίκτυο μεταφοράς ή έμμεσα, μέσω του διαχειριστή συστήματος διανομής και των προμηθευτών, για τους καταναλωτές που είναι συνδεδεμένοι με το δίκτυο διανομής).
                  
               
                     (215)
                  
                  
                     Οι ειδικοί όροι χρηματοδότησης του CRM θα εφαρμοστούν το νωρίτερο το 2022 τον Ιανουάριο του 2025, όπως προβλέπεται στο άρθρο 7 undecies παράγραφος 15 του νόμου για την ηλεκτρική ενέργεια.
                  
               
                     (216)
                  
                  
                     Σύμφωνα με το ψήφισμα του Κοινοβουλίου, από το 2029 το αργότερο, το τιμολόγιο θα εισπράττεται βάσει της μέγιστης ισχύος ανάλογα με την εγκατάσταση έξυπνων μετρητών στις περιφέρειες. Ως εκ τούτου, έως το τέλος του 2023 το αργότερο, η κυβέρνηση θα προβεί σε ανάλυση της αναμενόμενης εγκατάστασης έξυπνων μετρητών.
                  
               2.13.   Διάρκεια
         
         
                     (217)
                  
                  
                     Το Βέλγιο ζήτησε έγκριση για τον CRM για το μέγιστο επιτρεπόμενο διάστημα των 10 ετών (82) από την ημερομηνία της πρώτης δημοπρασίας.
                  
               
                     (218)
                  
                  
                     Το Βέλγιο δεσμεύτηκε να εισαγάγει στον νόμο για την ηλεκτρική ενέργεια διάταξη σύμφωνα με την οποία, εάν δεν έχει συναφθεί νέα συμφωνία παροχής ισχύος επί τρία συνεχόμενα έτη σύμφωνα με το άρθρο 7 undecies παράγραφος 11 του νόμου για την ηλεκτρική ενέργεια, δεν θα διοργανωθούν νέες δημοπρασίες από το επόμενο έτος στο πλαίσιο του CRM.
                  
               2.14.   Διαφάνεια των ενισχύσεων και των προβληματικών επιχειρήσεων ή των επιχειρήσεων για τις οποίες εκκρεμεί εντολή ανάκτησης
         
         
                     (219)
                  
                  
                     Το Βέλγιο δήλωσε ότι θα συμμορφωθεί με τις απαιτήσεις της ανακοίνωσης για τη διαφάνεια (83).
                  
               
                     (220)
                  
                  
                     Το Βέλγιο δεσμεύτηκε να αναστείλει τη χορήγηση και/ή την καταβολή οποιασδήποτε ενίσχυσης στο πλαίσιο του κοινοποιηθέντος καθεστώτος ενισχύσεων σε κάθε επιχείρηση που επωφελήθηκε από προηγούμενες παράνομες ενισχύσεις που κηρύχθηκαν ασυμβίβαστες με απόφαση της Επιτροπής.
                  
               
                     (221)
                  
                  
                     Το Βέλγιο επισήμανε ότι δεν θα χορηγηθεί καμία ενίσχυση σε προβληματικούς (84) δικαιούχους.
                  
               2.15.   Λόγοι που οδήγησαν στην κίνηση της διαδικασίας
         
         
                     (222)
                  
                  
                     Η Επιτροπή είχε αμφιβολίες ως προς τη συμβατότητα ορισμένων πτυχών του μέτρου με την εσωτερική αγορά.
                  
               
                     (223)
                  
                  
                     Βάσει των διαθέσιμων πληροφοριών και των στοιχείων που περιγράφονται στην απόφαση κίνησης της διαδικασίας, η Επιτροπή ζήτησε διευκρινίσεις και σχόλια σχετικά με τα ακόλουθα ζητήματα:
                     
                                 α)
                              
                              
                                 αναγκαιότητα του μέτρου:
                                 
                                             —
                                          
                                          
                                             αν οι βελγικές αρχές προσδιόρισαν επαρκώς, ανέλυσαν και ποσοτικοποίησαν καταλλήλως το πρόβλημα της επάρκειας πόρων·
                                          
                                       
                           
                                 β)
                              
                              
                                 καταλληλότητα του μέτρου:
                                 
                                             —
                                          
                                          
                                             αν οι κανόνες επιλεξιμότητας για την πρόσβαση σε πολυετείς συμβάσεις εξασφαλίζουν ίσες ευκαιρίες για όλες τις τεχνολογίες, κυρίως για εκείνες που έχουν υψηλό επενδυτικό κόστος και υψηλούς συντελεστές απομείωσης·
                                          
                                       
                           
                                 γ)
                              
                              
                                 αναλογικότητα του μέτρου:
                                 
                                             —
                                          
                                          
                                             αν η ποσότητα προς προμήθεια στο πλαίσιο της δημοπρασίας είναι ανάλογη προς την επίτευξη του στόχου της ασφάλειας του εφοδιασμού·
                                          
                                       
                           
                                 δ)
                              
                              
                                 αποφυγή αρνητικών επιπτώσεων στον ανταγωνισμό και τις συναλλαγές:
                                 
                                             —
                                          
                                          
                                             αν το μέτρο απέτρεψε τις επιπτώσεις αυτές, δεδομένου ότι η έμμεση αλλοδαπή δυναμικότητα θα είναι επιλέξιμη μόνο για μονοετείς συμβάσεις και θα υπόκειται στην ανώτατη ενδιάμεση τιμή·
                                          
                                       
                                             —
                                          
                                          
                                             αν το μέτρο δεν μειώνει τα κίνητρα για επενδύσεις σε δυναμικότητα διασύνδεσης.
                                          
                                       
                           
               
                     (224)
                  
                  
                     Η Επιτροπή είχε επίσης αμφιβολίες ως προς τη συμμόρφωση του μέτρου με τις άρρηκτα συνδεδεμένες διατάξεις του ενωσιακού δικαίου, και συγκεκριμένα με τα άρθρα 22 και 24 του κανονισμού για την ηλεκτρική ενέργεια.
                  
               3.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
         
         
                     (225)
                  
                  
                     Στην παρούσα ενότητα συνοψίζονται οι παρατηρήσεις που έλαβε η Επιτροπή κατά την περίοδο διαβούλευσης από 15 ενδιαφερόμενα μέρη, κυρίως από ενδιαφερόμενα μέρη που δραστηριοποιούνται στον ενεργειακό τομέα, καθώς και από εμπορικές ενώσεις και μη κυβερνητικές οργανώσεις. Παρατηρήσεις ελήφθησαν επίσης από μία γειτονική χώρα και τον ΔΣΜ της.
                  
               3.1.   Αναγκαιότητα του μέτρου
         
         
                     (226)
                  
                  
                     Διάφορα ενδιαφερόμενα μέρη υπέβαλαν παρατηρήσεις σχετικά με την απόδειξη της ανάγκης καθιέρωσης του CRM και τον υπολογισμό της ποσότητας για τις δημοπρασίες, συνδυάζοντας ενίοτε και τα δύο θέματα.
                  
               
                     (227)
                  
                  
                     Τέσσερα ενδιαφερόμενα μέρη αμφισβήτησαν ότι η ανάγκη αυτή έχει αποδειχθεί επαρκώς. Από την άλλη πλευρά, τρία άλλα επιβεβαίωσαν την ανάγκη και υπογράμμισαν τον επείγοντα χαρακτήρα της.
                  
               
                     (228)
                  
                  
                     Η Επιτροπή θεωρεί ότι η χρήση του σεναρίου EU-HiLo δεν φαίνεται να είναι κατάλληλη για τον προσδιορισμό του επιπέδου του προβλήματος επάρκειας πόρων, διότι ενέχει κίνδυνο υπερεκτίμησης του προβλήματος και στρέβλωσης της αγοράς ηλεκτρικής ενέργειας.
                  
               
                     (229)
                  
                  
                     Τέσσερα ενδιαφερόμενα μέρη επισήμαναν ότι η πρόσφατη μεθοδολογία ERAA και η μεθοδολογία VOLL/CONE/RS μπορούν να εφαρμοστούν πλήρως στον προτεινόμενο βελγικό CRM.
                  
               
                     (230)
                  
                  
                     Πέντε ενδιαφερόμενα μέρη υποστήριξαν ότι οι προηγούμενες μελέτες επάρκειας που χρησιμοποιήθηκαν για να καταδειχθεί η ανάγκη καθιέρωσης του CRM δεν είναι συμβατές με τη μεθοδολογία ERAA, και συγκεκριμένα:
                     
                                 α)
                              
                              
                                 σύμφωνα με τη μεθοδολογία ERAA, η βάση δεδομένων για το κλίμα πρέπει να περιοριστεί σε 30 ιστορικά έτη, ενώ το Βέλγιο χρησιμοποίησε 35·
                              
                           
                                 β)
                              
                              
                                 οι μελέτες δεν λαμβάνουν επαρκώς υπόψη τα αναμενόμενα αποτελέσματα του σχεδίου εφαρμογής και/ή τη χρήση των αναμενόμενων εσόδων από την αγορά αντί των διάμεσων εσόδων·
                              
                           
                                 γ)
                              
                              
                                 οι μελέτες δεν λαμβάνουν υπόψη την αναμενόμενη λειτουργία σπανιότητας, ούτε την απουσία ανώτατων ορίων τιμών, κάτι που θα παραβίαζε το άρθρο 20 παράγραφος 3 στοιχείο γ) και το άρθρο 23 παράγραφος 5 στοιχείο ε) του κανονισμού για την ηλεκτρική ενέργεια·
                              
                           
                                 δ)
                              
                              
                                 η επίσπευση της εγκατάστασης έξυπνων μετρητών και η ανάπτυξη της υπεράκτιας αιολικής ενέργειας θα πρέπει να ληφθούν υπόψη στη NRAA, όπως συνιστάται στη γνωμοδότηση της Ευρωπαϊκής Επιτροπής σχετικά με το βελγικό σχέδιο εφαρμογής. Η ανάλυση της ανάγκης για καθιέρωση CRM θα πρέπει επίσης να λαμβάνει υπόψη τον κανόνα minRAM 70 %.
                              
                           
               
                     (231)
                  
                  
                     Ένα ενδιαφερόμενο μέρος ισχυρίστηκε ότι το Βέλγιο δεν μπορεί να οργανώσει την πρώτη δημοπρασία το 2021 βάσει παρωχημένης και μη συμμορφούμενης NRAA. Κατά τη γνώμη του, ο CRM δεν θα πρέπει καν να τεθεί σε εφαρμογή έως ότου δημοσιευτεί η ERAA.
                  
               
                     (232)
                  
                  
                     Τέσσερα ενδιαφερόμενα μέρη επισήμαναν ότι το πρότυπο αξιοπιστίας που χρησιμοποίησε το Βέλγιο για να αποδείξει την ανάγκη καθιέρωσης CRM και/ή για τον υπολογισμό της ποσότητας για την πρώτη δημοπρασία δεν είναι σύμφωνο με τη μεθοδολογία που απαιτείται από τον κανονισμό για την ηλεκτρική ενέργεια.
                  
               
                     (233)
                  
                  
                     Ένα ενδιαφερόμενο μέρος ισχυρίστηκε ότι θα πρέπει να διασφαλιστεί η συνέπεια στις διαδικασίες, τις μεθοδολογίες, τα δεδομένα και τα σενάρια που χρησιμοποιούνται, αφενός, για να αποδειχθεί η ανάγκη καθιέρωσης CRM και, αφετέρου, για να καθοριστεί η απαιτούμενη ποσότητα προς δημοπράτηση στο πλαίσιο του εν λόγω CRM.
                  
               
                     (234)
                  
                  
                     Ένα άλλο ενδιαφερόμενο μέρος επισήμανε ότι το πρότυπο αξιοπιστίας και η μεθοδολογία για τον ορισμό της VOLL και του CONE θα μπορούσαν να μεταβληθούν μεταξύ της αρχικής δημοπρασίας Τ-4 και των μεταγενέστερων δημοπρασιών, με αποτέλεσμα την τροποποίηση του ορισμού της ποσότητας.
                  
               3.2.   Καταλληλότητα του μέτρου
         
         3.2.1.   Επιλογή της νομικής πράξης
         
         
                     (235)
                  
                  
                     Τρία ενδιαφερόμενα μέρη εκτιμούν ότι ένα στρατηγικό απόθεμα θα μπορούσε να αντιμετωπίσει καλύτερα το πρόβλημα επάρκειας που έχει εντοπιστεί σε σχέση με έναν CRM που καλύπτει ολόκληρη την αγορά. Ορισμένα μέρη δήλωσαν ότι η επιλογή του στρατηγικού αποθέματος δεν έχει αξιολογηθεί.
                  
               3.2.2.   Ανοικτός χαρακτήρας του μέτρου σε όλους τους σχετικούς παρόχους ισχύος
         
         
                     (236)
                  
                  
                     Ένα ενδιαφερόμενο μέρος πρότεινε τη δημιουργία δημοπρασίας Τ-2 προκειμένου να αποφευχθεί η υπερπρομήθεια στο πλαίσιο της Τ-4 με βάση υπερβολικά ασφαλείς παραδοχές, καθώς και για να ληφθεί υπόψη τροποποιημένο πρότυπο αξιοπιστίας με βάση τη μεθοδολογία του ACER.
                  
               
                     (237)
                  
                  
                     Ένα ενδιαφερόμενο μέρος ισχυρίστηκε επίσης ότι οι κάτοχοι δυναμικότητας που είναι επιλέξιμοι για συμμετοχή (όπως η ΣΠΗΘ με δυναμικότητα άνω του 1 MW) αποκλείονται από τη συμμετοχή εάν, κατά τη διάρκεια δεδομένης περιόδου, επωφελούνται από ενισχύσεις λειτουργίας μέσω πράσινων πιστοποιητικών (GSC) και/ή πιστοποιητικών ΣΠΗΘ.
                  
               3.3.   Χαρακτήρας κινήτρου
         
         3.3.1.   Επιλέξιμες επενδυτικές δαπάνες
         
         
                     (238)
                  
                  
                     Ένα ενδιαφερόμενο μέρος επισήμανε ότι οι δαπάνες που επιτρέπουν τη συμμόρφωση της δυναμικότητας με τα περιβαλλοντικά πρότυπα που προβλέπονται στο άρθρο 3 παράγραφος 2 σημείο 1 του σχεδίου βασιλικού διατάγματος για τα κατώτατα επενδυτικά όρια δεν θα πρέπει να είναι επιλέξιμες για συμβάσεις μεγαλύτερης διάρκειας.
                  
               3.4.   Αναλογικότητα
         
         3.4.1.   Ποσότητα προς προμήθεια
         
         
                     (239)
                  
                  
                     Σύμφωνα με ένα ενδιαφερόμενο μέρος, οι παράμετροι που καθορίζουν την ποσότητα ισχύος προς προμήθεια στη δημοπρασία θα πρέπει να εγκρίνονται βάσει πρότασης της ρυθμιστικής αρχής. Το ίδιο ενδιαφερόμενο μέρος υποστήριξε ότι η πρόταση της ρυθμιστικής αρχής δεν μπορεί να τροποποιείται και ότι το κράτος μέλος μπορεί μόνο να την απορρίψει και να ζητήσει νέα πρόταση.
                  
               3.4.2.   Μηχανισμός χρηματοδότησης
         
         
                     (240)
                  
                  
                     Ένα ενδιαφερόμενο μέρος ισχυρίστηκε ότι τα πάγια στοιχεία αποθήκευσης θα πρέπει να εξαιρεθούν από την υποχρέωση παροχής δημόσιας υπηρεσίας για τη χρηματοδότηση του CRM. Η εξαίρεση θα πρέπει να περιλαμβάνει τόσο την αποθήκευση μπροστά από τον μετρητή (front-of-meter) όσο και την αποθήκευση πίσω από τον μετρητή (behind-the-meter).
                  
               
                     (241)
                  
                  
                     Ένα άλλο μέρος ισχυρίστηκε ότι ο μηχανισμός χρηματοδότησης μπορεί να επηρεάσει την ποσότητα ισχύος του CRM. Για παράδειγμα, η σύνδεση των επιβαρύνσεων για τη χρηματοδότηση του CRM με την κατανάλωση ηλεκτρικής ενέργειας κατά τη διάρκεια των περιόδων αιχμής της ζήτησης θα μπορούσε να θεωρηθεί κίνητρο για τα ενδιαφερόμενα μέρη να μειώσουν την κατανάλωσή τους κατά τη διάρκεια της περιόδου αιχμής της ζήτησης, με αποτέλεσμα τη μείωση της ανάγκης για δημοπράτηση δυναμικότητας.
                  
               3.5.   Αποφυγή αδικαιολόγητων επιπτώσεων στον ανταγωνισμό και τις συναλλαγές
         
         3.5.1.   Ανοικτός χαρακτήρας του μέτρου σε όλους τους σχετικούς παρόχους ισχύος
         
         3.5.1.1.   Συγκέντρωση
         
         
                     (242)
                  
                  
                     Δύο ενδιαφερόμενα μέρη ισχυρίστηκαν ότι οι ισχύοντες κανόνες επιλεξιμότητας για πολυετείς συμβάσεις παρεμποδίζουν τη συγκέντρωση και, πιο συγκεκριμένα, τον κανόνα ότι το πάγιο στοιχείο με τη μικρότερη διάρκεια σύμβασης σε ένα συγκεντρωτικό χαρτοφυλάκιο καθορίζει τη διάρκεια της σύμβασης για το σύνολο του χαρτοφυλακίου.
                  
               
                     (243)
                  
                  
                     Δύο άλλα ενδιαφερόμενα μέρη ισχυρίστηκαν ότι το κατώτατο όριο για την ατομική συγκέντρωση θα πρέπει να αναπροσαρμοστεί. Επί του παρόντος, το σχέδιο κανόνων λειτουργίας του CRM προβλέπει ότι οι δυναμικότητες που υπόκεινται σε υποχρέωση ημερήσιου προγραμματισμού δεν μπορούν να αποτελούν μέρος συγκεντρωτικής CMU.
                  
               
                     (244)
                  
                  
                     Ένα ενδιαφερόμενο μέρος δήλωσε ότι η συμμετοχή μέσω συγκέντρωσης είναι αδύνατη για εγκαταστάσεις με ισχύ άνω των 25 MW. Ως εκ τούτου, το ενδιαφερόμενο μέρος θα επιθυμούσε το όριο αυτό να οριστεί στα 75 MW.
                  
               3.5.1.2.   Κατώτατα επενδυτικά όρια
         
         
                     (245)
                  
                  
                     Τρία ενδιαφερόμενα μέρη ισχυρίστηκαν ότι το επίπεδο των κατώτατων επενδυτικών ορίων για τις πολυετείς συμβάσεις δεν συνάδει με τις πρόσφατες εξελίξεις της αγοράς και, ως εκ τούτου, δεν σέβεται την τεχνολογική ουδετερότητα και θα οδηγήσει σε διακρίσεις μεταξύ ορισμένων κατηγοριών τεχνολογίας (κατηγορία H/HL πάνω από CCGT και OCGT κατηγορίας F) και μεταξύ υφιστάμενης και νέας δυναμικότητας.
                  
               
                     (246)
                  
                  
                     Ένα μέρος υποστήριξε ότι οι επενδύσεις που δημιουργούν ευελιξία ή αυξάνουν την απομειωμένη δυναμικότητα χωρίς αύξηση της εγκατεστημένης ισχύος θα πρέπει επίσης να θεωρούνται επιλέξιμες δαπάνες. Ως εκ τούτου, σύμφωνα με το εν λόγω ενδιαφερόμενο μέρος, οι επενδύσεις σε υποβάλλοντες, στην επέκταση της δεξαμενής ενέργειας υφιστάμενου συσσωρευτή ή σε δυναμικότητα αποθήκευσης για βιομηχανικές διεργασίες θα αποκλειστούν από τις πολυετείς συμβάσεις.
                  
               3.5.1.3.   Συντελεστές απομείωσης
         
         
                     (247)
                  
                  
                     Δύο ενδιαφερόμενα μέρη ισχυρίστηκαν ότι, σε σύγκριση με τους μηχανισμούς ισχύος σε γειτονικές χώρες, όπως η Γαλλία ή το Ηνωμένο Βασίλειο, οι βελγικοί συντελεστές απομείωσης κινδυνεύουν να θέσουν σε πολύ μειονεκτική θέση τεχνολογίες όπως η αποθήκευση, η απόκριση ζήτησης ή οι ανανεώσιμες πηγές ενέργειας.
                  
               
                     (248)
                  
                  
                     Ένα ενδιαφερόμενο μέρος ισχυρίστηκε ότι οι συντελεστές απομείωσης που προβλέπονται από τον βελγικό CRM, οι οποίοι δημοσιεύτηκαν στην απόφαση κίνησης της διαδικασίας, δημιουργούν σοβαρούς φραγμούς εισόδου στην αγορά για την αποθήκευση, ειδικότερα, και για τους παρόχους ισχύος περιορισμένης ενέργειας εν γένει.
                  
               3.5.1.4.   Υποχρέωση επιστροφής
         
         
                     (249)
                  
                  
                     Δύο ενδιαφερόμενα μέρη ισχυρίστηκαν ότι οι υποχρεώσεις επιστροφής στις συμβάσεις παροχής ισχύος εισάγουν διακρίσεις μεταξύ μονάδων αγοράς δυναμικότητας «πλήρους προγραμματισμού» και «μη πλήρους προγραμματισμού» και παραβιάζουν την αρχή της «ενιαίας τιμής άσκησης».
                  
               
                     (250)
                  
                  
                     Σύμφωνα με ένα ενδιαφερόμενο μέρος, ο μηχανισμός της «υποχρέωσης επιστροφής» εισάγει διακρίσεις εις βάρος των φορέων εκμετάλλευσης δυναμικότητας πλήρους προγραμματισμού, καθώς δεν λαμβάνει υπόψη τις δραστηριότητες αντιστάθμισης κινδύνων των εν λόγω φορέων εκμετάλλευσης, στο πλαίσιο των οποίων πωλούν το μεγαλύτερο μέρος της οικείας αναμενόμενης ποσότητας εκ των προτέρων στις προθεσμιακές αγορές, με αποτέλεσμα να εκτίθενται σε επιστροφή εσόδων που δεν εισέπραξαν. Αντίθετα, οι φορείς εκμετάλλευσης μη πλήρους προγραμματισμού έχουν στην ουσία σημαντική ευελιξία για να δηλώνουν μεμονωμένες αγοραίες τιμές που λειτουργούν ως τιμή άσκησης, με αποτέλεσμα να περιορίζεται ο κίνδυνος να υποχρεωθούν να επιστρέψουν μη δεδουλευμένα έσοδα και να παρέχονται επίσης ευκαιρίες για την αποφυγή της υποχρέωσης επιστροφής.
                  
               
                     (251)
                  
                  
                     Ένα άλλο μέρος ισχυρίστηκε ότι η υποχρέωση επιστροφής εισάγει διακρίσεις μεταξύ CMU πλήρους και μη πλήρους προγραμματισμού, πρώτον λόγω της απουσίας εξαίρεσης από την υποχρέωση επιστροφής για δυναμικότητα που έχει ήδη πωληθεί σε προθεσμιακές αγορές (και όχι για την καταγραφή των τιμών σπανιότητας) και δεύτερον λόγω της εισαγωγής της «δηλωθείσας αγοραίας τιμής» για τις CMU που δεν υπόκεινται σε πλήρη προγραμματισμό, με αποτέλεσμα να εισάγονται στην πράξη πολλαπλές τιμές άσκησης.
                  
               3.5.1.5.   Ανώτατη ενδιάμεση τιμή
         
         
                     (252)
                  
                  
                     Ένα ενδιαφερόμενο μέρος εξέφρασε τις ανησυχίες του ότι η θέσπιση ανώτατης ενδιάμεσης τιμής θα στρεβλώσει τον ανταγωνισμό στη δημοπρασία, διότι ορισμένες υφιστάμενες δυναμικότητες που απαιτούν επενδύσεις για να παραμείνουν οικονομικά επικερδείς μπορεί να μην έχουν την εγγύηση για την ανάκτηση της οικείας «απώλειας χρημάτων» και μπορεί να αναγκαστούν να εξέλθουν από την αγορά.
                  
               
                     (253)
                  
                  
                     Σύμφωνα με ένα ενδιαφερόμενο μέρος, υπάρχει σημαντικό «επενδυτικό κενό» μεταξύ του κατώτατου επενδυτικού ορίου για τις 3ετείς συμβάσεις, το οποίο ανέρχεται επί του παρόντος σε 177 EUR/kW, και της ανώτατης ενδιάμεσης τιμής, η οποία επί του παρόντος αναμένεται να κυμανθεί μεταξύ 21 και 31 EUR/kW, γεγονός που οδηγεί σε διακρίσεις σε βάρος των υφιστάμενων δυναμικοτήτων που απαιτούν επενδύσεις που ενδέχεται επίσης να έχουν σημαντική «απώλεια χρημάτων».
                  
               3.5.1.6.   Άμεση διασυνοριακή δυναμικότητα
         
         
                     (254)
                  
                  
                     Δύο ενδιαφερόμενα μέρη δήλωσαν ότι η πρόβλεψη της δυνατότητας άμεσης διασυνοριακής συμμετοχής ενδέχεται να έχει αδικαιολόγητες αρνητικές επιπτώσεις στον ανταγωνισμό και στις συναλλαγές μεταξύ των κρατών μελών.
                  
               
                     (255)
                  
                  
                     Σύμφωνα με τα εν λόγω ενδιαφερόμενα μέρη, η άμεση διασυνοριακή συμμετοχή μπορεί να μειώσει τα κίνητρα για επενδύσεις σε δυναμικότητα διασύνδεσης. Επιπλέον, το μέτρο ενδέχεται να υπονομεύσει τη σύζευξη των αγορών, δεδομένου ότι ο CRM θα μπορούσε να οδηγήσει σε μια κατάσταση στην οποία οι πάροχοι ισχύος θα αναζητούν πρόσβαση στην πλέον ελκυστική αγορά με άμεση και αποκλειστική σύνδεση. Το μέτρο θα πρέπει επίσης να λαμβάνει υπόψη τον βαθμό στον οποίο η διασύνδεση θα μπορούσε να αποκαταστήσει οποιοδήποτε πιθανό πρόβλημα επάρκειας παραγωγής.
                  
               3.6.   Συμμόρφωση με τον κανονισμό για την ηλεκτρική ενέργεια
         
         3.6.1.   Ερμηνεία του άρθρου 24 παράγραφος 1
         
         
                     (256)
                  
                  
                     Σύμφωνα με το άρθρο 24 παράγραφος 1 του κανονισμού για την ηλεκτρική ενέργεια, τα κράτη μέλη μπορούν να περιλαμβάνουν, στην οικεία αξιολόγηση επάρκειας, ευαισθησίες, οι οποίες συνδέονται με «τις ιδιαιτερότητες της εθνικής ζήτησης και προσφοράς ηλεκτρικής ενέργειας». Στην απόφαση κίνησης της διαδικασίας, η Επιτροπή εξέφρασε αμφιβολίες σχετικά με το αν ο CRM είναι σύμφωνος με το άρθρο 24 παράγραφος 1, δεδομένου ότι η βελγική μελέτη επάρκειας και ευελιξίας 2019 χρησιμοποίησε το σενάριο EU-HiLo, βάσει παραδοχών σχετικά με τη γαλλική προμήθεια ηλεκτρικής ενέργειας. Πέντε ενδιαφερόμενα μέρη επέκριναν την ερμηνεία του άρθρου 24 παράγραφος 1 του κανονισμού για την ηλεκτρική ενέργεια από την Επιτροπή, υποστηρίζοντας ότι είναι υπερβολικά περιοριστική.
                  
               
                     (257)
                  
                  
                     Τα εν λόγω ενδιαφερόμενα μέρη υποστήριξαν ότι η μεθοδολογία για την ERAA επιβεβαιώνει ότι οι NRAA πρέπει να έχουν περιφερειακή εμβέλεια και μπορεί να περιλαμβάνουν επιπρόσθετες ευαισθησίες. Δεν προσδιορίζει ούτε περιορίζει τη φύση αυτών των επιπρόσθετων ευαισθησιών. Όπως αναφέρεται στο άρθρο 3 παράγραφος 6 της εν λόγω μεθοδολογίας, οι ευαισθησίες αυτές μπορούν να καλύπτουν ευρύ φάσμα αλλαγών στις παραδοχές για ολόκληρο το υπό εξέταση γεωγραφικό πεδίο εφαρμογής, συμπεριλαμβανομένων διαφορετικών παραδοχών σχετικά με τα δεδομένα εισόδου, όπως η εγκατεστημένη ισχύς.
                  
               
                     (258)
                  
                  
                     Ένα ενδιαφερόμενο μέρος παρατήρησε ότι και οι κατευθυντήριες γραμμές για τις κρατικές ενισχύσεις στους τομείς του περιβάλλοντος και της ενέργειας(2014-2020) (85) (στο εξής: ΚΓΕΠΕ) επιβεβαιώνουν συγκεκριμένα ότι η αξιολόγηση της επάρκειας των πόρων θα πρέπει να λαμβάνει υπόψη την «αξιολόγηση των επιπτώσεων της μεταβλητής παραγωγής, συμπεριλαμβανομένων εκείνων που προέρχονται από τα γειτονικά συστήματα».
                  
               3.6.2.   Διοικητική σταδιακή κατάργηση
         
         
                     (259)
                  
                  
                     Δύο ενδιαφερόμενα μέρη επισήμαναν ότι δεν υπάρχει διάταξη για τη σταδιακή κατάργηση του CRM στις νομοθετικές/κανονιστικές πράξεις.
                  
               3.7.   Άλλες παρατηρήσεις
         
         3.7.1.   Βιωσιμότητα
         
         
                     (260)
                  
                  
                     Δύο ενδιαφερόμενα μέρη ισχυρίστηκαν ότι το μεγάλο μερίδιο της δυναμικότητας που δεσμεύεται για το φυσικό αέριο στον CRM δεν είναι συμβατό με τους στόχους απανθρακοποίησης της Ένωσης και σταδιακής κατάργησης των επιδοτήσεων για τα ορυκτά καύσιμα σύμφωνα με την Ευρωπαϊκή Πράσινη Συμφωνία, τις ΚΓΕΠΕ και τη στήριξη της ομοσπονδιακής κυβέρνησης του Βελγίου για την κλιματική ουδετερότητα έως το 2050.
                  
               3.7.2.   Σταδιακή κατάργηση της πυρηνικής ενέργειας
         
         
                     (261)
                  
                  
                     Ένα ενδιαφερόμενο μέρος επισήμανε ότι το Βέλγιο εξετάζει το ενδεχόμενο να κρατήσει 2 GW πυρηνικής ενέργειας εάν η έκθεση αξιολόγησης σχετικά με τις πρώτες δημοπρασίες ισχύος αποκαλύψει απροσδόκητο πρόβλημα ασφάλειας του εφοδιασμού. Σύμφωνα με το εν λόγω μέρος, αυτό εγείρει διάφορα ζητήματα σχετικά με την ανάγκη καθιέρωσης CRM και τον σχεδιασμό του.
                  
               3.7.3.   Διάρκεια
         
         
                     (262)
                  
                  
                     Ένα ενδιαφερόμενο μέρος επισήμανε ότι ο τρόπος με τον οποίο ανατίθενται οι μακροπρόθεσμες συμβάσεις θα πρέπει να λαμβάνει υπόψη τον περιορισμό του προβλήματος επάρκειας κατά τη διάρκεια του έτους και να αποφεύγει κάθε φαινόμενο «εγκλωβισμού».
                  
               
                     (263)
                  
                  
                     Ένα ενδιαφερόμενο μέρος αναφέρθηκε στη διάρκεια των συμβάσεων (15 έτη) που ενδέχεται να υπερβαίνει τη διάρκεια του μέτρου (10 έτη), γεγονός που, κατά την άποψή του, θα ήταν αντίθετο προς τον προσωρινό χαρακτήρα του μέτρου.
                  
               4.   ΠΑΡΑΤΗΡΗΣΕΙΣ ΤΟΥ ΒΕΛΓΙΟΥ
         
         
                     (264)
                  
                  
                     Στην παρούσα ενότητα συνοψίζονται οι παρατηρήσεις που υπέβαλε το Βέλγιο στις 22 Οκτωβρίου 2020 σχετικά με την απόφαση κίνησης της διαδικασίας, καθώς και εκείνες που ελήφθησαν στις 24 Δεκεμβρίου 2020 σχετικά με τις παρατηρήσεις των τρίτων μερών. Περιλαμβάνονται επίσης οι επικαιροποιημένες πληροφορίες που υπέβαλε το Βέλγιο στις 28 Ιανουαρίου 2021, την 1η Μαρτίου 2021, στις 13 και 27 Απριλίου 2021, στις 4, 5, 19 και 26 Μαΐου 2021 και στις 17 Αυγούστου 2021.
                  
               4.1.   Αναγκαιότητα του μέτρου
         
         
                     (265)
                  
                  
                     Σύμφωνα με το Βέλγιο, η ανάλυσή του, η οποία υποστηρίζεται από την άποψη του ΔΣΜ, καταδεικνύει ότι, λόγω της σταδιακής κατάργησης της πυρηνικής δυναμικότητας μεταξύ του 2022 και του 2025, η οποία σήμερα αντιπροσωπεύει περισσότερο από το ήμισυ της δυναμικότητας παραγωγής θερμικής ενέργειας στο Βέλγιο, η απουσία του CRM θα επηρέαζε δυσμενώς την ασφάλεια του εφοδιασμού του Βελγίου με ηλεκτρική ενέργεια. Πολλές άλλες μελέτες που πραγματοποιήθηκαν κατά τη διάρκεια της περιόδου 2017-2020 από ακαδημαϊκούς, τεχνολογικά ιδρύματα και το Ομοσπονδιακό Γραφείο Σχεδιασμού επιβεβαιώνουν επίσης την ανάγκη αυτή, ανεξάρτητα από την ανάλυση του ΔΣΜ.
                  
               
                     (266)
                  
                  
                     Το Βέλγιο επισήμανε ότι όχι μόνο το σενάριο HiLo, αλλά και το βασικό σενάριο ΕΕ έδειξαν σημαντικό πρόβλημα όσον αφορά την ασφάλεια του εφοδιασμού, δηλαδή LOLE υπερτριπλάσια από το νόμιμο κριτήριο LOLE, το οποίο δικαιολογεί την ανάγκη παρέμβασης μέσω CRM.
                  
               
                     (267)
                  
                  
                     Το Βέλγιο επισήμανε ότι η μεθοδολογία στην οποία θα πρέπει να βασίζεται η ERAA/NRAA εγκρίθηκε από τον ACER μόλις στις 2 Οκτωβρίου 2020. Η μεθοδολογία του ACER περιλαμβάνει σημαντικές αλλαγές και, ως εκ τούτου, προβλέπει σταδιακή εφαρμογή, δηλαδή η πρώτη ERAA, η οποία θα δημοσιευθεί στα τέλη του 2021, θα περιλαμβάνει μόνο ορισμένες πτυχές της μεθοδολογίας του ACER. Το ΕΔΔΣΜ-ηλ. προβλέπει την πλήρη εφαρμογή της μεθοδολογίας ERAA έως το 2023.
                  
               
                     (268)
                  
                  
                     Το Βέλγιο υποστήριξε ότι δεν μπορούσε να αναμένεται ότι θα εφάρμοζε πλήρως τη μεθοδολογία του ACER για τις ERAA και NRAA σε προηγούμενες μελέτες, καθώς η μεθοδολογία δεν ήταν ακόμη γνωστή εκείνη την περίοδο. Ωστόσο, το Βέλγιο επισήμανε ότι πολλά σημαντικά στοιχεία που απορρέουν από τη μεθοδολογία είχαν ήδη εφαρμοστεί πριν από την έγκρισή της, π.χ. αξιολόγηση της οικονομικής βιωσιμότητας, μοντελοποίηση βάσει ροής, πιθανοτική μοντελοποίηση και εξελίξεις σε άλλες χώρες.
                  
               
                     (269)
                  
                  
                     Το Βέλγιο αμφισβήτησε τον ισχυρισμό ότι ο CRM δεν έπρεπε να εφαρμοστεί πριν από τη δημοσίευση της ERAA. Σύμφωνα με το Βέλγιο, τα κράτη μέλη μπορούν επίσης να διενεργούν συμπληρωματικές αξιολογήσεις σε εθνικό επίπεδο και να αξιολογούν την ανάγκη καθιέρωσης CRM βάσει των εν λόγω NRAA, και δεν μπορούν να περιμένουν την πλήρη εφαρμογή μιας ERAA (που προβλέπεται για το 2023).
                  
               
                     (270)
                  
                  
                     Όσον αφορά το πρότυπο αξιοπιστίας, το Βέλγιο επισήμανε ότι η μεθοδολογία για τον υπολογισμό της VOLL και του CONE και η μεθοδολογία για τον καθορισμό του προτύπου αξιοπιστίας δημοσιεύθηκαν από τον ACER μόλις στις 2 Οκτωβρίου 2020. Ως εκ τούτου, από άποψη χρόνου δεν είναι δυνατό να διακοπεί η λειτουργία του CRM ενόσω καθορίζεται το νέο πρότυπο αξιοπιστίας. Επιπλέον, την τελική ευθύνη για τον καθορισμό του επιθυμητού επιπέδου ασφάλειας του εφοδιασμού φέρει το κράτος μέλος.
                  
               
                     (271)
                  
                  
                     Όσον αφορά τα κλιματικά έτη που χρησιμοποιήθηκαν στις εθνικές μελέτες επάρκειας, το Βέλγιο εξήγησε ότι, ελλείψει δημοσιευμένης μεθοδολογίας, οι εν λόγω μελέτες χρησιμοποιούν την ίδια βάση δεδομένων για το κλίμα με εκείνη που χρησιμοποιείται στη MAF για λόγους συνοχής.
                  
               
                     (272)
                  
                  
                     Όσον αφορά τα έσοδα από την αγορά, το Βέλγιο υποστήριξε ότι, στις υφιστάμενες εθνικές μελέτες επάρκειας έως το 2019, τα αναμενόμενα έσοδα μοντελοποιούνται με βάση το διάμεσο των εσόδων όλων των προσομοιωμένων ετών. Η προσέγγιση αυτή, αν και απλουστευμένη, μπορεί να θεωρηθεί ως αντανάκλαση των αναμενόμενων εσόδων, λαμβανομένων υπόψη των κινδύνων που σχετίζονται με τις τιμές, η οποία αναγνωρίζεται στη μεθοδολογία του ACER ως σχετικό στοιχείο.
                  
               
                     (273)
                  
                  
                     Όσον αφορά τα ανώτατα όρια τιμών και τη μοντελοποίηση του συνόλου της αγοράς εν γένει, το Βέλγιο εξήγησε ότι η διάρθρωση που χρησιμοποιήθηκε στις εθνικές μελέτες επάρκειας είναι πανομοιότυπη με εκείνη που χρησιμοποιείται σε ευρωπαϊκό επίπεδο (ΕΔΔΣΜ-ηλ., PLEF). Θεωρείται η καλύτερη δυνατή διαθέσιμη προσέγγιση, η οποία αντικατοπτρίζει τον σχεδιασμό της ευρωπαϊκής αγοράς, συμπεριλαμβανομένων των ισχυόντων τεχνικών ανώτατων ορίων υποβολής προσφορών που προβλέπονται από τους ΝΕΜΟ.
                  
               
                     (274)
                  
                  
                     Όσον αφορά τη λειτουργία της τιμολόγησης σπανιότητας, όπως επισημαίνεται στο επικαιροποιημένο βελγικό σχέδιο εφαρμογής, το Βέλγιο εξετάζει σε ποιο βαθμό θα μπορούσε να προβλεφθεί μια τέτοια πρωτοβουλία. Το Βέλγιο εξήγησε ότι η εθνική ρυθμιστική αρχή και ο ΔΣΜ εκπονούν σχετική μελέτη.
                  
               
                     (275)
                  
                  
                     Το Βέλγιο επισήμανε ότι η μελέτη επάρκειας και ευελιξίας 2019 χρησιμοποίησε ήδη τις καλύτερες διαθέσιμες προβλέψεις για την ανάπτυξη της ευελιξίας και της υπεράκτιας αιολικής ενέργειας, σύμφωνα με το εθνικό σχέδιο για την ενέργεια και το κλίμα, και εφάρμοσε τον κανόνα minRAM 70 %. Στο βασικό σενάριο, θεωρείται ότι όλες οι ευρωπαϊκές χώρες έχουν τηρήσει εγκαίρως τον κανόνα αυτόν.
                  
               
                     (276)
                  
                  
                     Όσον αφορά το ζήτημα της επάρκειας, το Βέλγιο υποστήριξε ότι, παρότι είναι αληθές ότι οι μελέτες δείχνουν διακύμανση της ειδικά υπολογισμένης ανάγκης για δυναμικότητα, αυτό δεν αναιρεί το γεγονός ότι η ανάγκη για δυναμικότητα το 2025 απαιτεί παρέμβαση που θα στρέφεται επίσης προς την παροχή νέας δυναμικότητας.
                  
               
                     (277)
                  
                  
                     Η πλέον πρόσφατη μελέτη επάρκειας και ευελιξίας καταδεικνύει την αυξανόμενη ανάγκη δυναμικότητας μεταξύ του 2025 και του 2032.
                  
               4.2.   Καταλληλότητα του μέτρου
         
         4.2.1.   Επιλογή της νομικής πράξης
         
         
                     (278)
                  
                  
                     Το Βέλγιο δεν συμμερίζεται την άποψη ορισμένων ενδιαφερομένων μερών ότι ένα στρατηγικό απόθεμα θα ήταν προτιμότερο από έναν CRM που καλύπτει ολόκληρη την αγορά.
                  
               
                     (279)
                  
                  
                     Το Βέλγιο αναφέρθηκε στη μελέτη επάρκειας και ευελιξίας 2019, διερευνώντας ένα σενάριο «αμιγώς ενεργειακή αγορά + στρατηγικό απόθεμα» και ένα σενάριο «αμιγώς ενεργειακή αγορά + CRM». Η εν λόγω μελέτη κατέληξε στο συμπέρασμα ότι στο σενάριο «αμιγώς ενεργειακή αγορά + στρατηγικό απόθεμα» δεν θα πληρούνταν το κριτήριο της ασφάλειας του εφοδιασμού.
                  
               4.2.2.   Ανοικτός χαρακτήρας του μέτρου σε όλους τους σχετικούς παρόχους ισχύος
         
         
                     (280)
                  
                  
                     Όσον αφορά τη δημοπρασία Τ-2, το Βέλγιο εξήγησε ότι, όπως συμβαίνει και σε άλλα κράτη μέλη με CRM, η οργάνωση δημοπρασίας Τ-4 και δημοπρασίας Τ-1 επιτρέπει σε όλες τις τεχνολογίες, με μεγαλύτερο ή μικρότερο χρόνο παράδοσης, να συμμετέχουν στον μηχανισμό και δίνει τη δυνατότητα στο κράτος μέλος να έχει σχετική βεβαιότητα ότι μπορεί να γίνει προμήθεια επαρκούς ποσότητας για την εξασφάλιση της ασφάλειας του εφοδιασμού κατά το έτος παράδοσης. Ο διαχωρισμός των ποσοτήτων μεταξύ μιας δημοπρασίας Τ-1 και μιας δημοπρασίας Τ-2 ενέχει τον κίνδυνο να μειωθεί υπερβολικά ο ανταγωνισμός στις δημοπρασίες αυτές.
                  
               
                     (281)
                  
                  
                     Όσον αφορά τη χρήση της εγκατεστημένης ισχύος για τον υπολογισμό του κατώτατου επενδυτικού ορίου, το Βέλγιο υποστήριξε ότι η ανάθεση πολυετών συμβάσεων σε CMU που συμβάλλουν περισσότερο στην ασφάλεια του εφοδιασμού είναι σύμφωνη με τον κοινό στόχο του CRM.
                  
               
                     (282)
                  
                  
                     Σύμφωνα με το Βέλγιο, εάν για τον υπολογισμό του κατώτατου επενδυτικού ορίου λαμβανόταν υπόψη η απομειωμένη δυναμικότητα που προσφέρει η CMU, αντί της εγκατεστημένης ισχύος, οι δυναμικότητες με υψηλό συντελεστή απομείωσης θα έφθαναν ευκολότερα το κατώτατο επενδυτικό όριο για τις πολυετείς συμβάσεις. Αυτό θα είχε ως αποτέλεσμα να τους παρασχεθεί πλεονέκτημα σε σύγκριση με άλλες κατά την παροχή της ίδιας υπηρεσίας.
                  
               
                     (283)
                  
                  
                     Όσον αφορά τη μη επιλεξιμότητα των παρόχων ισχύος που επωφελούνται από άλλα μέτρα στήριξης για να συμμετέχουν στον CRM, το Βέλγιο επισήμανε ότι η δυνατότητα των εγκαταστάσεων συμπαραγωγής να επωφελούνται και από τους δύο μηχανισμούς θα δημιουργούσε κίνδυνο υπεραντιστάθμισης των εν λόγω δυναμικοτήτων, γεγονός που θα δημιουργούσε επίσης αθέμιτο ανταγωνιστικό πλεονέκτημα στις δημοπρασίες CRM.
                  
               4.3.   Χαρακτήρας κινήτρου
         
         4.3.1.   Επιλέξιμες επενδυτικές δαπάνες
         
         
                     (284)
                  
                  
                     Όσον αφορά την παρατήρηση ότι οι δαπάνες που επιτρέπουν τη συμμόρφωση της δυναμικότητας με τα περιβαλλοντικά πρότυπα δεν θα πρέπει να είναι επιλέξιμες για συμβάσεις μεγαλύτερης διάρκειας, το Βέλγιο διευκρίνισε ότι η εν λόγω πρόταση αποσκοπεί στην εξασφάλιση ίσης μεταχείρισης μεταξύ νέων και υφιστάμενων δυναμικοτήτων όσον αφορά την ταξινόμηση των δυναμικοτήτων σε συμβάσεις μεγαλύτερης διάρκειας.
                  
               4.4.   Αναλογικότητα του μέτρου
         
         4.4.1.   Ποσότητα προς προμήθεια
         
         
                     (285)
                  
                  
                     Σύμφωνα με το Βέλγιο, η επιλογή όσον αφορά τη βαθμονόμηση της ποσότητας του CRM (σενάριο αναφοράς) για την πρώτη δημοπρασία έγινε με βάση τη γνωμοδότηση του Ομοσπονδιακού Υπουργείου Οικονομίας. Η εν λόγω γνωμοδότηση εξετάζει την περίπτωση μειωμένης διαθεσιμότητας πυρηνικής ενέργειας στη Γαλλία, η οποία είναι λιγότερο αυστηρή από εκείνη που συνιστά ο ΔΣΜ (και λιγότερο αυστηρή από το σενάριο διαστασιολόγησης που χρησιμοποιήθηκε τα προηγούμενα έτη για τον προσδιορισμό του μεγέθους του βελγικού στρατηγικού αποθέματος).
                  
               
                     (286)
                  
                  
                     Το Βέλγιο υποστήριξε ότι το οικείο υψηλό ποσοστό διασύνδεσης και η εξάρτηση από τις εισαγωγές αποτελούν ιδιαιτερότητα του εθνικού εφοδιασμού με ηλεκτρική ενέργεια. Υποστήριξε επίσης ότι η ενσωμάτωση της μη διαθεσιμότητας της γαλλικής πυρηνικής δυναμικότητας είναι η μόνη ευαισθησία που ελήφθη υπόψη, παρά το γεγονός ότι το Βέλγιο παρατηρεί διάφορους άλλους κινδύνους στις γειτονικές χώρες (π.χ. επιτάχυνση της σταδιακής κατάργησης του άνθρακα, καθυστερήσεις στη θέση σε λειτουργία υποδομών δικτύου ή νέας δυναμικότητας).
                  
               
                     (287)
                  
                  
                     Το Βέλγιο επισήμανε ότι το άρθρο 4 του σχεδίου βασιλικού διατάγματος σχετικά με τη μεθοδολογία για τον καθορισμό του σεναρίου αναφοράς για κάθε δημοπρασία διέπει την επιλογή του σεναρίου αναφοράς. Για κάθε δημοπρασία, το σενάριο αναφοράς βασίζεται στα τρία στάδια που περιγράφονται κατωτέρω και που υποβάλλονται σε δημόσια διαβούλευση:
                     
                                 α)
                              
                              
                                 Επιλογή σεναρίων/ευαισθησιών από την τελευταία ERAA και/ή NRAA.
                                 
                                             —
                                          
                                          
                                             Για την πρώτη (2021) δημοπρασία επιλέχθηκε το σενάριο της MAF 2019 (της τελευταίας διαθέσιμης ευρωπαϊκής μελέτης που αποτέλεσε αντικείμενο διαβούλευσης σε ευρωπαϊκό επίπεδο).
                                          
                                       
                           
                                 β)
                              
                              
                                 Επικαιροποίηση των δεδομένων και των παραδοχών από τις πλέον συναφείς διαθέσιμες πηγές.
                                 
                                             —
                                          
                                          
                                             Για την πρώτη (2021) δημοπρασία, συμπεριλήφθηκαν οι επικαιροποιήσεις από την εκτίμηση επάρκειας παραγωγής 2020 του PLEF (86).
                                          
                                       
                           
                                 γ)
                              
                              
                                 Επιλογή πρόσθετων ευαισθησιών που μπορούν να επηρεάσουν τη βελγική ασφάλεια εφοδιασμού.
                                 
                                             —
                                          
                                          
                                             Για την πρώτη (2021) δημοπρασία, αφαιρέθηκε το ισοδύναμο δύο πυρηνικών μονάδων στη Γαλλία, με βάση τα όσα έγιναν στη μελέτη PLEF για την ευθυγράμμιση με τις ιστορικές/αναμενόμενες παρατηρήσεις του πυρηνικού στόλου στη Γαλλία, οι οποίες δεν περιλαμβάνονται στα στοιχεία α) και β) ανωτέρω, αλλά χρησιμοποιούνται από τον γαλλικό ΔΣΜ στη γαλλική NRAA («Bilan Prévisionnel 2019» (87)).
                                          
                                       
                           
               
                     (288)
                  
                  
                     Το Βέλγιο ανέφερε ότι στην εκτίμηση επάρκειας παραγωγής 2020 του PLEF παρουσιάζεται «ευαισθησία χαμηλής πυρηνικής ενέργειας» προς μίμηση του βασικού σεναρίου που υιοθέτησε ο γαλλικός ΔΣΜ για τις οικείες εκτιμήσεις επάρκειας. Η ευαισθησία αυτή λαμβάνει υπόψη πρόσθετη μη διαθεσιμότητα πυρηνικής δυναμικότητας 1 700 MW.
                  
               
                     (289)
                  
                  
                     Το Βέλγιο υποστήριξε ότι η ευαισθησία που επιλέχθηκε για τον CRM αντιστοιχεί στα δεδομένα και στις παραδοχές του βασικού σεναρίου της γαλλικής NRAA. Ως εκ τούτου, θα πρέπει επίσης να θεωρηθεί ως το καταλληλότερο βασικό σενάριο για το Βέλγιο, δεδομένου ότι η επικαιροποίηση αυτή συνάδει με τα δεδομένα και τις παραδοχές από τις πλέον συναφείς διαθέσιμες πηγές. Κατά συνέπεια, δεν πρέπει να χαρακτηριστεί ως «σενάριο HiLo», αλλά ως ευλογοφανές βασικό σενάριο.
                  
               
                     (290)
                  
                  
                     Όσον αφορά τον ισχυρισμό ότι οι παράμετροι που καθορίζουν την ποσότητα της ισχύος της οποία θα γίνει προμήθεια στη δημοπρασία θα πρέπει να εγκριθούν βάσει πρότασης της ρυθμιστικής αρχής, το Βέλγιο υποστήριξε ότι έχει προετοιμαστεί τροποποίηση του νόμου για τον CRM με την οποία επιβεβαιώνεται το γεγονός αυτό. Εν αναμονή της επίσημης έγκρισης της εν λόγω τροποποίησης, ο κανονισμός για την ηλεκτρική ενέργεια έχει ήδη τηρηθεί, δηλαδή η ρυθμιστική αρχή δημοσίευσε την πρότασή της για τη μεθοδολογία προσδιορισμού των ποσοτικών παραμέτρων τον Μάρτιο του 2020 και η ρυθμιστική αρχή θα συντάξει, έως τον Φεβρουάριο του 2021, πρόταση για την καμπύλη ζήτησης της πρώτης δημοπρασίας.
                  
               
                     (291)
                  
                  
                     Ο τροποποιημένος νόμος για τον CRM δημοσιεύθηκε στις 19 Μαρτίου 2021. Το βασιλικό διάταγμα με τη μεθοδολογία καθορισμού των ποσοτικών παραμέτρων δημοσιεύθηκε στις 30 Απριλίου 2021. Η CREG υπέβαλε πρόταση για τις ποσοτικές παραμέτρους στις 30 Απριλίου 2021. Στις 30 Απριλίου 2021 εκδόθηκε υπουργική απόφαση με οδηγίες για τη δημοπρασία Τ-4 για το έτος παράδοσης 2025.
                  
               
                     (292)
                  
                  
                     Το Βέλγιο υποστήριξε ότι το σκεπτικό ότι ένα κράτος μέλος δεν θα ήταν σε θέση να παρεκκλίνει από πρόταση της ρυθμιστικής αρχής είναι μια δήλωση για την οποία δεν υπάρχει νομική βάση στον κανονισμό για την ηλεκτρική ενέργεια και η οποία θα ερχόταν σε αντίθεση με την ευθύνη του κράτους μέλους για την ασφάλεια του εφοδιασμού.
                  
               4.4.2.   Μηχανισμός χρηματοδότησης
         
         
                     (293)
                  
                  
                     Το Βέλγιο εξήγησε ότι προς το παρόν δεν υπάρχουν επαρκείς έξυπνοι μετρητές εγκατεστημένοι στο Βέλγιο ώστε να καταστεί δυνατή η δημιουργία μηχανισμού χρηματοδότησης με βάση την κατανάλωση φορτίου αιχμής. Ο νόμος για τον CRM τροποποιήθηκε ώστε να καταστεί δυνατή η καθιέρωση ενός τέτοιου μοντέλου το 2025. Το Βέλγιο εξήγησε επίσης ότι θα επανεξετάσει το θέμα αυτό το 2023, όταν θα εκδοθεί έκθεση σχετικά με την εγκατάσταση έξυπνων μετρητών.
                  
               
                     (294)
                  
                  
                     Όσον αφορά τον ισχυρισμό ότι τα πάγια στοιχεία αποθήκευσης θα πρέπει να εξαιρούνται από την υποχρέωση παροχής δημόσιας υπηρεσίας για τη χρηματοδότηση του CRM, το Βέλγιο εξήγησε ότι αυτό αφορά ευρύτερο ζήτημα των τιμολογίων και των εισφορών που εφαρμόζονται στην αποθήκευση ηλεκτρικής ενέργειας. Στο πλαίσιο αυτό, το Βέλγιο επιβεβαίωσε ότι θα εφαρμόσει τις κατευθυντήριες γραμμές και τους κανονισμούς που προβλέπονται στη δέσμη μέτρων για την καθαρή ενέργεια [π.χ. οδηγία (ΕΕ) 2019/944 του Ευρωπαϊκού Κοινοβουλίου] και τις απαλλαγές που προβλέπονται στην οδηγία φορολόγησης της ενέργειας (οδηγία 2003/96/ΕΚ του Συμβουλίου, της 27ης Οκτωβρίου 2003).
                  
               4.5.   Αποφυγή αρνητικών επιπτώσεων στον ανταγωνισμό και τις συναλλαγές
         
         4.5.1.   Ανοικτός χαρακτήρας του μέτρου σε όλους τους σχετικούς παρόχους ισχύος
         
         4.5.1.1.   Συγκέντρωση
         
         
                     (295)
                  
                  
                     Όσον αφορά τον ισχυρισμό ότι οι ισχύοντες κανόνες επιλεξιμότητας για τις πολυετείς συμβάσεις παρεμποδίζουν τη συγκέντρωση και, πιο συγκεκριμένα, ο κανόνας σύμφωνα με τον οποίο το πάγιο στοιχείο με τη μικρότερη διάρκεια σύμβασης σε ένα συγκεντρωτικό χαρτοφυλάκιο καθορίζει τη διάρκεια της σύμβασης για το σύνολο του χαρτοφυλακίου, το Βέλγιο υποστήριξε ότι το σχέδιο βασιλικού διατάγματος και οι κανόνες λειτουργίας θα τροποποιηθούν ώστε να μπορούν οι δυναμικότητες με μεγαλύτερη διάρκεια σύμβασης που επιθυμούν να συγκεντρωθούν να επιλέξουν σύμβαση μεγαλύτερης διάρκειας.
                  
               
                     (296)
                  
                  
                     Το στοιχείο αυτό προσαρμόστηκε στο βασιλικό διάταγμα που καθορίζει τα κατώτατα επενδυτικά όρια, τα κριτήρια επιλεξιμότητας για τις επενδυτικές δαπάνες και τη διαδικασία κατάταξης, καθώς και στους κανόνες λειτουργίας του CRM.
                  
               
                     (297)
                  
                  
                     Όσον αφορά την απαγόρευση συγκέντρωσης για τις δυναμικότητες που υπόκεινται σε υποχρέωση ημερήσιου προγραμματισμού, το Βέλγιο δήλωσε ότι δεν φαίνεται σκόπιμο στο παρόν στάδιο να αλλάξει αυτό το σχεδιαστικό στοιχείο, ωστόσο θα ζητήσει την τακτική επικαιροποίηση της εν λόγω απαγόρευσης στις αξιολογήσεις του CRM, ώστε να επιτρέπονται αλλαγές εάν και όπου χρειάζεται. Σύμφωνα με το Βέλγιο, οι μονάδες που εμπίπτουν στην κατηγορία αυτή υπόκειντο ανέκαθεν και αναμένεται να συνεχίσουν να υπόκεινται σε ειδικές διαδικασίες συντονισμού. Οι διαδικασίες αυτές περιλαμβάνουν υποχρέωση ημερήσιου προγραμματισμού ακριβείας MW, αυστηρό συντονισμό στον προγραμματισμό των διακοπών και υποχρεώσεις διάθεσης της δυναμικότητας π.χ. για εξισορρόπηση. Η μέθοδος αυτή εξασφαλίζει την εύρυθμη λειτουργία του δικτύου σε πραγματικό χρόνο. Η ατομική εξέταση των μονάδων αυτών επιτρέπει την κατάλληλη πρόβλεψη των ροών και καθιστά δυνατή την όσο το δυνατόν αποτελεσματικότερη αντιμετώπιση συγκεκριμένων περιορισμών, ενώ σε μια συγκεντρωτική ομάδα η εξέταση αυτή θα ήταν «ασαφής» και θα καθιστούσε τη λειτουργία του δικτύου λιγότερο απλή και λιγότερο αποτελεσματική.
                  
               
                     (298)
                  
                  
                     Επιπλέον, ο σχεδιασμός του CRM έχει βαθμονομηθεί για δυναμικότητες που εμπίπτουν είτε στη μία είτε στην άλλη κατηγορία και η παρακολούθηση της διαθεσιμότητας ευθυγραμμίζεται με το πλαίσιό τους στην αγορά ενέργειας. Η απόκλιση από αυτή την υφιστάμενη διάκριση θα μπορούσε να οδηγήσει σε πιο σύνθετο και ενδεχομένως λιγότερο αξιόπιστο σχεδιασμό σε πολλαπλές πτυχές. Για παράδειγμα, είναι δύσκολο να προβλεφθεί ο τρόπος με τον οποίο θα εφαρμοζόταν η υποχρέωση επιστροφής για μια τέτοια CMU, δεδομένου ότι τα δύο μέρη της συνολικής CMU θα μπορούσαν να υπαχθούν σε διαφορετικά καθεστώτα.
                  
               4.5.1.2.   Κατώτατα επενδυτικά όρια
         
         
                     (299)
                  
                  
                     Όσον αφορά τα κατώτατα επενδυτικά όρια που καθορίζουν την πρόσβαση σε πιο μακροπρόθεσμες συμβάσεις, το Βέλγιο δήλωσε ότι θα αναλύσει προσεκτικότερα τα διάφορα στοιχεία και θα κοινοποιήσει στην Ευρωπαϊκή Επιτροπή την μελλοντική πορεία που προτιμά.
                  
               
                     (300)
                  
                  
                     Στις 11 Ιουνίου 2021 το Βέλγιο δημοσίευσε βασιλικό διάταγμα στο οποίο λαμβάνονται υπόψη οι παρατηρήσεις των ενδιαφερόμενων μερών σχετικά με τα κατώτατα επενδυτικά όρια.
                  
               
                     (301)
                  
                  
                     Όσον αφορά τον ισχυρισμό ότι οι επενδύσεις που δημιουργούν ευελιξία ή αυξάνουν την απομειωμένη δυναμικότητα χωρίς να αυξάνουν την εγκατεστημένη ισχύ θα πρέπει επίσης να θεωρούνται επιλέξιμες δαπάνες, το Βέλγιο δήλωσε ότι, δεδομένου ότι ο CRM είναι αγορά ισχύος και όχι αγορά ενέργειας, το Βέλγιο δεν αποδέχεται την παραδοχή ότι είναι επιλέξιμες μόνο οι επενδύσεις που διατηρούν ή επεκτείνουν τη δυναμικότητα. Για παράδειγμα: i) για την απόκριση ζήτησης, οι επενδύσεις που επιτρέπουν την αύξηση της εγκατεστημένης ισχύος [δηλαδή η διαφορά μεταξύ της μέγιστης κατανάλωσης (μέγιστης απορρόφησης) και της ελάχιστης απορρόφησης (άκαμπτο όριο)] είναι επιλέξιμες για τη σύναψη σύμβασης μεγαλύτερης διάρκειας, και ii) για τις μονάδες θερμικής παραγωγής, οι επενδύσεις που αποσκοπούν στην αύξηση της αξιοπιστίας και, ως εκ τούτου, της απομείωσης δεν είναι επιλέξιμες, όπως και στην περίπτωση της απόκρισης ζήτησης.
                  
               
                     (302)
                  
                  
                     Το Βέλγιο επισήμανε ότι, παρότι οι εν λόγω δαπάνες δεν είναι επιλέξιμες για τη σύναψη σύμβασης μεγαλύτερης διάρκειας, μπορούν να ενσωματωθούν στην τιμή προσφοράς της δυναμικότητας.
                  
               4.5.1.3.   Συντελεστές απομείωσης
         
         
                     (303)
                  
                  
                     Όσον αφορά τους συντελεστές απομείωσης, το Βέλγιο ανέφερε ότι η εξήγηση για τους εκ πρώτης όψεως «χαμηλότερους» συντελεστές απομείωσης έγκειται στο γεγονός ότι οι απομειώσεις των τεχνολογιών περιορισμένης ενέργειας είναι χαμηλότερες όταν αυξάνεται η αναλογία τους στο σύστημα / στη χώρα. Πράγματι, όταν τα μερίδια αυτών των τεχνολογιών είναι μεγάλα, η συμβολή τους δεν περιορίζεται στις στιγμές σπανιότητας. Το Βέλγιο έχει το υψηλότερο μερίδιο πόρων περιορισμένης ενέργειας σε σύγκριση με άλλες χώρες που έχουν CRM και αυτό το μερίδιο θα αυξηθεί περαιτέρω σύμφωνα με το σενάριο αναφοράς CRM (30 % το 2025, σε σύγκριση με λιγότερο από 10 % στη Γαλλία, το Ηνωμένο Βασίλειο ή την Ιρλανδία). Η τάση αυτή, δηλαδή όσο υψηλότερο είναι το μερίδιο των πόρων περιορισμένης ενέργειας, τόσο χαμηλότερος είναι ο συντελεστής απομείωσης, επιβεβαιώνεται επίσης και σε άλλες χώρες/ζώνες, όπως η Ιρλανδία ή το Ηνωμένο Βασίλειο.
                  
               
                     (304)
                  
                  
                     Το Βέλγιο εξήγησε περαιτέρω ότι αναμένεται γνωμοδότηση της ρυθμιστικής αρχής σχετικά με τους προτεινόμενους συντελεστές απομείωσης και ότι ο ΔΣΜ διοργάνωσε ειδική συνεδρίαση της ειδικής ομάδας για το θέμα αυτό για όλα τα ενδιαφερόμενα μέρη στις αρχές Ιανουαρίου του 2021.
                  
               
                     (305)
                  
                  
                     Στην υπουργική απόφαση με την οποία δόθηκαν οι οδηγίες για τη δημοπρασία Y-4 για το έτος παράδοσης 2025, η οποία δημοσιεύθηκε στις 30 Απριλίου 2021, συμπεριλήφθηκε επικαιροποιημένο σύνολο συντελεστών απομείωσης, με υψηλότερους συντελεστές απομείωσης για τη δυναμικότητα περιορισμένης ενέργειας, λαμβανομένης υπόψη της μέγιστης διάρκειας παράδοσης.
                  
               4.5.1.4.   Υποχρέωση επιστροφής
         
         
                     (306)
                  
                  
                     Όσον αφορά την υποχρέωση επιστροφής, το Βέλγιο εξήγησε ότι ο σχεδιασμός της τιμής άσκησης αποτέλεσε αντικείμενο πολλών συζητήσεων στην ειδική ομάδα για τον CRM. Η λύση που προέκυψε αποσκοπεί στην επίτευξη ισορροπίας μεταξύ δύο παραμέτρων:
                     
                                 α)
                              
                              
                                 αφενός, η υποχρέωση επιστροφής αποτελεί θεμελιώδες χαρακτηριστικό του βελγικού CRM, βάσει των επιλογών αξιοπιστίας, και θα πρέπει να υπάρχει ρεαλιστική πιθανότητα έκθεσης στην τιμή άσκησης σε περίπτωση κορύφωσης των τιμών, προκειμένου να αποφεύγονται τα απροσδόκητα κέρδη·
                              
                           
                                 β)
                              
                              
                                 αφετέρου, οι δυναμικότητες δεν θα πρέπει να εξαιρούνται από τον CRM σε περίπτωση που ενεργοποιούνται μόνο σε τιμή αγοράς υψηλότερη από το επίπεδο της τιμής άσκησης.
                              
                           
               4.5.1.5.   Ανώτατη ενδιάμεση τιμή για εθνική δυναμικότητα
         
         
                     (307)
                  
                  
                     Όσον αφορά την ανώτατη ενδιάμεση τιμή, το Βέλγιο υποστήριξε ότι διερευνά τη δυνατότητα θέσπισης μηχανισμού παρέκκλισης.
                  
               
                     (308)
                  
                  
                     Το βασιλικό διάταγμα που δημοσιεύθηκε στις 30 Απριλίου 2021 προβλέπει διαδικασία και μηχανισμό παρέκκλισης για τα μέρη που μπορούν να αποδείξουν ότι έχουν σημαντικότερη «απώλεια χρημάτων» από αυτή που μπορεί να ανακτηθεί χάρη στην ανώτατη ενδιάμεση τιμή.
                  
               4.5.2.   Έσοδα συμφόρησης
         
         
                     (309)
                  
                  
                     Σύμφωνα με το Βέλγιο, η διανομή και η χρήση των προσόδων που προκύπτουν από τη χορήγηση διασυνοριακών αδειών στον CRM τηρούν πλήρως τους κανόνες που ορίζονται στον κανονισμό για την ηλεκτρική ενέργεια, και ειδικότερα στο άρθρο 26 παράγραφος 9.
                  
               
                     (310)
                  
                  
                     Το Βέλγιο δήλωσε ότι η/οι εθνική/-ές ρυθμιστική/-ές αρχή/-ές λαμβάνει/-ουν τις αποφάσεις όσον αφορά την κατανομή των εσόδων μεταξύ των ΔΣΜ. Η χρήση των εσόδων συμφόρησης από τον βελγικό ΔΣΜ διέπεται από τη μεθοδολογία τιμολόγησης που προβλέπει ότι το συνολικό εισόδημα καλύπτει το κόστος που απαιτείται για τη συνέχιση των ρυθμιζόμενων δραστηριοτήτων.
                  
               
                     (311)
                  
                  
                     Το Βέλγιο επισήμανε ότι, όταν τα έσοδα επιμερίζονται στους γειτονικούς ΔΣΜ, ο κανονισμός για την ηλεκτρική ενέργεια διέπει τη χρήση των εν λόγω εσόδων.
                  
               
                     (312)
                  
                  
                     Το Βέλγιο επιβεβαίωσε επίσης ότι θα συμμορφωθεί με την απόφαση αριθ. 36/2020 του ACER, η οποία, μεταξύ άλλων, καθορίζει τη μεθοδολογία για τον επιμερισμό των εσόδων που προκύπτουν από την κατανομή της ισχύος εισόδου.
                  
               4.5.3.   Ανώτατη ενδιάμεση τιμή για αλλοδαπή δυναμικότητα
         
         
                     (313)
                  
                  
                     Το Βέλγιο επισήμανε ότι ο περιορισμός σε μονοετείς συμβάσεις για την αλλοδαπή έμμεση δυναμικότητα φαίνεται δικαιολογημένος, καθώς δεν μπορεί να διασφαλιστεί ότι θα συνεχίσουν να υπάρχουν επαρκείς διασυνοριακές άδειες για συγκεκριμένα σύνορα κατά τη διάρκεια πολυετούς σύμβασης.
                  
               
                     (314)
                  
                  
                     Το Βέλγιο επισημαίνει ότι, εάν η γενική εφαρμογή της ανώτατης ενδιάμεσης τιμής στην αλλοδαπή έμμεση δυναμικότητα έχει ως αποτέλεσμα την αποθάρρυνση των συμμετεχόντων από τη συμμετοχή τους, μπορεί να εξεταστεί το ενδεχόμενο αλλαγών στον κοινοποιηθέντα σχεδιασμό (όπως η πρόβλεψη μηχανισμού χορήγησης παρεκκλίσεων).
                  
               
                     (315)
                  
                  
                     Ο μηχανισμός παρέκκλισης που αναφέρεται στην αιτιολογική σκέψη 308 εφαρμόζεται επίσης στην αλλοδαπή έμμεση δυναμικότητα.
                  
               4.5.4.   Άμεση διασυνοριακή δυναμικότητα
         
         
                     (316)
                  
                  
                     Το Βέλγιο υποστήριξε ότι συντάχθηκε τροποποίηση του νόμου για τον CRM, η οποία προβλέπει ότι προϋπόθεση για τη συμμετοχή άμεσης αλλοδαπής δυναμικότητας είναι η σύναψη συμφωνίας μεταξύ του Βελγίου και του κράτους μέλους στο έδαφος του οποίου βρίσκεται η δυναμικότητα. Η συμφωνία αυτή θα πρέπει, αφενός, να διαβεβαιώνει το Βέλγιο ότι ο κάτοχος δυναμικότητας θα τηρεί τους τεχνικούς, οργανωτικούς και οικονομικούς όρους και, αφετέρου, να διαβεβαιώνει το κράτος μέλος υποδοχής ότι η συμμετοχή αυτή δεν θα δημιουργήσει προβλήματα για την ασφάλεια του εφοδιασμού του ή τη διαχείριση της συμφόρησης.
                  
               
                     (317)
                  
                  
                     Ο νόμος για τον CRM, ο οποίος ενσωματώνει την εν λόγω τροποποίηση, δημοσιεύθηκε στις 19 Μαρτίου 2021.
                  
               4.6.   Συμμόρφωση με τον κανονισμό για την ηλεκτρική ενέργεια
         
         4.6.1.   Ερμηνεία του άρθρου 24 παράγραφος 1
         
         
                     (318)
                  
                  
                     Το Βέλγιο δήλωσε ότι οι διαθέσιμες μελέτες επάρκειας πόρων περιλαμβάνουν αναλύσεις ευαισθησίας σχετικά με τις αλλοδαπές δυναμικότητες. Το Βέλγιο πιστεύει ότι η συμπερίληψη αυτή συνάδει πλήρως με τον κανονισμό για την ηλεκτρική ενέργεια, δεδομένου ότι η υψηλή εξάρτηση από τις εισαγωγές θα πρέπει να θεωρείται ακριβώς ως «ιδιαιτερότητα της εθνικής ζήτησης και προσφοράς ηλεκτρικής ενέργειας», όπως αναφέρεται στο άρθρο 24 παράγραφος 1 του κανονισμού για την ηλεκτρική ενέργεια. Αυτό υποστηρίζεται από την απαιτούμενη περιφερειακή εμβέλεια της NRAA.
                  
               4.6.2.   Διοικητική σταδιακή κατάργηση
         
         
                     (319)
                  
                  
                     Όσον αφορά τη διοικητική ρήτρα σταδιακής κατάργησης, το Βέλγιο υποστήριξε ότι, λαμβανομένου υπόψη του σχεδιασμού του CRM, οι συμβάσεις μπορούν και πρέπει να τείνουν σε μηδενική αποζημίωση.
                  
               
                     (320)
                  
                  
                     Όπως αναφέρεται στην αιτιολογική σκέψη 218, το Βέλγιο δεσμεύτηκε να εισαγάγει στον νόμο για την ηλεκτρική ενέργεια διάταξη η οποία ορίζει ότι, εάν δεν έχει συναφθεί νέα συμφωνία παροχής ισχύος επί τρία συνεχόμενα έτη σύμφωνα με το άρθρο 7 undecies παράγραφος 11 του νόμου για την ηλεκτρική ενέργεια, δεν θα διοργανωθούν νέες δημοπρασίες από το επόμενο έτος και στο εξής στο πλαίσιο του CRM.
                  
               4.7.   Άλλες παρατηρήσεις
         
         4.7.1.   Βιωσιμότητα
         
         
                     (321)
                  
                  
                     Το Βέλγιο εξήγησε ότι ο CRM έχει σχεδιαστεί έτσι ώστε να είναι τεχνολογικά ουδέτερος και δεν δεσμεύει καμία δυναμικότητα για μονάδες που τροφοδοτούνται με φυσικό αέριο. Επιπλέον, έχουν γίνει πολλές επιλογές σχεδιασμού για τη διασφάλιση ισότιμων όρων ανταγωνισμού και την ενεργό προώθηση της συμμετοχής καινοτόμων τεχνολογιών, όπως η διαχείριση από την πλευρά της ζήτησης και άλλες μορφές ευελιξίας. Για παράδειγμα, ο σχεδιασμός προβλέπει τη δέσμευση σημαντικής ποσότητας δυναμικότητας για τη δημοπρασία Τ-1, η οποία θα επιτρέψει καλύτερα τη συμμετοχή στη δημοπρασία τεχνολογιών με συντομότερους χρόνους παράδοσης, όπως η διαχείριση από την πλευρά της ζήτησης ή οι συσσωρευτές. Η διαθέσιμη ποσότητα εκτιμάται ότι υπερβαίνει τα 1.5 GW 100 %, δηλαδή περισσότερο από 3 ή 4 GW μετά την εφαρμογή των συντελεστών απομείωσης. Σε σύγκριση με άλλες ευρωπαϊκές χώρες, το μερίδιο αυτό που προορίζεται για τη δημοπρασία Τ-1 είναι σημαντικά υψηλότερο, δηλαδή για το έτος παράδοσης 2018-2019 το Ηνωμένο Βασίλειο έχει δεσμεύσει 2,5 GW για τη δημοπρασία Τ-1, σε σύγκριση με 48,6 GW στη δημοπρασία Τ-4. Στον ιρλανδικό μηχανισμό ισχύος, προβλέπεται ότι το 2 % έως 5 % της απαίτησης ισχύος δεσμεύεται για τη δημοπρασία Y-1.
                  
               
                     (322)
                  
                  
                     Όπως αναφέρεται στην αιτιολογική σκέψη 109, οι νέες εγκαταστάσεις που τροφοδοτούνται με ορυκτά καύσιμα, οι οποίες θα είναι επιλέξιμες για 15ετείς συμβάσεις, θα δεσμεύονται από τους στόχους που έχουν καθοριστεί από την Ευρωπαϊκή Ένωση και/ή το Βέλγιο για τη μείωση των εκπομπών αερίων του θερμοκηπίου με σκοπό την επίτευξη κλιματικής ουδετερότητας έως το 2050.
                  
               
                     (323)
                  
                  
                     Επιπλέον, το Βέλγιο υποστήριξε ότι έχει αναπτύξει ελκυστικό κλίμα για την ανάπτυξη των λεγόμενων τεχνολογιών περιορισμένης ενέργειας (π.χ. μέσω της δυνατότητας συμμετοχής στις αγορές επικουρικών υπηρεσιών ή μέσω της διευκόλυνσης του μηχανισμού μεταφοράς ενέργειας). Το κλίμα αυτό οδήγησε σε υψηλά ποσοστά διαχείρισης από την πλευρά της ζήτησης, τάση που θα αυξηθεί ακόμη περισσότερο, καθώς προβλέπεται να προστεθούν πρόσθετη αποθήκευση και απόκριση ζήτησης στο σύστημα για το 2025.
                  
               
                     (324)
                  
                  
                     Τέλος, το Βέλγιο διαθέτει επί του παρόντος επίπεδο διασυνδεσιμότητας ηλεκτρικής ενέργειας περίπου 24 %, με αναμενόμενη αύξηση στο 33 % έως το 2030.
                  
               4.7.2.   Σταδιακή κατάργηση της πυρηνικής ενέργειας
         
         
                     (325)
                  
                  
                     Το Βέλγιο υποστήριξε ότι η κοινοποίηση εξακολουθεί να βασίζεται στην πλήρη σταδιακή κατάργηση της πυρηνικής ενέργειας. Εξήγησε επίσης ότι κάθε πρόταση προσαρμογής, μετά από αξιολόγηση έως τα τέλη Νοεμβρίου του 2021, θα κοινοποιηθεί.
                  
               4.7.3.   Διάρκεια
         
         
                     (326)
                  
                  
                     Το Βέλγιο υποστήριξε ότι ο πρωταρχικός λόγος για τον οποίο θεσπίστηκαν μακροπρόθεσμες συμβάσεις είναι η δημιουργία ισότιμων όρων ανταγωνισμού μεταξύ των υφιστάμενων, ανακαινισμένων και νέων δυναμικοτήτων. Η μέριμνα για την εξασφάλιση ισότιμων όρων ανταγωνισμού ισχύει τόσο για την πρώτη δημοπρασία όσο και για τις μεταγενέστερες.
                  
               
                     (327)
                  
                  
                     Όσον αφορά τη διάρκεια των συμβάσεων (15 έτη) και τον προσωρινό χαρακτήρα του μέτρου (10 έτη), το Βέλγιο επισήμανε ότι πρέπει να γίνει διάκριση μεταξύ της διάρκειας της σύμβασης, αφενός, και της εγκεκριμένης διοργάνωσης των δημοπρασιών, αφετέρου.
                  
               5.   ΑΞΙΟΛΟΓΗΣΗ ΤΟΥ ΜΕΤΡΟΥ
         
         5.1.   Κρατική ενίσχυση κατά την έννοια του άρθρου 107 παράγραφος 1 της ΣΛΕΕ
         
         
                     (328)
                  
                  
                     Στην απόφαση κίνησης της διαδικασίας, η Επιτροπή διατύπωσε την προκαταρκτική άποψη ότι το μέτρο συνιστούσε κρατική ενίσχυση κατά την έννοια του άρθρου 107 παράγραφος 1 της ΣΛΕΕ. Ούτε το Βέλγιο ούτε κάποιο ενδιαφερόμενο μέρος αμφισβήτησε την άποψη αυτή.
                  
               
                     (329)
                  
                  
                     Στο άρθρο 107 παράγραφος 1 της ΣΛΕΕ ως κρατικές ενισχύσεις ορίζονται οι «ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους».
                  
               
                     (330)
                  
                  
                     Κρατικές ενισχύσεις που εμπίπτουν στο άρθρο 107 παράγραφος 1 της ΣΛΕΕ είναι ασυμβίβαστες με την κοινή αγορά αν αυτές «νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής […] κατά το μέτρο που επηρεάζουν τις μεταξύ κρατών μελών συναλλαγές».
                  
               
                     (331)
                  
                  
                     Το άρθρο 107 παράγραφοι 2 και 3 της ΣΛΕΕ παραθέτει συγκεκριμένες περιστάσεις στις οποίες οι κρατικές ενισχύσεις είναι ή μπορούν να θεωρηθούν συμβιβάσιμες με την εσωτερική αγορά. Η εκτίμηση της Επιτροπής ως προς το αν ισχύει οποιαδήποτε από αυτές τις περιστάσεις στην παρούσα υπόθεση παρουσιάζεται στην ενότητα 5.3.
                  
               5.1.1.   Καταλογισμός στο κράτος και χρηματοδότηση με κρατικούς πόρους
         
         
                     (332)
                  
                  
                     Για να χαρακτηριστούν τα μέτρα ως κρατική ενίσχυση κατά την έννοια του άρθρου 107 παράγραφος 1 της ΣΛΕΕ, α) πρέπει να καταλογίζονται στο κράτος και β) πρέπει να περιλαμβάνουν κρατικούς πόρους. Ο τελευταίος αυτός όρος σημαίνει ότι η ενίσχυση πρέπει να χορηγείται απευθείας από το κράτος ή από δημόσιο ή ιδιωτικό φορέα που αυτό ιδρύει ή ορίζει ως υπεύθυνους (88). Όπως εξηγείται στην ενότητα 2.2, ο CRM θεσπίστηκε με τον ομοσπονδιακό νόμο, ο οποίος εκδόθηκε στις 22 Απριλίου 2019 και τροποποιεί τον ομοσπονδιακό νόμο για την ηλεκτρική ενέργεια της 29ης Απριλίου 1999 σχετικά με την οργάνωση της βελγικής αγοράς ηλεκτρικής ενέργειας (πρωτογενής νομοθεσία). Διάφορες διατάξεις εφαρμογής για τον εν λόγω μηχανισμό ισχύος προβλέπονται μέσω παράγωγου δικαίου, όπως βασιλικά διατάγματα, υπουργικές αποφάσεις και ρυθμιστικοί εγκεκριμένοι κανόνες αγοράς και συμβάσεις. Το σύνολο του εν λόγω παράγωγου δικαίου έχει τη νομική του βάση στον προαναφερθέντα ομοσπονδιακό νόμο για την ηλεκτρική ενέργεια. Κατά συνέπεια, το μέτρο καταλογίζεται στο βελγικό κράτος.
                  
               
                     (333)
                  
                  
                     Στην απόφαση κίνησης της διαδικασίας, η Επιτροπή εξέφρασε την προκαταρκτική της άποψη ότι ο CRM χρηματοδοτείται από κρατικούς πόρους. Το Βέλγιο δεν αμφισβήτησε την άποψη αυτή.
                  
               
                     (334)
                  
                  
                     Με τον μηχανισμό χρηματοδότησης που περιγράφεται στην ενότητα 2.12.2, το βελγικό κράτος δημιουργεί ένα σύστημα στο οποίο το κόστος που βαρύνει τον ΔΣΜ λόγω του CRM αντισταθμίζεται πλήρως μέσω των τιμολογίων δικτύου, τα οποία παρουσιάζουν τα χαρακτηριστικά φόρου υπέρ τρίτων. Πράγματι, το κράτος θεσπίζει διά νόμου συμπληρωματικό τέλος στην κατανάλωση ηλεκτρικής ενέργειας μέσω των τιμολογίων δικτύου (βλ. αιτιολογικές σκέψεις 208 και 209). Αφενός, ο νόμος για την ηλεκτρική ενέργεια προβλέπει ότι ο ΔΣΜ υποχρεούται να εισπράττει τα εν λόγω τιμολόγια απευθείας από τους χρήστες του δικτύου (βλ. αιτιολογική σκέψη 208). Αφετέρου, οι χρήστες του δικτύου στους οποίους επιβάλλονται τα τιμολόγια πρέπει να τα πληρώνουν (βλ. αιτιολογική σκέψη 210). Επιπλέον, όπως επισημαίνεται στην αιτιολογική σκέψη 208, τα υποχρεωτικά τιμολόγια δικτύου προκύπτουν από το κράτος, υπό την έννοια ότι το κράτος δεν περιορίστηκε στο να καταστήσει υποχρεωτική, για μια ομάδα ιδιωτών, μια εισφορά που θεσπίστηκε και αποτέλεσε αντικείμενο διαχείρισης από ένωση ιδιωτών όπως στη νομολογία Pearle (89) και Doux Élevage (90)
                        . Κατά συνέπεια, σύμφωνα με την απόφαση του Δικαστηρίου στην υπόθεση Γερμανία κατά Ευρωπαϊκής Επιτροπής, τα τιμολόγια δικτύου χαρακτηρίζονται ως επιβληθείσα από τον νόμο επιβάρυνση (91).
                  
               
                     (335)
                  
                  
                     Συνεπώς, η Επιτροπή είναι της άποψης ότι ο μηχανισμός αποζημίωσης ισχύος χρηματοδοτείται από κρατικούς πόρους, δεδομένου ότι χρηματοδοτείται από τα έσοδα της είσπραξης φόρου υπέρ τρίτων που επιβάλλει το κράτος, η διαχείριση και η κατανομή των οποίων πραγματοποιούνται σύμφωνα με τις διατάξεις της νομοθεσίας. Πράγματι, εάν το εθνικό δίκαιο απαιτεί τη μετακύλιση μιας επιβάρυνσης σε συγκεκριμένη ομάδα προσώπων, η επιβάρυνση είναι υποχρεωτική και, ως εκ τούτου, τα κεφάλαια που εισπράττονται είναι κρατικοί πόροι (92).
                  
               5.1.2.   Χορήγηση οικονομικού πλεονεκτήματος σε ορισμένες επιχειρήσεις ή ορισμένους κλάδους παραγωγής (επιλεκτικό πλεονέκτημα)
         
         
                     (336)
                  
                  
                     Πλεονέκτημα, κατά την έννοια του άρθρου 107 παράγραφος 1 της ΣΛΕΕ, είναι κάθε οικονομικό όφελος το οποίο δεν θα είχε αποκομίσει επιχείρηση υπό τις συνήθεις συνθήκες της αγοράς, δηλαδή ελλείψει κρατικής παρέμβασης (93).
                  
               
                     (337)
                  
                  
                     Οι επιτυχόντες προσφέροντες στις δημοπρασίες CRM εισπράττουν, μέσω του CRM, αποζημίωση που δεν θα εισέπρατταν εάν συνέχιζαν να δραστηριοποιούνται στην αγορά ηλεκτρικής ενέργειας υπό κανονικές οικονομικές συνθήκες, μόνο ως πωλητές ηλεκτρικής ενέργειας και επικουρικών υπηρεσιών. Ως εκ τούτου, το μέτρο χορηγεί οικονομικό πλεονέκτημα σε επιχειρήσεις που ήταν επιτυχούσες στις δημοπρασίες CRM. Το πλεονέκτημα αυτό είναι επιλεκτικό διότι ευνοεί μόνο ορισμένες επιχειρήσεις, συγκεκριμένα τους επιτυχόντες προσφέροντες στις δημοπρασίες CRM, που βρίσκονται σε συγκρίσιμη πραγματική και νομική κατάσταση με άλλους παρόχους ισχύος οι οποίοι είτε δεν μπορούσαν να συμμετάσχουν, είτε δεν συμμετείχαν στις δημοπρασίες CRM, είτε συμμετείχαν αλλά δεν έγιναν δεκτοί.
                  
               
                     (338)
                  
                  
                     Επιπλέον, το μέτρο χορηγεί επιλεκτικό πλεονέκτημα μόνο σε ορισμένες επιχειρήσεις οι οποίες μπορούν να συμβάλουν στην αντιμετώπιση του διαπιστωθέντος προβλήματος επάρκειας, διότι η δυναμικότητα κάτω του 1 MW (βλ. αιτιολογική σκέψη 69) και η αλλοδαπή δυναμικότητα αποκλείονται από την άμεση συμμετοχή στον CRM (χωρίς συγκέντρωση, βλ. αιτιολογική σκέψη 72), παρότι μπορούν επίσης να συμβάλουν στη μείωση του διαπιστωθέντος προβλήματος επάρκειας. Για το μέλλον, η ύπαρξη ελάχιστου ορίου συμμετοχής στον CRM, ακόμη και αν είναι μειωμένο (αιτιολογική σκέψη 70), θα εξακολουθήσει να αποκλείει ορισμένες δυναμικότητες από άμεση συμμετοχή (δηλαδή χωρίς συγκέντρωση) στον CRM. Επιπλέον, η αλλοδαπή δυναμικότητα που βρίσκεται σε μη γειτονικά κράτη μέλη δεν θα μπορεί να συμμετέχει στον CRM (βλ. αιτιολογική σκέψη 199). Κατά συνέπεια, και από αυτή την οπτική, το μέτρο χορηγεί επιλεκτικό πλεονέκτημα.
                  
               5.1.3.   Στρέβλωση του ανταγωνισμού και συναλλαγές εντός της Ένωσης
         
         
                     (339)
                  
                  
                     Το μέτρο απειλεί να στρεβλώσει τον ανταγωνισμό και να επηρεάσει τις συναλλαγές εντός της εσωτερικής αγοράς. Η παραγωγή ηλεκτρικής ενέργειας, καθώς και η χονδρική και λιανική αγορά ηλεκτρικής ενέργειας είναι δραστηριότητες ανοικτές στον ανταγωνισμό σε ολόκληρη την Ένωση (94). Επομένως, η παροχή πλεονεκτήματος από κρατικούς πόρους σε οποιαδήποτε επιχείρηση του εν λόγω τομέα μπορεί να επηρεάσει τις ενδοενωσιακές συναλλαγές και να προκαλέσει στρέβλωση του ανταγωνισμού.
                  
               5.1.4.   Συμπέρασμα σχετικά με την αξιολόγηση βάσει του άρθρου 107 παράγραφος 1 της ΣΛΕΕ
         
         
                     (340)
                  
                  
                     Ως εκ τούτου, το μέτρο συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
                  
               5.2.   Νομιμότητα της ενίσχυσης
         
         
                     (341)
                  
                  
                     Κοινοποιώντας το μέτρο πριν από την εφαρμογή του, οι βελγικές αρχές εκπλήρωσαν την υποχρέωση που υπέχουν σύμφωνα με το άρθρο 108 παράγραφος 3 της ΣΛΕΕ.
                  
               5.3.   Συμβατότητα του μέτρου με την εσωτερική αγορά
         
         
                     (342)
                  
                  
                     Η Επιτροπή αξιολόγησε το κοινοποιηθέν μέτρο βάσει του άρθρου 107 παράγραφος 3 στοιχείο γ) της ΣΛΕΕ και των ΚΓΕΠΕ. Ειδικότερα, αξιολόγησε το μέτρο βάσει της ενότητας 3.9 των ΚΓΕΠΕ (95), στην οποία καθορίζονται ειδικοί όροι για τη χορήγηση ενισχύσεων για επάρκεια παραγωγής.
                  
               
                     (343)
                  
                  
                     Το άρθρο 107 παράγραφος 3 στοιχείο γ) της ΣΛΕΕ προβλέπει ότι η Επιτροπή μπορεί να θεωρήσει ότι συμβιβάζονται «οι ενισχύσεις για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον». Ως εκ τούτου, οι συμβιβάσιμες ενισχύσεις βάσει της εν λόγω διάταξης της Συνθήκης πρέπει να συμβάλλουν στην ανάπτυξη ορισμένων οικονομικών δραστηριοτήτων. Επιπλέον, οι ενισχύσεις δεν πρέπει να στρεβλώνουν τον ανταγωνισμό κατά τρόπο που θα αντέκειτο προς το κοινό συμφέρον.
                  
               5.3.1.   Συμβολή στην ανάπτυξη οικονομικής δραστηριότητας
         
         
                     (344)
                  
                  
                     Σύμφωνα με το άρθρο 107 παράγραφος 3 στοιχείο γ) της ΣΛΕΕ, το μέτρο πρέπει να συμβάλλει στην ανάπτυξη ορισμένων οικονομικών δραστηριοτήτων (96).
                  
               
                     (345)
                  
                  
                     Το κοινοποιηθέν μέτρο στηρίζει την ανάπτυξη οικονομικής δραστηριότητας στον τομέα της ηλεκτρικής ενέργειας, ενθαρρύνοντας άμεσα επαρκείς επενδύσεις σε νέα και υφιστάμενη δυναμικότητα ηλεκτροπαραγωγής, αποθήκευσης και απόκρισης ζήτησης, ώστε να διασφαλίζεται η ασφάλεια του εφοδιασμού με ηλεκτρική ενέργεια. Ως δευτερεύον αποτέλεσμα, η ασφάλεια του εφοδιασμού με ηλεκτρική ενέργεια που υποστηρίζεται από το μέτρο μπορεί να αναμένεται ότι θα τονώσει την οικονομική δραστηριότητα γενικότερα, δεδομένου ότι ο ασφαλής εφοδιασμός με ηλεκτρική ενέργεια παρέχει οφέλη σε διάφορες οικονομικές δραστηριότητες που βασίζονται στην ηλεκτρική ενέργεια ως εισροή.
                  
               
                     (346)
                  
                  
                     Το κοινοποιηθέν καθεστώς συμβάλλει στην ανάπτυξη οικονομικής δραστηριότητας, όπως απαιτείται από το άρθρο 107 παράγραφος 3 στοιχείο γ) της ΣΛΕΕ.
                  
               5.3.2.   Διευκόλυνση οικονομικής δραστηριότητας και χαρακτήρας κινήτρου
         
         
                     (347)
                  
                  
                     Μια ενίσχυση έχει χαρακτήρα κινήτρου εάν παρέχει κίνητρα στον δικαιούχο να μεταβάλει τη συμπεριφορά του προς την ανάπτυξη συγκεκριμένης οικονομικής δραστηριότητας που επιδιώκεται από την ενίσχυση και εάν η αλλαγή συμπεριφοράς δεν θα συνέβαινε χωρίς τη χορήγηση ενίσχυσης (97). Ειδικότερη καθοδήγηση σχετικά με την ερμηνεία αυτού του κριτηρίου παρατίθεται στο σημείο 227, σε συνδυασμό με την ενότητα 3.2.4 των ΚΓΕΠΕ.
                  
               
                     (348)
                  
                  
                     Το Βέλγιο υπέβαλε εκτίμηση επάρκειας παραγωγής από την οποία προκύπτει ότι, σε αντιπαράδειγμα χωρίς το μέτρο, η επάρκεια παραγωγής θα είχε φθάσει σε κρίσιμα επίπεδα το 2025, όπως φαίνεται στην αιτιολογική σκέψη 49. Με άλλα λόγια, χωρίς το μέτρο, οι πάροχοι ισχύος δεν θα είχαν καταστήσει διαθέσιμη την ισχύ που είναι απαραίτητη για τη συμμόρφωσή τους με το πρότυπο αξιοπιστίας που έχει θεσπίσει το Βέλγιο για την παροχή ενέργειας σε περιόδους αιχμής. Όπως εξηγείται στην αιτιολογική σκέψη 227, ορισμένα ενδιαφερόμενα μέρη επιβεβαίωσαν την ανάγκη καθιέρωσης του CRM και υπογράμμισαν τον επείγοντα χαρακτήρα του.
                  
               
                     (349)
                  
                  
                     Σύμφωνα με τη μελέτη επάρκειας και ευελιξίας 2021, μόνο ένα πολύ μικρό μερίδιο της πρόσθετης δυναμικότητας θα είναι βιώσιμο μέσω της αμιγώς ενεργειακής αγοράς έως το 2025 (αιτιολογική σκέψη 50).
                  
               
                     (350)
                  
                  
                     Ως εκ τούτου, το μέτρο έχει χαρακτήρα κινήτρου για την είσοδο νέων δυναμικοτήτων στην αγορά. Το μέτρο παρέχει κίνητρα σε νέους και υφιστάμενους παράγοντες της αγοράς ώστε να συμβάλουν στον στόχο της ασφάλειας του εφοδιασμού.
                  
               
                     (351)
                  
                  
                     Επιπλέον, σύμφωνα με το σημείο 52 των ΚΓΕΠΕ, η ενίσχυση χορηγείται βάσει ανταγωνιστικής διαδικασίας υποβολής προσφορών. Η διαδικασία δημοπρασίας που περιγράφεται στην ενότητα 2.5 δεν εισάγει διακρίσεις και είναι ανοικτή σε όλους τους τύπους ισχύος.
                  
               
                     (352)
                  
                  
                     Επιπλέον, η υποχρέωση επιστροφής που περιγράφεται στην ενότητα 2.7.3 δημιουργεί οικονομικό κίνητρο διαθέσιμο σε περιόδους έλλειψης. Επιπροσθέτως, το Βέλγιο έχει καθιερώσει διαδικασίες παρακολούθησης της διαθεσιμότητας πριν και κατά τη διάρκεια της περιόδου παράδοσης (βλ. ενότητες 2.8.1 και 2.8.2), καθώς και κατάλληλες δοκιμές και κυρώσεις (που περιγράφονται στις ενότητες 2.8.3 και 2.8.4) ώστε να διασφαλίζεται η συμμόρφωση με την υποχρέωση διαθεσιμότητας.
                  
               
                     (353)
                  
                  
                     Τέλος, η Επιτροπή συμφωνεί με τις παρατηρήσεις που έλαβε από ένα ενδιαφερόμενο μέρος το οποίο επισήμανε ότι οι επενδύσεις που απαιτούνται για να καταστεί δυνατή η συμμόρφωση της δυναμικότητας με ήδη εκδοθέντα περιβαλλοντικά πρότυπα δεν θα πρέπει να είναι επιλέξιμες για συμβάσεις μεγαλύτερης διάρκειας σύμφωνα με το σημείο 53 των ΚΓΕΠΕ (βλ. αιτιολογική σκέψη 238).
                  
               
                     (354)
                  
                  
                     Ως εκ τούτου, η Επιτροπή εκφράζει την ικανοποίησή της για την τροποποίηση του βασιλικού διατάγματος που καθορίζει τα κατώτατα επενδυτικά όρια, τα κριτήρια επιλεξιμότητας για τις επενδυτικές δαπάνες και τη διαδικασία κατάταξης. Το τροποποιημένο βασιλικό διάταγμα ορίζει ότι μόνο οι δαπάνες για την προσαρμογή σε μελλοντικά ενωσιακά πρότυπα θα είναι επιλέξιμες στο πλαίσιο του CRM (βλ. αιτιολογική σκέψη 142).
                  
               
                     (355)
                  
                  
                     Η Επιτροπή θεωρεί ότι το μέτρο έχει χαρακτήρα κινήτρου που μεταβάλλει τη συμπεριφορά των δικαιούχων του προς την ανάπτυξη συγκεκριμένης οικονομικής δραστηριότητας που επιδιώκεται με την ενίσχυση.
                  
               5.3.3.   Συμμόρφωση με άλλες διατάξεις του ενωσιακού δικαίου
         
         
                     (356)
                  
                  
                     Κρατική ενίσχυση αντιβαίνουσα σε διατάξεις ή γενικές αρχές του δικαίου της Ένωσης δεν μπορεί να κηρυχθεί συμβατή (98).
                  
               
                     (357)
                  
                  
                     Αν ένα μέτρο κρατικής ενίσχυσης (συμπεριλαμβανομένης της μεθόδου χρηματοδότησής του, αν υφίσταται αναγκαστική σχέση με την εν λόγω ενίσχυση) περιλαμβάνει πτυχές οι οποίες είναι άρρηκτα συνυφασμένες με το αντικείμενο της ενίσχυσης και παραβαίνουν άλλες διατάξεις του ενωσιακού δικαίου, μια τέτοια παράβαση θα μπορούσε να επηρεάσει την αξιολόγηση της συμβατότητας της εν λόγω κρατικής ενίσχυσης (99). Εν προκειμένω, το ζήτημα αυτό θα μπορούσε να ανακύψει όσον αφορά τα άρθρα 30 και 110 της ΣΛΕΕ, καθώς και ορισμένες διατάξεις του κανονισμού για την ηλεκτρική ενέργεια. Ως εκ τούτου, η Επιτροπή πρέπει να εξακριβώσει αν πτυχές του CRM ενδέχεται να παραβιάζουν το εν λόγω ενωσιακό δίκαιο και, σε περίπτωση καταφατικής απάντησης, αν οι πτυχές αυτές συνδέονται άρρηκτα με το αντικείμενο της ενίσχυσης στο πλαίσιο του CRM.
                  
               5.3.3.1.   Συμμόρφωση με τα άρθρα 30 και 110 της Συνθήκης
         
         
                     (358)
                  
                  
                     Στην απόφαση κίνησης της διαδικασίας, η Επιτροπή εξέφρασε την προκαταρκτική άποψη ότι ο μηχανισμός χρηματοδότησης των κοινοποιηθέντων μέτρων ενίσχυσης δεν εισάγει περιορισμούς που συνιστούν παραβίαση του άρθρου 30 ή του άρθρου 110 της ΣΛΕΕ. Η Επιτροπή δεν έλαβε παρατηρήσεις που να αντικρούουν την άποψη αυτή.
                  
               
                     (359)
                  
                  
                     Όπως αναφέρεται στο σημείο 29 των ΚΓΕΠΕ, εάν ένα μέτρο κρατικής ενίσχυσης ή οι όροι που το συνοδεύουν (συμπεριλαμβανομένης της μεθόδου χρηματοδότησης όταν αυτή αποτελεί αναπόσπαστο μέρος του μέτρου) επιφέρουν αδιάρρηκτη παραβίαση του ενωσιακού δικαίου, η ενίσχυση δεν μπορεί να κηρυχθεί συμβατή με την εσωτερική αγορά. Στον τομέα της ενέργειας, οποιαδήποτε εισφορά που αποσκοπεί στη χρηματοδότηση μέτρου κρατικής ενίσχυσης πρέπει να συμμορφώνεται με τα άρθρα 30 και 110 της ΣΛΕΕ. Ως εκ τούτου, η Επιτροπή επαλήθευσε αν ο μηχανισμός χρηματοδότησης των κοινοποιηθέντων μέτρων ενίσχυσης είναι σύμφωνος με τα άρθρα 30 και 110 της ΣΛΕΕ.
                  
               
                     (360)
                  
                  
                     Όπως εξηγείται στην αιτιολογική σκέψη 334, το βελγικό κράτος δημιουργεί ένα σύστημα στο οποίο το κόστος που βαρύνει τον ΔΣΜ λόγω του CRM αντισταθμίζεται πλήρως από τα τιμολόγια δικτύου, τα οποία παρουσιάζουν τα χαρακτηριστικά φόρου υπέρ τρίτων. Όπως εξηγείται στην αιτιολογική σκέψη 214, το τιμολόγιο εφαρμόζεται ομοιόμορφα σε EUR/MWh σε όλους τους καταναλωτές. Ως εκ τούτου, η Επιτροπή θεωρεί ότι τα εν λόγω τιμολόγια παρουσιάζουν πολύ μεγάλες ομοιότητες με φόρο επί της ηλεκτρικής ενέργειας που καταναλώνεται.
                  
               
                     (361)
                  
                  
                     Όσον αφορά τα άρθρα 30 και 110 της ΣΛΕΕ, πρέπει να υπομνησθεί ότι, κατά πάγια νομολογία, το ενωσιακό δίκαιο, στο παρόν στάδιο εξελίξεώς του, δεν περιορίζει την ελευθερία των κρατών μελών να θεσπίζουν σύστημα διαφοροποιημένης φορολογίας για ορισμένα προϊόντα, έστω και ομοειδή κατά την έννοια του άρθρου 110 πρώτο εδάφιο της ΣΛΕΕ, βάσει αντικειμενικών κριτηρίων όπως είναι η φύση των χρησιμοποιούμενων πρώτων υλών ή οι εφαρμοζόμενες μέθοδοι παραγωγής. Τέτοιου είδους διαφοροποιήσεις συμβιβάζονται ωστόσο με το ενωσιακό δίκαιο μόνον αν επιδιώκουν σκοπούς οικονομικής πολιτικής που και αυτοί συμβιβάζονται με το ενωσιακό δίκαιο και αν ο τρόπος εφαρμογής τους είναι τέτοιος ώστε να αποφεύγεται κάθε μορφή διακρίσεως, άμεσης ή έμμεσης, έναντι των εισαγωγών από άλλα κράτη μέλη, ή προστασίας ανταγωνιστικής εγχώριας παραγωγής (100).
                  
               
                     (362)
                  
                  
                     Όπως εξηγείται στην ενότητα 2.10, σύμφωνα με τον κανονισμό για την ηλεκτρική ενέργεια, το Βέλγιο θα επιτρέψει σε αλλοδαπή δυναμικότητα η οποία βρίσκεται σε κράτος μέλος που έχει άμεση σύνδεση δικτύου με το Βέλγιο να συμμετάσχει στον CRM από την πρώτη παράδοση, δηλαδή το 2025.
                  
               
                     (363)
                  
                  
                     Δεδομένου του ανοικτού χαρακτήρα του μέτρου στη διασυνοριακή δυναμικότητα, η Επιτροπή καταλήγει στο συμπέρασμα ότι ο μηχανισμός χρηματοδότησης των κοινοποιηθέντων μέτρων ενίσχυσης δεν εισάγει περιορισμούς αντίθετους προς το άρθρο 30 ή το άρθρο 110 της ΣΛΕΕ.
                  
               5.3.3.2.   Συμμόρφωση με τον κανονισμό για την ηλεκτρική ενέργεια
         
         
            Συμμόρφωση με το άρθρο 20 του κανονισμού για την ηλεκτρική ενέργεια
         
         
                     (364)
                  
                  
                     Σύμφωνα με το άρθρο 20 παράγραφος 1 του κανονισμού για την ηλεκτρική ενέργεια, τα κράτη μέλη παρακολουθούν την επάρκεια των πόρων εντός της επικράτειάς τους με βάση την ERAA που αναφέρεται στο άρθρο 23. Για τους σκοπούς της συμπλήρωσης της ERAA, τα κράτη μέλη μπορούν επίσης να διενεργούν NRAA σύμφωνα με το άρθρο 24.
                  
               
                     (365)
                  
                  
                     Η Επιτροπή επισημαίνει ότι το ΕΔΔΣΜ-ηλ. δεν έχει ακόμη συμμορφωθεί με την υποχρέωση που υπέχει βάσει του άρθρου 23 του κανονισμού για την ηλεκτρική ενέργεια να παραδώσει ERAA. Ως εκ τούτου, το ζήτημα της επάρκειας των πόρων στο Βέλγιο προσδιορίστηκε αποκλειστικά βάσει της NRAA. Η σύγκριση μεταξύ της NRAA και της ERAA σύμφωνα με το άρθρο 24 παράγραφος 3 του κανονισμού για την ηλεκτρική ενέργεια, η οποία αποσκοπεί στον εντοπισμό πιθανών αποκλίσεων μεταξύ των δύο αξιολογήσεων, δεν μπόρεσε να πραγματοποιηθεί. Όπως προβλέπεται στο άρθρο 24 παράγραφος 1 του κανονισμού για την ηλεκτρική ενέργεια, η NRAA θα πρέπει επίσης να βασίζεται στη μεθοδολογία που έχει συμφωνηθεί για την ERAA, η οποία αναφέρεται στο άρθρο 23 του κανονισμού για την ηλεκτρική ενέργεια.
                  
               
                     (366)
                  
                  
                     Στις 25 Ιουνίου 2021 ο Elia δημοσίευσε νέα μελέτη επάρκειας πόρων, η οποία βασίζεται στη μεθοδολογία ERAA. Η μελέτη επάρκειας και ευελιξίας 2021 εντοπίζει για το Βέλγιο ζήτημα επάρκειας πόρων από το 2025 και μετά.
                  
               
                     (367)
                  
                  
                     Πριν από τη θέσπιση μηχανισμών ισχύος, τα κράτη μέλη οφείλουν να εντοπίζουν τυχόν ρυθμιστικές στρεβλώσεις ή αδυναμίες της αγοράς που προκάλεσαν ή συνέβαλαν στο ζήτημα επάρκειας πόρων. Τα κράτη μέλη οφείλουν να θεσπίζουν μέτρα για την εξάλειψη των στρεβλώσεων που εντοπίστηκαν και να δημοσιεύουν χρονοδιάγραμμα για την εφαρμογή τους (άρθρο 20 παράγραφος 2 του κανονισμού για την ηλεκτρική ενέργεια).
                  
               
                     (368)
                  
                  
                     Όπως περιγράφεται στην ενότητα 2.3.4, το Βέλγιο εκπόνησε και δημοσίευσε σχέδιο εφαρμογής στο οποίο καθορίζονται μέτρα για την εξάλειψη των ρυθμιστικών στρεβλώσεων ή των αδυναμιών της αγοράς στη βελγική αγορά ηλεκτρικής ενέργειας.
                  
               
                     (369)
                  
                  
                     Με βάση το σχέδιο εφαρμογής, οι βελγικές αρχές έχουν δεσμευτεί να προβούν σε διάφορες μεταρρυθμίσεις της αγοράς, κυρίως με σκοπό την ενίσχυση των αγορών εξισορρόπησης (βλ. αιτιολογική σκέψη 62), τη διευκόλυνση της απόκρισης ζήτησης (βλ. αιτιολογική σκέψη 64) και την αύξηση της δυναμικότητας διασύνδεσης (βλ. αιτιολογική σκέψη 65).
                  
               
                     (370)
                  
                  
                     Το Βέλγιο δεσμεύτηκε επίσης να δημοσιεύσει το σχέδιο και να παρακολουθεί την εφαρμογή του, να δημοσιεύει τα αποτελέσματα της παρακολούθησης σε ετήσια έκθεση και να το υποβάλλει στην Ευρωπαϊκή Επιτροπή. Τέλος, το Βέλγιο δεσμεύτηκε να τηρεί το σχέδιο εφαρμογής ακόμη και μετά την επίλυση του εντοπισθέντος προβλήματος επάρκειας πόρων.
                  
               
                     (371)
                  
                  
                     Κατόπιν δημόσιας διαβούλευσης, η Επιτροπή εξέδωσε, στις 30 Απριλίου 2020, γνωμοδότηση σχετικά με το σχέδιο εφαρμογής του Βελγίου, σύμφωνα με το άρθρο 20 παράγραφος 5 του κανονισμού για την ηλεκτρική ενέργεια (101). Στη γνωμοδότησή της, η Επιτροπή διαπίστωσε ότι το Βέλγιο θα πρέπει να βελτιώσει περαιτέρω τη λειτουργία των οικείων αγορών εξισορρόπησης με την τροποποίηση του συστήματος τιμολόγησης σπανιότητας, εξετάζοντας το ενδεχόμενο εφαρμογής της λειτουργίας τιμολόγησης σπανιότητας και στους παρόχους υπηρεσιών εξισορρόπησης όπως αναφέρεται στην αιτιολογική σκέψη 62, αλλά αναγνώρισε επίσης ότι πολλές βελτιώσεις υλοποιήθηκαν πρόσφατα ή προβλέπεται να υλοποιηθούν. Όπως αναφέρεται στην αιτιολογική σκέψη 62, το Βέλγιο εισήγαγε τη λεγόμενη συνιστώσα άλφα στον οικείο μηχανισμό τιμολόγησης ανισορροπίας, έθεσε σε εφαρμογή διαδικασία εκκαθάρισης αποκλίσεων και ετοιμάζεται να προσχωρήσει στην ενωσιακή πλατφόρμα εξισορρόπησης για αΕΑΣ και χΕΑΣ. Όσον αφορά την απόκριση ζήτησης, η Επιτροπή διαπίστωσε στη γνωμοδότησή της ότι το Βέλγιο θα πρέπει να συνεχίσει την εγκατάσταση έξυπνων μετρητών με τις απαραίτητες λειτουργικές δυνατότητες για τη διευκόλυνση της υιοθέτησης απόκρισης ζήτησης βάσει τιμών. Όπως αναφέρεται στην αιτιολογική σκέψη 64, το Βέλγιο δεσμεύτηκε να εγκαταστήσει περαιτέρω έξυπνους μετρητές στο μέλλον. Τα μέτρα αυτά επαρκούν για την εξάλειψη των ρυθμιστικών στρεβλώσεων ή των αδυναμιών της αγοράς που εντοπίστηκαν στο σχέδιο εφαρμογής του Βελγίου, σύμφωνα με το άρθρο 20 παράγραφος 5 του κανονισμού για την ηλεκτρική ενέργεια.
                  
               
                     (372)
                  
                  
                     Το μέτρο είναι σύμφωνο με το άρθρο 20 του κανονισμού για την ηλεκτρική ενέργεια.
                  
               
            Συμμόρφωση με το άρθρο 21 του κανονισμού για την ηλεκτρική ενέργεια
         
         
                     (373)
                  
                  
                     Σύμφωνα με το άρθρο 21 παράγραφος 1 του κανονισμού για την ηλεκτρική ενέργεια, για την εξάλειψη των εναπομενόντων προβλημάτων επάρκειας πόρων, τα κράτη μέλη δύνανται, μόνον ως έσχατη λύση, να θεσπίσουν μηχανισμούς ισχύος, ιδίως υπό τις προϋποθέσεις του άρθρου 21 παράγραφοι 2 έως 8.
                  
               
                     (374)
                  
                  
                     Σύμφωνα με το άρθρο 21 παράγραφος 2 του κανονισμού για την ηλεκτρική ενέργεια, μεταξύ Οκτωβρίου και Δεκεμβρίου 2019 το Βέλγιο εκπόνησε μελέτη σχετικά με τις επιπτώσεις του μηχανισμού του στα γειτονικά κράτη μέλη στο πλαίσιο διαβούλευσης με τα γειτονικά του κράτη μέλη.
                  
               
                     (375)
                  
                  
                     Σύμφωνα με το άρθρο 20 παράγραφος 3 του κανονισμού για την ηλεκτρική ενέργεια, τα κράτη μέλη εκτιμούν κατά πόσο ένας μηχανισμός ισχύος με τη μορφή στρατηγικού αποθέματος μπορεί να αντιμετωπίσει τα ζητήματα επάρκειας πόρων.
                  
               
                     (376)
                  
                  
                     Όπως αναφέρεται στην αιτιολογική σκέψη 60, το Βέλγιο διαθέτει επί του παρόντος στρατηγικό απόθεμα το οποίο θα υφίσταται έως τις 31 Μαρτίου 2022. Στόχος του στρατηγικού αποθέματος είναι η κάλυψη της ζήτησης αιχμής κατά τις χειμερινές περιόδους, όταν η αγορά δεν κατορθώνει να την καλύψει, με τη διατήρηση ορισμένων υφιστάμενων δυναμικοτήτων παραγωγής και απόκρισης ζήτησης εκτός της αγοράς ως εφεδρικής δυναμικότητας, προς ενεργοποίηση μόνο όταν εξαντλούνται οι πόροι εξισορρόπησης.
                  
               
                     (377)
                  
                  
                     Όπως εξηγείται στην τελική έκθεση της τομεακής έρευνας για τους μηχανισμούς ισχύος (102), όταν εντοπίζονται ζητήματα μακροπρόθεσμης επάρκειας, ο καταλληλότερος μηχανισμός ισχύος για την αντιμετώπιση του προβλήματος είναι πιθανόν ένα σύστημα βασιζόμενο στην ποσότητα, το οποίο καλύπτει ολόκληρη την αγορά. Όπως εξηγείται περαιτέρω στην ίδια έκθεση, ένα στρατηγικό απόθεμα δεν θα επιλύσει το επενδυτικό πρόβλημα που εντοπίστηκε για τις νέες μονάδες. Αντιθέτως, μηχανισμοί ισχύος που καλύπτουν ολόκληρη την αγορά είναι αποτελεσματικότεροι όσον αφορά την ενθάρρυνση των επενδύσεων για την αντιμετώπιση των ζητημάτων πιο μακροπρόθεσμης επάρκειας.
                  
               
                     (378)
                  
                  
                     Δεδομένου ότι η μελέτη επάρκειας και ευελιξίας 2021 διαπίστωσε ότι υπάρχει διαρθρωτική ανάγκη για νέα δυναμικότητα (βλ. αιτιολογικές σκέψεις 49 και 50), η Επιτροπή θεωρεί ότι ένας μηχανισμός ισχύος με τη μορφή στρατηγικού αποθέματος δεν θα μπορούσε να αντιμετωπίσει το πρόβλημα επάρκειας πόρων που εντοπίστηκε για το Βέλγιο από το 2025 και μετά.
                  
               
                     (379)
                  
                  
                     Σύμφωνα με το άρθρο 20 παράγραφος 3 του κανονισμού για την ηλεκτρική ενέργεια, τα κράτη μέλη δεν θεσπίζουν μηχανισμούς δυναμικότητας μέχρις ότου εκδοθεί για το προβλεπόμενο στο άρθρο 20 παράγραφος 3 σχέδιο εφαρμογής γνωμοδότηση από την Επιτροπή κατά τα οριζόμενα στο άρθρο 20 παράγραφος 5.
                  
               
                     (380)
                  
                  
                     Όπως περιγράφεται στην αιτιολογική σκέψη 371, η Επιτροπή εξέδωσε γνωμοδότηση σχετικά με το σχέδιο εφαρμογής του Βελγίου στις 30 Απριλίου 2020. Το Βέλγιο έχει ξεκινήσει προπαρασκευαστικές ενέργειες για την πρώτη δημοπρασία Y-4, αλλά δεν έχει ακόμη θεσπίσει τον CRM.
                  
               
                     (381)
                  
                  
                     Σύμφωνα με το άρθρο 21 παράγραφος 7 του κανονισμού για την ηλεκτρική ενέργεια, το οποίο απαιτεί τη θέσπιση διάταξης για την αποτελεσματική σταδιακή κατάργηση του μηχανισμού ισχύος σε περίπτωση μη σύναψης νέων συμβάσεων επί τρία συνεχόμενα έτη, το Βέλγιο εισήγαγε ρήτρα σύμφωνα με την οποία δεν θα διοργανωθούν νέες δημοπρασίες στο πλαίσιο του CRM, εάν δεν έχει συναφθεί νέα συμφωνία παροχής ισχύος επί τρία συνεχόμενα έτη σύμφωνα με το άρθρο 7 undecies παράγραφος 11 του νόμου για την ηλεκτρική ενέργεια (βλ. αιτιολογική σκέψη 218).
                  
               
                     (382)
                  
                  
                     Όπως περιγράφεται στην αιτιολογική σκέψη 217, το Βέλγιο ζητεί έγκριση κρατικής ενίσχυσης για περίοδο 10 ετών, δηλαδή για το μέγιστο χρονικό διάστημα που προβλέπεται στο άρθρο 21 παράγραφος 8 του κανονισμού για την ηλεκτρική ενέργεια.
                  
               
                     (383)
                  
                  
                     Τέλος, το Βέλγιο δεσμεύτηκε να εκτελέσει το σχέδιο εφαρμογής που αναφέρεται στο άρθρο 20 παράγραφος 3 του κανονισμού για την ηλεκτρική ενέργεια μετά την εισαγωγή του μηχανισμού ισχύος, όπως απαιτείται από το άρθρο 21 παράγραφος 8 του κανονισμού.
                  
               
                     (384)
                  
                  
                     Η Επιτροπή καταλήγει στο συμπέρασμα ότι το μέτρο είναι σύμφωνο με το άρθρο 21 του κανονισμού για την ηλεκτρική ενέργεια.
                  
               
            Συμμόρφωση με το άρθρο 22 του κανονισμού για την ηλεκτρική ενέργεια
         
         
                     (385)
                  
                  
                     Το άρθρο 22 παράγραφος 1 του κανονισμού για την ηλεκτρική ενέργεια καθορίζει ειδικά χαρακτηριστικά σχεδιασμού τα οποία πρέπει να πληροί κάθε μηχανισμός ισχύος. Σύμφωνα με το εν λόγω άρθρο, ένας μηχανισμός ισχύος: i) είναι προσωρινός, ii) δεν δημιουργεί αδικαιολόγητες στρεβλώσεις της αγοράς και δεν περιορίζει το διαζωνικό εμπόριο, iii) δεν υπερβαίνει τα αναγκαία για την αντιμετώπιση του προβλήματος επάρκειας, iv) επιλέγει παρόχους ισχύος μέσω διαφανούς, ανταγωνιστικής διαδικασίας που δεν εισάγει διακρίσεις, v) προσφέρει κίνητρα ώστε οι πάροχοι ισχύος να είναι διαθέσιμοι σε ώρες αναμενόμενης καταπόνησης του συστήματος, vi) μεριμνά ώστε η αμοιβή να καθορίζεται μέσω ανταγωνιστικής διαδικασίας· vii) καθορίζει πριν από τη διαδικασία επιλογής τις απαιτούμενες τεχνικές προϋποθέσεις για τη συμμετοχή των παρόχων ισχύος, viii) είναι ανοικτός στη συμμετοχή όλων των πόρων, συμπεριλαμβανομένων της αποθήκευσης ενέργειας και της διαχείρισης από την πλευρά της ζήτησης, που είναι σε θέση να προσφέρουν τις απαιτούμενες τεχνικές επιδόσεις, και ix) επιβάλλει κατάλληλες κυρώσεις στους παρόχους ισχύος που δεν είναι διαθέσιμοι σε περιόδους καταπόνησης του συστήματος.
                  
               
                     (386)
                  
                  
                     Στην απόφαση κίνησης της διαδικασίας, η Επιτροπή εξέφρασε αμφιβολίες σχετικά με το αν το μέτρο συνάδει με το άρθρο 22 παράγραφος 1 στοιχείο γ) του κανονισμού για την ηλεκτρική ενέργεια, το οποίο προβλέπει ότι ένας μηχανισμός ισχύος δεν θα πρέπει να υπερβαίνει τα αναγκαία για την αντιμετώπιση του προβλήματος επάρκειας.
                  
               
                     (387)
                  
                  
                     Ο κοινοποιηθείς CRM είναι προσωρινός, όπως εξηγείται στην αιτιολογική σκέψη 385.
                  
               
                     (388)
                  
                  
                     Ο CRM έχει σχεδιαστεί κατά τρόπο ώστε να περιορίζεται ο αντίκτυπος σε ό,τι είναι αναγκαίο για την επίτευξη των στόχων πολιτικής και να αποφεύγονται αδικαιολόγητες στρεβλώσεις της αγοράς ηλεκτρικής ενέργειας. Ο CRM είναι ανοικτός σε όλους τους υφιστάμενους και νέους παραγωγούς, στους φορείς απόκρισης ζήτησης και στους φορείς αποθήκευσης. Επίσης, ο CRM είναι ανοικτός στη διασυνοριακή δυναμικότητα. Επιπλέον, ο σχεδιασμός του CRM περιλαμβάνει διάφορα μέτρα που λαμβάνονται ειδικά για την αποφυγή καταχρήσεων της ισχύος στην αγορά, π.χ. επιλογές αξιοπιστίας, ανώτατα όρια τιμών και ανταγωνιστική διαδικασία δημοπρασίας (βλ. ενότητες 2.5 και 2.7). Επιπλέον, το άνοιγμα σε νέα δυναμικότητα και η διαθεσιμότητα μακροπρόθεσμων συμβάσεων αναμένεται να διασφαλίσουν ότι δεν ενισχύεται αδικαιολόγητα η υφιστάμενη δεσπόζουσα θέση (βλ. αιτιολογικές σκέψεις 66 και 117).
                  
               
                     (389)
                  
                  
                     Όσον αφορά τον όρο ότι ο CRM δεν θα πρέπει να υπερβαίνει τα αναγκαία για την αντιμετώπιση του προβλήματος επάρκειας, οι παράμετροι που καθορίζουν την ποσότητα ισχύος της οποίας γίνεται η προμήθεια στον CRM έχουν εγκριθεί από το Βέλγιο βάσει της πρότασης της ρυθμιστικής αρχής, σύμφωνα με το άρθρο 25 παράγραφος 4 του κανονισμού για την ηλεκτρική ενέργεια (βλ. αιτιολογικές σκέψεις 88 και 290).
                  
               
                     (390)
                  
                  
                     Όπως αναφέρεται στην αιτιολογική σκέψη 92, η διαδικασία για την οριστικοποίηση της ποσότητας ισχύος της οποίας θα γίνει προμήθεια πρέπει επίσης να τηρεί τα σχετικά μέρη του κανονισμού για την ηλεκτρική ενέργεια. Για τον καθορισμό της ποσότητας της οποίας θα γίνει προμήθεια στην πρώτη δημοπρασία Y-4 για την περίοδο παράδοσης 2025-2026, το Βέλγιο χρησιμοποίησε το σενάριο MAF 2019 που επικαιροποιήθηκε σύμφωνα με τις επικαιροποιήσεις του PLEF 2020. Το Βέλγιο διευκρίνισε ότι στη μελέτη επάρκειας και ευελιξίας 2021 χρησιμοποιήθηκαν οι ίδιες αναλύσεις ευαισθησίας σχετικά με τη μη διαθεσιμότητα της γαλλικής πυρηνικής δυναμικότητας στο σενάριο «EU-BASE» (αιτιολογική σκέψη 102).
                  
               
                     (391)
                  
                  
                     Επιπλέον, όπως αναφέρεται στην αιτιολογική σκέψη 103, οι βελγικές αρχές έχουν δεσμεύσει σημαντική ποσότητα για τη δημοπρασία Υ-1, διασφαλίζοντας ότι θα πραγματοποιηθεί νέα βαθμονόμηση της καμπύλης ζήτησης πλησιέστερα στο έτος παράδοσης και αποφεύγοντας τη δημοπράτηση υπερβολικής δυναμικότητας στην πρώτη δημοπρασία Y-4. Αυτή η σημαντική δέσμευση για την Υ-1 επιτρέπει στις βελγικές αρχές να αντιμετωπίσουν μικρές αποκλίσεις ως αποτέλεσμα νέων δεδομένων εισόδου και μεθοδολογικών βελτιώσεων.
                  
               
                     (392)
                  
                  
                     Η Επιτροπή παρατηρεί ότι μόνο το 54 % περίπου της μέσης κατανάλωσης αιχμής σε στιγμές σπανιότητας θα αποτελέσει αντικείμενο σύμβασης στη δημοπρασία Υ-4 το 2021 (βλ. αιτιολογική σκέψη 104).
                  
               
                     (393)
                  
                  
                     Η Επιτροπή παρατηρεί επίσης ότι το πρότυπο αξιοπιστίας καθορίζει την ποσότητα ισχύος που δημοπρατείται στην αγορά ισχύος και ότι το νέο πρότυπο αξιοπιστίας, υπολογιζόμενο σύμφωνα με τη μεθοδολογία RS, δεν αποκλίνει από το παλαιό πρότυπο αξιοπιστίας (αιτιολογική σκέψη 22).
                  
               
                     (394)
                  
                  
                     Όπως αναφέρεται στις αιτιολογικές σκέψεις 28 και 105, το Βέλγιο δεσμεύτηκε να καθορίσει, εάν χρειαστεί, νέο πρότυπο αξιοπιστίας πριν από τον Σεπτέμβριο του 2022, με σκοπό τη χρήση του νέου προτύπου αξιοπιστίας για τον καθορισμό της ποσότητας της οποία θα γίνει προμήθεια το αργότερο για τη δημοπρασία του 2023. Το Βέλγιο δεσμεύτηκε επίσης να διασταυρώσει και να προσαρμόσει, εάν χρειαστεί, τις ποσότητες προς προμήθεια στη δημοπρασία Τ-4 το 2023 και στη δημοπρασία Τ-1 το 2026 στα αποτελέσματα της NRAA 2023. Η Επιτροπή καλεί τις βελγικές αρχές να συμβουλευθούν τον ACER κατά την επικαιροποίηση του προτύπου αξιοπιστίας και της NRAA, προκειμένου να κατανοήσουν καλύτερα τις σχετικές αποφάσεις του ACER που αναφέρονται στις αιτιολογικές σκέψεις 18 και 40.
                  
               
                     (395)
                  
                  
                     Με βάση τα ανωτέρω, και ειδικότερα τις πρόσθετες παρατηρήσεις που υπέβαλε το Βέλγιο κατά τη διάρκεια της επίσημης διαδικασίας έρευνας, η Επιτροπή θεωρεί ότι ο CRM δεν υπερβαίνει τα αναγκαία για την αντιμετώπιση του προβλήματος επάρκειας.
                  
               
                     (396)
                  
                  
                     Με βάση τους κανόνες λειτουργίας του βελγικού CRM, η προμήθεια ισχύος θα πραγματοποιείται μέσω διαφανούς, ανταγωνιστικής διαδικασίας που δεν εισάγει διακρίσεις.
                  
               
                     (397)
                  
                  
                     Ο CRM προσφέρει κίνητρα ώστε οι πάροχοι ισχύος να είναι διαθέσιμοι σε περιόδους αναμενόμενης καταπόνησης του συστήματος (βλ. αιτιολογικές σκέψεις 182 έως 186).
                  
               
                     (398)
                  
                  
                     Επιπλέον, η αποζημίωση καθορίζεται μέσω της ανταγωνιστικής διαδικασίας υποβολής προσφορών και η διαδικασία δημοπρασίας που περιγράφεται στην ενότητα 2.5 δεν εισάγει διακρίσεις και είναι ανοικτή σε όλους τους τύπους ισχύος.
                  
               
                     (399)
                  
                  
                     Το Βέλγιο καθόρισε τις τεχνικές προϋποθέσεις για τη συμμετοχή των παρόχων ισχύος πριν από τη διαδικασία επιλογής. Οι προϋποθέσεις αυτές καθορίζονται στους κανόνες λειτουργίας του βελγικού CRM (βλ. αιτιολογική σκέψη 12).
                  
               
                     (400)
                  
                  
                     Ο CRM θα είναι ανοικτός σε όλες τις δυναμικότητες που μπορούν να συμβάλουν στην επάρκεια πόρων. Θα είναι τεχνολογικά ουδέτερος και θα είναι ιδιαίτερα ανοικτός τόσο στην υφιστάμενη όσο και στη νέα δυναμικότητα, αποθήκευση και απόκριση ζήτησης. Επίσης, ο CRM θα είναι ανοικτός στη διασυνοριακή δυναμικότητα.
                  
               
                     (401)
                  
                  
                     Τέλος, όπως εξηγείται στην αιτιολογική σκέψη 182, ο CRM προβλέπει κυρώσεις για μη διαθεσιμότητα σε περιόδους καταπόνησης του συστήματος.
                  
               
                     (402)
                  
                  
                     Ως εκ τούτου, η Επιτροπή καταλήγει στο συμπέρασμα ότι πληρούνται οι απαιτήσεις που ορίζονται στο άρθρο 22 παράγραφος 1 του κανονισμού για την ηλεκτρική ενέργεια.
                  
               
                     (403)
                  
                  
                     Σύμφωνα με το άρθρο 22 παράγραφος 3 του κανονισμού για την ηλεκτρική ενέργεια, επιπλέον οι μηχανισμοί ισχύος: i) είναι δομημένοι έτσι ώστε να διασφαλίζουν ότι η τιμή που καταβάλλεται για τη διαθεσιμότητα τείνει αυτόματα προς το μηδέν όταν το επίπεδο της παρεχόμενης ισχύος αναμένεται να είναι επαρκές για την ικανοποίηση του επιπέδου της ζητούμενης ισχύος, ii) αμείβουν τους συμμετέχοντες πόρους απλώς και μόνο για τη διαθεσιμότητά τους και iii) εξασφαλίζουν ώστε οι υποχρεώσεις ισχύος να είναι μεταβιβάσιμες μεταξύ των επιλέξιμων παρόχων δυναμικότητας.
                  
               
                     (404)
                  
                  
                     Το κοινοποιηθέν μέτρο είναι ένας τεχνολογικά ουδέτερος μηχανισμός ισχύος που καλύπτει ολόκληρη την αγορά, στο πλαίσιο του οποίου όλοι οι επιλέξιμοι πάροχοι ισχύος ανταγωνίζονται σε ενιαία δημοπρασία ισχύος για να ανακαλύψουν τη χαμηλότερη βιώσιμη τιμή στην οποία μπορεί να παρασχεθεί η αναγκαία ισχύς. Ο ανταγωνιστικός χαρακτήρας της δημοπρασίας θα πρέπει να κατευθύνει τις τιμές προς το μηδέν, εάν υπάρχει επαρκής προσφορά για την κάλυψη της ζήτησης.
                  
               
                     (405)
                  
                  
                     Όπως εξηγείται στην αιτιολογική σκέψη 8, το τέλος δυναμικότητας που καταβάλλεται στους παρόχους ισχύος με επιλογή αξιοπιστίας συνίσταται σε σταθερή πληρωμή ώστε να παραμένει η συμβατική δυναμικότητα διαθέσιμη για οποιαδήποτε περίοδο έλλειψης. Ως εκ τούτου, αμείβει τη διαθεσιμότητα ισχύος και δεν περιλαμβάνει αποζημίωση για την ποσότητα ηλεκτρικής ενέργειας που θα προσφέρουν οι πάροχοι ισχύος στην αγορά.
                  
               
                     (406)
                  
                  
                     Όπως περιγράφεται στην αιτιολογική σκέψη 187, το Βέλγιο θα δημιουργήσει δευτερογενή αγορά για να παράσχει στους παρόχους ισχύος μηχανισμό για τη βελτίωση της οικείας διαχείρισης κινδύνων στο πλαίσιο του CRM. Σε περίπτωση συναλλαγών στη δευτερογενή αγορά, θα εξασφαλίζεται πλήρης μεταβίβαση υποχρεώσεων.
                  
               
                     (407)
                  
                  
                     Ως εκ τούτου, η Επιτροπή καταλήγει στο συμπέρασμα ότι πληρούνται οι απαιτήσεις που ορίζονται στο άρθρο 22 παράγραφος 2 του κανονισμού για την ηλεκτρική ενέργεια.
                  
               
                     (408)
                  
                  
                     Τέλος, το άρθρο 22 παράγραφος 4 του κανονισμού για την ηλεκτρική ενέργεια καθορίζει τις απαιτήσεις σχετικά με τα όρια των εκπομπών CO2.
                  
               
                     (409)
                  
                  
                     Όπως εξηγείται στην αιτιολογική σκέψη 107, οι απαιτήσεις προεπιλογής περιλαμβάνουν όριο εκπομπών: οι πάροχοι ισχύος που υπερβαίνουν το κατωτέρω όριο εκπομπών δεν μπορούν να συμμετέχουν στη δημοπρασία ισχύος:
                     
                                 α)
                              
                              
                                 οι δυναμικότητες που ξεκίνησαν παραγωγή από τις 4 Ιουλίου 2019 και μετά υπόκεινται σε όριο εκπομπών 550 gr CO2 ορυκτής προέλευσης ανά kWh ηλεκτρικής ενέργειας·
                              
                           
                                 β)
                              
                              
                                 οι δυναμικότητες που ξεκίνησαν παραγωγή πριν από τις 4 Ιουλίου 2019 υπόκεινται σε όριο εκπομπών 550 gr CO2 ορυκτής προέλευσης ανά kWh ηλεκτρικής ενέργειας και σε όριο 350 kg CO2 ορυκτής προέλευσης κατά μέσο όρο ετησίως ανά εγκατεστημένη kWe.
                              
                           
               
                     (410)
                  
                  
                     Η Επιτροπή καταλήγει στο συμπέρασμα ότι το μέτρο είναι σύμφωνο με το άρθρο 22 του κανονισμού για την ηλεκτρική ενέργεια.
                  
               
            Συμμόρφωση με το άρθρο 24 του κανονισμού για την ηλεκτρική ενέργεια
         
         
                     (411)
                  
                  
                     Σύμφωνα με το άρθρο 24 παράγραφος 1 του κανονισμού για την ηλεκτρική ενέργεια, οι NRAA έχουν περιφερειακή εμβέλεια και βασίζονται στη μεθοδολογία που αναφέρεται στο άρθρο 23 παράγραφος 3 του κανονισμού, και ιδίως στο άρθρο 23 παράγραφος 5 στοιχεία β) έως ιγ).
                  
               
                     (412)
                  
                  
                     Στο πλαίσιο αυτό, η Επιτροπή παρατηρεί ότι η πλέον πρόσφατη μελέτη επάρκειας πόρων για το Βέλγιο, δηλαδή η μελέτη επάρκειας και ευελιξίας 2021, έχει περιφερειακή εμβέλεια και βασίζεται στη μεθοδολογία που αναφέρεται στο άρθρο 23 παράγραφος 3.
                  
               
                     (413)
                  
                  
                     Σύμφωνα με το άρθρο 12 παράγραφος 1 της απόφασης του ACER, η μεθοδολογία ERAA θα εφαρμόζεται πλήρως έως το τέλος του 2023. Ως εκ τούτου, η απόφαση του ACER προβλέπει τη σταδιακή εφαρμογή της μεθοδολογίας ERAA, βάσει χάρτη πορείας που περιγράφει τη φάση υλοποίησης που ορίζεται στο άρθρο 11 παράγραφος 8 της απόφασης του ACER.
                  
               
                     (414)
                  
                  
                     Παρότι η μεθοδολογία ERAA εγκρίθηκε λίγο πριν από τη διεξαγωγή της μελέτης επάρκειας και ευελιξίας 2021 από το Βέλγιο, ενσωμάτωσε διάφορα στοιχεία της μεθοδολογίας ERAA που περιγράφεται στην αιτιολογική σκέψη 42.
                  
               
                     (415)
                  
                  
                     Ωστόσο, η Επιτροπή παρατηρεί ότι η μελέτη επάρκειας και ευελιξίας 2021 μοντελοποιεί την αυτόματη αύξηση της μέγιστης τιμής εκκαθάρισης μόνο από το 2025 και μετά. Όμως, όπως απέδειξε το Βέλγιο, ακόμη και αν η αυτόματη αύξηση της μέγιστης τιμής εκκαθάρισης αρχίσει από το 2022 και μετά, τα αποτελέσματα της εκτίμησης της οικονομικής βιωσιμότητας για το 2025 δεν θα μεταβληθούν. Επιπλέον, το Βέλγιο δεσμεύτηκε να διασφαλίσει ότι η νέα μελέτη επάρκειας, η οποία πρόκειται να δημοσιευθεί έως τον Ιούνιο του 2023, θα λαμβάνει πλήρως υπόψη τη μεθοδολογία για δυναμικές αυξήσεις τιμών από την έναρξη της περιόδου προσομοίωσης και μετά (βλ. αιτιολογική σκέψη 48).
                  
               
                     (416)
                  
                  
                     Η μελέτη επάρκειας και ευελιξίας 2021 βασίζεται σε κατάλληλα κεντρικά σενάρια αναφοράς, σύμφωνα με το άρθρο 24 παράγραφος 1 του κανονισμού για την ηλεκτρική ενέργεια (βλ. αιτιολογική σκέψη 45).
                  
               
                     (417)
                  
                  
                     Σύμφωνα με το άρθρο 24 παράγραφος 1 στοιχείο α) του κανονισμού για την ηλεκτρική ενέργεια, τα κράτη μέλη μπορούν να περιλαμβάνουν, στην οικεία αξιολόγηση επάρκειας, ευαισθησίες, οι οποίες συνδέονται με τις ιδιαιτερότητες της εθνικής ζήτησης και προσφοράς ηλεκτρικής ενέργειας.
                  
               
                     (418)
                  
                  
                     Στην απόφαση κίνησης της διαδικασίας, η Επιτροπή εξέφρασε αμφιβολίες σχετικά με τη συμμόρφωση του CRM με το άρθρο 24 παράγραφος 1 του κανονισμού για την ηλεκτρική ενέργεια, καθώς η μελέτη επάρκειας και ευελιξίας 2019 χρησιμοποίησε το σενάριο EU-HiLo, το οποίο βασίζεται σε παραδοχές σχετικά με την προμήθεια αλλοδαπής ηλεκτρικής ενέργειας, δηλαδή την πρόσθετη μη διαθεσιμότητα των γαλλικών πυρηνικών σταθμών.
                  
               
                     (419)
                  
                  
                     Διάφορα ενδιαφερόμενα μέρη επέκριναν την ερμηνεία του άρθρου 24 παράγραφος 1 του κανονισμού για την ηλεκτρική ενέργεια από την Επιτροπή, υποστηρίζοντας ότι είναι υπερβολικά περιοριστική. Σύμφωνα με τα ενδιαφερόμενα μέρη, η μεθοδολογία ERAA επιβεβαιώνει ότι οι NRAA πρέπει να έχουν περιφερειακή εμβέλεια και μπορεί να περιλαμβάνουν πρόσθετες ευαισθησίες. Δεν προσδιορίζει ούτε περιορίζει τη φύση αυτών των επιπρόσθετων ευαισθησιών. Όπως αναφέρεται στο άρθρο 3 παράγραφος 6 της εν λόγω μεθοδολογίας, οι ευαισθησίες αυτές μπορούν να καλύπτουν ευρύ φάσμα αλλαγών στις παραδοχές για ολόκληρο το υπό εξέταση γεωγραφικό πεδίο εφαρμογής, συμπεριλαμβανομένων διαφορετικών παραδοχών σχετικά με τα δεδομένα εισόδου, όπως η εγκατεστημένη ισχύς (βλ. αιτιολογικές σκέψεις 256 έως 258).
                  
               
                     (420)
                  
                  
                     Το Βέλγιο υποστήριξε ότι το οικείο υψηλό ποσοστό διασύνδεσης και η εξάρτηση από τις εισαγωγές αποτελούν ιδιαιτερότητα του εθνικού εφοδιασμού με ηλεκτρική ενέργεια (βλ. αιτιολογικές σκέψεις 286 και 318).
                  
               
                     (421)
                  
                  
                     Η Επιτροπή παρατηρεί ότι η μελέτη επάρκειας και ευελιξίας 2021 περιλαμβάνει αναλύσεις ευαισθησίας σχετικά με τη μη διαθεσιμότητα της γαλλικής πυρηνικής δυναμικότητας, οι οποίες συνάδουν με τα δεδομένα που χρησιμοποίησε ο γαλλικός ΔΣΜ στη γαλλική NRAA (βλ. αιτιολογικές σκέψεις 287 έως 289).
                  
               
                     (422)
                  
                  
                     Η Επιτροπή επισημαίνει ότι, σύμφωνα με το άρθρο 24 παράγραφος 1 του κανονισμού για την ηλεκτρική ενέργεια και τη μεθοδολογία ERAA, οι NRAA πρέπει να έχουν περιφερειακή εμβέλεια και ότι το άρθρο 3 παράγραφος 6 της μεθοδολογίας ERAA επιτρέπει τη συμπλήρωση των κεντρικών σεναρίων αναφοράς με πρόσθετα σενάρια και/ή ευαισθησίες. Επιπλέον, το σημείο 224 στοιχείο α) των ΚΓΕΠΕ απαιτεί από τα κράτη μέλη να παρέχουν αξιολόγηση των επιπτώσεων της μεταβλητής παραγωγής, συμπεριλαμβανομένων εκείνων που προέρχονται από τα γειτονικά συστήματα.
                  
               
                     (423)
                  
                  
                     Με βάση τα ανωτέρω, η Επιτροπή θεωρεί ότι το άρθρο 24 παράγραφος 1 στοιχείο α) του κανονισμού για την ηλεκτρική ενέργεια δεν αποκλείει τη χρήση πρόσθετων ευαισθησιών σε σχέση με την προμήθεια αλλοδαπής ηλεκτρικής ενέργειας.
                  
               
                     (424)
                  
                  
                     Όπως εξηγείται στην αιτιολογική σκέψη 365, η απαιτούμενη σύγκριση μεταξύ NRAA και ERAA σύμφωνα με το άρθρο 24 παράγραφος 3 δεν μπόρεσε να πραγματοποιηθεί λόγω της αδυναμίας του ΕΔΔΣΜ-ηλ. να υποβάλει την ERAA.
                  
               
                     (425)
                  
                  
                     Η Επιτροπή καταλήγει στο συμπέρασμα ότι το μέτρο είναι σύμφωνο με το άρθρο 24 του κανονισμού για την ηλεκτρική ενέργεια.
                  
               
            Συμμόρφωση με το άρθρο 25 του κανονισμού για την ηλεκτρική ενέργεια
         
         
                     (426)
                  
                  
                     Σύμφωνα με το άρθρο 25 παράγραφος 1 του κανονισμού για την ηλεκτρική ενέργεια, κατά την εφαρμογή μηχανισμών διασφάλισης ισχύος, τα κράτη μέλη καθιερώνουν πρότυπο αξιοπιστίας.
                  
               
                     (427)
                  
                  
                     Όπως αναφέρεται στην αιτιολογική σκέψη 22, το Βέλγιο έχει καθιερώσει πρότυπο αξιοπιστίας το οποίο ορίζεται σε 3 ώρες LOLE.
                  
               
                     (428)
                  
                  
                     Το άρθρο 25 παράγραφος 2 του κανονισμού για την ηλεκτρική ενέργεια προβλέπει ότι το πρότυπο αξιοπιστίας καθορίζεται από το κράτος μέλος ή από αρμόδια αρχή εντεταλμένη από το κράτος μέλος μετά από πρόταση της ρυθμιστικής αρχής. Το πρότυπο αξιοπιστίας βασίζεται στη μεθοδολογία του άρθρου 23 παράγραφος 6.
                  
               
                     (429)
                  
                  
                     Το πρότυπο αξιοπιστίας καθορίστηκε με το βασιλικό διάταγμα για τον καθορισμό του προτύπου αξιοπιστίας και την έγκριση των τιμών για τη VOLL και το CONE μετά την πρόταση της ρυθμιστικής αρχής (βλ. αιτιολογική σκέψη 20). Το καθορισμένο πρότυπο αξιοπιστίας αποκλίνει ελαφρώς από εκείνο που πρότεινε η ρυθμιστική αρχή για τους λόγους που εξηγούνται στην αιτιολογική σκέψη 21. Ωστόσο, αυτό δεν απαγορεύεται από το άρθρο 25 του κανονισμού για την ηλεκτρική ενέργεια.
                  
               
                     (430)
                  
                  
                     Το Βέλγιο υπολόγισε το πρότυπο αξιοπιστίας με βάση τη μεθοδολογία του άρθρου 23 παράγραφος 6.
                  
               
                     (431)
                  
                  
                     Σύμφωνα με το άρθρο 25 παράγραφος 3 του κανονισμού για την ηλεκτρική ενέργεια, το πρότυπο αξιοπιστίας υπολογίζεται με βάση τουλάχιστον τη VOLL και το CONE σε συγκεκριμένο χρονικό πλαίσιο και εκφράζεται ως «αναμενόμενη μη εξυπηρετούμενη ενέργεια» και «αναμενόμενη απώλεια φορτίου».
                  
               
                     (432)
                  
                  
                     Σύμφωνα με το άρθρο 2 σημείο 9 του κανονισμού για την ηλεκτρική ενέργεια, ως VOLL νοείται η εκτίμηση, σε EUR/MWh, της μέγιστης τιμής της ηλεκτρικής ενέργειας που είναι διατεθειμένοι να πληρώσουν οι πελάτες για να αποφύγουν τη διακοπή λειτουργίας.
                  
               
                     (433)
                  
                  
                     Όπως αναφέρεται στην αιτιολογική σκέψη 25, η CREG διεξήγαγε έρευνα σχετικά με την προθυμία πληρωμής, ωστόσο, δεδομένων των περιορισμών της έρευνας, τα αποτελέσματά της για τον καθορισμό ενιαίας εκτίμησης της VOLL θα μπορούσαν να χρησιμοποιηθούν μόνο σε περιορισμένο βαθμό. Το Βέλγιο δεσμεύτηκε να επικαιροποιήσει τη VOLL βάσει νέας έρευνας για την προθυμία πληρωμής και, εάν χρειαστεί, να καθορίσει νέο πρότυπο αξιοπιστίας πριν από τον Σεπτέμβριο του 2022 (βλ. αιτιολογική σκέψη 28).
                  
               
                     (434)
                  
                  
                     Ως εκ τούτου, η Επιτροπή θεωρεί ότι το πρότυπο αξιοπιστίας καθορίστηκε με βάση την εκτίμηση της VOLL και του αναμενόμενου CONE (βλ. αιτιολογικές σκέψεις 23 και 24), σύμφωνα με το άρθρο 25 παράγραφος 3 του κανονισμού για την ηλεκτρική ενέργεια.
                  
               
                     (435)
                  
                  
                     Σύμφωνα με το άρθρο 25 παράγραφος 4 του κανονισμού για την ηλεκτρική ενέργεια, κατά την εφαρμογή μηχανισμών διασφάλισης ισχύος, οι παράμετροι που καθορίζουν την ποσότητα ισχύος της οποίας γίνεται η προμήθεια στον μηχανισμό διασφάλισης ισχύος εγκρίνονται από το κράτος μέλος ή από αρμόδια αρχή εντεταλμένη από το κράτος μέλος βάσει της πρότασης της ρυθμιστικής αρχής.
                  
               
                     (436)
                  
                  
                     Όπως εξηγείται στις αιτιολογικές σκέψεις 86 και 290, η CREG πρότεινε τη μεθοδολογία για τον καθορισμό των παραμέτρων που καθορίζουν την ποσότητα των αγορών στον μηχανισμό ισχύος.
                  
               
                     (437)
                  
                  
                     Η Επιτροπή καταλήγει στο συμπέρασμα ότι το μέτρο είναι σύμφωνο με το άρθρο 25 του κανονισμού για την ηλεκτρική ενέργεια.
                  
               
            Συμμόρφωση με το άρθρο 26 του κανονισμού για την ηλεκτρική ενέργεια
         
         
                     (438)
                  
                  
                     Σύμφωνα με το άρθρο 26 παράγραφος 1 του κανονισμού για την ηλεκτρική ενέργεια, οι μηχανισμοί διασφάλισης ισχύος πλην των στρατηγικών αποθεμάτων και, όπου είναι τεχνικά εφικτό, τα στρατηγικά αποθέματα, είναι ανοιχτά στην άμεση διασυνοριακή συμμετοχή παρόχων ισχύος που βρίσκονται σε άλλο κράτος μέλος, υπό τις προϋποθέσεις του εν λόγω άρθρου.
                  
               
                     (439)
                  
                  
                     Ωστόσο, το άρθρο 26 παράγραφος 2 του κανονισμού για την ηλεκτρική ενέργεια επιτρέπει στα κράτη μέλη να απαιτήσουν να βρίσκεται η αλλοδαπή δυναμικότητα σε κράτος μέλος με άμεση σύνδεση δικτύου με το κράτος μέλος που εφαρμόζει τον μηχανισμό.
                  
               
                     (440)
                  
                  
                     Το Βέλγιο θα επιτρέψει τη συμμετοχή στον CRM αλλοδαπής δυναμικότητας που βρίσκεται σε κράτος μέλος με άμεση σύνδεση δικτύου με το Βέλγιο από το πρώτο έτος παράδοσης, δηλαδή από το 2025. Σύμφωνα με το Βέλγιο, οι μεθοδολογίες, οι κοινοί κανόνες και οι όροι που αναφέρονται στο άρθρο 26 παράγραφος 11 του κανονισμού για την ηλεκτρική ενέργεια εγκρίθηκαν μόλις τον Δεκέμβριο του 2020 και θα πρέπει να δοθεί εύλογη προθεσμία για την εφαρμογή τους και τις αναγκαίες προετοιμασίες για διασυνοριακή συμμετοχή. Δεδομένου ότι οι ΔΣΜ δεν έχουν ακόμη μπορέσει να συνάψουν τις αναγκαίες συμφωνίες, δεν κατέστη δυνατό να οργανωθεί η διασυνοριακή συμμετοχή από την πρώτη δημοπρασία Υ-4. Ωστόσο, σύμφωνα με τις βελγικές αρχές, έχει δεσμευτεί ποσότητα για τη δημοπρασία Y-1, η οποία εξασφαλίζει ότι η διασυνοριακή δυναμικότητα μπορεί να συμμετέχει και να συμβάλλει από το πρώτο έτος παράδοσης (βλ. αιτιολογική σκέψη 189).
                  
               
                     (441)
                  
                  
                     Στην απόφαση κίνησης της διαδικασίας, η Επιτροπή ζήτησε διευκρινίσεις σχετικά με τη χρήση των εσόδων συμφόρησης δυναμικότητας και τον επιμερισμό των εν λόγω εσόδων μεταξύ ΔΣΜ.
                  
               
                     (442)
                  
                  
                     Το Βέλγιο διευκρίνισε ότι τα έσοδα συμφόρησης θα χρησιμοποιούνται και θα επιμερίζονται σύμφωνα με τους κανόνες που ορίζονται στον κανονισμό για την ηλεκτρική ενέργεια, και ιδίως στο άρθρο 26 παράγραφος 9.
                  
               
                     (443)
                  
                  
                     Επιπλέον, το Βέλγιο επιβεβαίωσε ότι θα συμμορφωθεί με την απόφαση αριθ. 36/2020 του ACER, η οποία καθορίζει τεχνικές προδιαγραφές για τη διασυνοριακή συμμετοχή σε μηχανισμούς ισχύος, συμπεριλαμβανομένης της μεθοδολογίας για τον επιμερισμό των εσόδων που προκύπτουν από την κατανομή της ισχύος εισόδου.
                  
               
                     (444)
                  
                  
                     Ως εκ τούτου, το μέτρο είναι σύμφωνο με το άρθρο 26 του κανονισμού για την ηλεκτρική ενέργεια.
                  
               5.3.3.3.   Συμπέρασμα σχετικά με τη συμμόρφωση με άλλες διατάξεις του ενωσιακού δικαίου
         
         
                     (445)
                  
                  
                     Το μέτρο είναι σύμφωνο με τα άρθρα 30 και 110 της Συνθήκης και με τον κανονισμό για την ηλεκτρική ενέργεια.
                  
               
                     (446)
                  
                  
                     Ως εκ τούτου, το κοινοποιηθέν μέτρο δεν παραβιάζει το σχετικό ενωσιακό δίκαιο.
                  
               5.3.4.   Η ενίσχυση είναι σχεδιασμένη κατά τρόπο που να περιορίζει τις επιπτώσεις της στον ανταγωνισμό και στις συναλλαγές
         
         5.3.4.1.   Ανάγκη κρατικής παρέμβασης
         
         
                     (447)
                  
                  
                     Σύμφωνα με την υποενότητα 3.2.2 των ΚΓΕΠΕ, το κράτος μέλος πρέπει να αποδείξει ότι είναι αναγκαία η κρατική παρέμβαση και, ειδικότερα, ότι η ενίσχυση είναι απαραίτητη για την αποκατάσταση ανεπάρκειας της αγοράς η οποία διαφορετικά δεν θα αντιμετωπιζόταν.
                  
               
                     (448)
                  
                  
                     Στην απόφαση κίνησης της διαδικασίας, η Επιτροπή εξέφρασε τις αμφιβολίες της σχετικά με το αν οι βελγικές αρχές προσδιόρισαν με επαρκή σαφήνεια και ανέλυσαν και ποσοτικοποίησαν καταλλήλως το πρόβλημα επάρκειας πόρων, ιδίως όσον αφορά τα σημεία 221 και 222 των ΚΓΕΠΕ. Οι αμφιβολίες αυτές υποστηρίχθηκαν από αρκετά ενδιαφερόμενα μέρη, τα οποία αμφισβήτησαν επίσης την αναγκαιότητα και/ή τη διάσταση του σχεδιαζόμενου CRM (βλ. αιτιολογικές σκέψεις 227 έως 234).
                  
               
                     (449)
                  
                  
                     Σύμφωνα με τη μελέτη επάρκειας και ευελιξίας 2021, από το 2025, μόλις ολοκληρωθεί η σταδιακή κατάργηση της πυρηνικής ενέργειας, το Βέλγιο θα κληθεί να διαχειριστεί πρόβλημα επάρκειας και θα αντιμετωπίσει διαρθρωτική ανάγκη για νέα δυναμικότητα. Η ανάγκη αυτή θα ανέρχεται σε 2 GW το 2025 στο κεντρικό σενάριο «EU-BASE» και θα αυξάνεται σταδιακά σε 3,9 GW έως το 2032 (βλ. αιτιολογική σκέψη 49). Η μελέτη επάρκειας και ευελιξίας 2021 δημοσιεύτηκε τον Ιούνιο του 2021 και βασίζεται στη μεθοδολογία ERAA (βλ. σημείο 221 των ΚΓΕΠΕ).
                  
               
                     (450)
                  
                  
                     Τώρα που η μεθοδολογία ERAA έχει εγκριθεί από τον ACER (βλ. αιτιολογική σκέψη 40), οι αμφιβολίες της Επιτροπής σχετικά με την έμφαση στο σενάριο EU-HiLo στη μελέτη επάρκειας και ευελιξίας 2019 ή την έλλειψη κατάλληλου αντιπαραδείγματος για την εκτίμηση της έκτασης του προβλήματος επάρκειας πόρων στη MAF 2019 για το Βέλγιο δεν είναι πλέον συναφείς, δεδομένου ότι οι μεθοδολογικές διαφορές έχουν πλέον ενοποιηθεί σε μία κοινή, πιο αξιόπιστη μεθοδολογία, που επιβεβαιώνει την ύπαρξη ζητήματος επάρκειας.
                  
               
                     (451)
                  
                  
                     Παρότι δύο ενδιαφερόμενα μέρη υποστήριξαν ότι οι προηγούμενες βελγικές μελέτες επάρκειας πόρων δεν λάμβαναν υπόψη την αναμενόμενη λειτουργία σπανιότητας (αιτιολογική σκέψη 230), δεν υπήρχε τότε τέτοια απαίτηση. Ωστόσο, σύμφωνα με τη γνωμοδότηση της Επιτροπής σχετικά με το σχέδιο εφαρμογής του Βελγίου, το Βέλγιο καλείται να εξετάσει το ενδεχόμενο να τροποποιήσει αναλόγως το οικείο σύστημα τιμολόγησης σπανιότητας, το αργότερο έως την 1η Ιανουαρίου 2022. Στο πλαίσιο αυτό, η Επιτροπή λαμβάνει υπόψη τις τρέχουσες εργασίες που έχουν αναλάβει η ρυθμιστική αρχή και ο ΔΣΜ όσον αφορά τη θέσπιση υπηρεσίας τιμολόγησης της έλλειψης ενέργειας εξισορρόπησης στο Βέλγιο.
                  
               
                     (452)
                  
                  
                     Το Βέλγιο διαθέτει επί του παρόντος επίπεδο διασυνδεσιμότητας ηλεκτρικής ενέργειας περίπου 24 %, με αναμενόμενη αύξηση στο 33 % έως το 2030. Όπως αναφέρεται στην αιτιολογική σκέψη 323, το Βέλγιο διευκόλυνε επίσης την ανάπτυξη των λεγόμενων τεχνολογιών περιορισμένης ενέργειας, π.χ. μέσω της δυνατότητας συμμετοχής στις αγορές επικουρικών υπηρεσιών ή μέσω της μεταφοράς μηχανισμού ενέργειας. Η ανάπτυξη των τεχνολογιών αυτών οδήγησε σε υψηλά ποσοστά διαχείρισης από την πλευρά της ζήτησης.
                  
               
                     (453)
                  
                  
                     Επιπλέον, όπως περιγράφεται στη ενότητα 2.3.4, οι βελγικές αρχές έχουν δεσμευτεί να προβούν σε διάφορες μεταρρυθμίσεις της αγοράς, κυρίως με σκοπό την ενίσχυση των αγορών εξισορρόπησης (βλ. αιτιολογική σκέψη 62), τη διευκόλυνση της απόκρισης ζήτησης (βλ. αιτιολογική σκέψη 64) και την αύξηση της δυναμικότητας διασύνδεσης (βλ. αιτιολογική σκέψη 65).
                  
               
                     (454)
                  
                  
                     Παρά τις μεταρρυθμίσεις αυτές, η μελέτη επάρκειας και ευελιξίας 2021 εντοπίζει κινδύνους για την επάρκεια των πόρων στο Βέλγιο, με αναφορά στο πρότυπο αξιοπιστίας που περιγράφεται στην αιτιολογική σκέψη 22. Η μελέτη επάρκειας και ευελιξίας 2021 προβλέπει ότι μόνο ένα πολύ μικρό μερίδιο της νέας ισχύος θα είναι βιώσιμο μέσω της αμιγώς ενεργειακής αγοράς έως το 2025.
                  
               
                     (455)
                  
                  
                     Ως εκ τούτου, η Επιτροπή θεωρεί ότι το Βέλγιο απέδειξε τους λόγους για τους οποίους η αγορά δεν μπορεί ακόμη να παράσχει επαρκή δυναμικότητα ελλείψει παρέμβασης, σύμφωνα με το σημείο 223 των ΚΓΕΠΕ.
                  
               
                     (456)
                  
                  
                     Σύμφωνα με το σημείο 224 των ΚΓΕΠΕ, η Επιτροπή οφείλει να λαμβάνει υπόψη διάφορες αξιολογήσεις που πρέπει να παρέχει το κράτος μέλος, σχετικά με τις επιπτώσεις της μεταβλητής παραγωγής και της συμμετοχής από την πλευρά της ζήτησης, την ύπαρξη διασυνδέσεων και σχετικά με οποιοδήποτε άλλο στοιχείο που θα μπορούσε να προκαλέσει ή να επιδεινώσει το πρόβλημα της επάρκειας παραγωγής.
                  
               
                     (457)
                  
                  
                     Η μελέτη επάρκειας και ευελιξίας 2021 ενσωματώνει όλες τις τρέχουσες και προγραμματισμένες εξελίξεις της αγοράς και τους πλέον πρόσφατους προβλεπόμενους στόχους πολιτικής, όπως έχουν ενσωματωθεί ή αναφέρονται στο σχέδιο εφαρμογής, όσον αφορά και τα τέσσερα στοιχεία που αναφέρονται στο σημείο 224 των ΚΓΕΠΕ.
                  
               
                     (458)
                  
                  
                     Όπως εξηγείται στην αιτιολογική σκέψη 454, παρά τις μεταρρυθμίσεις αυτές, η μελέτη επάρκειας και ευελιξίας 2021 εντοπίζει κινδύνους για την επάρκεια των πόρων στο Βέλγιο σε σύγκριση με ό,τι θα χρειαζόταν για την επίτευξη του στόχου LOLE 3 ωρών.
                  
               
                     (459)
                  
                  
                     Η Επιτροπή θεωρεί ότι το κοινοποιηθέν μέτρο είναι αναγκαίο, σύμφωνα με την ενότητα 3.9.2 των ΚΓΕΠΕ.
                  
               5.3.5.   Καταλληλότητα του μέτρου
         
         
                     (460)
                  
                  
                     Ως γενική αρχή, ένα μέτρο κρατικής ενίσχυσης θεωρείται κατάλληλο εάν έχει σχεδιαστεί κατά τρόπο ώστε να αντιμετωπίζει δεόντως τις διαπιστωθείσες ανεπάρκειες της αγοράς. Σύμφωνα με τα σημεία 225 και 226 των ΚΓΕΠΕ, στο πλαίσιο των ενισχύσεων για επάρκεια παραγωγής, τούτο συνεπάγεται ότι η ενίσχυση θα πρέπει να ανταμείβει μόνο την υπηρεσία πλήρους διαθεσιμότητας που παρέχει ο παραγωγός και ότι το μέτρο θα πρέπει να είναι ανοικτό και να παρέχει επαρκή κίνητρα τόσο στους υφιστάμενους όσο και στους μελλοντικούς φορείς παραγωγής και τους διαχειριστές που χρησιμοποιούν τεχνολογίες μεταξύ των οποίων υπάρχει δυνατότητα υποκατάστασης, όπως η απόκριση από την πλευρά της ζήτησης ή οι λύσεις αποθήκευσης.
                  
               
                     (461)
                  
                  
                     Στην παρούσα ενότητα αναλύεται καταρχάς αν ένας CRM που καλύπτει ολόκληρη την αγορά είναι η πλέον κατάλληλη από τις διάφορες επιλογές για την αντιμετώπιση του εντοπισθέντος προβλήματος επάρκειας (ενότητα 5.3.5.1 της παρούσας απόφασης). Στη συνέχεια, αναλύεται αν ο συγκεκριμένος σχεδιασμός του CRM είναι σύμφωνος με τις προαναφερθείσες ειδικές απαιτήσεις των ΚΓΕΠΕ (ενότητα 5.3.5.2 της παρούσας απόφασης).
                  
               5.3.5.1.   Καταλληλότητα του CRM ως μέσου
         
         
                     (462)
                  
                  
                     Όπως αναφέρεται στην αιτιολογική σκέψη 235, ορισμένα ενδιαφερόμενα μέρη επισήμαναν ότι ένα στρατηγικό απόθεμα θα μπορούσε να αντιμετωπίσει καλύτερα το πρόβλημα επάρκειας που έχει εντοπιστεί σε σχέση με έναν CRM που καλύπτει ολόκληρη την αγορά. Αντιθέτως, το Βέλγιο θεώρησε ότι ένα στρατηγικό απόθεμα δεν θα αντιμετώπιζε τις υποκείμενες ανεπάρκειες της αγοράς (βλ. αιτιολογικές σκέψεις 278 και 279).
                  
               
                     (463)
                  
                  
                     Όπως αναφέρεται στην αιτιολογική σκέψη 60, το Βέλγιο διαθέτει επί του παρόντος στρατηγικό απόθεμα το οποίο θα υφίσταται έως τις 31 Μαρτίου 2022. Στόχος του στρατηγικού αποθέματος είναι η κάλυψη της ζήτησης αιχμής κατά τις χειμερινές περιόδους, όταν η αγορά δεν κατορθώνει να την καλύψει, με τη διατήρηση ορισμένων υφιστάμενων δυναμικοτήτων παραγωγής και απόκρισης ζήτησης εκτός της αγοράς ως εφεδρικής δυναμικότητας που θα ενεργοποιείται μόνο όταν εξαντλούνται οι πόροι εξισορρόπησης.
                  
               
                     (464)
                  
                  
                     Όπως εξηγείται στις αιτιολογικές σκέψεις 377 και 378, ένας CRM που καλύπτει ολόκληρη την αγορά, ο οποίος θα περιλάμβανε αγορά ισχύος συμπληρωματική της αγοράς ενέργειας, φαίνεται να είναι η πλέον αποτελεσματική λύση για τη διασφάλιση της ασφάλειας του εφοδιασμού στο Βέλγιο στο πλαίσιο διαρθρωτικών αλλαγών, όπως η σταδιακή κατάργηση της παραγωγής πυρηνικής ενέργειας.
                  
               5.3.5.2.   Καταλληλότητα του ειδικού σχεδιασμού του CRM
         
         
            Ανταμοιβή αποκλειστικά για την υπηρεσία πλήρους διαθεσιμότητας ισχύος
         
         
                     (465)
                  
                  
                     Σύμφωνα με την παράγραφο 225 των ΚΓΕΠΕ, το μέτρο θα πρέπει να ανταμείβει μόνο την υπηρεσία πλήρους διαθεσιμότητας.
                  
               
                     (466)
                  
                  
                     Στην απόφαση κίνησης της διαδικασίας, η Επιτροπή κατέληξε στην προκαταρκτική άποψη ότι το μέτρο ανταμείβει την υπηρεσία πλήρους διαθεσιμότητας ισχύος. Ούτε το Βέλγιο ούτε κάποιο ενδιαφερόμενο μέρος αμφισβήτησε την άποψη αυτή.
                  
               
                     (467)
                  
                  
                     Ο CRM ανταμείβει τη διαθεσιμότητα ισχύος και δεν περιλαμβάνει ανταμοιβή για την ποσότητα ηλεκτρικής ενέργειας που θα προσφέρουν οι πάροχοι ισχύος στην αγορά.
                  
               
                     (468)
                  
                  
                     Ως εκ τούτου, το μέτρο είναι σύμφωνο με την παράγραφο 225 των ΚΓΕΠΕ.
                  
               
            Ανοικτός χαρακτήρας του μέτρου σε όλους τους σχετικούς παρόχους ισχύος
         
         
                     (469)
                  
                  
                     Το σημείο 226 των ΚΓΕΠΕ ορίζει ότι οι μηχανισμοί ισχύος θα πρέπει i) να είναι ανοικτοί σε διαφορετικές τεχνολογίες, ii) να λαμβάνουν υπόψη τον βαθμό στον οποίο η δυναμικότητα διασύνδεσης μπορεί να συμβάλει στην αποκατάσταση του εντοπισθέντος προβλήματος επάρκειας παραγωγής και iii) να παρέχουν επαρκή κίνητρα τόσο για νέα όσο και για υφιστάμενη δυναμικότητα.
                  
               
                     (470)
                  
                  
                     Όπως αναφέρεται στην αιτιολογική σκέψη 66, το μέτρο σχεδιάζεται να είναι ανοικτό σε όλες τις δυναμικότητες που μπορούν να συμβάλουν στην επάρκεια πόρων, να είναι τεχνολογικά ουδέτερο και να είναι ιδίως ανοικτό τόσο στην υφιστάμενη όσο και σε νέα δυναμικότητα, αποθήκευση και απόκριση ζήτησης. Θα επιτρέπεται η συγκέντρωση της δυναμικότητας, μεταξύ άλλων και από διαφορετικές τεχνολογίες. Όλες οι τεχνολογίες μπορούν επίσης να συμμετέχουν σε όλες τις δημοπρασίες (τόσο Y-4 όσο και Y-1) για μια περίοδο παράδοσης.
                  
               
                     (471)
                  
                  
                     Το Βέλγιο έλαβε ορισμένα μέτρα για να εξασφαλίσει τη δυνατότητα συμμετοχής όλων των τεχνολογιών στις δημοπρασίες. Ειδικότερα, η Επιτροπή σημειώνει την απόφαση να δεσμευθεί μέρος της ποσότητας προς προμήθεια για την Υ-1, ώστε να ενθαρρυνθεί η συμμετοχή παρόχων απόκρισης ζήτησης. Επιπλέον, μια ειδική κατηγορία «μη πιστοποιημένης δυναμικότητας» (ανοικτή σε όλες τις τεχνολογίες που δεν απαιτούν καθημερινό προγραμματισμό και ατομική συμμετοχή λόγω της συνάφειάς τους με το σύστημα) προβλέπεται στην Υ-4, ώστε να ενισχυθεί επίσης η συμμετοχή δυναμικοτήτων που ενδέχεται να έχουν περισσότερες δυσκολίες για να παράσχουν ήδη το απαιτούμενο επίπεδο ωριμότητας στην Υ-4 (βλ. αιτιολογικές σκέψεις 83 και 98).
                  
               
                     (472)
                  
                  
                     Όσον αφορά τις ΑΠΕ, οι υφιστάμενοι ή οι νέοι πάροχοι ισχύος ΑΠΕ είναι επιλέξιμοι να συμμετάσχουν στον CRM, εκτός εάν λαμβάνουν ενίσχυση λειτουργίας μέσω ειδικών καθεστώτων κρατικών ενισχύσεων (βλ. αιτιολογική σκέψη 205).
                  
               
                     (473)
                  
                  
                     Μετά την απόφαση κίνησης της διαδικασίας, ένα ενδιαφερόμενο μέρος ισχυρίστηκε ότι οι κάτοχοι δυναμικότητας που είναι επιλέξιμοι για συμμετοχή (όπως η ΣΠΗΘ με δυναμικότητα άνω του 1 MW) αποκλείονται από τη συμμετοχή εάν, κατά τη διάρκεια δεδομένης περιόδου, επωφελούνται από ενισχύσεις λειτουργίας μέσω πράσινων πιστοποιητικών (GSC) και/ή πιστοποιητικών ΣΠΗΘ (ΣΠΗΘ) (βλ. αιτιολογική σκέψη 237).
                  
               
                     (474)
                  
                  
                     Η Επιτροπή θεωρεί ότι τα πιστοποιητικά ΣΠΗΘ έχουν ήδη σχεδιαστεί για την κάλυψη του αναγκαίου κόστους των φορέων εκμετάλλευσης ΣΠΗΘ και την παροχή κινήτρων για τη συνέχιση της λειτουργίας τους. Για να αποτραπούν η σώρευση ενισχύσεων και η επακόλουθη υπεραντιστάθμιση, οι παραγωγοί δεν θα πρέπει να είναι αποδέκτες άλλων μέτρων στήριξης, π.χ. καθεστώτων στήριξης ΑΠΕ ή ΣΠΗΘ που ήδη καλύπτουν επαρκώς τις δαπάνες λειτουργίας των εν λόγω δικαιούχων, όπως περιγράφεται στην αιτιολογική σκέψη 205.
                  
               
                     (475)
                  
                  
                     Όπως αναφέρεται στην αιτιολογική σκέψη 205, εάν οι εν λόγω φορείς εκμετάλλευσης παύσουν να επωφελούνται από ενισχύσεις λειτουργίας ΑΠΕ/ΣΠΗΘ, τότε καθίστανται επιλέξιμοι για συμμετοχή στον CRM.
                  
               
                     (476)
                  
                  
                     Οι κανόνες που περιγράφονται στην αιτιολογική σκέψη 205 δεν οδηγούν στον αποκλεισμό των παρόχων ισχύος που δεν λαμβάνουν τέτοια ενίσχυση.
                  
               
                     (477)
                  
                  
                     Όσον αφορά τη διασυνοριακή συμμετοχή, η συμμετοχή της διασυνοριακής δυναμικότητας που βρίσκεται σε κράτος μέλος που έχει άμεση σύνδεση δικτύου με το Βέλγιο θα επιτρέπεται από την πρώτη περίοδο παράδοσης και μετά (βλ. αιτιολογική σκέψη 189).
                  
               
                     (478)
                  
                  
                     Επιπλέον, η συμμετοχή νέων ή υφιστάμενων δυναμικοτήτων που απαιτούν σημαντικές κεφαλαιουχικές δαπάνες για να παραμείνουν διαθέσιμες καθίσταται δυνατή με την προσφορά πολυετών συμβάσεων, υπό την προϋπόθεση ότι θα αποδειχθεί πως απαιτείται προκαθορισμένο επίπεδο επενδυτικών δαπανών για την ανάπτυξη και την κατασκευή αυτών των νέων εγκαταστάσεων ή την ανακαίνιση των υφιστάμενων (βλ. αιτιολογική σκέψη 138).
                  
               
                     (479)
                  
                  
                     Τα κατώτατα επενδυτικά όρια βασίζονται σε σύνολο επιλέξιμων επενδυτικών δαπανών, όπως περιγράφεται στην αιτιολογική σκέψη 137. Στα όρια λαμβάνεται υπόψη η ονομαστική εγκατεστημένη ισχύς (δηλ. η μέγιστη ισχύς με την οποία είναι σχεδιασμένη να λειτουργεί η μονάδα) και όχι η απομειωμένη εγκατεστημένη ισχύς (δηλ. ο προκαθορισμένος συντελεστής διαθεσιμότητας της ισχύος και η συμβολή της στον στόχο της επάρκειας πόρων).
                  
               
                     (480)
                  
                  
                     Στο πλαίσιο αυτό, στην απόφαση κίνησης της διαδικασίας, η Επιτροπή εξέφρασε αμφιβολίες σχετικά με τη χρήση της ονομαστικής εγκατεστημένης ισχύος για τον υπολογισμό των επενδυτικών ορίων. Σύμφωνα με την Επιτροπή, το εν λόγω χαρακτηριστικό σχεδιασμού είναι πιθανό να εισάγει διακρίσεις εις βάρος των τεχνολογιών με υψηλούς συντελεστές απομείωσης, κυρίως των διαλειπουσών ανανεώσιμων πηγών ηλιακής και αιολικής ενέργειας. Η απομειωμένη εγκατεστημένη ισχύς είναι το μέτρο που αντικατοπτρίζει την πραγματική συμβολή μιας τεχνολογίας στη συνολική ισχύ και θα παρέχει ίσες ευκαιρίες για όλες τις τεχνολογίες όσον αφορά τη δυνατότητά τους να έχουν πρόσβαση σε πολυετείς συμβάσεις.
                  
               
                     (481)
                  
                  
                     Παρά τις αρχικές αμφιβολίες, δεδομένων της τρέχουσας κατάστασης της βελγικής αγοράς ηλεκτρικής ενέργειας και της απουσίας παρατηρήσεων από τα ενδιαφερόμενα μέρη σχετικά με το σημείο αυτό, η Επιτροπή δεν διαθέτει στο παρόν στάδιο στοιχεία που να οδηγούν στο συμπέρασμα ότι ο σχεδιασμός του μηχανισμού θα οδηγήσει στην πράξη σε διακρίσεις εις βάρος ορισμένων τεχνολογιών στη συγκεκριμένη περίπτωση. Επιπλέον, το Βέλγιο δεσμεύτηκε να επανεξετάζει τους κανόνες λειτουργίας του CRM ώστε να διασφαλίζεται ότι δεν οδηγούν σε πιθανή διάκριση μεταξύ των τεχνολογιών υπό το πρίσμα των εξελίξεων της αγοράς.
                  
               
                     (482)
                  
                  
                     Όπως αναφέρεται στην αιτιολογική σκέψη 236, ένα ενδιαφερόμενο μέρος πρότεινε τη δημιουργία δημοπρασίας Τ-2 προκειμένου να αποφευχθεί η υπερπρομήθεια στη δημοπρασία Τ-4.
                  
               
                     (483)
                  
                  
                     Στο πλαίσιο αυτό, το Βέλγιο εξήγησε ότι ο διαχωρισμός της δημοπρασίας σε δύο περιόδους (Τ-4 και Τ-1) ήδη επέτρεπε σε όλες τις τεχνολογίες, με μεγαλύτερο ή μικρότερο χρόνο παράδοσης, να συμμετέχουν στον μηχανισμό και έδινε τη δυνατότητα στο κράτος μέλος να έχει σχετική βεβαιότητα ότι μπορεί να γίνει προμήθεια επαρκούς ποσότητας για την εξασφάλιση της ασφάλειας του εφοδιασμού κατά το έτος παράδοσης. Ο περαιτέρω διαχωρισμός των ποσοτήτων ισχύος και η προσθήκη δημοπρασίας Τ-2 θα ενείχε τον κίνδυνο να μειωθεί υπερβολικά ο ανταγωνισμός στις εν λόγω δημοπρασίες (βλ. αιτιολογική σκέψη 280).
                  
               
                     (484)
                  
                  
                     Η Επιτροπή θεωρεί ότι η επιλογή των αρχών για την προμήθεια δυναμικότητας μέσω δύο δημοπρασιών Y-4 και Y-1 είναι θεμιτή.
                  
               
                     (485)
                  
                  
                     Η Επιτροπή σημειώνει τη δέσμευση των αρχών να επανεξετάζουν τους κανόνες λειτουργίας του CRM ώστε να διασφαλίζεται ότι δεν οδηγούν σε πιθανή διάκριση μεταξύ των τεχνολογιών υπό το πρίσμα των εξελίξεων της αγοράς.
                  
               
                     (486)
                  
                  
                     Το όριο εκπομπών που περιγράφεται στην αιτιολογική σκέψη 107 ισχύει για όλες τις τεχνολογίες και είναι ένας τρόπος για να τηρήσει το Βέλγιο το σημείο 220 και το σημείο 233 στοιχείο ε) των ΚΓΕΠΕ. Τέλος, οι νέες εγκαταστάσεις που τροφοδοτούνται με ορυκτά καύσιμα, οι οποίες θα είναι επιλέξιμες για 15ετείς συμβάσεις, θα δεσμεύονται από τους στόχους που έχουν καθοριστεί από την Ευρωπαϊκή Ένωση και/ή το Βέλγιο για τη μείωση των εκπομπών αερίων του θερμοκηπίου με σκοπό την επίτευξη κλιματικής ουδετερότητας έως το 2050 (βλ. αιτιολογική σκέψη 109).
                  
               
                     (487)
                  
                  
                     Ως εκ τούτου, η Επιτροπή θεωρεί ότι η ενίσχυση είναι κατάλληλη.
                  
               5.3.6.   Αναλογικότητα
         
         
                     (488)
                  
                  
                     Το ποσό της ενίσχυσης είναι αναλογικό αν περιορίζεται στο ελάχιστο αναγκαίο για την επίτευξη του επιδιωκόμενου στόχου. Αυτή η απαίτηση για μέτρα επάρκειας παραγωγής ορίζεται στα σημεία 228 έως 231 των ΚΓΕΠΕ, τα οποία αποσκοπούν να εξασφαλίσουν ότι οι δικαιούχοι δεν κερδίζουν περισσότερα από ένα εύλογο ποσοστό απόδοσης και ότι δεν μπορούν να προκύψουν απροσδόκητα κέρδη.
                  
               5.3.6.1.   Ανταγωνιστική διαδικασία υποβολής προσφορών
         
         
                     (489)
                  
                  
                     Στην απόφαση κίνησης της διαδικασίας, η Επιτροπή εξέφρασε ανησυχίες όσον αφορά την πιθανή διάκριση σε βάρος δυναμικοτήτων με υψηλούς συντελεστές απομείωσης (περιγράφεται στις αιτιολογικές σκέψεις 480 και 481) και, κατά συνέπεια, όσον αφορά την ανταγωνιστική διαδικασία υποβολής προσφορών.
                  
               
                     (490)
                  
                  
                     Παρά τις εκ πρώτης όψεως αμφιβολίες, όπως εξηγείται στην αιτιολογική σκέψη 485, η Επιτροπή δεν διαθέτει στο παρόν στάδιο στοιχεία που να οδηγούν στο συμπέρασμα ότι ο σχεδιασμός του μηχανισμού θα οδηγήσει στην πράξη σε διακρίσεις μεταξύ των διαφόρων τεχνολογιών στη συγκεκριμένη περίπτωση και, κατά συνέπεια, θα βλάψει την ανταγωνιστική διαδικασία υποβολής προσφορών.
                  
               
                     (491)
                  
                  
                     Το κοινοποιηθέν μέτρο είναι ένας τεχνολογικά ουδέτερος μηχανισμός ισχύος που καλύπτει ολόκληρη την αγορά, στο πλαίσιο του οποίου όλοι οι επιλέξιμοι πάροχοι ισχύος ανταγωνίζονται σε ενιαία δημοπρασία ισχύος για να ανακαλύψουν τη χαμηλότερη βιώσιμη τιμή στην οποία μπορεί να παρασχεθεί η αναγκαία ισχύς. Ο ανταγωνιστικός χαρακτήρας της δημοπρασίας θα πρέπει να κατευθύνει τις τιμές προς το μηδέν, εάν υπάρχει επαρκής προσφορά για την κάλυψη της ζήτησης. Η διαδικασία υπόκειται σε διαφανή και αμερόληπτα κριτήρια, συμπεριλαμβανομένων των κριτηρίων επιλεξιμότητας. Ο κύριος λόγος μη επιλεξιμότητας είναι όταν οι πάροχοι ισχύος επωφελούνται από άλλα μέτρα στήριξης που θα μπορούσαν να οδηγήσουν σε σώρευση και πιθανή υπεραντιστάθμιση. Όσον αφορά τη διάρκεια των συμβάσεων, οι περισσότεροι πάροχοι ισχύος είναι επιλέξιμοι μόνο για μονοετείς συμφωνίες παροχής ισχύος. Η νέα και ανακαινισμένη δυναμικότητα, η οποία συνεπάγεται υψηλές επενδυτικές δαπάνες κεφαλαίου, είναι επιλέξιμη για συμφωνίες παροχής ισχύος μεγαλύτερης διάρκειας, ώστε να μπορούν οι εν λόγω επενδυτές να εξασφαλίσουν την αναγκαία χρηματοδότηση (βλ. αιτιολογικές σκέψεις 117 και 326).
                  
               
                     (492)
                  
                  
                     Ο σχεδιασμός αγοράς ισχύος που θα καλύπτει ολόκληρη την αγορά αντικατοπτρίζει το πιθανό αποτέλεσμα μιας αποδοτικής αγοράς ενέργειας. Οι δημοπρασίες θα οργανωθούν με βάση την τιμή προσφοράς για τις δύο πρώτες δημοπρασίες (δημοπρασίες Υ-4 για τα δύο πρώτα έτη παράδοσης) και, στη συνέχεια, βάσει πληρωμής με ενιαία τιμή εκκαθάρισης (βλ. αιτιολογικές σκέψεις 112 και 113). Στον CRM περιλαμβάνονται δύο διαφορετικά ανώτατα όρια τιμών για την αποφυγή απροσδόκητων κερδών και τον περιορισμό της κατάχρησης της ισχύος στην αγορά: i) ανώτατη παγκόσμια τιμή δημοπρασίας και ii) ανώτατη ενδιάμεση τιμή (βλ. ενότητα 2.5.4.2). Στόχος των ανώτατων ορίων είναι η άμβλυνση της ισχύος στην αγορά και, κατ’ επέκταση, ο περιορισμός του ποσού της ενίσχυσης σε εύλογη ανταμοιβή για την υπηρεσία διαθεσιμότητας.
                  
               
                     (493)
                  
                  
                     Κατά συνέπεια, η Επιτροπή καταλήγει στο συμπέρασμα ότι το μέτρο έχει σχεδιαστεί ως ανταγωνιστική διαδικασία υποβολής προσφορών βάσει σαφών και διαφανών κριτηρίων που δεν εισάγουν διακρίσεις και ότι πληροί επίσης την απαίτηση της πρόληψης απροσδόκητων κερδών.
                  
               5.3.6.2.   Ποσότητα προς προμήθεια
         
         
                     (494)
                  
                  
                     Όπως αναφέρεται στην αιτιολογική σκέψη 223, στην απόφαση κίνησης της διαδικασίας, η Επιτροπή εξέφρασε αμφιβολίες σχετικά με το αν η χρήση μη ρεαλιστικού σεναρίου για τον υπολογισμό της ποσότητας στον CRM θα οδηγήσει στη χρηματοδότηση περιττής δυναμικότητας.
                  
               
                     (495)
                  
                  
                     Ένα ενδιαφερόμενο μέρος ισχυρίστηκε ότι ο μηχανισμός χρηματοδότησης μπορεί να επηρεάσει την ποσότητα ισχύος του CRM. Για παράδειγμα, η σύνδεση των επιβαρύνσεων για τη χρηματοδότηση του CRM με την κατανάλωση ηλεκτρικής ενέργειας κατά τη διάρκεια των περιόδων αιχμής της ζήτησης θα μπορούσε να θεωρηθεί κίνητρο για τα ενδιαφερόμενα μέρη να μειώσουν την κατανάλωσή τους κατά τη διάρκεια της περιόδου αιχμής της ζήτησης, με αποτέλεσμα τη μείωση της ανάγκης για δημοπράτηση δυναμικότητας (βλ. αιτιολογική σχέση 241).
                  
               
                     (496)
                  
                  
                     Όπως εξήγησε το Βέλγιο (βλ. αιτιολογική σκέψη 293), προς το παρόν δεν υπάρχουν επαρκείς έξυπνοι μετρητές εγκατεστημένοι στο Βέλγιο ώστε να καταστεί δυνατή η δημιουργία μηχανισμού χρηματοδότησης με βάση την κατανάλωση φορτίου αιχμής. Ο νόμος για τον CRM τροποποιήθηκε ώστε να καταστεί δυνατή η καθιέρωση ενός τέτοιου μοντέλου το 2025. Το Βέλγιο εξήγησε επίσης ότι θα επανεξετάσει τον υφιστάμενο μηχανισμό χρηματοδότησης το 2023, όταν θα εκδοθεί έκθεση σχετικά με την εγκατάσταση έξυπνων μετρητών.
                  
               
                     (497)
                  
                  
                     Η Επιτροπή έλαβε επίσης διαβεβαιώσεις από το Βέλγιο σχετικά με τη μεθοδολογία που θα χρησιμοποιηθεί για τον καθορισμό της καμπύλης ζήτησης για τη δημοπρασία, όπως ορίζεται στην ενότητα 2.5.2. Το Βέλγιο επιβεβαίωσε επίσης ότι θα προμηθεύεται ποσότητα ισχύος ανάλογη προς το επικαιροποιημένο ζήτημα επάρκειας και θα προσαρμόζει την προς προμήθεια ποσότητα με την πάροδο του χρόνου ώστε να αντικατοπτρίζει τις επικαιροποιήσεις της εκτίμησης επάρκειας και του προτύπου αξιοπιστίας, διασφαλίζοντας παράλληλα την ανταγωνιστικότητα των δημοπρασιών. Ειδικότερα, το Βέλγιο δεσμεύτηκε να προσαρμόσει τις ποσότητες, εάν χρειαστεί, ώστε να αντικατοπτρίζουν την επικαιροποιημένη εκτίμηση επάρκειας και το πρότυπο αξιοπιστίας, όπως περιγράφεται ανωτέρω. Με βάση τα ανωτέρω και το σκεπτικό που παρατίθεται στις αιτιολογικές σκέψεις 395 και 400, η Επιτροπή θεωρεί ότι ο CRM δεν υπερβαίνει τα αναγκαία για την αντιμετώπιση του ζητήματος επάρκειας.
                  
               5.3.6.3.   Συμπέρασμα για την αναλογικότητα
         
         
                     (498)
                  
                  
                     Η Επιτροπή καταλήγει στο συμπέρασμα ότι το μέτρο είναι αναλογικό.
                  
               5.3.7.   Στρέβλωση του ανταγωνισμού και κριτήριο εξισορρόπησης
         
         
                     (499)
                  
                  
                     Οι αρνητικές επιπτώσεις του CRM στον ανταγωνισμό και τις συναλλαγές στην εσωτερική αγορά ηλεκτρικής ενέργειας πρέπει να είναι επαρκώς περιορισμένες ώστε η συνολική στάθμιση του μέτρου να είναι θετική. Το Δικαστήριο έχει διευκρινίσει ότι, προκειμένου να εκτιμηθεί αν ένα μέτρο αλλοιώνει τους όρους των συναλλαγών κατά τρόπο που θα αντέκειτο προς το κοινό συμφέρον, η Επιτροπή πρέπει να σταθμίσει τα θετικά αποτελέσματα της σχεδιαζόμενης ενισχύσεως για την ανάπτυξη των δραστηριοτήτων που έχει ως σκοπό να στηρίξει και τα αρνητικά αποτελέσματα που μπορεί να έχει η ενίσχυση αυτή ως προς την εσωτερική αγορά (103).
                  
               5.3.7.1.   Θετικά αποτελέσματα
         
         
                     (500)
                  
                  
                     Από τη θετική πλευρά, η Επιτροπή επισημαίνει ότι το καθεστώς έχει θετικά αποτελέσματα όσον αφορά τη διατήρηση της υφιστάμενης δυναμικότητας στην αγορά ηλεκτρικής ενέργειας ή τη δημιουργία νέας δυναμικότητας και, ως εκ τούτου, την ασφάλεια του εφοδιασμού με ηλεκτρική ενέργεια. Στο πλαίσιο αυτό, η διασφάλιση του ενεργειακού εφοδιασμού αποτελεί έναν από τους στόχους της ενεργειακής πολιτικής της Ένωσης, σύμφωνα με το άρθρο 194 της ΣΛΕΕ.
                  
               
                     (501)
                  
                  
                     Επιπλέον, η Επιτροπή επισημαίνει ότι μια εγκατάσταση παραγωγής που εκπέμπει πάνω από 550 g CO2 ανά kWh ηλεκτρικής ενέργειας δεν μπορεί να αποτελέσει αντικείμενο σύμβασης στο πλαίσιο του CRM (βλ. αιτιολογική σκέψη 107) και ότι οι επιλέξιμες εγκαταστάσεις θα πρέπει να δεσμευτούν για την κλιματική ουδετερότητα έως το 2050. Ως εκ τούτου, μπορεί να συναχθεί το συμπέρασμα ότι ο CRM δίνει προτεραιότητα στους φορείς παραγωγής που χρησιμοποιούν τεχνολογίες χαμηλών ανθρακούχων εκπομπών, σύμφωνα με την παράγραφο 233 στοιχείο ε) των ΚΓΕΠΕ.
                  
               5.3.7.2.   Αρνητικά αποτελέσματα
         
         
                     (502)
                  
                  
                     Από την αρνητική πλευρά, η στήριξη προς τους παρόχους ισχύος μπορεί να στρεβλώσει τον ανταγωνισμό και τις συναλλαγές στην αγορά ηλεκτρικής ενέργειας, συμπεριλαμβανομένων των επιχειρήσεων που λαμβάνουν τη στήριξη και των ανταγωνιστών τους στον ίδιο τομέα.
                  
               
                     (503)
                  
                  
                     Οι ΚΓΕΠΕ ορίζουν αυτή την απαίτηση αποφυγής των αδικαιολόγητων αρνητικών επιπτώσεων στον ανταγωνισμό και στις συναλλαγές στα σημεία 232 και 233, τα οποία τονίζουν την ανάγκη ευρείας συμμετοχής στο καθεστώς και την αποφυγή αποτελεσμάτων που υπονομεύουν τη λειτουργία της αγοράς, όπως η ενίσχυση της δεσπόζουσας θέσης ή η υπονόμευση των επενδυτικών αποφάσεων.
                  
               
                     (504)
                  
                  
                     Το μέτρο είναι ανοικτό σε όλους τους υφιστάμενους και νέους παραγωγούς, στους φορείς απόκρισης ζήτησης και στους φορείς αποθήκευσης. Επίσης, το μέτρο είναι ανοικτό στη διασυνοριακή δυναμικότητα.
                  
               
            Δυνατότητα άθροισης της ζήτησης και της προσφοράς
         
         
                     (505)
                  
                  
                     Σύμφωνα με το σημείο 232 στοιχείο α) των ΚΓΕΠΕ, το μέτρο επάρκειας παραγωγής θα πρέπει να είναι ανοιχτό σε δυνητική άθροιση (συγκέντρωση) της ζήτησης και της προσφοράς.
                  
               
                     (506)
                  
                  
                     Όπως αναφέρεται στην αιτιολογική σκέψη 242, ορισμένα ενδιαφερόμενα μέρη επισήμαναν ότι οι ισχύοντες κανόνες επιλεξιμότητας για τις πολυετείς συμβάσεις παρεμποδίζουν τη συγκέντρωση, πιο συγκεκριμένα τον κανόνα ότι το πάγιο στοιχείο με τη μικρότερη διάρκεια σύμβασης σε ένα συγκεντρωτικό χαρτοφυλάκιο καθορίζει τη διάρκεια της σύμβασης για το σύνολο του χαρτοφυλακίου.
                  
               
                     (507)
                  
                  
                     Η Επιτροπή αναγνωρίζει ότι οι ισχύοντες κανόνες επιλεξιμότητας για τις πολυετείς συμβάσεις ενδέχεται να παρεμποδίζουν τη συγκέντρωση. Ως εκ τούτου, εκφράζει την ικανοποίησή της για την πρόταση του Βελγίου να τροποποιήσει το βασιλικό διάταγμα που καθορίζει τα κατώτατα επενδυτικά όρια, τα κριτήρια επιλεξιμότητας για τις επενδυτικές δαπάνες και τη διαδικασία κατάταξης (βλ. αιτιολογική σκέψη 141). Σύμφωνα με την τροποποίηση, ο διαχειριστής της συγκεντρωτικής προσφοράς μπορεί να επιλέξει την κατηγορία δυναμικότητας που εφαρμόζεται στη συγκεντρωτική προσφορά.
                  
               
                     (508)
                  
                  
                     Όσον αφορά την παρατήρηση ενός ενδιαφερόμενου μέρους σχετικά με τα εμπόδια στη συγκέντρωση πάγιων στοιχείων με υποχρέωση ημερήσιου προγραμματισμού (βλ. αιτιολογική σκέψη 243), η Επιτροπή σημειώνει τα επιχειρήματα που προέβαλαν το Βέλγιο (αιτιολογικές σκέψεις 297 και 298) και το ενδιαφερόμενο μέρος (αιτιολογική σκέψη 243). Δεδομένου ότι οι δυναμικότητες που υπόκεινται σε υποχρέωση ημερήσιου προγραμματισμού επηρεάζονται από ειδικές διαδικασίες συντονισμού, η Επιτροπή θεωρεί ότι η προσέγγιση του Βελγίου όσον αφορά τις εν λόγω δυναμικότητες είναι δικαιολογημένη προκειμένου να ληφθούν υπόψη τα ιδιαίτερα χαρακτηριστικά τους στην αγορά ηλεκτρικής ενέργειας. Ωστόσο, το Βέλγιο θα διενεργεί τακτικές αξιολογήσεις του CRM, ώστε να μπορούν να πραγματοποιούνται αλλαγές εάν και όπου χρειάζεται, συμπεριλαμβανομένης της δυνατότητας συγκέντρωσης πάγιων στοιχείων με υποχρέωση ημερήσιου προγραμματισμού.
                  
               
            Κατώτατα επενδυτικά όρια
         
         
                     (509)
                  
                  
                     Όσον αφορά τις παρατηρήσεις ορισμένων ενδιαφερόμενων μερών σχετικά με το επίπεδο των κατώτατων επενδυτικών ορίων για τις πολυετείς συμβάσεις και ισχυριζόμενη ότι τα όρια αυτά ενδέχεται να οδηγήσουν σε διακρίσεις μεταξύ ορισμένων κατηγοριών τεχνολογίας, η Επιτροπή επισημαίνει τη δέσμευση του Βελγίου να επικαιροποιήσει τα εν λόγω κατώτατα όρια σε περίπτωση νέων στοιχείων, συμπεριλαμβανομένων των παρατηρήσεων των ενδιαφερόμενων μερών, που θα καταδείκνυαν την ανάγκη επικαιροποίησης. Τα νέα κατώτατα επενδυτικά όρια για τις πολυετείς συμβάσεις, τα οποία αποτέλεσαν αντικείμενο δημόσιας διαβούλευσης, καθορίζονται στην αιτιολογική σκέψη 138. Η CREG θα επικαιροποιεί τα κατώτατα επενδυτικά όρια όταν αυτό κρίνεται αναγκαίο, αλλά τουλάχιστον κάθε 3 έτη. Κατά συνέπεια, η Επιτροπή δεν έχει λόγους να θεωρεί ότι τα νέα κατώτατα όρια για τις πολυετείς συμβάσεις θα οδηγήσουν σε διακρίσεις μεταξύ των τεχνολογιών.
                  
               
            Συντελεστές απομείωσης
         
         
                     (510)
                  
                  
                     Όπως αναφέρεται στις αιτιολογικές σκέψεις 247 και 248, ορισμένα ενδιαφερόμενα μέρη υποστήριξαν ότι οι τρέχοντες συντελεστές απομείωσης ενέχουν τον κίνδυνο να θέσουν σε σοβαρή μειονεκτική θέση τεχνολογίες όπως η αποθήκευση, η απόκριση ζήτησης ή οι ανανεώσιμες πηγές ενέργειας.
                  
               
                     (511)
                  
                  
                     Το Βέλγιο εξήγησε (βλ. αιτιολογική σκέψη 303) ότι οι συντελεστές απομείωσης των τεχνολογιών περιορισμένης ενέργειας είναι χαμηλότεροι όταν αυξάνεται το μερίδιό τους στο σύστημα / στη χώρα. Για τον λόγο αυτόν παρατηρείται η διαφορά μεταξύ των συντελεστών απομείωσης στο Βέλγιο, τη Γαλλία και το Ηνωμένο Βασίλειο που αναφέρθηκε από τα ενδιαφερόμενα μέρη. Ωστόσο, για να ληφθούν υπόψη οι ανησυχίες των ενδιαφερόμενων μερών, το Βέλγιο επικαιροποίησε τους συντελεστές απομείωσης μετά από γνωμοδότηση της ρυθμιστικής αρχής και ειδική συνεδρίαση της ειδικής ομάδας όλων των ενδιαφερόμενων μερών για το θέμα αυτό, η οποία πραγματοποιήθηκε στις αρχές Ιανουαρίου του 2021. Οι επικαιροποιημένοι συντελεστές απομείωσης παρατίθενται στην αιτιολογική σκέψη 79. Κατά συνέπεια, η Επιτροπή δεν έχει λόγους να θεωρεί ότι οι αναθεωρημένοι συντελεστές απομείωσης δεν είναι κατάλληλοι.
                  
               
            Υποχρέωση επιστροφής
         
         
                     (512)
                  
                  
                     Όσον αφορά τις παρατηρήσεις ορισμένων ενδιαφερόμενων μερών ότι ο μηχανισμός της υποχρέωσης επιστροφής εισάγει διακρίσεις εις βάρος των φορέων εκμετάλλευσης δυναμικότητας πλήρους προγραμματισμού (αιτιολογικές σκέψεις 250 και 251), το Βέλγιο υποστήριξε ότι ο CRM επιτυγχάνει ισορροπία μεταξύ της συμπερίληψης της υποχρέωσης επιστροφής και της αποφυγής διακρίσεων έναντι της δυναμικότητας που μπορεί να ενεργοποιηθεί μόνο σε τιμή υψηλότερη από την τιμή άσκησης.
                  
               
                     (513)
                  
                  
                     Η Επιτροπή επισημαίνει ότι τα κράτη μέλη που διαθέτουν παρόμοιους μηχανισμούς ισχύος που καλύπτουν ολόκληρη την αγορά εφαρμόζουν διαφορετικές πρακτικές όσον αφορά την υποχρέωση επιστροφής. Η Επιτροπή επισημαίνει επίσης ότι ο μηχανισμός της υποχρέωσης επιστροφής στον βελγικό CRM έχει τροποποιηθεί σημαντικά και έχει βελτιωθεί μετά από δημόσιες διαβουλεύσεις.
                  
               
                     (514)
                  
                  
                     Ως εκ τούτου, η Επιτροπή θεωρεί ότι ο μηχανισμός της υποχρέωσης επιστροφής επιτυγχάνει την κατάλληλη ισορροπία μεταξύ των δύο ανταγωνιστικών στόχων που αναφέρονται στην αιτιολογική σκέψη 512.
                  
               
            Ανώτατη ενδιάμεση τιμή
         
         
                     (515)
                  
                  
                     Στην απόφαση κίνησης της διαδικασίας, η Επιτροπή εξέφρασε αμφιβολίες σχετικά με το αν η θέσπιση ανώτατης ενδιάμεσης τιμής για τη δυναμικότητα στην κατηγορία των μονοετών συμβάσεων, χωρίς τη δυνατότητα ατομικής παρέκκλισης, θα μπορούσε να αποκλείσει ορισμένους κατόχους δυναμικότητας από τον CRM. Οι αμφιβολίες αυτές υποστηρίχθηκαν από ορισμένα ενδιαφερόμενα μέρη (βλ. αιτιολογική σκέψη 252).
                  
               
                     (516)
                  
                  
                     Ως εκ τούτου, η Επιτροπή εκφράζει την ικανοποίησή της για τη δέσμευση του Βελγίου να θέσει σε εφαρμογή μηχανισμό παρέκκλισης. Ο μηχανισμός παρέκκλισης αποτέλεσε αντικείμενο δημόσιας διαβούλευσης και θεσπίστηκε με το βασιλικό διάταγμα για τον καθορισμό των επενδυτικών ορίων και των κριτηρίων επιλεξιμότητας για τις επενδυτικές δαπάνες. Ο μηχανισμός παρέκκλισης θα εφαρμόζεται εξίσου στην εθνική και στην έμμεση διασυνοριακή δυναμικότητα (βλ. αιτιολογικές σκέψεις 129 και 130).
                  
               
                     (517)
                  
                  
                     Όπως αναφέρεται στην αιτιολογική σκέψη 131, η παρέκκλιση για την πρώτη δημοπρασία θα χορηγηθεί εκ των υστέρων, δηλαδή μετά την περάτωση της δημοπρασίας. Δεδομένων των επιχειρημάτων που προέβαλε το Βέλγιο στην αιτιολογική σκέψη 131, η Επιτροπή θεωρεί ότι η εκ των υστέρων παρέκκλιση από την ανώτατη ενδιάμεση τιμή για την πρώτη δημοπρασία είναι δικαιολογημένη.
                  
               
            Συμπέρασμα σχετικά με το άνοιγμα του μέτρου σε όλες τις τεχνολογίες
         
         
                     (518)
                  
                  
                     Το μέτρο επιτρέπει τη συμμετοχή φορέων παραγωγής που χρησιμοποιούν διαφορετικές τεχνολογίες και διαχειριστών που προσφέρουν μέτρα με ισοδύναμες τεχνικές επιδόσεις, σύμφωνα με το σημείο 232 στοιχείο α) των ΚΓΕΠΕ.
                  
               
            Διασυνοριακή δυναμικότητα
         
         
                     (519)
                  
                  
                     Το σημείο 232 στοιχείο β) των ΚΓΕΠΕ περιλαμβάνει εγγυήσεις για τη διασφάλιση της δυνατότητας συμμετοχής σε ένα μέτρο φορέων εκμετάλλευσης από άλλα κράτη μέλη.
                  
               
                     (520)
                  
                  
                     Στην απόφαση κίνησης της διαδικασίας, η Επιτροπή εξέφρασε ανησυχίες ότι ο περιορισμός της επιλεξιμότητας της έμμεσης διασυνοριακής δυναμικότητας σε μονοετείς συμβάσεις, οι οποίες υπόκεινται στην ανώτατη ενδιάμεση τιμή, ενδέχεται να αποθαρρύνει τη συμμετοχή στον CRM φορέων εκμετάλλευσης από άλλα κράτη μέλη.
                  
               
                     (521)
                  
                  
                     Η Επιτροπή αποδέχεται τα επιχειρήματα του Βελγίου σχετικά με την εν λόγω ανησυχία. Ειδικότερα, μακροπρόθεσμα, δεν είναι πάντοτε εγγυημένη επαρκής ισχύς εισόδου, καθώς εξαρτάται από διάφορους παράγοντες που παρατίθενται στην αιτιολογική σκέψη 143. Η Επιτροπή εκφράζει την ικανοποίησή της για τη δέσμευση του Βελγίου να επανεξετάσει τη δυνατότητα πρόσβασης αλλοδαπών δυναμικοτήτων σε πολυετείς συμβάσεις (βλ. αιτιολογική σκέψη 144).
                  
               
                     (522)
                  
                  
                     Όπως αναφέρεται στην αιτιολογική σκέψη 516, ο μηχανισμός παρέκκλισης από την ανώτατη ενδιάμεση τιμή, που θεσπίστηκε από το Βέλγιο μετά την απόφαση κίνησης της διαδικασίας, εφαρμόζεται εξίσου στην εθνική και στην έμμεση διασυνοριακή δυναμικότητα.
                  
               
                     (523)
                  
                  
                     Όσον αφορά την άμεση διασυνοριακή συμμετοχή στον CRM, δύο ενδιαφερόμενα μέρη υποστήριξαν ότι η συμμετοχή αυτή θα μπορούσε να μειώσει τα κίνητρα για επενδύσεις σε δυναμικότητα διασύνδεσης και να υπονομεύσει τη σύζευξη των αγορών (αιτιολογικές σκέψεις 254 και 255).
                  
               
                     (524)
                  
                  
                     Όπως εξήγησε το Βέλγιο (βλ. αιτιολογική σκέψη 316), έγιναν αλλαγές στον νόμο για τον CRM ώστε να ληφθούν υπόψη οι ανησυχίες που εξέφρασαν τα ενδιαφερόμενα μέρη. Σύμφωνα με τους νέους κανόνες, προϋπόθεση για τη συμμετοχή άμεσης διασυνοριακής δυναμικότητας στον CRM θα είναι η σύναψη συμφωνίας μεταξύ του Βελγίου και του κράτους μέλους στο έδαφος του οποίου βρίσκεται η δυναμικότητα.
                  
               
            Έσοδα συμφόρησης
         
         
                     (525)
                  
                  
                     Στην απόφαση κίνησης της διαδικασίας, η Επιτροπή ζήτησε επίσης διευκρινίσεις σχετικά με τη χρήση των εσόδων συμφόρησης δυναμικότητας και τον επιμερισμό των εν λόγω εσόδων μεταξύ ΔΣΜ.
                  
               
                     (526)
                  
                  
                     Το Βέλγιο διευκρίνισε ότι τα έσοδα συμφόρησης θα χρησιμοποιούνται και θα επιμερίζονται σύμφωνα με τους κανόνες που ορίζονται στον κανονισμό για την ηλεκτρική ενέργεια, και ιδίως στο άρθρο 26 παράγραφος 9.
                  
               
                     (527)
                  
                  
                     Το Βέλγιο επιβεβαίωσε επίσης ότι θα συμμορφωθεί με την απόφαση αριθ. 36/2020 του ACER, η οποία, μεταξύ άλλων, καθορίζει τη μεθοδολογία για τον επιμερισμό των εσόδων που προκύπτουν από την κατανομή της ισχύος εισόδου (βλ. αιτιολογική σκέψη 204).
                  
               
            Συμπέρασμα σχετικά με το άνοιγμα του μέτρου στη διασυνοριακή δυναμικότητα
         
         
                     (528)
                  
                  
                     Η Επιτροπή καταλήγει στο συμπέρασμα ότι το μέτρο δεν μειώνει τα κίνητρα για επενδύσεις στη δυναμικότητα διασύνδεσης ούτε υπονομεύει τη σύζευξη των αγορών, σύμφωνα με το σημείο 233 στοιχεία α) και β) των ΚΓΕΠΕ.
                  
               
                     (529)
                  
                  
                     Όσον αφορά την αδικαιολόγητη ενίσχυση της δεσπόζουσας θέσης στην αγορά [σημείο 233 στοιχείο δ) των ΚΓΕΠΕ], ο σχεδιασμός του CRM περιλαμβάνει διάφορα μέτρα που αποσκοπούν ειδικά στην πρόληψη της κατάχρησης της ισχύος στην αγορά, π.χ. επιλογές αξιοπιστίας, ανώτατα όρια τιμών και ανταγωνιστική διαδικασία δημοπρασίας (βλ. αιτιολογικές σκέψεις 94, 111 και 147). Επιπλέον, το άνοιγμα σε νέα δυναμικότητα και η διαθεσιμότητα μακροπρόθεσμων συμβάσεων αναμένεται να διασφαλίσουν ότι δεν ενισχύεται αδικαιολόγητα η υφιστάμενη δεσπόζουσα θέση.
                  
               
                     (530)
                  
                  
                     Τέλος, όσον αφορά την παροχή προτεραιότητας σε φορείς παραγωγής που χρησιμοποιούν τεχνολογίες χαμηλών ανθρακούχων εκπομπών όταν προσφέρουν ισοδύναμες τεχνικές και οικονομικές παραμέτρους [σημείο 233 στοιχείο ε) των ΚΓΕΠΕ], η Επιτροπή επισημαίνει ότι το μέτρο είναι ανοικτό σε φορείς παραγωγής που χρησιμοποιούν τεχνολογίες χαμηλών ανθρακούχων εκπομπών. Ωστόσο, για την αποτροπή της σώρευσης ενισχύσεων και της επακόλουθης υπεραντιστάθμισης, οι παραγωγοί δεν πρέπει να είναι δικαιούχοι άλλων μέτρων στήριξης όπως περιγράφεται στην αιτιολογική σκέψη 205.
                  
               
                     (531)
                  
                  
                     Το μέτρο είναι σύμφωνο με την ενότητα 3.9.6 των ΚΓΕΠΕ.
                  
               5.3.7.3.   Συμπέρασμα σχετικά με τη στρέβλωση του ανταγωνισμού και το κριτήριο εξισορρόπησης
         
         
                     (532)
                  
                  
                     Η Επιτροπή καταλήγει στο συμπέρασμα ότι το μέτρο έχει σημαντικά θετικά αποτελέσματα όσον αφορά τη διευκόλυνση οικονομικής δραστηριότητας, ενώ παράλληλα διασφαλίζει την ασφάλεια του εφοδιασμού και δεν οδηγεί σε αδικαιολόγητες στρεβλώσεις του ανταγωνισμού και των συναλλαγών. Ως εκ τούτου, τα θετικά αποτελέσματα της ενίσχυσης υπερτερούν των αρνητικών της επιπτώσεων στον ανταγωνισμό και τις συναλλαγές. Κατά συνέπεια, η προτεινόμενη ενίσχυση διευκολύνει την ανάπτυξη ορισμένων οικονομικών δραστηριοτήτων χωρίς να αλλοιώνει τους όρους των συναλλαγών κατά τρόπο που θα αντέκειτο προς το κοινό συμφέρον, όπως απαιτείται από το άρθρο 107 παράγραφος 3 στοιχείο γ) της ΣΛΕΕ.
                  
               5.3.8.   Διαφάνεια των ενισχύσεων και των προβληματικών επιχειρήσεων ή των επιχειρήσεων για τις οποίες εκκρεμεί εντολή ανάκτησης
         
         
                     (533)
                  
                  
                     Το Βέλγιο δεσμεύτηκε να εφαρμόσει τους όρους διαφάνειας που καθορίζονται στην ενότητα 3.2.7 των ΚΓΕΠΕ στον βαθμό που ισχύουν για την ενίσχυση που χορηγείται στο πλαίσιο του CRM (βλ. αιτιολογική σκέψη 219).
                  
               
                     (534)
                  
                  
                     Σύμφωνα με το σημείο 16 των ΚΓΕΠΕ, δεν θα χορηγούνται ενισχύσεις σε προβληματικές επιχειρήσεις (βλ. αιτιολογική σκέψη 221).
                  
               
                     (535)
                  
                  
                     Σύμφωνα με το σημείο 17 των ΚΓΕΠΕ, στο πλαίσιο του CRM, δεν μπορούν να χορηγούνται ενισχύσεις σε επιχειρήσεις για τις οποίες εκκρεμεί εντολή ανάκτησης κατόπιν προηγούμενης απόφασης της Επιτροπής με την οποία μια ενίσχυση κηρύσσεται παράνομη και ασυμβίβαστη με την εσωτερική αγορά (βλ. αιτιολογική σκέψη 220).
                  
               6.   ΣΥΜΠΕΡΑΣΜΑ
         
         Το μέτρο συμβιβάζεται με την εσωτερική αγορά βάσει του άρθρου 107 παράγραφος 3 στοιχείο γ) της ΣΛΕΕ και των σχετικών διατάξεων των ΚΓΕΠΕ.
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η ενίσχυση υπό τη μορφή του μηχανισμού αποζημίωσης ισχύος που προτίθεται να εφαρμόσει το Βασίλειο του Βελγίου συμβιβάζεται με την εσωτερική αγορά βάσει του άρθρου 107 παράγραφος 3 στοιχείο γ) της Συνθήκης. Το καθεστώς ενισχύσεων εγκρίνεται για μέγιστη περίοδο 10 ετών από την ημερομηνία της πρώτης δημοπρασίας.
         
         
            Άρθρο 2
            Η παρούσα απόφαση απευθύνεται στο Βασίλειο του Βελγίου.
            Εάν η απόφαση περιέχει εμπιστευτικές πληροφορίες που δεν πρέπει να δημοσιευθούν, παρακαλείσθε να ενημερώσετε την Επιτροπή εντός δεκαπέντε εργάσιμων ημερών από την ημερομηνία παραλαβής της. Εάν η Επιτροπή δεν λάβει σχετική αιτιολογημένη αίτηση εντός της προθεσμίας αυτής, θα θεωρήσει ότι είστε σύμφωνοι με τη δημοσίευση ολόκληρου του κειμένου της απόφασης. Η αίτησή σας, στην οποία θα αναφέρονται οι εν λόγω πληροφορίες, θα πρέπει να σταλεί ηλεκτρονικά στη διεύθυνση:
            
                        Ευρωπαϊκή Επιτροπή
                     
                  
                        Γενική Διεύθυνση Ανταγωνισμού
                     
                  
                        State Aid Greffe
                     
                  
                        1049 Bruxelles/Brussel
                     
                  
                        BELGIQUE/BELGIË
                     
                  
                        Stateaidgreffe@ec.europa.eu
                     
                  
         
            Βρυξέλλες, 27 Αυγούστου 2021.
            
               
                  Για την Επιτροπή
               
               Margrethe VESTAGER
               
                  Μέλος της Επιτροπής
               
            
         
         
            (1)  ΕΕ C 346 της 16.10.2020, σ. 27.
         
            (2)  Πρβλ. υποσημείωση 1.
         
            (3)  Κανονισμός αριθ. 1 περί καθορισμού του γλωσσικού καθεστώτος της Ευρωπαϊκής Οικονομικής Κοινότητος (ΕΕ 17 της 6.10.1958, σ. 385).
         
            (4)  https://ec.europa.eu/energy/en/content/national-energy-and-climate-plans-necps-belgium
         
            (5)  Νόμος της 22ας Απριλίου 2019 για τη θέσπιση μηχανισμού αποζημίωσης ισχύος (Loi modifiant la loi du 29 avril 1999 relative à l'organisation du marché de l'électricité portant la mise en place d'un mécanisme de rémunération de capacité) (στο εξής: νόμος για τον CRM) και νόμος της 15ης Μαρτίου 2021 για την τροποποίηση του νόμου της 22ας Απριλίου 2019 (Loi modifiant la loi du 29 avril 1999 relative à l'organisation du marché de l'électricité et modifiant la loi du 22 avril 2019 modifiant la loi du 29 avril 1999 relative à l'organisation du marché de l'électricité portant la mise en place d'un mécanisme de rémunération de capacité) (στο εξής: τροποποιημένος νόμος για τον CRM).
         
            (6)  Τα εν λόγω κείμενα είναι διαθέσιμα στον ιστότοπο του Υπουργείου Ενέργειας, βλ.: https://economie.fgov.be/fr/themes/energie/securite-dapprovisionnement/mecanisme-de-remuneration-de
         
            (7)  Η πρώτη πρόταση υποβλήθηκε στη συνέχεια στην εθνική ρυθμιστική αρχή στις 13 Νοεμβρίου 2020. Μετά από συζητήσεις μεταξύ του ΔΣΜ και της ρυθμιστικής αρχής, ο ΔΣΜ υπέβαλε νέα πρόταση στη ρυθμιστική αρχή στις 30 Απριλίου 2021. Η ρυθμιστική αρχή ξεκίνησε πρόσθετη δημόσια διαβούλευση από τις 30 Απριλίου έως τις 7 Μαΐου 2021, σχετικά με τις τροποποιήσεις της πρότασης του ΔΣΜ που έκρινε αναγκαίες. Στη συνέχεια, η ρυθμιστική αρχή καθόρισε τους κανόνες λειτουργίας του βελγικού CRM με απόφαση της 14ης Μαΐου 2021, οι οποίοι εγκρίθηκαν με βασιλικό διάταγμα της 30ής Μαΐου 2021.
         
            (8)  Arrêté royal du 28 avril 2021 fixant les paramètres avec lesquels le volume de la capacité à prévoir est déterminé, y compris leurs méthodes de calcul, et les autres paramètres nécessaires pour l'organisation des mises aux enchères, ainsi que la méthode pour et les conditions à l'octroi d'une dérogation individuelle à l'application du ou des plafond(s) de prix intermédiaire(s) dans le cadre du mécanisme de rémunération de capacité.
         
         
            (9)  Arrêté royal du 21 mai 2021 relatif à l'établissement des critères de recevabilité visés à l'article 7undecies, § 8, alinéa 1er, 1° et 2°, de la loi du 29 avril 1999 relative à l'organisation du marché de l'électricité, en ce qui concerne les conditions dans lesquelles les détenteurs de capacité bénéficiant ou ayant bénéficié de mesures de soutien ont le droit ou l'obligation de participer à la procédure de préqualification et en ce qui concerne le seuil minimal, en MW.
         
         
            (10)  Arrêté royal du 4 juin 2021 fixant les seuils d'investissements, les critères d'éligibilité des coûts d'investissement et la procedure de classement.
         
         
            (11)  Projet d’arrêté royal relatif à l’établissement des conditions auxquelles les détenteurs de capacité étrangère directe et indirecte peuvent participer à la procédure de préqualification dans le cadre du mécanisme de rémunération de capacité. Κατά τον χρόνο έκδοσης της παρούσας απόφασης, το εν λόγω βασιλικό διάταγμα δεν είχε ακόμη εκδοθεί.
         
            (12)  Arrêté royal du 30 mai 2021 déterminant des modalités du contrôle du bon fonctionnement du mécanisme de rémunération de capacité par la commission de régulation de l'électricité et du gaz.
         
         
            (13)  Βλ.: https://www.elia.be/en/public-consultation/20200828_public-consultation-crm-functioning-rules
         
            (14)  Η LOLE95 αναφέρεται σε πρότυπο του 95ου εκατοστημορίου, σύμφωνα με το οποίο κατά τη διάρκεια αντίξοων συνθηκών με πιθανότητα εμφάνισης 5 % (δηλαδή κατά τη διάρκεια πολύ ψυχρού χειμώνα που εμφανίζεται μία φορά στα 20 έτη), η LOLE πρέπει να είναι χαμηλότερη από το δεδομένο πρότυπο, το οποίο, στην περίπτωση του Βελγίου, είναι 20 ώρες.
         
            (15)  ΕΕ L 158 της 14.6.2019, σ. 54.
         
            (16)  Απόφαση του ACER, της 2ας Οκτωβρίου 2020, σχετικά με τη μεθοδολογία υπολογισμού της αξίας απώλειας φορτίου, του κόστους νέας εισόδου και του προτύπου αξιοπιστίας: https://www.acer.europa.eu/Official_documents/Acts_of_the_Agency/Individual%20decisions%20Annexes/ACER%20Decision%20No%2023-2020_Annexes/ACER%20Decision%2023-2020%20on%20VOLL%20CONE%20RS%20-%20Annex%20I.pdf.
         
            (17)  Η προηγούμενη τιμή της VOLL στο Βέλγιο ανερχόταν σε 23,3 EUR/kWh και η εκτιμώμενη τιμή του CONE ανερχόταν σε 65 EUR/kW/έτος.
         
            (18)  https://www.elia.be/fr/actualites/communiques-de-presse/2019/06/20190628_press-release-adequacy-and-flexibility-study-for-belgium-2020-2030
         
            (19)  Βλ. απόφαση για τις κρατικές ενισχύσεις C(2018) 589 final, στην υπόθεση SA.48648 (2017/NN) — Βέλγιο — Στρατηγικό απόθεμα.
         
            (20)  Το σενάριο «EU-BASE» λαμβάνει υπόψη τις πλέον πρόσφατες γνωστές πολιτικές όλων των μοντελοποιημένων ευρωπαϊκών χωρών (πορεία της πυρηνικής ενέργειας και του άνθρακα, αναμενόμενη νέα παραγωγή φυσικού αερίου, ανάπτυξη απόκρισης ζήτησης και αποθήκευσης, μηχανισμοί ισχύος, βάσει ροής, κανόνες της δέσμης μέτρων για την καθαρή ενέργεια, αναμενόμενη ανάπτυξη δικτύου κ.λπ.).
         
            (21)  https://www.creg.be/fr/publications/etude-f1957
         
            (22)  https://eepublicdownloads.blob.core.windows.net/public-cdn-container/clean-documents/sdc-documents/MAF/2019/MAF%202019%20Appendix%201%20-%20Detailed%20Results%2C%20Sensitivities%20and%20Input%20Data.pdf
         
            (23)  Πραγματοποιείται ανάλυση ευαισθησίας «σταδιακής απανθρακοποίησης». Συνολικά, περίπου 23,6 GW δυναμικότητας παραγωγής αφαιρέθηκαν από το βασικό σενάριο για το 2025, κυρίως μέσω της μείωσης της δυναμικότητας λιγνίτη και γαιάνθρακα.
         
            (24)  Σύμφωνα με το Βέλγιο, η μελέτη έλαβε ως υπόθεση παραγωγή θερμικής ενέργειας 2,5 GW και η επιλογή της τεχνολογίας ήταν αυθαίρετη.
         
            (25)  https://www.benelux.int/files/4515/8998/1576/PENTAreport_FINAL.pdf
         
            (26)  Το πενταμερές φόρουμ για την ενέργεια αποτελεί το πλαίσιο περιφερειακής συνεργασίας στην Κεντροδυτική Ευρώπη μεταξύ Αυστρίας, Βελγίου, Γαλλίας, Γερμανίας, Λουξεμβούργου, Κάτω Χωρών και Ελβετίας.
         
            (27)  Όπως και στη MAF 2019, «στην εν λόγω μελέτη, για το 2025 λαμβάνεται ως παραδοχή ότι είναι αναγκαίο να παραδοθεί νέα δυναμικότητα 2,5 GW στο πλαίσιο του CRM το 2025 προκειμένου να επιτευχθεί επάρκεια για το Βέλγιο».
         
            (28)  «Για την «ευαισθησία χαμηλού φυσικού αερίου» στο PLEF για το Βέλγιο, η εικαζόμενη νέα δυναμικότητα των 2,5 GW αφαιρέθηκε από το «βασικό σενάριο» του PLEF. «Η βελγική και η γαλλική δυναμικότητα φυσικού αερίου είναι αντίστοιχα κατά 2,5 GW και 2,2 GW χαμηλότερη σε σχέση με το βασικό σενάριο. Για την Αυστρία (1,2 GW χαμηλότερη δυναμικότητα φυσικού αερίου), τις Κάτω Χώρες (1,6 GW χαμηλότερη δυναμικότητα φυσικού αερίου) και το Λουξεμβούργο (0,1 GW χαμηλότερη δυναμικότητα φυσικού αερίου).»
         
            (29)  «Για την ευαισθησία χαμηλής πυρηνικής ενέργειας / CH NTC, η πυρηνική δυναμικότητα είναι χαμηλότερη κατά 1 700 MW στη Γαλλία και κατά 1 190 MW χαμηλότερη στην Ελβετία. Για όλες τις άλλες χώρες, η εγκατεστημένη ισχύς είναι αμετάβλητη σε σύγκριση με το βασικό σενάριο. Επιπλέον, η καθαρή ικανότητα μεταφοράς (NTC) μεταξύ της Ελβετίας και των γειτονικών ζωνών μειώνεται προκειμένου να ληφθούν υπόψη οι αυξανόμενες μη προγραμματισμένες ροές μέσω της Ελβετίας λόγω του γεγονότος ότι η Ελβετία ενδέχεται να μην συμπεριληφθεί στη σύζευξη των αγορών με βάση τη ροή ενέργειας (FBMC) το 2025.»
         
            (30)  Απόφαση ACER σχετικά με τη μεθοδολογία ERAA: https://www.acer.europa.eu/Official_documents/Acts_of_the_Agency/Individual%20decisions%20Annexes/ACER%20Decision%20No%2024-2020_Annexes/ACER%20Decision%2024-2020%20on%20ERAA%20-%20Annex%20I.pdf
         
            (31)  Η απόφαση αριθ. 04/2017 του ACER, της 14ης Νοεμβρίου 2017, ορίζει ότι σε περίπτωση που η τιμή εκκαθάρισης υπερβαίνει το 60 % της εναρμονισμένης μέγιστης τιμής εκκαθάρισης για την ενιαία σύζευξη επόμενης ημέρας σε τουλάχιστον μία αγοραία χρονική μονάδα σε μία ημέρα σε επιμέρους ζώνη προσφοράς ή σε πολλαπλές ζώνες προσφοράς, η εναρμονισμένη μέγιστη τιμή εκκαθάρισης αυξάνεται κατά 1 000 EUR/MWh.
         
            (32)  ΕΕ L 197 της 25.7.2015, σ. 24.
         
            (33)  Βλ. απόφαση για τις κρατικές ενισχύσεις C(2018) 589 final, στην υπόθεση SA.48648 (2017/NN) — Βέλγιο — Στρατηγικό απόθεμα.
         
            (34)  https://ec.europa.eu/energy/consultations/consultation-belgiums-market-reform-plan_en
         
            (35)  Γνωμοδότηση της Επιτροπής C(2020) 2654 final: https://ec.europa.eu/energy/topics/markets-and-consumers/capacity-mechanisms_en
         
            (36)  https://economie.fgov.be/sites/default/files/Files/Energy/Belgian-electricity-market-Final-implementation-plan-CRM-22062020.pdf
         
            (37)  Το 2020 η φλαμανδική κυβέρνηση αποφάσισε να επιταχύνει την εγκατάσταση έξυπνων μετρητών, με στόχο την αντικατάσταση του 80 % όλων των μετρητών ενέργειας στα φλαμανδικά νοικοκυριά έως το τέλος του 2024. Επιπλέον, στο τροποποιημένο διάταγμα για την ενέργεια της 17ης Ιουλίου 2020, η φλαμανδική κυβέρνηση έθεσε ως φιλοδοξία να αντικατασταθούν όλοι οι παραδοσιακοί μετρητές στη Φλάνδρα από ψηφιακούς μετρητές ενέργειας έως την 1η Ιουλίου 2029.
         
            (38)  https://www.elia.be/en/grid-data/grid-development/investment-plan/federal-development-plan-2020-2030.
         
            (39)  Τα ποσοστά αυτά βασίζονται στους ορισμούς που χρησιμοποιούνται από την Ομάδα Εμπειρογνωμόνων Διασύνδεσης (ITEG), δηλαδή ποσοστό διασύνδεσης = συνολικές εισαγωγές / συνολική δυναμικότητα παραγωγής, όπου ως συνολικές εισαγωγές νοείται η «μέγιστη ροή ηλεκτρικής ενέργειας που μπορεί να μεταφέρει το διασυνοριακό πάγιο στοιχείο σύμφωνα με τα κριτήρια ασφάλειας του συστήματος».
         
            (40)  Στα τέλη του 2020 ολοκληρώθηκε η διασύνδεση ALEGrO μεταξύ Βελγίου και Γερμανίας, με την οποία κατέστη δυνατή η ανταλλαγή ηλεκτρικής ενέργειας μεταξύ των δύο χωρών. Από τον Νοέμβριο του 2020 η διασύνδεση αυτή είναι διαθέσιμη για εμπορικές δραστηριότητες.
         
            (41)  Οι πάροχοι ισχύος είναι επιλέξιμοι μόνο για συμβάσεις παροχής ισχύος έως την επιλέξιμη ποσότητα που διαθέτουν, η οποία ορίζεται ως η ισχύς αναφοράς τους (λαμβανομένων υπόψη των ποσοτήτων αυτοεξαίρεσης) πολλαπλασιαζόμενη με τον συντελεστή απομείωσης.
         
            (42)  Επίσης διαθέσιμη στη διεύθυνση: CRM-bijlage-reductiefactoren-veiling-10-2021.pdf (fgov.be).
         
            (43)  https://www.elia.be/fr/users-group/implementation-crm
         
            (44)  https://www.creg.be/fr/publications/avis-a2030
         
            (45)  «Η χρήση σεναρίου Hi-Lo, στο οποίο τα ακραία γεγονότα θεωρείται ότι αποτελούν το βασικό σενάριο, δύσκολα μπορεί να θεωρηθεί «στατιστικά κανονικό έτος». Αντίθετα, το σενάριο Hi-Lo συνεπάγεται, εξ ορισμού, έκτακτη κατάσταση. Η CREG δεν αρνείται ότι πράγματι ενδέχεται να προκύψουν ακραίες καταστάσεις, αλλά αυτές πρέπει να περιλαμβάνονται μαζί με την πιθανότητά τους σε πιθανοτική προσομοίωση. Αντίθετα, οι αναλύσεις του Elia σχετικά με την ασφάλεια εφοδιασμού που βασίζονται σε σενάριο Hi-Lo περιλαμβάνουν υπολογισμό της μέσης LOLE με μια στατιστικά μη κανονική βασική παραδοχή (δηλ. «χαμηλή πιθανότητα»).»
         
            (46)  https://www.creg.be/fr/publications/note-z2024
         
            (47)  https://www.creg.be/fr/publications/proposition-e2064
         
            (48)  Αναμενόμενη μη εξυπηρετούμενη ενέργεια: πρόβλεψη της ετήσιας ζήτησης που δεν μπορεί να καλυφθεί από τους διαθέσιμους πόρους στην αγορά ενέργειας, εκφραζόμενη σε MWh.
         
            (49)  https://www.plan.be/admin/uploaded/201403170843050.WP_1403.pdf
         
            (50)  https://www.acer.europa.eu/en/Electricity/Infrastructure_and_network%20development/Infrastructure/Documents/CEPA%20study%20on%20the%20Value%20of%20Lost%20Load%20in%20the%20electricity%20supply.pdf
         
            (51)  Άλλα στοιχεία της πρότασης της CREG είναι διαθέσιμα στη διεύθυνση: https://www.creg.be/fr/publications/proposition-e2064
         
            (52)  https://economie.fgov.be/fr/themes/energie/securite-dapprovisionnement/mecanisme-de-remuneration-de
         
            (53)  Άρθρο 23 του κανονισμού για την ηλεκτρική ενέργεια.
         
            (54)  Άρθρο 24 του κανονισμού για την ηλεκτρική ενέργεια.
         
            (55)  Το σενάριο αναφοράς που χρησιμοποιήθηκε για την πρώτη βαθμονόμηση της καμπύλης ζήτησης περιγράφεται στην αιτιολογική σκέψη 287.
         
            (56)  Το net-CONE αντιπροσωπεύει τα έσοδα που θα πρέπει να αποκομίσει η καλύτερη τεχνολογία νέας εισόδου στην αγορά ισχύος για να αντισταθμίσει την «απώλεια χρημάτων» της στην αγορά ενέργειας για 1 έτος. Υπολογίζεται με την αφαίρεση των εσόδων της αγοράς και των εσόδων από επικουρικές υπηρεσίες από το ακαθάριστο κόστος της νέας εισόδου (στο εξής: gross-CONE).
         
            (57)  Η ρυθμιστική αρχή CREG ξεκίνησε δημόσια διαβούλευση από την 1η Ιουλίου 2020 έως τις 13 Ιουλίου 2020 σχετικά με πρόταση τιμών του CONE για περιορισμένο κατάλογο τεχνολογιών αναφοράς, του μέσου σταθμισμένου κόστους κεφαλαίου (ΜΣΚΚ) και του διορθωτικού συντελεστή X [βλ. αιτιολογική σκέψη 99 στοιχείο β)].
         
            (58)  Στον περιορισμένο κατάλογο τεχνολογιών αναφοράς λαμβάνονται υπόψη οι στρόβιλοι φυσικού αερίου συνδυασμένου κύκλου (CCGT), οι αεριοστρόβιλοι ανοικτού κύκλου (OCGT) και οι κινητήρες ντίζελ και λαμβάνονται ως παραδοχή μέσες τιμές για το gross-CONE, τα έσοδα από την αγορά ενέργειας και τα έσοδα από επικουρικές υπηρεσίες.
         
            (59)  https://www.elia.be/en/public-consultation/20200505_public-consultation-on-the-scenarios-sensitivities-and-data-for-the-crm
         
            (60)  «2.2.1 Πυρηνική διαθεσιμότητα στη Γαλλία — Η πρώτη ανάλυση ευαισθησίας συνάδει με την 10ετή μελέτη επάρκειας και ευελιξίας 2020-30 (Elia, 2019) και παρουσιάζεται στην ενότητα 2.6.8. Περιλαμβάνει πυρηνική διαθεσιμότητα μειωμένη κατά 4 μονάδες τον χειμώνα.»
         
            (61)  https://www.creg.be/fr/publications/proposition-c2105
         
            (62)  https://economie.fgov.be/sites/default/files/Files/Energy/avis-dg-energie-projet-proposition-2105-signed.pdf
         
            (63)  https://www.creg.be/fr/consultations-publiques/consultation-publique-relative-au-projet-de-proposition-2086-relative-au
         
            (64)  Ο Elia ξεκίνησε δημόσια διαβούλευση σχετικά με τα σενάρια, τις αναλύσεις ευαισθησίας και τα δεδομένα για τον υπολογισμό των παραμέτρων CRM για τη δημοπρασία Υ-4 για την περίοδο παράδοσης 2025-2026 [βλ. αιτιολογική σκέψη 99 στοιχείο α)].
         
            (65)  Τα αριθμητικά στοιχεία προέρχονται από την έκθεση βαθμονόμησης του Elia. Διατίθεται στην ακόλουθη διεύθυνση: https://www.elia.be/nl/users-group/implementatie-crm.
         
            (66)  Δεδομένου ότι το εύρος του συντελεστή απομείωσης για τη «θερμική ενέργεια μεγάλης κλίμακας» κυμαίνεται από 85 έως 95 %, εφαρμόζεται συντελεστής απομείωσης τουλάχιστον 90 % για τις τεχνολογίες CCGT, OCGT και στροβιλοκινητήρων. Για την τεχνολογία απόκρισης στην αγορά, ο συντελεστής απομείωσης αντιπροσωπεύει έναν μέσο όρο για να ληφθούν υπόψη οι ποικίλες δυνατότητες που περιλαμβάνονται στην τεχνολογία απόκρισης στην αγορά.
         
            (67)  Τα αριθμητικά στοιχεία προέρχονται από την έκθεση βαθμονόμησης του Elia. Διατίθεται στην ακόλουθη διεύθυνση: https://www.elia.be/nl/users-group/implementatie-crm.
         
            (68)  Πρέπει να σημειωθεί ότι μόνο τα τέλη δέσμευσης χΕΑΣ κάτω από 10/MW EUR/ώρα λαμβάνονται υπόψη για τη συνολική μέση αξία, καθώς οι τιμές πάνω από αυτή τη διαχωριστική γραμμή θεωρούνται ότι αντιπροσωπεύουν περιόδους με προβλήματα επάρκειας και, ως εκ τούτου, δεν είναι αντιπροσωπευτικές για την παρούσα ανάλυση. Οι τιμές ΧΑΜΗΛΑ/ΜΕΣΑΙΑ/ΥΨΗΛΑ υπολογίζονται ως 60/75/90 % της συνολικής μέσης αξίας, ώστε να λαμβάνεται υπόψη το μεταβλητό κόστος που συνδέεται με τη δέσμευση της χΕΑΣ, όπως για παράδειγμα το κόστος για την υποβολή προσφοράς. Τα καθαρά έσοδα από την παροχή υπηρεσιών εξισορρόπησης σχετιζόμενων με τη συχνότητα, προκειμένου να αποφευχθεί ο διπλός υπολογισμός και να ληφθούν υπόψη μόνο τα καθαρά έσοδα, έχουν ληφθεί υπόψη στον ακόλουθο βαθμό: δεν λαμβάνονται υπόψη τα έσοδα ΕΔΣ, δεδομένου ότι οι συσσωρευτές είναι πιθανό να καταστούν η κυρίαρχη τεχνολογία για την παροχή ΕΔΣ. Η τεχνολογία συσσωρευτών δεν λαμβάνεται υπόψη για τη βαθμονόμηση της ανώτατης ενδιάμεσης τιμής, καθώς θεωρείται ότι αποκομίζουν ισχυρό οικονομικό όφελος από την παροχή ΕΔΣ. Τα έσοδα από την αΕΑΣ δεν λαμβάνονται υπόψη, καθώς θεωρείται ότι οι τεχνολογίες που παρέχουν αρμπιτράζ αΕΑΣ μεταξύ της παροχής αΕΑΣ και της πώλησης ενέργειας. Ως εκ τούτου, τα τέλη δέσμευσης αΕΑΣ θεωρείται ότι δεν αντιπροσωπεύουν καθαρά έσοδα επιπλέον των αποδόσεων κάτω του οριακού κόστους που αποκτώνται στην αγορά ενέργειας. Τα έσοδα χΕΑΣ θεωρούνται σημαντικά για την τεχνολογία στροβιλοκινητήρων (που θεωρείται ότι παρέχει τυποποιημένο προϊόν χΕΑΣ) και για την τεχνολογία απόκρισης της αγοράς (που θεωρείται ότι παρέχει ευέλικτο προϊόν χΕΑΣ), δεδομένου ότι συνήθως παρέχουν επί του παρόντος τις εν λόγω υπηρεσίες στην αγορά. Πιο συγκεκριμένα, τα έσοδα για την τεχνολογία στροβιλοκινητήρων και την τεχνολογία απόκρισης της αγοράς καθορίζονται από ποσοστό του μέσου τέλους δέσμευσης χΕΑΣ ή του πλεονάσματος παραγωγού από την αγορά ενέργειας, ανάλογα με το ποιο από τα δύο οδηγεί στην υψηλότερη τιμή.
         
            (69)  Τα αριθμητικά στοιχεία προέρχονται από την έκθεση βαθμονόμησης του Elia. Διατίθεται στην ακόλουθη διεύθυνση: https://www.elia.be/nl/users-group/implementatie-crm.
         
            (70)  Η μεθοδολογία για τη χορήγηση μεμονωμένης παρέκκλισης αποτέλεσε αντικείμενο δημόσιας διαβούλευσης τον Φεβρουάριο του 2021.
         
            (71)  Οι πάροχοι ισχύος υποχρεούνται να υποβάλουν πληροφορίες σχετικά με τις εκπομπές CO2 των οικείων CMU κατά τη διάρκεια της διαδικασίας προεπιλογής. Οι κανόνες λειτουργίας του βελγικού CRM (πρβλ. ενότητα 18.1.17) παρέχουν κατευθυντήριες γραμμές για τον υπολογισμό των ειδικών και ετήσιων εκπομπών, με βάση τη γνωμοδότηση του ACER αριθ. 22/2019.
         
            (72)  https://www.creg.be/fr/publications/proposition-c1907
         
            (73)  Τα κατώτατα επενδυτικά όρια καθορίζονται με βασιλικό διάταγμα, βάσει πρότασης της ρυθμιστικής αρχής (άρθρο 6 παράγραφος 2 του δημοσιευμένου βασιλικού διατάγματος).
         
            (74)  Η ποσότητα που υποχρεούται να διαθέτει η CMU κατά τις δοκιμές διαθεσιμότητας και την παρακολούθηση της διαθεσιμότητας.
         
            (75)  Η ισχύς της CMU που είναι πράγματι διαθέσιμη κατά τη διάρκεια του μηχανισμού παρακολούθησης της διαθεσιμότητας ή της δοκιμής διαθεσιμότητας.
         
            (76)  Η μέγιστη ισχύς (σε MW) που το σημείο παράδοσης μπορεί να εγχύσει (ή να αποδεσμεύσει) στο δίκτυο Elia για συγκεκριμένο τέταρτο της ώρας, λαμβανομένων υπόψη όλων των τεχνικών, επιχειρησιακών, μετεωρολογικών ή άλλων περιορισμών που είναι γνωστοί κατά τον χρόνο κοινοποίησης στον Elia με τον ημερήσιο προγραμματισμό, χωρίς να λαμβάνεται υπόψη οποιαδήποτε συμμετοχή του σημείου παράδοσης στην παροχή υπηρεσιών εξισορρόπησης.
         
            (77)  Σχέδιο βασιλικού διατάγματος για τον καθορισμό των προϋποθέσεων υπό τις οποίες οι κάτοχοι άμεσης και έμμεσης αλλοδαπής δυναμικότητας μπορούν να συμμετέχουν στη διαδικασία προεπιλογής στο πλαίσιο του μηχανισμού αποζημίωσης ισχύος.
         
            (78)  Βλέπε απόφαση του ACER αριθ. 36/2020, της 22ας Δεκεμβρίου 2020, σχετικά με τις τεχνικές προδιαγραφές για τη διασυνοριακή συμμετοχή σε μηχανισμούς ισχύος.
         
            (79)  «Ορισθείς διαχειριστής αγοράς ηλεκτρικής ενέργειας (NEMO)»: οντότητα που ορίζεται από την αρμόδια αρχή για την εκτέλεση καθηκόντων σχετικών με την ενιαία σύζευξη επόμενης ημέρας ή την ενιαία ενδοημερήσια σύζευξη — βλ. άρθρο 2 του κανονισμού για την ηλεκτρική ενέργεια.
         
            (80)  https://www.dekamer.be/kvvcr/showpage.cfm?section=/none&leftmenu=no&language=fr&cfm=/site/wwwcfm/flwb/flwbn.cfm?lang=F&legislat=55&dossierID=1220
         
            (81)  https://www.creg.be/sites/default/files/assets/Publications/Decisions/Z1109-10FR.pdf
         
            (82)  Βλ. άρθρο 21 παράγραφος 8 του κανονισμού για την ηλεκτρική ενέργεια.
         
            (83)  Ανακοίνωση της Επιτροπής σχετικά με την τροποποίηση των ανακοινώσεων της Επιτροπής για τις κατευθυντήριες γραμμές της ΕΕ για την εφαρμογή των κανόνων στον τομέα των κρατικών ενισχύσεων όσον αφορά την ταχεία ανάπτυξη των ευρυζωνικών δικτύων, για τις κατευθυντήριες γραμμές για τις κρατικές ενισχύσεις περιφερειακού χαρακτήρα 2014-2020, σχετικά με τις κρατικές ενισχύσεις για κινηματογραφικές ταινίες και λοιπά οπτικοακουστικά έργα, για τις κατευθυντήριες γραμμές σχετικά με τις κρατικές ενισχύσεις για την προώθηση των επενδύσεων χρηματοδότησης επιχειρηματικού κινδύνου και για τις κατευθυντήριες γραμμές για τις κρατικές ενισχύσεις σε αερολιμένες και αεροπορικές εταιρείες (ΕΕ C 198 της 27.6.2014, σ. 30).
         
            (84)  Όπως ορίζονται στις κατευθυντήριες γραμμές σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων (ΕΕ C 249 της 31.7.2014, σ. 1).
         
            (85)  ΕΕ C 200 της 28.6.2014, σ. 1, όπως διορθώθηκε με το διορθωτικό που εξέδωσε η Επιτροπή στην ΕΕ C 290 της 10.8.2016, σ. 11. Στις 2 Ιουλίου 2020, η Επιτροπή εξέδωσε ανακοίνωση σχετικά με την παράταση των ΚΓΕΠΕ έως τις 31 Δεκεμβρίου 2021 και την τροποποίησή τους. Βλ. ανακοίνωση C(2020) 4355 final.
         
            (86)  https://www.elia.be/en/news/press-releases/2020/05/20200520_third-regional-generation-adequacy-assessment-report
         
            (87)  https://assets.rte-france.com/prod/public/2020-06/bp2019_synthegse_12_1_0.pdf
         
            (88)  Υπόθεση 76/78, Steinike & Weinlig κατά Γερμανίας, Συλλογή 1977, σ. 595, σκέψη 21· υπόθεση C-379/98, PreussenElektra, Συλλογή 2001, σ. I-2099, σκέψη 58· υπόθεση C-706/17, Achema [2019], σκέψη 47 και επόμενες.
         
            (89)  Υπόθεση C-345/02, Pearle κ.λπ. [2004] ECLI:EU:C:2004:448.
         
            (90)  Υπόθεση C-677/11, Doux Élevage και Coopérative agricole UKL-ARREE [2013] ECLI:EU:C:2013:348.
         
            (91)  Υπόθεση C- 405/16 P, Ομοσπονδιακή Δημοκρατία της Γερμανίας κατά Ευρωπαϊκής Επιτροπής [2019] ECLI:EU:C:2019:268, σκέψη 68.
         
            (92)  Βλ. υπόθεση C- 405/16 P, Ομοσπονδιακή Δημοκρατία της Γερμανίας κατά Ευρωπαϊκής Επιτροπής [2019] ECLI:EU:C:2019:268, σκέψεις 68 και 72· υπόθεση C-706/17 Achema κ.λπ. [2019] ECLI:EU:C:2019:407, σκέψη 57, και υπόθεση T-217/17 FVE Holýšov I κ.λπ. κατά Επιτροπής [2019] ECLI:EU:T:2019:633, σκέψη 111.
         
            (93)  Απόφαση του Δικαστηρίου της 11ης Ιουλίου 1996, SFEI κ.λπ., C-39/94, ECLI:EU:C:1996:285, σκέψη 60· απόφαση του Δικαστηρίου της 29ης Απριλίου 1999, Ισπανία κατά Επιτροπής, C-342/96, ECLI:EU:C:1999:210, σκέψη 41.
         
            (94)  Βλ. κανονισμό για την ηλεκτρική ενέργεια και οδηγία (ΕΕ) 2019/944 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της οδηγίας 2012/27/ΕΕ (ΕΕ L 158 της 14.6.2019, σ. 125).
         
            (95)  Στο σημείο 16 των ΚΓΕΠΕ, προστέθηκε η ακόλουθη πρόταση στην ανακοίνωση C(2020) 4355 final: «Οι εν λόγω κατευθυντήριες γραμμές εφαρμόζονται, ωστόσο, για επιχειρήσεις που δεν ήταν προβληματικές την 31η Δεκεμβρίου 2019 αλλά κατέστησαν προβληματικές την περίοδο από την 1η Ιανουαρίου 2020 έως τις 30 Ιουνίου 2021.»
         
            (96)  Απόφαση της 22ας Σεπτεμβρίου 2020, Αυστρία κατά Επιτροπής, C-594/18 P, EU:C:2020:742, σκέψεις 20 και 24.
         
            (97)  Βλ. στο πλαίσιο αυτό τα σημεία 49 και 144 των ΚΓΕΠΕ.
         
            (98)  Απόφαση της 22ας Σεπτεμβρίου 2020, Αυστρία κατά Επιτροπής, C-594/18 P, EU:C:2020:742, σκέψη 44.
         
            (99)  Βλ. αιτιολογική σκέψη 25 της απόφασης της Επιτροπής στην υπόθεση κρατικής ενίσχυσης SA.40029 (2014/N) «Reintroduction of the winding-up scheme, compensation scheme, Model I and Model II — H1 2015» (Επανεισαγωγή του καθεστώτος εκκαθάρισης, του καθεστώτος αντιστάθμισης, του υποδείγματος I και του υποδείγματος II — H1 2015) (ΕΕ C 136 της 24.4.2015, σ. 4). Βλ. αιτιολογική σκέψη 29 της απόφασης της Επιτροπής στην υπόθεση κρατικής ενίσχυσης SA.42215 (2015/N) «Prolongation of the Greek financial support measures» (Παράταση των ελληνικών μέτρων χρηματοδοτικής στήριξης) (άρθρο 2 του νόμου 3723/2008)» (ΕΕ C 277 της 21.8.2015, σ. 11).
         
            (100)  Υπόθεση C-213/96 Outokumpu [1998] I-1777, σκέψη 30.
         
            (101)  Γνωμοδότηση της Επιτροπής C(2020) 2654 final: https://ec.europa.eu/energy/topics/markets-and-consumers/capacity-mechanisms_en.
         
            (102)  Final Report of the Sector Inquiry on Capacity Mechanisms (Τελική έκθεση της τομεακής έρευνας για τους μηχανισμούς ισχύος) (SWD(2016) 385 final).
         
            (103)  Απόφαση της 22ας Σεπτεμβρίου 2020, Αυστρία κατά Επιτροπής, C-594/18 P, EU:C:2020:742, σκέψη 101.